Split (3)

train · 79.3k rows

text stringlengths 31 26.1k	summary stringlengths 11 1.19k
យោងតាមតួលេខរបស់ក្រសួងទេសចរណ៍ ក្នុងឱកាសពិធីភ្ជុំបិណ្ឌឆ្នាំនេះ ភ្ញៀវទេសចរជាតិ-អន្តរជាតិ និងប្រជាពលរដ្ឋដែលដើរកម្សាន្តមិនមែនលក្ខណៈទេសចរណ៍ មានចំនួនប្រមាណជិត ១លាន៥ម៉ឺននាក់ បានទៅទស្សនារមណីយដ្ឋាននានានៅទូទាំងប្រទេស។ ចំនួននេះបានកើនឡើង ១៥,៧ភាគរយ បើធៀបនឹងឆ្នាំ២០១៦ ដែលក្នុងនោះទេសចរអន្តរជាតិមានចំនួន ៤ម៉ឺននាក់។ លោក ថោង ខុន ដែលត្រូវបានដកស្រង់សំដីដោយទីភ្នាក់ងារសារព័ត៌មានកម្ពុជា AKP កាលពីពេលថ្មីៗនេះ បានឲ្យដឹងថា តាមការប៉ាន់ស្មានទេសចរម្នាក់បានចំណាយជាមធ្យមចំនួន ៥០ដុល្លារអាមេរិក ក្នុងកំឡុងពេលធ្វើដំណើរកម្សាន្តនាឱកាសពិធីបុណ្យភ្ជុំបិណ្ឌនេះ ដែលនាំឲ្យការចំណាយសរុបមានចំនួនដល់ជាង ៥២លានដុល្លារ ហើយថវិកានេះបានចាក់បញ្ចូលក្នុងចរន្តសេដ្ឋកិច្ចជាតិ។ លោកបន្ថែមថា កំណើននៃចំណាយក្នុងវិស័យទេសចរណ៍នេះ បានផ្ដល់ប្រយោជន៍ដល់ពលរដ្ឋនៅតាមសហគមន៍ទេសចរណ៍ និងចំណូលសេដ្ឋកិច្ចជាតិ៕	ភ្នំពេញ៖ ភ្ញៀវទេសចរជាតិ-អន្តរជាតិបានចំណាយប្រាក់ជាង ៥២លានដុល្លារ ក្នុងកំឡុងពេលដើរកម្សាន្តទៅរមណីយដ្ឋាននានាក្នុងប្រទេសកម្ពុជា នាឱកាសភ្ជុំបិណ្ឌឆ្នាំ។ នេះបើតាមការលើកឡើងរបស់ លោក ថោង ខុន រដ្ឋមន្ត្រីក្រសួងទេសចរណ៍។
គម្រោងវិនិយោគរវាងឥណ្ឌូណេស៊ី និងអេមីរ៉ាត់អារ៉ាប់រួម ត្រូវបានគេប្រកាស បន្ទាប់ពីដំណើរទស្សនកិច្ចរបស់ប្រធានាធិបតីឥណ្ឌូណេស៊ី ចូកូ វីដូដូ ទៅអេមីរ៉ាត់អារ៉ាប់រួមនាថ្ងៃទី១៣ ខែមករា។ ទឹកប្រាក់មួយផ្នែករបស់គម្រោងនេះ ដែលមានចំនួន ៦,៨ពាន់លានដុល្លារ អេមីរ៉ាត់អារ៉ាប់រួម នឹងវិនិយោគគម្រោងផ្សេងៗនៅក្នុងឥណ្ឌូណេស៊ី។ ក្នុងនោះរួមមាន គម្រោងរដ្ឋាភិបាល និងរដ្ឋាភិបាល គម្រោងធុរកិច្ចឯកជននិងឯកជនចំនួន១១នៅក្នុងវិស័យកសិកម្ម អប់រំ ថាមពល រ៉ែ និងវិស័យផ្សេងៗទៀត។ បើតាមរដ្ឋមន្ត្រីការបរទេសឥណ្ឌូណេស៊ី លោកស្រី Retno LP Marsudi ក្រៅពីកិច្ចព្រមខាងលើនេះ នៅមានការវិនិយោគលើវិស័យកំពង់ផែ ថាមពលបង្កើតថ្មី និងការកសាងរដ្ឋធានីថ្មីរបស់ឥណ្ឌូណេស៊ីផងដែរ។ បើតាមរដ្ឋមន្ត្រីវិនិយោគ និងកិច្ចការសមុទ្រ ឥណ្ឌូណេស៊ីលោក Luhut Pandjaitan រដ្ឋាភិបាលទីក្រុងហ្សាការតា នឹងបង្កើតមូលនិធិ sovereign wealth fund (SWF) ដើម្បីរួមបញ្ជូលមូលនិធិបរទេសជាមួយគ្នា ប៉ុន្តែគម្រោងនេះ កំពុងស្ថិតនៅក្រោមការអភិវឌ្ឍរបស់ក្រសួងសហគ្រាសរដ្ឋនៅឡើយ។ បើសិនជាជោគជ័យមែន ឥណ្ឌូណេស៊ី នឹងរួមបញ្ជូលមូលនិធិ Softbank របស់ជប៉ុន មូលនិធិរបស់អេមីរ៉ាត់អារ៉ាប់រួម និង IDFC របស់អាមេរិក ជាមួយគ្នា។ នេះបើតាមការចុះផ្សាយរបស់សារព័ត៌មាន The Jakarta Post។ ជាការពិត អេមីរ៉ាត់អារ៉ាប់រួម គឺជាប្រទេសដែលបានវិនិយោគធំជាងគេបំផុតនៅឥណ្ឌូណេស៊ី បើធៀបទៅនឹងប្រទេសនៅតំបន់មជ្ឈិមបូព៌ាផ្សេងទៀត គិតត្រឹមឆ្នាំ ២០១៩។ សូមបញ្ជាក់ថា នេះគឺជាដំណើរទស្សនកិច្ចលើកដំបូងបំផុតរបស់ប្រធានាធិបតី ចូកូវី ទៅអេមីរ៉ាត់អារ៉ាប់រួម ក្នុងឆ្នាំ ២០២០ បន្ទាប់ពីព្រះអង្គម្ចាស់ Mohammed bin Zayed Al-Nahyan បានធ្វើដំណើរមកឥណ្ឌូណេស៊ី កាលពីខែ កក្កដា ឆ្នាំ ២០១៩ កន្លងមក។ ដំណើរទស្សនកិច្ចរបស់ព្រះអង្គម្ចាស់អេមីរ៉ាត់អារ៉ាប់រួមទៅឥណ្ឌូណេស៊ី កាលនោះ គឺជាលើកដំបូងក្នុងរយៈពេល ៣ទសវត្សរ៍ចុងក្រោយ ដើម្បីរឹតចំណងមិត្តភាព៕	ឥណ្ឌូណេស៊ី និងអេមីរ៉ាត់អារ៉ាប់រួម បានចុះហត្ថលេខាលើកិច្ចព្រមព្រៀងវិនិយោគជាមួយគ្នា ក្នុងទំហំទឹកប្រាក់ប្រមាណ ២៣ពាន់លានដុល្លារ។ កិច្ចព្រមព្រៀងនេះផ្ដោតលើវិស័យថាមពល ហេដ្ឋារចនាសម្ព័ន្ធ និងការវិនិយោគលើរដ្ឋធានីថ្មីរបស់ឥណ្ឌូណេស៊ីជាដើម។ នេះបើតាមការអះអាងរបស់រដ្ឋមន្ត្រីការបរទេសឥណ្ឌូណេស៊ីនៅថ្ងៃទី១៣ ខែមករា។
ក្រសួងអប់រំ យុវជន និងកីឡា សម្រេចអនុញ្ញាតឲ្យដំណើរការសកម្មភាព និងសេវាកម្មផ្សេងៗ ដែលទាក់ទងទៅនឹងដំណើរការរៀននិងបង្រៀនផ្សេងៗដែលមានលក្ខណៈជាបណ្ដុំ នៅតាមគ្រឹះស្ថានសិក្សាឯកជន។ ការដំណើរការសកម្មភាពនិងសេវាកម្មទាំងនោះត្រូវគោរពទៅតាមគោលការណ៍ប្រតិបត្តិស្តង់ដា SOP និងគោលកាណ៍ណែនាំដទៃទៀត។ តាមសេចក្ដីជូនដំណឹងដែលចេញដោយក្រសួងអប់រំ យុវជន និងកីឡានៅថ្ងៃទី ២ ខែធ្នូនេះ បានសម្រេចអនុញ្ញាតឲ្យគ្រឹះស្ថានអប់រំឯកជន បើកដំណើរការឡើងវិញនូវ សកម្មភាព ឬសេវាកម្មដែលទាក់ទងទៅនឹងដំណើរការរៀននិងបង្រៀន មានលក្ខណៈជាបណ្ដុំដូចជាសកម្មភាពកីឡា ហាត់ប្រាណ អត្តពលកម្ម ការហែលទឹក វាយសី និងសកម្មភាពសិល្បៈ រួមមានការរាំ ការសម្ដែង ការប្រគុំតន្រ្តី ដោយត្រូវសម្អាតនូវរាល់ឧបករណ៍ ដែលប្រើប្រាស់រួមគ្នាដោយប្រុងប្រយ័ត្ន។ ក្រៅពីនោះ បន្ទប់បណ្ណាល័យ បន្ទប់នេត្រា-សោតទស្សន៍ បន្ទប់ពិសោធន៍ មិនប្រើប្រាស់ម៉ាស៊ីនត្រជាក់ ឬប្រព័ន្ធបន្សុទ្ធខ្យល់រួមគ្នា ដោយត្រូវបើកបង្អួចឲ្យទូលាយ ដើម្បីមានខ្យល់ចូលក្នុងបន្ទប់។ ចំពោះការផ្ដល់សេវាអាហារនៅតាមអាហារដ្ឋាននៅក្នុងសាលា ត្រូវគ្រប់គ្រងពេលវេលាចូលទទួលទានរបស់សិស្ស មិនឲ្យមានភាពកុះករ និងត្រូវរក្សានូវគម្លាតសុវត្ថិភាព។ ចំណែកការផ្ដល់នូវទឹកស្អាតសម្រាប់សិស្សទទួលទាន ដែលចេញពីប្រភពតែមួយត្រូវផ្អាកជាបន្តទៀត រួមទាំងការដឹកជញ្ជូនសិស្សដោយបន្តរក្សាគម្លាតសុវត្ថិភាព។ ការដំណើរការសកម្មភាពនិងសេវាកម្មទាំងនោះត្រូវគោរពទៅតាម គោលការណ៍ប្រតិបត្តិស្តង់ដា SOP ស្ដីពីសេវាដឹកសិស្ស សេវាបណ្ណាល័យ សកម្មភាពអប់រំកាយនិងកីឡា សកម្មភាពសិល្បៈ និងសេវាអាហារដ្ឋាន នៅតាមគ្រឹះស្ថានសិក្សាសាធារណៈ និងឯកជន ក្នុងបរិបទជំងឺកូវីដ-១៩ កាលពីថ្ងៃទី ២២ តុលា ឆ្នាំ២០២១ និងគោលកាណ៍ណែនាំដទៃទៀត។ នៅក្នុងសេចក្ដីជូនដំណឹងបញ្ជាក់ថា ចំពោះគ្រឹះស្ថានេកជនដែលមានបំណងបើកដំណើរការសកម្មភាពនិងសេវាកម្មខាងលើ ត្រូវឆ្លងកាត់ការពិភាក្សាជាមួយមាតាបិតានិងអាណាព្យាបាលសិស្សជាមុនសិន៕	ដោយ៖ ហ៊ន ថូវ៉ាន
ទីលានបាល់ទាត់លំដាប់អន្តរជាតិ ដែលជាសមិទ្ធផលដំណាក់កាលទី២នៃពហុកីឡដ្ឋានមរតកតេជោ ត្រូវបានសាងសង់រួចរាល់ប្រមាណ២០ភាគរយ ក្រោយដំណើរការសាងសង់អស់រយៈពេល៨ខែកន្លងមកនេះ។ កីឡដ្ឋាននេះ កសាងដោយក្រុមហ៊ុនចិនChina State Construction Engineering Corporation(CSCEC) គ្រោងចំណាយវថិកាប្រមាណជា១៥៧លានដុល្លារ ដែលជាជំនួយឥតសំណងរបស់រដ្ឋាភិបាលចិន ហើយគ្រោងបញ្ចប់ការសាងសង់ជាស្ថាពរនៅឆ្នាំ២០២១។ លោក ថោង ខុន ប្រធានគណៈកម្មាធិការជាតិអូឡាំពិកកម្ពុជាបាននិយាយថា កីឡដ្ឋានបាល់ទាត់នេះជាសមិទ្ធផលថ្មី និងទំនើបជាងគេនៅតំបន់អាស៊ី ព្រោះរាល់សំណង់ទាំងអស់ត្រូវបានស្ថាបនាឡើងតាមប្រព័ន្ធបច្ចេកវិទ្យាទំនើបចុងក្រោយប្រចាំតំបន់អាស៊ី ក៏ដូចជាលើសកលលោក។ ហើយ វាក៏សមិទ្ធផលប្រវត្តិសាស្ត្រដ៏មានតម្លៃរបស់ប្រជាពលរដ្ឋខ្មែរបច្ចុប្បន្ន និងទៅអនាគត។ កាន់តែអស្ចារ្យជាងនេះទៀតនោះ គឺកីឡដ្ឋាននេះអាចជម្លៀសមនុស្ស៦ម៉ឺននាក់ក្នុងរយៈពេល៧នាទី ក្នុងករណីមានហេតុការណ៍មិនប្រក្រតីកើតឡើង។ «យើងមានមោទកភាពមែនទែនចំពោះសំណង់នេះ ព្រោះវាបានសាងសង់ឡើងតាមប្រព័ន្ធបច្ចេកវិទ្យាចុងក្រោយ។ បើតាមគាត់(វិស្វករ)ស្តាតនេះ ជាស្តាតថ្មីនៅអាស៊ីលើកទី១ ដែលប្រើបច្ចេកទេសសាងសង់ខ្ពស់។ ក្នុងនាមជាខ្មែរ ខ្ញុំមានមោទកភាពណាស់ដែលបានឃើញសំណង់ដ៏អស្ចារ្យនេះ វាជាសមិទ្ធដ៏មហាសាលក្នុងសម័យសម្តេចតេជោ សម្រាប់បច្ចុប្បន្ននិងអនាគត»។ ការលើកឡើងបែបនេះរបស់លោក ថោង ខុន ពេល លោក ដឹកនាំប្រតិភូទៅទស្សនកិច្ចដំណើរការសាងសង់កីឡដ្ឋានមរតកតេជោកាលពីថ្ងៃទី១៥ ខែកញ្ញា ឆ្នាំ២០១៨។ សម្រាប់លោក ថោង ខុន ដែលជារដ្ឋមន្ត្រីក្រសួងទេសចរណ៍ផងនោះ កីឡដ្ឋានមរតកតេជោមិនត្រឹមតែជាកន្លែងប្រកួតកីឡាតែប៉ុណ្ណោះទេ តែជាតំបន់ទេសចរណ៍មួយដ៏ស្រស់ស្អាត សម្រាប់ភ្ញៀវទេសចរលំហែកម្សាន្តថែមទៀតផង។ ក្រៅពីសណ្ឋាគារ និងភោជនីយដ្ឋានដែលមាននៅក្នុងកីឡដ្ឋាននេះ ក៏មានសួនសត្វសាហ្វារី សណ្ឋាគារ កន្លែងវាយកូន និងវិមានឈ្នះៗនៅជុំវិញទីនេះផងដែរ។ លោក Wang Qun Qin ប្រធានគ្រប់គ្រងការសាងសង់កីឡដ្ឋានមរតកតេជោបានអះអាងថា កីឡដ្ឋាននេះនឹងសាងសង់រួចរាល់តាមអ្វី ដែលបានគ្រោងទុកក្នុងរយៈពេល៤០ខែ។ លោកបន្តថា កីឡដ្ឋាននេះមិនត្រឹមតែអាចរៀបចំការប្រកួតបាល់ទាត់ប៉ុណ្ណោះទេ សូម្បីកម្មវិធីបើកព្រឹត្តិការណ៍ធំ ដូចជាកម្រិតអាស៊ី ឬអូឡាំពិក ក៏អាចរៀបចំបានដែរ។ ប្រធានគ្រប់គ្រងរូបនេះបានបន្តទៀតថា ក្នុងដំណើរការសាងសង់នេះក្រុមហ៊ុនលោកមានវិស្វករជំនាញចំនួន៦រូប ដែលបញ្ជាការសាងសង់ដោយផ្ទាល់នៅទីនេះ។ ក្រៅពីនេះ ក៏មានចិននៅប្រទេសចិនមួយក្រុមទៀតផងដែរ ក្នុងការជួយគណនា និងរចនាម៉ូដផ្សេងៗ។ ហើយរាល់ការសាងសង់ពីមួយដំណាក់កាលទៅមួយដំណាក់ មានការពិភាក្សាយ៉ាងម៉ត់ចត់ពីអ្នកជំនាញ ដើម្បីស្វែងរកវិធីសាស្ត្រក្នុងការសាងសង់។ ក្រៅពីសមិទ្ធផលដំណាក់កាលទី២ដែលកំពុងសាងសង់នេះ អាងហែលទឹក អគារកីឡាក្នុងសាល និងក្រៅសាល ដែលជាសមិទ្ធផលដំណាក់ទី១ត្រូវបានសម្ពោធដាក់ឲ្យប្រើប្រាស់កាលពីខែមេសា ឆ្នាំ២០១៨ ក្រោមវត្តមានសម្តេចនាយករដ្ឋមន្ត្រី ហ៊ុន សែន។ ពហុកីឡដ្ឋាននេះ សាងសង់ឡើងក្នុងគោលបំណង ដើម្បីត្រៀមរៀបចំការប្រកួតកីឡាស៊ីហ្គេមលើកទី៣២ឆ្នាំ២០២៣ដែលកម្ពុជាធ្វើជាម្ចាស់ផ្ទះ៕	ទីលានបាល់ទាត់មរតកតេជោ ដែលជាជំនួយឥតសំណងរបស់រដ្ឋាភិបាលចិន សាងសង់រួចរាល់បានប្រមាណ២០ភាគរយហើយ។ កីឡដ្ឋាននេះ គ្រោងបញ្ចប់ការសាងសង់ជាស្ថាពរនៅឆ្នាំ២០២១។ លោក ថោង ខុន បានអះអាងថា កីឡដ្ឋានអាចជម្លៀសមនុស្ស៦ម៉ឺននាក់ត្រឹម៧នាទីនេះ ជាសមិទ្ធផលថ្មីនៅតំបន់អាស៊ី ដែលប្រើបច្ចេកវិទ្យាសាងសង់ទំនើបចុងក្រោយ។
តម្លៃត្រូវបានកំណត់ត្រឹមតែកម្មវិធី វេឡាវេលា នៃរថយន្ត ដែលមានក្នុងប្រូម៉ូសិន ដើម្បីទទួលបានតម្លៃពិសេសនេះ លោកអ្នកអាចកក់ ឬបញ្ជាទិញឲ្យបានមុន ឬត្រឹមថ្ងៃទី៣១ ខែសីហានេះ។ ជាមួយគ្នានេះ ម្ចាស់រថយន្ត Jaguar Land Rover អាចយករថយន្តមកវិភាគ ត្រួតពិនិត្យសុខភាពរថយន្ត ជាមួយប្រព័ន្ធបច្ចេកវិទ្យាចុងក្រោយ (eVHC) និងការផ្លាស់ប្តូរស្បែកហ្វ្រាំងតម្លៃចាប់ពី $៨៨ (រួមបញ្ចូលពន្ធ) ដើម្បីសុវត្ថិភាពរបស់អ្នក និងមនុស្សជាទីស្រលាញ់អ្នក ក្នុងពេលបើកបរ។ តម្លៃនេះ ផ្តល់ជូនសម្រាប់តែអំឡុងពេលកម្មវិធីប្រូម៉ូសិនតែប៉ុណ្ណោះ ដោយចំនួនមានកំណត់។ សូមអញ្ជើញមកកាន់អគារតាំងលក់រថយន្ត Jaguar Land Rover ដើម្បីបើកបរសាកល្បងរថយន្តដ៏ប្រណិតមួយណា ដែលលោកអ្នកពេញចិត្តឥឡូវនេះ។ ព័ត៌មានលម្អិត ពីរថយន្តប្រណិតJaguar និង Land Rover មាននៅមហាវិថីសហព័ន្ធរុស្សី សង្កាត់ទឹកថ្លា ខណ្ឌសែនសុខ រាជធានីភ្នំពេញ។ សូមទំនាក់ទំនងលេខទូរស័ព្ទ 0២៣ ៨៨៨ ៨១១/ ០៧០ ៩៩៩ ១១១ ដើម្បីកក់កន្លែងទុក។ គេហទំព័រ ផ្លូវការ៖ www.landrovercambodia.com ។ ទំព័រ Facebook ផ្លូវការ៖ Land Rover Cambodia ។ ទំព័រ Instagram ផ្លូវការ៖ @LandRoverCambo ៕ (អត្ថបទពាណិជ្ជកម្ម)	ដោយមានការគាំទ្រជាច្រើនពីសំណាក់អតិថិជន ក្រុមហ៊ុនJaguar Land Rover សម្រេចផ្តល់ជូនតម្លៃដ៏អស្ចារ្យ ពីកម្មវិធីវេឡាវេលា ជាមួយនឹងតម្លៃចាប់ផ្តើមពី $៨៨,៨៨៨ រួមបញ្ចូលអត្ថប្រយោជន៍ដ៏អស្ចារ្យដូចជា កាតសមាជិក VIP របស់ Jaguar Land Rover មួយភ្លាម។
មហាអំណាចតំបន់មជ្ឈិមបូព៌ា គឺអ៊ីរ៉ង់ និងអារ៉ាប៊ីសាអូឌីត បានផ្ទុះសង្គ្រាមពាក្យសម្ដីគំរាមគ្នាទៅវិញទៅមក ក្រោយអារ៉ាប៊ីសាអូឌីតគំរាមវាយប្រហារអ៊ីរ៉ង់។ រជ្ជទាយាទរងអារ៉ាប៊ីសាអូឌីតព្រះអង្គម្ចាស់ Mohammed bin Salman មានបន្ទូលនៅថ្ងៃទី៨ ខែឧសភា ថា ការប្រជែងឥទ្ធិពលណាមួយកើតឡើងនៅលើទឹកដីអ៊ីរ៉ង់ មិនមែនអារ៉ាប៊ីសាអូឌីតឡើយ ព្រោះអារ៉ាប៊ីសាអូឌីត មិនអនុញ្ញាតឲ្យអ៊ីរ៉ង់ពង្រីកឥទ្ធិពលឡើយ។ បើតាមទីភ្នាក់ងារព័ត៌មាន Reuters រជ្ជទាយាទអារ៉ាប៊ីសាអូឌីត មានបន្ទូលក្នុងកិច្ចសម្ភាសកម្រជាមួយទូរទស្សន៍ Saudi TV ថា អ៊ីរ៉ង់ចិញ្ចឹមចិត្តពង្រីកឥទ្ធិពលទូទាំងពិភពឥស្លាម និងចង់ធ្វើឲ្យនិកាយស៊ីអ៊ីតរីកសាយភាយទៀតផង។ ព្រះអង្គម្ចាស់វ័យ៣១វស្សអង្គនេះសង្កត់ដែរថា អារ៉ាប៊ីសាអូឌីត នឹងចាត់វិធានការទប់ទល់ ដោយមិនរង់ចាំដល់អ៊ីរ៉ង់ចាប់ផ្ដើមមុនឡើយ ហើយមិនអនុញ្ញាតឲ្យមានជម្លោះលើទឹកដីខ្លួនឯងដែរ។ ជាការឆ្លើយតបនឹងការលើកឡើងរបស់សមាជិករាជវង្សអារ៉ាប៊ីសាអូឌីត រដ្ឋមន្ត្រីការពារជាតិអ៊ីរ៉ង់ Hossein Dehghan ក៏ព្រមានវិញ។ លោក Hossein Dehghan គំរាមវាយប្រហារអារ៉ាប៊ីសាអូឌីត បើរដ្ឋប្រកាន់និកាយស៊ូនីភាគច្រើនមួយនេះ ធ្វើសកម្មភាពមិនសមរម្យ។ ដោយសំដៅប្រតិបត្តិការដែនអាកាសអារ៉ាប៊ីសាអូឌីតនៅយេម៉ែន ប្រមុខការការពារអ៊ីរ៉ង់ ឌឺដងដែរថា អារ៉ាប៊ីសាអូឌីតមានអំនួតជ្រុលព្រោះអាងខ្លួនឯងមានមានកងទ័ពអាកាស។ បើតាមសម្ដីលោក Hossein Dehghan អ៊ីរ៉ង់មិនប៉ះពាល់ទីក្រុង Mecca និងទីក្រុង Medina ឡើយ ព្រោះទីក្រុងទាំង២ ជាទីតាំងពិសិដ្ឋរបស់ជនមូស្លីមទាំងអស់ មិនថាអ្នកប្រកាន់និកាយស៊ូនី ឬនិកាយស៊ីអ៊ីតឡើយ។ ការគំរាមកំហែងគ្នាទៅវិញទៅមកលើកនេះ ជាសញ្ញានៃភាពតានតឹងរបស់មហាអំណាចតំបន់ទាំង២ ដែលមិនត្រូវគ្នាឡើយតាំងពីបដិវត្តន៍អ៊ីរ៉ង់ឆ្នាំ១៩៧៩ មក។ គូប្រជែងទាំង២ តែងប្រកួតគ្នាពង្រីកឥទ្ធិពលរៀងៗខ្លួននៅពេញតំបន់មជ្ឈិមបូព៌ាតែម្ដង។ សង្គ្រាមនៅយេម៉ែន គឺជាភស្តុតាងបញ្ជាក់ច្បាស់ពីការប្រជែងឥទ្ធិពលរបស់មហាអំណាចតំបន់ទាំង២ ។ សម្ព័ន្ធមិត្តដឹកនាំដោយអារ៉ាប៊ីសាអីឌូតមានសមាជិកភាគច្រើនជារដ្ឋប្រកាន់និកាយស៊ូនី បានបើកប្រតិបត្តិការប្រឆាំងក្រុមឧទ្ទាមស៊ីអ៊ីតហ៊ូធី ដែលជួយពីក្រោយដោយអ៊ីរ៉ង់។ ការប្រជែងគ្នានេះ ធ្វើឲ្យប្រជាជនយេម៉ែនរាប់ម៉ឺននាក់បាត់បង់ជីវិត ខណៈជម្លោះនេះមិនទាន់រកច្រកចេញឃើញនៅឡើយទេ ដ្បិតភាគីសងខាងនៅតែខ្វែងគំនិតគ្នាមិនចេះចប់៕	អ៊ីរ៉ង់ បានព្រមានកម្ទេចអារ៉ាប៊ីសាអូឌីតឲ្យក្លាយជាផេះផង់ បើអារ៉ាប៊ីសាអូឌីតហ៊ានវាយប្រហារមកលើខ្លួនមុននោះ។ ប្រមុខការពារជាតិអ៊ីរ៉ង់ប្រកាសថា អារ៉ាប៊ីសាអូឌីតទាំងមូលនឹងរាបដល់ដី លើកលែងតែទីក្រុង Mecca និងទីក្រុង Medina ប៉ុណ្ណោះ។ អ៊ីរ៉ង់ព្រមានដូចនេះ ក្រោយរជ្ជទាយាទរងអារ៉ាប៊ីសាអូឌីតចោទថាអ៊ីរ៉ង់ចង់គ្រប់គ្រងពិភពលោកឥស្លាមទាំងមូល ហើយគំរាមធ្វើសង្គ្រាមជាមួយអ៊ីរ៉ង់ទៅទៀត។
របាយការណ៍ដែលទទួលបានពីក្រសួងផែនការ បង្ហាញថា កម្ពុជានឹងក្លាយជាប្រទេសមនុស្សចាស់នាឆ្នាំ២០៥០។ ថ្លែងនាជំនួបជាមួយកម្មករ នយោជិតជាង១៨០០០នាក់នៅស្រុកបាទី ខេត្តតាកែវ ប្រមុខរដ្ឋាភិបាល បានស្នើឱ្យពិនិត្យទិន្នន័យនេះឡើយវិញ។ សម្តេចគូសបញ្ជាក់ថា ពីនេះ ដល់២០៥០ គឺមានរយៈពេលដែល២៧ឆ្នាំប៉ុណ្ណោះ ហើយកម្ពុជានឹងត្រូវការកម្លាំងពលកម្ម ដើម្បីឆ្លើយតបនឹងកំណើនសេដ្ឋកិច្ចរបស់ខ្លួន។ «ត្រូវគិតគូអំពីគោលនយោបាយប្រជាសាស្ត្រឡើងវិញ»។ នេះជាការណែនាំរបស់សម្តេច ហ៊ុន ម៉ាណែត ដើម្បីទប់ស្កាត់ករណីមនុស្សកើតថ្មី មានចំនួនតិចជាងអ្នកដែលត្រូវចូលសោធននិវត្តន៍ ខណៈបច្ចុប្បន្នគ្រួសារកម្ពុជា មានអត្រាបង្កើតកូនដែល១,៥ប៉ុណ្ណោះ ជាមធ្យម។ សម្តេចបានលើកឡើងថា បើចង់បានកម្លាំងប្រជាជន ត្រូវតែគិតគូលើការបង្កើនកូនពីពេលឥឡូវ ដោយមិនចាំបាច់រង់ចាំដល់ឆ្នាំ២០៥០នោះឡើយ ព្រោះដល់ពេលនោះ ពលរដ្ឋនឹងមិនចង់បង្កើនកូនច្រើនទេ។ សម្តេចបានលើកឡើងពីករណីនៃបណ្តាប្រទេសមួយចំនួន ជាពិសេសចិន សិង្ហបុរី ជប៉ុន ក៏ដូចជាបារាំង ជាដើម ដែលបច្ចុប្បន្ន កម្លាំងមនុស្សចាស់ក្នុងការងារ មានច្រើនជាងក្មេង។ «ដីយើងនៅសល់ច្រើន»។ សម្តេច ហ៊ុន ម៉ាណែត បានលើកឡើងយ៉ាងដូច្នេះ ជាមួយក្នុងការជំរុញលើកទឹកចិត្តចំពោះការបង្កើតកូន ប៉ុន្តែសម្តេចរំលឹកផងដែរអំពីការគិតគូរវាងតុល្យភាពកំនើនសេដ្ឋកិច្ច និងចំនួនប្រជាជន៕	សម្តេចនាយករដ្ឋមន្ត្រី ហ៊ុន ម៉ាណែត នាព្រឹកថ្ងៃទី១៩ ខែកញ្ញា នេះ បានអះអាងពីការយកចិត្តទុកដាក់លើគោលនយោបាយប្រជាសាស្ត្រ ដើម្បីរក្សាតុល្យភាពរវាងកំណើនសេដ្ឋកិច្ច និងប្រជាជន នាឆ្នាំ២០៥០។
ការរកឃើញរបស់ប៉ូលិសនៅប៉ែកអាគ្នេយ៍នៃចក្រភពអង់គ្លេសធ្វើឲ្យមានការចាប់អារម្មណ៍ភ្លាមៗលើការជួញដូរមនុស្សពីវៀតណាមទៅអឺរ៉ុប ទីដែលមានប្រាក់ចំណូលខ្ពស់ជាងនៅវៀតណាម។ ការចាប់ខ្លួនមនុស្សមួយចំនួនបានធ្វើឡើងនៅក្នុងចក្រភពអង់គ្លេស ហើយបុរសម្នាក់ត្រូវបានគេចោទប្រកាន់ពីការសមគំនិតជួញដូរមនុស្ស។ ក៏ប៉ុន្តែ អ្នកជំនាញនិយាយថា ប្រព័ន្ធអន្តរជាតិដ៏ស្មុគស្មាញក្នុងការនាំមនុស្សចេញពីវៀតណាមសម្រាប់ការងារដែលមានប្រាក់ឈ្នួលខ្ពស់នៅក្រៅប្រទេសមានការវិវត្តយ៉ាងខ្លាំងដែលមន្ត្រីរដ្ឋាភិបាលយល់ថា មានការពិបាកក្នុងការបញ្ឈប់ ឬមិនអាចបញ្ឈប់បាន ប្រសិនបើប្រៀបធៀបទៅពេលដែលវៀតណាមមានភាពក្រីក្រជាងសព្វថ្ងៃ។ លោក Carl Thayer សាស្ត្រាចារ្យចូលនិវត្តន៍ផ្នែកនយោបាយជំនាញកិច្ចការតំបន់អាស៊ីអាគ្នេយ៍នៅសាកលវិទ្យាល័យ The University of New South Wales ក្នុងប្រទេសអូស្ត្រាលីនិយាយថា៖ «នេះជាការប្រយុទ្ធប្រឆាំងដែលគ្មានទីបញ្ចប់មួយ»។ តម្លៃតបស្នងសម្រាប់អ្នកលួចជួញដូរមនុស្សមានច្រើន ហើយពួកគេបញ្ចុះបញ្ចូលជនរងគ្រោះដោយនិយាយថា នឹងមានការរស់នៅបែបហ៊ឺហាដែលពួកគេផ្តល់ឲ្យមនុស្សដែលក្រីក្រខ្លាំង»។ កិច្ចប្រឹងប្រែងដើម្បីបញ្ឈប់ការជួញដូរមនុស្ស បណ្តាញផ្សព្វផ្សាយព័ត៌មាន Viet Nam ដែលជាបណ្តាញផ្សព្វផ្សាយរបស់រដ្ឋ បានរាយការណ៍ថា បន្ទាប់ពីសាកសពរបស់មនុស្សចំនួន៣៩នាក់ ត្រូវបានគេរកឃើញ នាយករដ្ឋមន្ត្រីវៀតណាម លោក Nguyen Xuan Phuc បានប្រាប់រដ្ឋមន្ត្រីក្រសួងសន្តិសុខសាធារណៈ និងក្រសួងកិច្ចការបរទេស ឲ្យបើកការស៊ើបអង្កេតលើការជួញដូរមនុស្ស និងបង្កើត «វិធានការការពារពលរដ្ឋ» ប្រសិនបើចាំបាច់។ បណ្តាញផ្សព្វផ្សាយនេះបានឲ្យដឹងថា កាលពីឆ្នាំមុន រដ្ឋាភិបាលវៀតណាម និងអង់គ្លេសបានចុះហត្ថលេខាលើអនុស្សារណៈយោគយល់មួយ «ដើម្បីដោះស្រាយអំពើទាសភាពសម័យទំនើប»។ នៅពេលដែលរដ្ឋមន្ត្រីការបរទេសវៀតណាមទូរស័ព្ទទៅមន្ត្រីអង់គ្លេសកាលពីថ្ងៃអង្គារទី២៩ ខែតុលាកន្លងទៅនេះ ដើម្បីពិភាក្សាលើករណីកាលពីពេលថ្មីៗនេះ ភាគីទាំងពីរបានយល់ស្របនឹងគ្នាថា «នឹងអំពាវនាវឲ្យសហគមន៍អន្តរជាតិពង្រឹងកិច្ចសហប្រតិបត្តិការដើម្បីបង្ក្រាបបទល្មើស»។ នាយករដ្ឋមន្ត្រីអង់គ្លេស លោក Boris Johnson ដាក់កម្រងផ្កានៅពេលធ្វើដំណើរទៅការិយាល័យក្រុមប្រឹក្សា Thurrock នៅភាគខាងកើតនៃទីក្រុងឡុងដ៍ កាលពីថ្ងៃទី២៨ ខែតុលា ឆ្នាំ២០១៩។ ឧបសគ្គក្នុងការបង្ក្រាប លោក Thayer និយាយថា មន្ត្រីសន្តិសុខសាធារណៈអាចនឹងផ្សព្វផ្សាយបញ្ហាជួញដូរមនុស្សជាសាធារណៈបន្ថែមទៀត និងធ្វើការបោសសម្អាតក្រុមជួញដូរមនុស្សឲ្យកាន់តែច្រើនបន្ថែមទៀត។ លោកបានបន្ថែមថា ពួកគេកម្រចាប់មនុស្សណាស់ឥឡូវនេះ។ ប៉ុន្តែ លោកបាននិយាយថា ជនរងគ្រោះនៃការជួញដូរមនុស្សដែលត្រូវបានគេរកឃើញ ខ្វះមធ្យោបាយក្នុងការសម្គាល់មេខ្យល់ជួញដូរមនុស្ស ហើយក្នុងពេលជាមួយគ្នានេះផងដែរ ដោយសារតែតំបន់សេដ្ឋកិច្ចពិសេសវៀតណាមនៅជាប់នឹងប្រទេសជិតខាងនោះ វាជាហេតុ ធ្វើឲ្យពលរដ្ឋរបស់ខ្លួនអាចចាកចេញពីប្រទេសដោយងាយស្រួល។ លោក Thayer និយាយថា៖ «ព្រំដែននៅមានចន្លោះប្រហោង ហើយមនុស្សម្នាអាចឆ្លងកាត់បាន»។ បណ្តាញជួញដូរមនុស្សបានកើនឡើងយ៉ាងខ្លាំងនៅក្នុងប្រទេសវៀតណាម ចាប់តាំងពីយ៉ាងហោចណាស់សតវត្សរ៍ទី១៩ ដែលជាញឹកញាប់បាននាំយកស្ត្រី និងក្មេងៗទៅហុងកុង ឬ ចិនដីគោក ដើម្បីលក់តាមរយៈការរៀបអាពាហ៍ពិពាហ៍ ឬ លក់ជាស្ត្រីរកស៊ីផ្លូវភេទ នេះបើយោងតាមសៀវភៅស្តីពីការជួញដូរមនុស្សក្នុងប្រទេសវៀតណាម ឆ្នាំ២០១៥។ លោក Frederick Burke ដែលជាមេធាវីនៅក្រុមហ៊ុនមេធាវី Baker McKenzie ក្នុងក្រុងហូជីមិញបាននិយាយថា ឥឡូវនេះ ដើម្បីបញ្ឈប់ស្ត្រីៗកុំឲ្យរៀបអាពាហ៍ពិពាហ៍ជាមួយនឹងពលរដ្ឋនៃប្រទេសអ្នកមាននៅអាស៊ីអាគ្នេយ៍ មន្ត្រីរដ្ឋាភិបាលក្នុងប្រទេសវៀតណាម ធ្វើការត្រួតពិនិត្យប្រវត្តិរូបយ៉ាងហ្មត់ចត់ នៅពេលមានការដាក់ពាក្យសុំរៀបអាពាហ៍ពិពាហ៍។ លោក Frederick Burke និយាយថា៖ «ច្បាស់ណាស់ ពួកគេនឹងពិនិត្យមើលវិធានការអ្វី (ដែលពួកគេអាចធ្វើបាន) បន្ទាប់ពីមានករណីក្នុងប្រទេសអង់គ្លេសកើតឡើង។ ពួកគេមានបញ្ហាខ្លាំងទាក់ទងនឹងការលក់ស្ត្រីឲ្យទៅធ្វើជាភរិយា។ បញ្ហាទាំងនេះ មិនមែនជាបញ្ហាថ្មីនោះទេ»។ លោក Burke បាននិយាយទៀតថា ពលរដ្ឋសាមញ្ញនៅវៀតណាមនៅតែយល់ថា ការស្លាប់ក្នុងប្រទេសអង់គ្លេសកាលពីខែមុនកើតឡើង ដោយសារតែជនរងគ្រោះទាំងនោះត្រូវបានមេខ្យល់បោកប្រាស់។ លោកនិយាយបន្ថែមទៀតថា បើមើលជារួមទៅលើការធ្វើចំណាកស្រុកដើម្បីរកការងារធ្វើ ពលរដ្ឋវៀតណាមនៅតែគិតថា «ការងារនៅក្រៅប្រទេសនៅតែមានភាពល្អប្រសើរជាង»។ អ្នកស្រី Hoang Thi Ai កាន់ទូរស័ព្ទបង្ហាញរូបថតកូនប្រុសរបស់អ្នកស្រី ដែលអ្នកស្រីបារម្ភថា ជាជនរងគ្រោះម្នាក់នៅក្នុងករណីស្លាប់ក្នុងរថយន្តកុងតឺណឺ ក្នុងប្រទេសអង់គ្លេស ក្នុងផ្ទះរបស់អ្នកស្រីនៅក្នុងស្រុក Dien Chau ខេត្ត Nghe An ប្រទេសវៀតណាម កាលពីថ្ងៃទី២៨ ខែតុលា ឆ្នាំ២០១៩។ អ្នកក្រីក្រខ្លាំងមិនបានទទួលការលើកទឹកចិត្តផ្នែកសេដ្ឋកិច្ចទេ នៅក្នុងប្រទេសវៀតណាម មន្ត្រីវៀតណាមបានធ្វើឲ្យជីវភាពរបស់ពលរដ្ឋខ្លួនប្រសើរឡើង ដោយបានជំរុញឲ្យមានការវិនិយោគពីបរទេសនៅក្នុងវិស័យផលិតកម្មសម្រាប់នាំចេញ ដែលបានបង្កើតការងារជាច្រើន។ ក្រុមហ៊ុន SSI Research នៅក្នុងទីក្រុងហាណូយបានឲ្យដឹងថា សេដ្ឋកិច្ចរបស់ប្រទេសនៅអាស៊ីអាគ្នេយ៍ដែលមានទឹកប្រាក់៣០០ ពាន់លានដុល្លារមួយនេះ នឹងកើនឡើង៦,៨ភាគរយ នៅឆ្នាំនេះ។ សេដ្ឋកិច្ចប្រទេសនេះ បានកើន៧កន្តក់សញ្ញា១ភាគរយ នៅក្នុងឆ្នាំ២០១៨ ដែលជាអត្រាខ្ពស់បំផុតក្នុងរយៈពេល១១ឆ្នាំ។ ទោះជាយ៉ាងនេះក៏ដោយ ប្រាក់ឈ្នួលការងារប្រើកម្លាំងដែលទទួលបានតិចជាង២០០ដុល្លារក្នុង១ខែ ពិបាកនឹងប្រៀបធៀបជាមួយនឹងប្រាក់ឈ្នួលនៅក្នុងប្រទេសដែលមនុស្សត្រូវបានគេជួញដូរទៅ។ ពលរដ្ឋវៀតណាមនៅតែប្រថុយនឹងឱកាសធ្វើការនៅក្នុងរោងចក្រក្នុងប្រទេសរុស្ស៊ី ការងារសំណង់ក្នុងប្រទេសលីប៊ី និងធ្វើការនៅក្នុងកសិដ្ឋានអង់គ្លេស។ ប្រធានផ្នែកសេដ្ឋកិច្ចរបស់ក្រុមហ៊ុន IHS Markit Asia-Pacific លោក Rajiv Biswas និយាយថា ពលរដ្ឋវៀតណាមប្រមាណ១០%ក្នុងចំណោមពលរដ្ឋ៩៥លាននាក់រស់នៅក្នុងភាពក្រីក្រ ហើយអ្នកខ្លះរស់នៅក្នុង «ភាពក្រីក្រតោកយ៉ាក» ដែលរស់នៅឆ្ងាយពីមជ្ឈមណ្ឌលការងារឧស្សាហកម្ម។ លោក Rajiv Biswas បាននិយាយថា រដ្ឋាភិបាលគួរតែដោះស្រាយបញ្ហាភាពក្រីក្រនេះ ដែលមានមួយចំនួននៅតាមភ្នំដាច់ស្រយាល ប៉ុន្តែរដ្ឋាភិបាលនឹងមានការលំបាកក្នុងការដោះស្រាយបញ្ហានេះ។ លោក Biswas និយាយទៀតថា៖ «ខ្ញុំគិតថា ឥឡូវនេះ បញ្ហាសម្រាប់វៀតណាម គឺដោះស្រាយបញ្ហាអ្នករស់នៅក្នុងភាពក្រីក្រនៅតំបន់ភ្នំទាំងនោះ ហើយវានឹងមានការពិបាកក្នុងការដោះស្រាយ ដោយសារតែសមត្ថភាពធ្វើការរបស់ពួកគេក្នុងការងារឧស្សាហកម្ម ពីព្រោះថា ពួកគេគ្មានមធ្យោបាយដើម្បីធ្វើការងារបែបនោះទេ»៕ សូមចុចទៅប្រភពដើម VOA ត្រង់នេះ	តៃប៉ិ ៖ ខណៈពេលដែលការបញ្ជាឲ្យមានការស៊ើបអង្កេតនេះ ជួយបន្ធូរបន្ថយការខឹងសម្បារបស់ពលរដ្ឋវៀតណាម អ្នកជំនាញមានការព្រួយបារម្ភថា ការណ៍នេះគ្រាន់តែជាការលាក់បាំងពីអសមត្ថភាពរយៈពេលយូររបស់រដ្ឋាភិបាលវៀតណាមក្នុងការបញ្ឈប់ការជួញដូរមនុស្សទៅក្នុងប្រទេសអ្នកមានដើម្បីជាថ្នូរនឹងការរកប្រាក់ប៉ុណ្ណោះ។
ហេតុផលចម្បងដែលធ្វើឱ្យស្មាតហ្វូន Galaxy A7 មានសន្ទុះលក់ដាច់ខ្លាំងនៅកម្ពុជា ដោយសារតែការរចនារូបរាងឡូយកប់ កាលីប ទាន់សម័យ ជាមួយនឹងកាមេរ៉ា ៣ គ្រាប់ មានប្រព័ន្ធស្កេនក្រយ៉ៅដៃនៅចំហៀង ងាយស្រួលដោះសោរទូរស័ព្ទ ប្រព័ន្ធសំឡេង Dolby Atmos Sound ហើយតម្លៃរបស់វាវិញ គឺរឹតតែកប់ថែមទៀត។ មិនត្រឹមតែរាងឡូយស្អាតនោះទេ អ្នកប្រើប្រាស់អាចថតស្ទីលអីក៏បាន ជាមួយ Galaxy A7 ភ្លាមៗតែម្តង។ ឥឡូវនេះ Galaxy A7 ដាក់លក់នៅក្នុងតម្លៃយ៉ាងពិសេសត្រឹមតែ $345 ជាមួយនឹងការថែមជូន JBL Go2 ដ៏ស្រស់ស្អាតមួយថែមទៀត (មានតាមបណ្តាហាងមួយចំនួនតែប៉ុណ្ណោះ)។ លោកអ្នកអាចជ្រើសរើសពណ៌បានច្រើនជម្រើស ដែលសុទ្ធតែជាពណ៌ដែលមានការពេញនិយមបំផុត ដូចជា ពណ៌ខ្មៅ ពណ៌មាស និងពណ៌ខៀវ។ អីចឹងប្រញាប់ឡើង នៅរង់ចាំអីទៀត? ពេលនេះ គឺជាឱកាសដ៏ល្អបំផុតរបស់លោកអ្នក ដែលត្រូវការទិញស្មាតហ្វូនស៊េរីថ្មីទំនើប របស់ក្រុមហ៊ុនសាមសុង។ ខាងក្រោមនេះ ជាការបរិយាយពីសមត្ថភាព និងមុខងារពិសេសៗរបស់ Galaxy A7៖ Galaxy A7 នេះភ្ជាប់ជាមួយនឹងកាមេរ៉ា ៣ គ្រាប់នៅខាងក្រោយ ដែលកាមេរ៉ាខាងលើគេ ជាប្រភេទ Depth Camera មានទំហំ 5MP (f2.2) សម្រាប់ថតផ្ទៃខាងក្រោយព្រាលដាច់ស្អាតបំផុត ជាមួយនឹងមុខងារ Live Focus។ កាមេរ៉ានៅកណ្តាល ជាប្រភេទ Main Camera ដែលមានទំហំ 24MP F1.7 មានសមត្ថភាពថតរូបភាពបានច្បាស់ស្រស់ស្អាត និងប្លង់នៅទីងងឹត។ ចំណែកកាមេរ៉ាក្រោមគេទី៣ មានទំហំ 8MP មានមុខងារថតប្លង់ទូលាយ Ultra-Wide ដល់ទៅ 120 ដឺក្រេ ដែលអ្នកនឹងទទួលបានរូបភាពដ៏ស្រស់ស្អាតពេញចិត្តតែម្តង។ បើនិយាអំពីកាមេរ៉ាខាងមុខវិញ វាមានទំហំ 24MP F2.0 សម្រាប់ថតរូបភាពស៊ែលហ្វី (Selfie) ស្រស់ស្អាត ខ្យូតៗ និងអាចខលវីដេអូច្បាស់បំផុត។ មិនថាលោកអ្នកទៅដើរលេងកន្លែងណានោះទេ អ្នកគ្រាន់តែយក Galaxy A7 តាមខ្លួន ហើយថតស្ទីលអីក៏បាន គឺថាឡូយស្អាតពេញចិត្តតែម្តង។ លោកអ្នកអាចចែករំលែកការចងចាំដ៏អស្ចារ្យមួយនេះ តាមរយៈ Galaxy A7 ទៅកាន់មិត្តភក្តិ និងក្រុមគ្រួសារដោយផុសនៅលើបណ្តាញសង្គម ជាមួយនឹងរូបភាពខ្យូតៗទាំងអស់នេះ ដែលគ្រប់គ្នានឹងសរសើរមិនដាច់ពីមាត់នោះទេ។ សម្រាប់លោកអ្នកដែលនិយមក្នុងការថតរូបភាស៊ែលហ្វីនោះ Galaxy A7 នេះភ្ជាប់ជាមួយនឹងមុខងារពិសេសមួយ ហៅថា Pro-Lighting ដែលថតរូបភាពជាមួយនឹងពន្លឺស្រស់ស្អាតបំផុត។ វាក៏មានភ្ជាប់ជាមួយនឹងមុខងារ Smart Beauty ដែលប្រើប្រាស់នូវបច្ចេកវិទ្យា Facial Recognition ដែលធ្វើអោយផ្ទៃមុខរបស់អ្នក មើលទៅស្អាតទាក់ទាញចិត្តតែម្តង។ អ្វីដែលរឹតតែអស្ចារ្យទៀតនោះ គឺស្មាតហ្វូន Galaxy A7 ភ្ជាប់ជាមួយនឹងប្រព័ន្ធកាមេរ៉ាឆ្លាតវៃ (Intelligent Camera System) ដែលអាចកែប្រែទៅលើកម្រិតពណ៌ និងពន្លឺបានភ្លាមៗ ស្រស់ស្អាតពេញចិត្តអ្នកថតតែម្តង។ វាក៏ផ្តល់នូវ 19 Modes សម្រាប់ការថតរូបភាពលក្ខណៈធម្មជាតិពិតៗ ដែលអ្នកអាចថតស្ទីលអីក៏ឡូយដែរ។ បើនិយាយអំពីការរចនារូបរាងវិញ គឺថាឡួយខប់តែម្តង។ ប្រព័ន្ធស្កេនក្រយ៉ៅដៃ (Fingerprint Scanner) របស់ Galaxy A7 នេះ គឺស្ថិតនៅចំហៀងផ្នែកខាងស្តាំ ងាយស្រួលក្នុងការកាន់ និងការស្កេនក្រយ៉ៅដៃបានលឿន រហ័សទាន់ចិត្ត និងសុវត្ថិភាពបំផុត។ Galaxy A7 ប្រើប្រាស់នូវកញ្ចក់ 2.5D នៅផ្នែកខាងក្រោយរឹងមាំក្នុងការប្រើប្រាស់ និងមិនងាយឆ្កូតនោះទេ។ ក្រឡេកទៅមើលផ្នែកខាងមុខរបស់ Galaxy A7 នេះវិញភ្ជាប់ជាមួយនឹងអេក្រង់ទំហំ 6.0 FHD+ Super AMOLED Infinity Display ដែលបង្ហាញរូបភាពស្រស់ស្អាត ពណ៌ទាក់ទាញ និងបទពិសោធន៍នៃការទស្សនាដ៏អស្ចារ្យបំផុត។ Galaxy A7 នេះក៏ភ្ជាប់ជាមួយនឹងមុខងារ Always on Display ដែលអនុញ្ញាតឱ្យអ្នកមានភាពងាយស្រួល ក្នុងការមើលកាលបរិច្ឆេទ អាកាសធាតុ ម៉ោង និងសាររំលឹក( Notifications) បានលឿនបំផុត នៅលើអេក្រង់ភ្លឺច្បាស់ត្រជាក់ភ្នែកមួយនេះថែមទៀត។ Galaxy A7 បំពាក់នូវរ៉េមទំហំ 4GB និងម៉េមូរីទំហំ 64GB ហើយអាចបន្ថែមនូវ microSD ទំហំដល់ទៅ 512GB ថែមទៀត។ លោកអ្នកមិនចាំបាច់ព្រួយបារម្ភនោះទេ សម្រាប់ការផ្ទុកទិន្នន័យច្រើន ក្នុងស្មាតហ្វូនស៊េរីថ្មីមួយនេះ។ ថាមពលថ្មរបស់ Galaxy A7 ខ្លាំងទំហំ 3300 mAh ដែលអាចចាក់តន្ត្រីបានដល់ទៅ 48 ម៉ោងថែមទៀត។ ដូចនេះ អ្នកមិនចាំបាច់ព្រួយបារម្ភពីការអស់ថ្មនោះទេ។ សម្រាប់គុណភាពសំឡេងរបស់ Galaxy A7 គឺពីរោះរណ្តំចិត្តតែម្តង ដោយសារតែវាប្រើប្រាស់ជាមួយនឹងប្រព័ន្ធសំឡេង Dolby Atmos គុណភាពសំឡេងដូចចាក់បញ្ចាំងនៅក្នុងរោងកុនថែមទៀត។ ការទស្សនាខ្សែភាពយន្ត ការស្តាប់ចម្រៀង និងវីដេអូ គឺពិតជាពីរោះគ្មានពីរនោះទេ។ សូមអញ្ចើញមកទស្សនាដោយផ្ទាល់ និងសាកសួរព័ត៌មានបន្ថែម នៅតាមហាងទំនើបសាមសុង ដែលនៅជិតលោកអ្នកបំផុត។ សម្រាប់ព័ត៌មានលម្អិត លោកអ្នកអាចទំនាក់ទំនងមកកាន់លេខ 1800 20 32 32 ៕ (អត្ថបទពាណិជ្ជកម្ម)	ក្រុមហ៊ុនសាមសុង គឺជាក្រុមហ៊ុនបច្ចេកវិទ្យាយក្សដែលផលិតគ្រឿងអេឡិចត្រូនិក ដោយភ្ជាប់មកជាមួយបច្ចេកវិទ្យាឈានមុខគេ មានភាពច្នៃប្រឌិតខ្ពស់បំផុត និងទទួលបានចំណាត់ថ្នាក់លេខ ១ នៅលើពិភពលោក។ ក្រុមហ៊ុនសាមសុង ខិតខំប្រឹងប្រែងក្នុងការនាំយកនូវផលិតផលថ្មីៗ ដែលជាទីគាប់ចិត្តរបស់អតិថិជនរបស់ខ្លួន។ ជាក់ស្តែង កាលពីពាក់កណ្តាលខែតុលា ក្រុមហ៊ុនសាមសុង បាននាំយកនូវស្មាតហ្វូនស៊េរីថ្មីរបស់ខ្លួន គឺ Galaxy A7 ចូលមកក្នុងប្រទេសកម្ពុជា ហើយក៏ទទួលបានការគ្រាំទ្រយ៉ាងច្រើនផងដែរ ពីសំណាក់អតិថិជន។ បើទោះបីជាស្មាតហ្វូនស៊េរីថ្មីនេះ ទើបតែបង្ហាញខ្លួននៅលើទីផ្សារកម្ពុជាក៏ដោយ អ្វីដែលគួរអោយកត់សម្គាល់នោះ ស្មាតហ្វូននេះ បានវាយលុកយ៉ាងសម្បើមនៅក្នុងប្រទេសកម្ពុជា ហើយសន្ទុះនៃការលក់ Galaxy A7 នេះគឺដាច់ច្រើនលើសលប់ លើសពីការរំពឹងទុក នេះបើតាមពណ៌ដែលទទួលបានពីក្រុមហ៊ុន។
នៅថ្ងៃទី១២ ខែតុលា ក្រសួងហិរញ្ញវត្ថុអ៊ីស្រាអែលបានអនុម័តផែនការផ្តល់ការធានារបស់រដ្ឋមានតម្លៃ ៦ពាន់លានដុល្លារដើម្បីរក្សាកិច្ចសន្យាធានារ៉ាប់រងសម្រាប់ក្រុមហ៊ុនអាកាសចរណ៍នៅចំពោះមុខហានិភ័យក្នុងបរិបទនៃជម្លោះហាម៉ាស-អ៊ីស្រាអែល។ យន្តការធានានេះនឹងជួយធានាថាប្រតិបត្តិការអាកាសចរណ៍នៅអ៊ីស្រាអែលមិនត្រូវបានរំខាន។ ដោយសារតែការផ្ទុះឡើងនៃជម្លោះរវាងកងកម្លាំងហាម៉ាស និងកងកម្លាំងអ៊ីស្រាអែល ក្រុមហ៊ុនធានារ៉ាប់រងរបស់ក្រុមហ៊ុនអាកាសចរណ៍ El Al Airlines, Israir និង Arkia បាននិយាយថា បទប្បញ្ញត្តិនៃកិច្ចសន្យារបស់ពួកគេចែងថាក្នុងអំឡុងពេលមានជម្លោះ ក្រុមហ៊ុនធានារ៉ាប់រងមានសិទ្ធិលុបចោលកិច្ចសន្យាធានារ៉ាប់រងក្នុងរយៈពេល៧ថ្ងៃចាប់ពីថ្ងៃ កាលបរិច្ឆេទនៃការជូនដំណឹង។ ដូច្នេះក្រសួងហិរញ្ញវត្ថុអ៊ីស្រាអែលបានស្វែងរកការធានាពីរដ្ឋ ប៉ុន្តែផែនការនេះចាំបាច់ត្រូវអនុម័តដោយសភា។ ខណៈពេលដែលក្រុមហ៊ុនអាកាសចរណ៍ពិភពលោកជាច្រើនបានលុបចោលជើងហោះហើរទៅកាន់ទីក្រុង Tel Aviv ក្រុមហ៊ុនអាកាសចរណ៍អ៊ីស្រាអែលទាំងបីខាងលើនៅតែរក្សាប្រតិបត្តិការហោះហើរ ព្រមទាំងបង្កើនចំនួនជើងហោះហើរដើម្បីនាំពលរដ្ឋអ៊ីស្រាអែលត្រឡប់ទៅផ្ទះវិញ។ នាថ្ងៃដដែល រដ្ឋមន្ត្រីហិរញ្ញវត្ថុអ៊ីស្រាអែល Bezalel Smotrich និងទេសាភិបាលធនាគារកណ្តាល Amir Yaron បានជួបប្រជុំគ្នានៅទីក្រុងហ្ស៊េរុយសាឡិមដើម្បីវាយតម្លៃស្ថានភាពសេដ្ឋកិច្ចបច្ចុប្បន្នរបស់ប្រទេសបន្ទាប់ពីមានជម្លោះហាម៉ាស-អ៊ីស្រាអែល។ ចាប់តាំងពីជម្លោះហាម៉ាស-អ៊ីស្រាអែលបានផ្ទុះឡើងកាលពីចុងសប្តាហ៍មុន មន្ត្រីមកពីក្រសួងហិរញ្ញវត្ថុ និងធនាគារកណ្តាលអ៊ីស្រាអែលបានជួបប្រជុំគ្នាជាច្រើនដងដើម្បីបន្តអនុវត្តការងារនេះជាប្រចាំ៕	នៅពេលដែលក្រុមហ៊ុនអាកាសចរណ៍ពិភពលោកជាច្រើនបានលុបចោលជើងហោះហើរទៅកាន់ទីក្រុង Tel Aviv ក្រុមហ៊ុនអាកាសចរណ៍អ៊ីស្រាអែលចំនួនបីនៅតែរក្សាប្រតិបត្តិការហោះហើរ។ អ៊ីស្រាអែលគ្រោងចំណាយ៦ពាន់លានដុល្លារ ដើម្បីធានារ៉ាប់រងការខាតចំណូលរបស់ក្រុមហ៊ុនទាំងនេះ។
ខ្សែប្រយុទ្ធឆ្នើមរបស់ក្លិបវិសាខា កែវ សុខផេង នៅថ្ងៃទី១៧ ខែវិច្ឆិកា ឆ្នាំ២០២០ នេះ បានសរសេរសារលើទំព័រហ្វេសប៊ុកផ្លូវការ រៀបរាប់ពីកំហុសមួយ ដែលខ្លួនបានធ្វើលើក្មេងប្រុសរើសបាល់ម្នាក់ក្នុងជំនួបវគ្គផ្តាច់ព្រ័ត្រពានរង្វាន់សម្តេច ហ៊ុន សែន រវាងក្រុមវិសាខាជាមួយណាហ្គាវើល កាលពីថ្ងៃទី៧ ខែវិច្ឆិកា ឆ្នាំ២០២០។ កំហុសដែលរូបគេបានធ្វើនោះ គឺខ្លួនភ្លេចចាប់ដៃជាមួយក្មេងប្រុសរើសបាល់ម្នាក់នោះ ដែលបានលើកដៃចង់ចាប់ដៃជាមួយខ្លួន។ ការខកខានចាប់ដៃរបស់ខ្សែប្រយុទ្ធរូបនេះ ទំនងជារូបគេមិនចាប់អារម្មណ៍ ឬមិនបានឃើញក្មេងប្រុសនោះលើកដៃស្វាគមន៍មករកខ្លួន ដោសសាររូបគេរវល់អបអរជាមួយគ្រាប់បាល់ ដែលខ្លួនរកបានឲ្យវិសាខានាំមុខ ១-០ លើណាហ្គាវើល។ សុខផេង បានបង្ហោះរូបថតមួយសន្លឹកបង្ហាញពីសកម្មភាពក្មេងប្រុសរើសបាល់ម្នាក់លើកដៃរង់ចាំខ្លួនមកចាប់ជាមួយ ដោយសរសេររៀបរាប់ថា៖«ដោយសារអបអរភ្លេចខ្លួន បងសុំទោសដែលមិនបានចាប់ដៃប្អូន។ អ៊ីចឹងពុកម៉ែបងប្អូនណាដែលស្គាល់(ក្មេងប្រុសរើសបាល់)ជួយឲ្យគាត់ទាក់ទងមកខ្ញុំផង ដើម្បីជូនជាកាដូលើកទឹកចិត្ត»។ គ្រាប់បាល់មួយគ្រាប់របស់កីឡាករ កែវ សុខផេង បានរួមចំណែកជួយឲ្យវិសាខាយកឈ្នះណាហ្គាវើលក្នុងលទ្ធផល ២-០ ដើម្បីគ្រងជើងឯកពានរង្វាន់សម្តេច ហ៊ុន សែន ថ្នាក់ជាតិលើកទី១៤ប្រចាំឆ្នាំ២០២០ ជាលើកដំបូង។ ចំណែកក្រុមព្រៃវែងទទួលបានចំណាត់ថ្នាក់លេខ៣ ក្រោយយកឈ្នះភ្នំពេញក្រោនក្នុងលទ្ធផល ៤-២៕	កីឡាករ កែវ សុខផេង ប្រកាសរកក្មេងប្រុសរើសបាល់ម្នាក់ ដែលខ្លួនមិនបានចាប់ដៃជាមួយ ដោយសាររវល់អបអរគ្រាប់បាល់ ដែលខ្លួនរកបានក្នុងជំនួបវគ្គផ្តាច់ព្រ័ត្រពានរង្វាន់សម្តេច ហ៊ុន សែន នៅពហុកីឡដ្ឋានជាតិកាលពីពេលថ្មីៗ។ ការប្រកាសរកនេះ ព្រោះខ្សែប្រយុទ្ធរូបនេះ ចង់ជូនកាដូលើកទឹកចិត្តដល់ក្មេងប្រុសម្នាក់នោះ ជាថ្នូរនឹងកំហុសរបស់ខ្លួន។
ក្រុមប្រឹក្សាអភិវឌ្ឍន៍កម្ពុជា (CDC) បានសម្រេចចេញវិញ្ញាបនបត្រចុះបញ្ជីឱ្យក្រុមហ៊ុនចំនួន២ បង្កើតរោងចក្រនៅកម្ពុជា ។ បើតាមការចុះផ្សាយរបស់ CDC ក្រុមហ៊ុនទាំងនោះ មានទុនវិនិយោគជាង ១៤លានដុល្លារ ដែលអាចបង្កើតឱកាសការងារដល់ពលរដ្ឋជិត ៤០០០កន្លែង។ បើតាម CDC ក្រុមហ៊ុនទាំងនោះរួមមាន ក្រុមហ៊ុន MILANNA LEATHERWARE M.F.Y (CAMBODIA) CO., LTD គ្រោងបង្កើតរោងចក្រផលិតខ្សែក្រវាត់ និងកាបូបគ្រប់ប្រភេទ ដែលបោះទុនវិនិយោគប្រមាណ ៩,២លានដុល្លារ។ ក្រុមហ៊ុននេះ មានទីតាំងវិនិយោគនៅស្រុកគងពិសី ខេត្តកំពង់ស្ពឺ និងអាចបង្កើតការងារដល់ពលរដ្ឋបានចំនួន ១.៤១៤កន្លែង។ ទន្ទឹងនេះ CDC ក៏បានអនុម័តឱ្យក្រុមហ៊ុន BEST BEAUTY COMPANY LIMITED គ្រោងបង្កើតរោងចក្រកាត់ដេរសម្លៀកបំពាក់ នៅក្រុងតាខ្មៅ ខេត្តកណ្តាល។ ក្រុមហ៊ុននេះអាចបង្កើតការងារដល់ពលរដ្ឋបានចំនួន ២.២៣៦កន្លែង និងមានទុនវិនិយោគប្រមាណ ៥,១លានដុល្លារ៕	ដោយ ៖ ធន់ សេងហុង
ក្រៅពី Inter និង Sampdoria ជំនួបក្នុងក្របខណ្ឌលីគកំពូលអ៊ីតាលី Serie A រវាង Atalanta ទល់ Sassuolo, Hellas Verona ទល់នឹង Cagliari និង Torino ទល់ Parma សុទ្ធតែត្រូវបានពន្យារពេលប្រកួតដូចគ្នា។ លិខិតរបស់រដ្ឋមន្ត្រីកីឡាលោក Vincenzo Spadafora ដែលផ្ញើជូនលោក Giovanni Malago ប្រធានគណៈកម្មាធិការអូឡាំពិកអ៊ីតាលីដោយសរសេរថា រដ្ឋាភិបាលបានចាត់វិធានការបន្ទាន់ដើម្បីការពារជាដាច់ខាតនៃការឆ្លងរាលដាលនៃកូរ៉ូណាវីរុសនេះលើទឹកដីខ្លួន។ «វិធានការទាំងអស់នេះក៏រួមបញ្ចូលក្នុងព្រឹត្តិការណ៍កីឡាផ្សេងៗផងក្នុងការពារហានិភ័យ និងថែរក្សាសុខភាពរបស់កីឡាករ និងអ្នកដែលពាក់ព័ន្ធអំឡុងការប្រកួតប្រជែង។ ហេតុផលចម្បងបំផុតគឺការពារ និងការប្រុងប្រយ័ត្នខ្ពស់រហូតដល់ត្រូវបញ្ឈប់ការប្រកួតកីឡាគ្រប់កម្រិតជាបណ្តោះអាសន្ន ដែលធ្វើឡើងនៅតំបន់ Lombardy និង Veneto នៅថ្ងៃអាទិត្យទី២៣ កុម្ភៈម្សិលមិញ។ ដោយឡែក ការប្រកួតនៅក្រៅតំបន់នេះដំណើរការធម្មតា»។ នេះជាសំណេរក្នុងលិខិតនោះ។ អ៊ីតាលី បានក្លាយជាប្រទេសដែលរាលដាលខ្លាំងជាងគេនៅអឺរ៉ុបលើករណីជំងឺ COVID-19 ដោយគិតត្រឹមព្រឹកថ្ងៃទី២៤ កុម្ភៈនេះ តួលេខអ្នកឆ្លងមាន១៥៥នាក់ ខណៈអ្នកស្លាប់ឡើងដល់៤នាក់។ ក្រសួងសុខាភិបាលអ៊ីតាលី កាលពីថ្ងៃអាទិត្យ ក៏បានប្រកាសពីករណីស្លាប់ស្ត្រីចំណាស់ម្នាក់នៅមន្ទីរពេទ្យក្រុង Crema នៅតំបន់ Lombardy និងជាករណីស្លាប់ទី៣ដោយសារ COVID-19 នៅក្នុងប្រទេសអឺរ៉ុបមួយនេះ។ យោងតាម AFP ស្ត្រីនោះមានជំងឺមហារីកក្នុងខ្លួន។ ឯពីរនាក់ដំបូង គឺបុរសវ័យ៧៨ឆ្នាំ និងស្ត្រីវ័យ៧៧ឆ្នាំ។ Inter ក្រោមការដឹកនាំរបស់អ្នកចាត់ការ Antonio Conte ស្ថិតក្នុងចំណាត់ថ្នាក់ទី៣ក្នុងតារាង Serie A ដោយរកបាន៥៤ពិន្ទុ តាមពីក្រោយ Lazio ដែលឈរលេខពីរចំនួន៥ និងក្រុមកំពូលតារាង Juventus ចំនួន៦ពិន្ទុ ប៉ុន្តែនៅសល់១ប្រកួតក្នុងដៃ។ ដោយឡែក Sampdoria នៅចំណាត់ថ្នាក់ទី១៧ ពោលគឺក្រុមស្ថិតនៅតំបន់ត្រូវកាត់ចោលតែ១ពិន្ទុប៉ុណ្ណោះ៕	ជំនួបរវាងក្រុម Inter Milan ទល់នឹង Sampdoria ស្ថិតក្នុងចំណោមការប្រកួតទាំង៤គូ ដែលត្រូវលើកពេលប្រកួតនៅថ្ងៃទី២៣ ខែកុម្ភៈ ដោយសារព្រួយបារម្ភពីជំងឺរលាកសួតបង្កដោយមេរោគកូរ៉ូណាប្រភេទថ្មី (COVID-19) បន្ទាប់ពីមានអ្នកស្លាប់ និងអ្នកឆ្លងកើនឡើងនៅក្នុងទឹកដីអ៊ីតាលី។
សូមអញ្ជើញទស្សនាបទសម្ភាសរវាងកញ្ញា ញឹក ស្រីល័ក្ខ អ្នកសារព័ត៌មានថ្មីៗ២៥រាជធានី-ខេត្ត ជាមួយលោក សា ឌីណា ស្ថាបនិក Cambodia Amazing Trip Planner ដូចតទៅ៖ នៅថ្ងៃទី១៦-១៨ សីហាខាងមុខនេះ Cambodia Amazing Trip Planner នឹងរៀបចំដំណើរកម្សាន្តជំរំតង់ «សួគ៌ាបព៌ត» នាខេត្តព្រះវិហារ និងខេត្តឧត្តរមានជ័យ ក្រោមប្រធានបទ៖ «ដួងព្រលឹងជាតិខ្មែរ រះខ្ពស់ត្រដែតនាជួរភ្នំដងរែក»។ ដំណើរកម្សាន្តនេះ នឹងនាំអារម្មណ៍ភ្ញៀវទេសចរកម្សាន្តសប្បាយ ជាមួយធម្មជាតិ និងឈ្វេងយល់ពីវប្បធម៌ ប្រវត្តិសាស្ត្រ។ ដំណើរកម្សាន្តរយៈពេល ២យប់ ៣ថ្ងៃនេះ នឹងធ្វើដំណើរទៅកាន់ប្រាសាទព្រះវិហារ, ប្រាសាទកោះកេរ ប្រាសាទប្រាំ, ប្រាសាទនាងខ្មៅ, ប្រាសាទលឹង្គ, ផ្ទះតាម៉ុក, ទីសក្ការលោកយាយម៉ៅ, ផ្នូរប៉ុលពត, ពើងតារួន, បារាយណ៍, ជណ្តើរបុរាណ និងបន្ទាយជ័យ៨០២។ ព័ត៌មានបន្ថែម និងការចុះឈ្មោះ លោក-អ្នក អាចទំនាក់ទំនងទៅកាន់លេខទូរសព្ទ 085 93 94 41, 096 53 333 38 និង 088 53 333 38៕	ភ្នំពេញ៖ Cambodia Amazing Trip Planner ជាក្រុមរៀបចំដំណើរកម្សាន្តបោះតង់ ទៅកាន់តំបន់ទេសចរណ៍នានានៅកម្ពុជា។ ក្រៅពីរៀបចំដំណើរកម្សាន្តបោះតង់ Cambodia Amazing តែងជ្រើសរើសសេវាកម្មសហគមន៍ ដូចជា ផ្ទះស្នាក់ ម្ហូបអាហារតំបន់ មធ្យោបាយធ្វើដំណើរ និងមគ្គទេសក៍ប្រចាំតំបន់។ បើតាមលោក សា ឌីណា ការប្រើប្រាស់សេវាសហគមន៍ ជាផ្នែកមួយជួយបង្កើនចំណូលប្រជាពលរដ្ឋ ពិសេសលុបបំបាត់ការកាប់បំផ្លាញព្រៃ និងចូលរួមស្រឡាញ់ធនធានធម្មជាតិ។
កាលពីថ្ងៃទី ២ ខែមីនា កន្លងទៅ ក្រុមហ៊ុន vivo បានសម្ពោធជាផ្លូវការ ស្មាតហ្វូននៃត្រកូល V របស់ខ្លួនមួយស៊េរីទៀត គឺម៉ូឌែល vivo V15Pro ដែលជាស្មាតហ្វូន ស្ថិតក្នុងកម្រិតបង្គួរមួយ និងមានតម្លៃថ្លៃគួរសមដែរ។ ប៉ុន្តៃវាត្រូវបានបង្ហាញចេញមក ជាមួយការរចនាបទថ្មីជាច្រើន ដែលស្មាតហ្វូនមួយចំនួនមិនទាន់មាន។ ចំពោះស្មាតហ្វូន vivo V15Pro នេះ ត្រូវបានបង្ហាញចេញមកជាមួយនឹងអត្រានៃផ្ទៃអេក្រង់លាតស្ទើរតែគ្មានគែម Ultra FullViewTM Display ទំហំអេក្រង់ 6.39-inches 2340x1080 FHD+ Super AMOLED បច្ចេកវិទ្យាកាមេរ៉ាមុខផុសឡើង 32MP និងកាមេរ៉ាក្រោយដល់ទៅ 3 គ្រាប់ 48Million Quad Pixel Sensor +8MP + 5MP បច្ចេកវិទ្យា AI កាមេរ៉ាក្រោយ 5MP ៖ ថតរូបបែបព្រាលជាមួយផ្ទៃខាងក្រោយ (Depth Camera Bokeh Mode ) បច្ចេកវិទ្យា AI កាមេរ៉ាក្រោយ 8MP ៖ ថតរូបកាន់តែធំទូលាយ 120° ( AI 120° wide Angle) បច្ចេកវិទ្យា AI កាមេរ៉ាក្រោយ 48MP ៖ ថតរូបពេលយប់កាន់តែច្បាស់ (AI Super Night Mode) ថតរូបធ្វើអោយរូបរាងកាន់តែស្អាត (AI Body Shaping ) ដំណើរការម៉ាស៊ីនដោយ (Qualcomm Snapdragon 675AIE Octa-core) RAM 6GB + ROM 128GB +SD Card up to 256GB, មុខងារស្កេនក្រយៅដៃលើអេក្រង់ (In-Display Fingerprint Scanning), ថាមពលថ្មទំហំ 3700mAh, បច្ចេកវិទ្យាសាកថ្មលឿន Funtouch OS9 (Based on Android 9.0) និង មានពីរពណ៌សម្រាប់ជ្រើសរើស គឺ Topaz Blue និង Coral Red។ ដូចនេះសម្រាប់ប្រិយមិត្ត ដែលចង់ក្លាយជាម្ចាស់ស្មាតហ្វូន vivo V15Pro នេះ លោកអ្នកអាចរកជាវបានចាប់ពីថ្ងៃទី ១២ ខែមីនា នេះតទៅ នៅគ្រប់បណ្តាហាងនានា ដែលជាតំណាងចែកចាយរបស់ក្រុមហ៊ុន vivo ជាមួយនឹងកញ្ចប់តម្លៃ $449។ អតិថិជន ក៏ទទួលបានកាដូបន្ថែមកាដូពិសេសៗជាច្រើនទៀតផងដែរ ដូចជា បន្តោងសោរ vivo, ជើង Tripods, ដបទឹកដ៏ស្រស់ស្អាត និង Power Bank ផងដែរ។ សម្រាប់អតិថិជនដែលបានកុម្ម៉ង់ស្មាតហ្វូន vivo V15Pro នេះទុកមុន លោកអ្នកអាចទៅទទួល ស៊ីមកាត ដែលមានតំលៃ 54$ ដោយឥតគិតថ្លៃ ជាមួយនឹងគម្រោង Smart ធំហ្មង រយៈពេល 24 សប្តាហ៍។ លោកអ្នកអាចបើកបាន នៅគ្រប់ Smart Stores ចាប់ពីថ្ងៃទី១៣ ខែមីនា ដល់ថ្ងៃទី១៧ ខែមីនា ឆ្នាំ២០១៩ ដោយគ្រាន់តែភ្ជាប់ទៅជាមួយក្រដាស Pre-order ទូរសព្ទ និងអត្តសញ្ញាណប័ណ្ណ៕ (អត្ថបទពាណិជ្ជកម្ម)	បច្ចុប្បន្នគេសង្កេតឃើញថា ក្រុមហ៊ុនទូរសព្ទ vivo កំពុងតែមានទីផ្សារប្រកួតប្រជែងខ្លាំងនៅក្នុងតំបន់អាស៊ី និងកំពុងតែមានប្រជាប្រិយភាពខ្លាំងគួរសមផងដែរ ពីអ្នកប្រើប្រាស់ស្មាតហ្វូន។ អ្វីដែលគួរឲ្យកត់សម្គាល់នោះ ក្រុមហ៊ុន vivo ថ្មីៗនេះ បានបញ្ចេញស្មាតហ្វូនជាច្រើនម៉ូឌែលទៀតរបស់ខ្លួន នៅលើទីផ្សារប្រទេសកម្ពុជា ជាពិសេសស្មាតហ្វូននៃត្រកូល Y តែម្តង។
* Samsung Galaxy S20+ \| S20 Ultra ៖ ថែមជូនកាតចាក់ប្រេងឥន្ធនៈតូតាល់ ចំនួន៦០ ដុល្លារ + MicroSD Card ទំហំ 256 GB + ការបញ្ចុះតម្លៃ ៥០% ពេលប្តូរអេក្រង់ថ្មី! * Samsung Galaxy A51 ៖ ថែមជូនកាតចាក់ប្រេងឥន្ធនៈតូតាល់ចំនួន ៣០ដុល្លារ + ការបញ្ចុះតម្លៃ ៥០% ពេលប្តូរអេក្រង់ថ្មី! ខាងក្រោមនេះ គឺជាចំណុចលេចធ្លោពិសេសៗ របស់ Samsung Galaxy S20+ \| S20 Ultra និង Samsung Galaxy A51៖ * Galaxy S20 Ultra - តម្លៃ 1,269 ដុល្លារ - អេក្រង់៖ ទំហំ 6.9 អ៊ីញ (Quad HD+ 3200 x 1440), Dynamic AMOLED 2X - កាមេរ៉ាមុខ៖ 1 គ្រាប់៖ ទំហំ 40 MP (F2.2) - កាមេរ៉ាក្រោយ 4 គ្រាប់៖ 108 MP f1.8 (Wide), 12 MP f2.2 (Ultra-Wide), 48 MP f3.5 (Tele), Depth Vision - SPACE ZOOM: 100X - Hybrid Optic Zoom: 10X - ថតវីដេអូបានកម្រិត៖ 8K - ល្បឿនដំណើរការ៖ Octa Core SM 865, Octa Core Exynose 990 - Ram: 12 GB - Rom: 128 GB (បន្ថែមក្រៅបានរហូតដល់ 1 TB) - ថាមពលថ្ម៖ 5,000 mAh, អាចសាកថ្មឥតខ្សែ (Wireless Powershare), សាកថ្មចូលលឿន (Super-Fast Charging, Faster Wireless Charging) - អាវក្រោះការពារទឹក និងធូលី៖ IP68 (ជម្រៅទឹក 1.5 m និងរយៈពេល 30 នាទី) - បច្ចេកវិទ្យាដោះសោរ៖ Ultrasonic Fingerprint - ប្រព័ន្ធជំនួយបំពងសំឡេង៖ Stereo Speaker, Dolby Atmos - ប្រព័ន្ធប្រតិបត្តិការ៖ Android 10 - ពណ៌៖ ខ្មៅ, ប្រផេះ * Galaxy S20+ - តម្លៃ 1,049 ដុល្លារ - អេក្រង់៖ ទំហំ 6.7 អ៊ីញ (Quad HD+ 3200 x 1440), Dynamic AMOLED 2X - កាមេរ៉ាមុខ៖ 1 គ្រាប់៖ ទំហំ 10 MP (F2.2) - កាមេរ៉ាក្រោយ 4 គ្រាប់៖ 12 MP f2.2 (Ultra-Wide), 12 MP f1.8 (Wide), 64 MP f3.5 (Tele), Depth Vision - ថតវីដេអូបានកម្រិត៖ 8K - ល្បឿនដំណើរការ៖ Octa Core SM 865, Octa Core Exynose 990 - Ram: 8 GB - Rom: 128 GB (បន្ថែមក្រៅបានរហូតដល់ 1 TB) - ថាមពលថ្ម៖ 4,500 mAh, អាចសាកថ្មឥតខ្សែ (Wireless Powershare), សាកថ្មចូលលឿន (Super-Fast Charging, Faster Wireless Charging) - អាវក្រោះការពារទឹក និងធូលី៖ IP68 (ជម្រៅទឹក 1.5 m និងរយៈពេល ៣០ នាទី) - បច្ចេកវិទ្យាដោះសោរ៖ Ultrasonic Fingerprint - ប្រព័ន្ធជំនួយបំពងសំឡេង៖ Stereo Speaker, Dolby Atmos - ប្រព័ន្ធប្រតិបត្តិការ៖ Android 10 - ពណ៌៖ ខ្មៅ, ប្រផេះ, និងខៀវ * Samsung Galaxy A51 - អេក្រង់៖ 6.5 FHD+ (1080 x 2400) Super AMOLED, Infinity-O Display - កាមេរ៉ាក្រោយ 4 គ្រាប់៖ 48 MP (Wide, f2.0) + 12 MP (Ultra-Wide, f2.2) + 5 MP (Macro, f2.4) + 5 MP (Depth, f2.2) - កាមេរ៉ាមុខ៖ 32 MP (f2.2) - ទម្ងន់៖ 172g - ខ្នាត៖ (158.5 x 73.6 x 7.9 mm) - រ៉េម៖ 6GB / 8GB - មេម៉ូរី៖ 128 GB អាចបន្ថែក្រៅបានរហូតដល់ 512 GB - រន្ធដាក់ស៊ីម៖ ដាក់ស៊ីមកាតបាន 2 - ថាមពលថ្ម៖ 4,000 mAh (15W Fast charging) - ឆ្នាំងសាកថ្ម៖ C-Type (15W Fast charging) - ប្រព័ន្ធដំណើរការ៖ Octa-core Exynos 9611 (Quad 2.3 GHz + Quad 1.7 GHz) - បច្ចេកវិទ្យាដោះសោរ៖ ស្កេនខ្ចៅដៃលើអេក្រង់ - ពណ៌៖ ស, ខ្មៅ, ខៀវ - តម្លៃ៖ 349 ដុល្លារ! នៅចាំអីទៀត? អញ្ជើញមកឱ្យលឿនមកប្រយ័ត្នប្រូម៉ូសិនអស់ពីស្តុកណា៎! មកទិញមុនទទួលបានការថែមជូនមុនគេ! កុំឱ្យឱកាសដ៏ល្អនេះកន្លងផុតឱ្យសោះ! បានទាំងស្តេចកំពូលស្មាតហ្វូនដែលល្អផ្តាច់គេ ហើយថែមទាំងទទួលបានកាដូថែមជូនដ៏ច្រើនអស្ចារ្យមិនធ្លាប់មានទៀត! រកឯណាបាន? សម្រាប់ព័ត៌មានលម្អិតបន្ថែម សូមអញ្ជើញមកទស្សនាផលិតផលដោយផ្ទាល់ តាមហាងទំនើបចែកចាយផលិតផល សាមសុង ទាំងអស់ ដែលនៅជិតលោកអ្នកបំផុតទូទាំងប្រទេស ឬក៏អាចទំនាក់ទំនងទៅកាន់ផ្នែកសេវាបម្រើអតិថិជន តាមរយៈទូរស័ព្ទលេខ៖ 1800-20 32 32 ៕ (អត្ថបទពាណិជ្ជកម្ម)	ភ្នំពេញថ្ងៃទី៤ ខែឧសភា ឆ្នាំ២០២០៖ ឱកាសពិសេស!! ឱកាសចំណេញច្រើន ជាមួយនឹងការថែមជូនកាដូដ៏ធំអស្ចារ! ទិញថែមៗ! សម្រាប់មហាប្រូម៉ូសិនពីការទិញ Galaxy S20+ \| S20 Ultra ឬ Galaxy A51 នឹងផុតកំណត់ត្រឹមថ្ងៃទី៣១ ខែឧសភា ឆ្នាំ២០២០នេះហើយ ។ ដូច្នេះអតិថិជនទាំងអស់ សូមរួសរាន់ មកទទួលយកកាដូពិសេសនេះទាំងអស់គ្នា។
រដ្ឋមន្ត្រីក្រសួងអប់រំយុវជន និងកីឡា លោក ហង់ ជួនណារ៉ុន បានផ្ដល់បទសម្ភាសដល់សារព័ត៌មានថ្មីៗថា ក្នុងរយៈពេលជាតិ១០ឆ្នាំមកនេះ លោកបានសរសេរសៀវភៅស្ដីពីការអប់រំ ពីច្បាប់អន្តរជាតិ និងសេដ្ឋកិច្ចហិរញ្ញវត្ថុ ដែលលោកបានរៀនកន្លងមក ទុកជាឯកសារឱ្យយុវជន និងសាធារណៈជន បានសិក្សាស្រាវជ្រាវបន្ថែម។ លោក ហង់ ជួនណារ៉ុន បានបញ្ជាក់ដូច្នេះ ៖« សៀវភៅទាំងនេះខ្ញុំសរសេរតាំងពី២០០៥មក ជាភាសាខ្មែរ បារាំង និងអង់គ្លេស។ ខ្ញុំផ្ដល់ដល់បណ្ណាល័យជាតិ និងបណ្ណាល័យសម្តេចហ៊ុនសែន ដើម្បីលើកកម្ពស់ការអាននៅកម្ពុជា ហើយក៏ដើម្បីជាឯកសារមួយ សម្រាប់សាធារណៈជនបានស្រាវជ្រាវបន្ថែមដែរ»។ រដ្ឋមន្ត្រីក្រសួងអប់រំ ក៏បានអំពាវនាវដល់យុវជន ឲ្យខំប្រឹងប្រែងរៀនសូត្រ ដើម្បីឱ្យសមជាយុវជនសតវត្សរ៍ទី២១ សម្រាប់ចូលរួមអភិវឌ្ឍន៍ប្រទេសជាតិ។ « ការអានសៀវភៅធ្វើឱ្យចំណេះកើនឡើងលឿន ហើយចំណេះប្រែប្រួលច្រើន បើយើងមិនអានសៀវភៅគឺយើងយឺតជាងគេហើយ»។ នេះជាការបន្ថែមរបស់លោក ហង់ ជួនណារ៉ុន៕	ភ្នំពេញ៖ ក្នុងឱកាសតាំងពិព័រណ៍សៀវភៅថ្នាក់ជាតិលើកទី៧កន្លងទៅ រដ្ឋមន្ត្រីក្រសួងអប់រំយុវជន និងកីឡា លោក ហង់ ជួនណារ៉ុន បានផ្ដល់សៀវភៅចំនួន២២ចំណងជើង ជូនដល់បណ្ណាល័យជាតិ សម្រាប់ជាប្រយោជន៍ដល់សាធារណៈជន ឲ្យបានសិក្សាស្រាវជ្រាវពង្រីកចំណេះដឹងបន្ថែម។ សៀវភៅទាំង២២ចំណងជើងនោះ មានជាភាសាខ្មែរ អង់គ្លេស និងភាសាបារាំង ដែលនិយាយពីការអប់រំ ច្បាប់អន្តរជាតិ និងសេដ្ឋកិច្ចហិរញ្ញវត្ថុ។
គ.ជ.ប បានចូលរួមកិច្ចប្រជុំ ស្ដីពី បែបបទនៃការបោះឆ្នោត ដើម្បីសម្រួលការចូលរួមរបស់ម្ចាស់ឆ្នោត និងការរក្សាទំនុកចិត្ត និងមហាសន្និបាតលើកទី១០ របស់បណ្ដាញពង្រឹងសមត្ថភាពរៀបចំការបោះឆ្នោតនៃប្រទេសនិយាយភាសាបារាំង ហៅកាត់ថា RECEF នៅទីក្រុងប៉ារីស សាធារណរដ្ឋបារាំង កាលពីថ្ងៃទី២២ ដល់ថ្ងៃទី២៦ ខែឧសភា ឆ្នាំ២០២៣។ លោក ឌឹម សុវណ្ណារុំ សមាជិក គ.ជ.ប និងជាប្រធានក្រុមប្រតិកម្មព័ត៌មាន គ.ជ.ប បានថ្លែងថា ក្នុងអង្គប្រជុំបានពិភាក្សាផ្តោតទៅលើរបៀបបោះឆ្នោត ដើម្បីទាក់ទាញអ្នកបោះឆ្នោតចូលរួមឱ្យបានច្រើន។ បើតាមលោក សុវណ្ណារុំ កិច្ចប្រជុំនោះ ក៏បានបង្ហាញពីការបោះឆ្នោតជាច្រើនទម្រង់ ដូចជា ការបោះឆ្នោតមុនពេលកំណត់ ,ការបោះឆ្នោតដោយផ្ទាល់នៅបន្ទប់សម្ងាត់ ,ការបោះឆ្នោតតាមរយៈសំបុត្រ ,ការបោះឆ្នោតជំនួសឱ្យគេ និងការចល័តការិយាល័យបោះឆ្នោតទៅកាន់ផ្ទះអ្នកបោះឆ្នោតជាដើម។ លោក ឌឹម សុវណ្ណារុំ បានលើកឡើងថា ការដូរ ឬបន្ថែមរបៀបបោះឆ្នោត ឬទម្រង់បោះឆ្នោត គឺត្រូវចាប់ផ្តើមជាដំបូង គិតពីក្របខណ្ឌច្បាប់ជាមុនសិន។ លោក ឌឹម សុវណ្ណារុំ បានមានប្រសាសន៍ថា៖« រឿងបោះឆ្នោតនេះ បើចង់កែអ្វីមួយ ត្រូវពិនិត្យច្បាប់ជាមុនសិន រួចត្រូវឆ្លងសភា ឆ្លងក្រុមប្រឹក្សាធម្មនុញ្ញ និងជាពិសេសឆ្លងម្ចាស់ឆ្នោត មុននឹងស្ថាប័នបោះឆ្នោតដាក់ឱ្យអនុវត្តន៍»។ លោក ឌឹម សុវណ្ណារុំ បានបញ្ជាក់ថា RECEF ដែលមានសមាជិក ៣៤ ប្រទេស និងសហគមន៍សេដ្ឋកិច្ចនៃរដ្ឋអាហ្វ្រិកខាងលិច (CEDEAO) ដែលមានសមាជិក ១៥ ប្រទេស នឹងបញ្ជូនថ្នាក់ដឹកនាំកំពូលរបស់ខ្លួន មកចូលរួមសង្កេតការណ៍បោះឆ្នោតនៅកម្ពុជា នាថ្ងៃទី២៣ ខែកក្កដា ឆ្នាំ២០២៣។ លោក សុវណ្ណារុំ បានលើកឡើងពីការបោះឆ្នោតនៅកម្ពុជាថា ដើម្បីអាចបោះឆ្នោតបាន ម្ចាស់ឆ្នោតត្រូវមានឈ្មោះក្នុងបញ្ជីបោះឆ្នោត ហើយពេលបោះឆ្នោត ត្រូវមានអត្តសញ្ញាណប័ណ្ណសញ្ជាតិខ្មែរ ឬឯកសារបញ្ជាក់អត្តសញ្ញាណបម្រើឱ្យការបោះឆ្នោត។ ចំពោះការចុះឈ្មោះបោះឆ្នោត និងការបោះឆ្នោត ត្រូវប្រព្រឹត្តទៅនៅឃុំ សង្កាត់ដែលពួកគេរស់នៅ។ រីឯការបោះឆ្នោត មានតែមួយប្រភេទប៉ុណ្ណោះ គឺត្រូវទៅបោះឆ្នោតនៅការិយាល័យដោយផ្ទាល់។ ជាមួយគ្នានេះ គ.ជ.ប នៃកម្ពុជា ត្រូវបាន RECEF បោះឆ្នោតគាំទ្រ ជាសមាជិកពេញសិទ្ធិជាឯកច្ឆន្ទ ដោយកុងសង់ស៊ីសនៃសមាជិកចូលរួមទាំងអស់ រួមមានប្រទេសជាសមាជិកចំនួន ២២ និងដៃគូ RECEF ចំនួន៣ ក្នុងនោះមាន អង្គការអន្តរជាតិនៃប្រទេសនិយាយភាសាបារាំង (OIF) មជ្ឈមណ្ឌលអឺរ៉ុបគាំទ្រការបោះឆ្នោត (eces) និងអង្គការអន្តរជាតិសម្រាប់លទ្ធិប្រជាធិបតេយ្យ (IDEA) ដែលជួយក្នុងការងារបោះឆ្នោត។ គ.ជ.ប កម្ពុជា និង គ.ជ.ប នៃសមាជិក RECEF ដទៃទៀត នឹងមានឱកាសលើកកំពស់សមត្ថភាពរៀបចំការបោះឆ្នោត ស្របតាមការវិវត្តនៃសកលភាវូបនីយកម្ម។ ដោយឡែកនៅខែធ្នូ ឆ្នាំ២០២៣នេះ នឹងមានការបណ្តុះបណ្តាលស្រ្តី ដែលចេះនិយាយភាសាបារាំងស្តីពី ភាពជាអ្នកដឹកនាំក្នុងកិច្ចការនយោបាយ នៅប្រទេស Cap Vert ហើយប្រទេសជាសមាជិក RECEF ត្រូវបញ្ជូនតំណាងរបស់ខ្លួនម្នាក់ជាស្ត្រីទៅចូលរួម។ នេះបើតាមលោក សុវណ្ណារុំ៕	បណ្ដាញពង្រឹងសមត្ថភាពរៀបចំការបោះឆ្នោត នៃប្រទេសនិយាយភាសាបារាំង ហៅកាត់ថា RECEF និងសហគមន៍សេដ្ឋកិច្ចនៃរដ្ឋអាហ្វ្រិកខាងលិច(CEDEAO) នឹងបញ្ជូនអ្នកសង្កេតការណ៍បោះឆ្នោតនៅកម្ពុជា អាណត្តិទី៧ នៅថ្ងៃទី២៣ ខែកក្កដា ឆ្នាំ២០២៣។ នេះបើតាមសេចក្ដីប្រកាសព័ត៌មានរបស់គណៈកម្មាធិការជាតិរៀបចំការបោះឆ្នោត។
កម្ពុជា ស្ថិតក្នុងចំណោមប្រទេសមួយចំនួន ក្នុងតំបន់អាស៊ីអាគ្នេយ៍ ដែលចូលរួមផលិតកៅស៊ូធម្មជាតិ៧៣ភាគរយ ក្នុងចំណោមកៅស៊ូទាំងអស់នៅលើពិភពលោក។ រយៈពេលចុងក្រោយនេះ ដំណាំកៅស៊ូកំពុងប្រឈមបញ្ហាការកើនឡើងនៃកម្ដៅអាកាសធាតុ ដែលធ្វើឱ្យប៉ះពាល់ដល់លក្ខខណ្ឌនៃការដាំដុះ ហើយកម្លាំងពលកម្មក្នុងវិស័យនេះក៏ធ្លាក់ចុះផងដែរ។ ហេតុដូច្នេះហើយ ទីភ្នាក់ងារបារាំងសម្រាប់ការអភិវឌ្ឍ AFD បានចូលរួមគាំទ្រស្ដារវិស័យនេះ តាមរយៈការផ្ដល់ជំនួយឥតសំណង ១,៥លានអឺរ៉ូ ដល់មជ្ឈមណ្ឌលសហប្រតិបត្តិការអន្តរជាតិស្រាវជ្រាវក្សេត្រសាស្រ្តសម្រាប់ការអភិវឌ្ឍ (CIRAD)។ គម្រោងនេះ មានការចូលរួមជាអគ្គនាយកដ្ឋានកៅស៊ូ និងវិទ្យាស្ថានស្រាវជ្រាវកៅស៊ូកម្ពុជា និងបណ្ដាដៃគូពីប្រទេសថៃ និងវៀតណាមផងដែរ។ តាមរយៈគម្រោងនេះ នឹងបញ្ចៀសរាល់បញ្ហាប្រឈមក្នុងវិស័យកៅស៊ូ ដោយផ្ដល់ត្រឡប់មកវិញនូវព័ត៌មានផ្នែកបច្ចេកទេស សង្គម និងសេដ្ឋកិច្ច ក៏ដូចជាបញ្ជាក់ច្បាស់អំពីដំណោះស្រាយនានាក្នុងវិស័យនេះ។ ព័ត៌មានទាំងអស់ នឹងត្រូវចែករំលែកដល់អ្នកពាក់ព័ន្ធក្នុងវិស័យកៅស៊ូនេះ។ នេះបើតាម AFD ដដែល។ ក្នុងកម្មវិធីចុះហត្ថលេខាលើកិច្ចព្រមព្រៀងផ្ដល់ជំនួយ កាលពីថ្ងៃទី៣ ខែកញ្ញា ឆ្នាំ២០២១ អ្នកស្រី អូហ្វេលី បូរីស (Ophelie BOURHIS) ទីភ្នាក់ងារ AFD ប្រចាំកម្ពុជា បានបង្ហាញអារម្មណ៍រីករាយដែលបានបន្តគាំទ្រដល់វិស័យកៅស៊ូនៅកម្ពុជា ព្រោះវាអាចផ្ដល់ចំណូលដល់ពលរដ្ឋនៅតាមជនបទពីវិស័យនេះ។ អ្នកស្រី លើកឡើងថា៖«គម្រោងនេះផ្ដល់ឱកាសឱ្យយើងបន្តកិច្ចសហការប្រកបដោយគុណភាពជាមួយមជ្ឈមណ្ឌល CIRAD ដែលជាដៃគូដ៏យូរលង់ណាស់មកហើយរបស់ទីភ្នាក់ងារ AFD នៅក្នុងគម្រោងផ្ដល់ការគាំទ្រដល់ប្រព័ន្ធដាំដុះដំណាំកៅស៊ូ»។ ទន្ទឹមនឹងនេះ លោក ហ៊ឹម អូន អគ្គនាយកនៃអគ្គនាយកដ្ឋានកៅស៊ូ ក៏បានលើកឡើងពីភាពរីកចម្រើននៃវិស័យកៅស៊ូ របស់កម្ពុជា ដែលជាផ្នែកមួយក្នុងការអភិវឌ្ឍសេដ្ឋកិច្ច និងលើកស្ទួយជីវភាពអ្នកដាំកៅស៊ូនៅតាមជនបទផងដែរ។ លោក បានលើកឡើងថា៖«សមិទ្ធផលទាំងនេះអាចសម្រេចបានអាស្រ័យដោយមានការគាំទ្រពីទីភ្នាក់ងារ AFD ជាដៃគូអភិវឌ្ឍតែមួយគត់ដែលបានគាំទ្រវិស័យកៅស៊ូនៅកម្ពុជាក្នុងអំឡុង២០ឆ្នាំចុងក្រោយនេះ»។ សូមបញ្ជាក់ថា ទីភ្នាក់ងារបារាំង AFD បានផ្ដល់ការគាំទ្រលើវិស័យកៅស៊ូ នៅកម្ពុជាតាំងពីឆ្នាំ១៩៩៩ ដោយលើកកម្ពស់ការដាំដុះកៅស៊ូជាលក្ខណៈគ្រួសារ និងអាជីវកម្មខ្នាតតូចៗ។ បច្ចុប្បន្ន គម្រោងផលិតកម្មកៅស៊ូនេះ ត្រូវបានដាក់ឱ្យអនុវត្តដោយអង្គការ WWF ដោយផ្ដោតលើការពង្រឹងគុណភាពវិស័យកៅស៊ូ ជាមួយដៃគូសហការផងដែរ៕	ទីភ្នាក់ងារបារាំងសម្រាប់ការអភិវឌ្ឍ AFD បានផ្ដល់ជំនួយថវិកាឥតសំណងចំនួន១,៥លានអឺរ៉ូ (១,៧លានដុល្លារ) ដើម្បីស្ដារផលិតកម្មកៅស៊ូកម្ពុជា ដែលរងផលប៉ះពាល់ដោយសារការបម្រែបម្រួលអាកាសធាតុ និងកម្លាំងពលកម្មលើការផលិតកៅស៊ូនៅអាស៊ីអាគ្នេយ៍។ នេះបើតាមសេចក្ដីប្រកាសព័ត៌មានរបស់ទីភ្នាក់ងារបារាំង AFD។
បើទោះជាមិនបាន មេដាយដូចជាការរំពឹងទុក សហព័ន្ធកីឡារាំកម្ពុជា នៅតែពេញចិត្តចំពោះសមត្ថភាពអត្ដពលិកជាតិ ដែលបានប្រឹងប្រែងប្រកួតប្រជែង អស់ពីកម្លាំងកាយចិត្ត។ លោកស្រី ហង់ ស៊ីមន អគ្គលេខាធិការសហព័ន្ធកីឡារាំកម្ពុជា បានបញ្ជាក់ប្រាប់សារព័ត៌មានថ្មីៗតាមប្រព័ន្ធ Telegramថា ក្នុងស៊ីហ្គេមឆ្នាំនេះ អត្ដពលិកកម្ពុជា ធ្វើបាន ៧.៥០ និង៧.១ ពិន្ទុ ក្នុងវិញ្ញាសា Latin Dance ដែលមានពិន្ទុខ្ពស់ជាងការប្រកួតស៊ីហ្គេមលើកទី៣០ នៅហ្វីលីពីន កាលឆ្នាំ២០១៩ ដែលធ្វើបានពិន្ទុត្រឹមតែ ៦.៥ និង៦.២៥ ប៉ុណ្ណោះ។ អត្ដពលិកកម្ពុជា ប្រកួតStandard Dance ដោយឡែក វិញ្ញាសា Standard Danceវិញ សហព័ន្ធរាំ បានអញ្ចើញ អ្នកគ្រូបង្វឹកសញ្ជាតិអូស្ត្រាលី Skrgic De Fonseka មកបង្រៀនដល់អត្ដពលិក មុនពេលទៅប្រកួតស៊ីហ្គេមនៅវៀតណាម។ អគ្គលេខាធិការរូបនេះថា ក្រោយហ្វឹកហាត់ជាមួយគ្រូសញ្ជាតិអូស្ត្រលី លើវិញ្ញាសា Standard Dance ត្រឹម៤សប្ដាហ៍ អត្ដពលិកម្ពុជា អាចចាប់បាន ហើយមានកម្រិតបច្ចេកទេសប្រហាក់ប្រហែល និងកីឡាករ-កីឡាការិនី ដែលហាត់ពី១០ ទៅ១២ឆ្នាំដែរ។ បើតាមលោកស្រី ហង់ ស៊ីមន អត្ដពលិកកីឡារាំកម្ពុជា សុទ្ធតែវ័យក្មេង បើធៀបជាមួយបរទេស ដែលមានវ័យចាស់ជាង និងមានបទពិសោធប្រកួតលើឆាកអន្ដរជាតិច្រើនលើកមកហើយ។ អត្ដពលិកកម្ពុជា ប្រកួតStandard Dance «សហព័ន្ធកីឡារាំអាស៊ី សរសើរ បើទោះជាមានបទពិសោធន៍តិច និងមានវ័យក្មេងជាងគេក៏ដោយ តែពួកគេធ្វើបានពិន្ទុ៧.២ ដែលប្រហាក់ប្រហែលនិងប្រទេសមួយចំនួន ដូចជាម៉ាឡេស៊ី ដែលគេហ្វឹកហាត់កីឡានេះ ជាយូរណាស់ហើយ»។ នេះបើតាមលោកស្រី ហង់ ស៊ីម៉ន។ គួរបញ្ជាក់ថា អត្ដពលិកកម្ពុជា ធ្វើបានចំណាត់ថ្នាក់លេខ៥ និងលេខ៦ សម្រាប់វិញ្ញាសា Latin Dance ។ ចំណែកវិញ្ញាសា Standard Dance វិញ កម្ពុជា ប្រកួតបានលេខ៤, លេខ៥ និងលេខ៦ ក្នុងចំណោម៦ប្រទេស ដែលចូលរួមប្រកួតលើប្រភេទកីឡានេះ។ ការប្រកួតលើប្រភេទកីឡារាំ មាន៨ប្រទេសចូលរួម តែដោយសារ ឡាវ និង ឥណ្ឌូណេស៊ី បានខកខានមិនបានចូលរួមប្រកួតវិញ ដូចនេះសល់តែ៦ប្រទេស៕	សហព័ន្ធកីឡារាំកម្ពុជា និងអត្ដពលិកកីឡារាំ បានបញ្ចប់ភារៈកិច្ចប្រកួតក្នុងព្រឹត្តិការណ៍ស៊ីហ្គេមលើកទី៣១ នៅប្រទេសវៀតណាម កាលពីល្ងាចថ្ងៃទី១៦ ខែឧសភា។ បើទោះជាមិនបានមេដាយមាស តែអត្ដពលិកជម្រើសជាតិកម្ពុជា បានបង្ហាញសមិទ្ធផលថ្មី ដែលធ្វើឲ្យសហព័ន្ធកីឡារាំអាស៊ី ស្ញើចសរសើរពីសមត្ថភាពរបស់ពួកគេ។
«ការធ្វើឲ្យនឹកឃើញកម្ពុជាឡើងវិញ មួយឆ្នាំក្រោយរបប ប៉ុល ពត» គឺជាប្រធានបទនៃការតាំងពិព័រណ៌រូបថត របស់អតីតអ្នកកាសែតជនជាតិអាមេរិក លោក John Burgess ។ ការតាំងពិព័រណ៌រូបថត ដែលសហការឧបត្ថម្ភដោយស្ថានទូតអាមេរិកប្រចាំនៅកម្ពុជា នឹងចាប់ផ្តើមពីថ្ងៃទី ៤ ដល់ថ្ងៃទី ១៧ ខែឧសភា នៅភោជនីយដ្ឋាន Footprint Café ខេត្តសៀមរាប។ ផ្ទាំងរូបថតជាច្រើន ដែលនឹងត្រូវដាក់តាំងពិព័រណ៌នោះ បង្ហាញអំពីរបៀបរស់នៅ និងការរៀបចំនូវជីវិតឡើងវិញរបស់ប្រជាជនខ្មែរ ក្រោយពីឆ្លងកាត់ភ្លើងសង្គ្រាមក្នុងរបបខ្មែរក្រហមរយៈពេល ៣ ឆ្នាំ ៨ ខែ និង ២០ ថ្ងៃ។ លោក John Burgess អតីតអ្នកកាសែត Washington Post បានមកដល់ភ្នំពេញ នៅខែមេសា ឆ្នាំ ១៩៨០ ពោលគឺមួយឆ្នាំក្រោយពីរបបខ្មែរក្រហមបានដួលរលំ នៅថ្ងៃទី ៧ ខែមករា ឆ្នាំ ១៩៧៩ ។ បើតាមសេចក្តីជូនដំណឹងរបស់អង្គការ Anjali House និងស្ថានទូតអាមេរិក លោក John Burgess គឺជាអ្នកកាសែតអាមេរិកទី ១ ដែលទទួលបានទិដ្ឋាការផ្នែកយកព័ត៌មាននៅកម្ពុជា ដែលផ្តល់ដោយរដ្ឋាភិបាលថ្មី(រដ្ឋាភិបាលសាធារណរដ្ឋ ប្រជាមានិតកម្ពុជា) ក្រោយរបប ប៉ុល ពត បានដួលរលំ។ ក្នុងរយៈពេលជាង ២ សប្តាហ៍នៅកម្ពុជាកាលនោះ លោក John Burgess បានយកព័ត៌មាននៅរាជធានី និងបានធ្វើដំណើរតាមរថយន្តជុំវិញបឹងទន្លេសាប ដោយឈប់ស្នាក់នៅ ខេត្តសៀមរាប និងខេត្តបាត់ដំបង។ លោក John Burgess ពិធីសម្ពោធពិព័រណ៌រូបថត នឹងធ្វើឡើងនៅថ្ងៃទី ៣ ខែឧសភា នៅខេត្តសៀមរាប ដោយអ្នកចូលរួមត្រូវបង់ថ្លៃ ១០ ដុល្លារ។ អ្នកស្រី Nancy Barrett អ្នកគ្រប់គ្រងផ្នែកទំនាក់ទំនងរបស់អង្គការ Anjali House បានប្រាប់សារព័ត៌មានថ្មីៗថា ថវិកា ១០ ដុល្លារនេះ សម្រាប់ជួយដល់អង្គការ Anjali House ដែលជាអង្គការផ្តល់ការអប់រំដល់ប្រជាជនកម្ពុជា។ ចំណែកអំឡុងពេលតាំងពិរព័រណ៌រូបថតពីថ្ងៃទី ៤ ដល់ថ្ងៃទី ១៧ ខែឧសភា មិនតម្រូវឲ្យអ្នកចូលរួមទស្សនាបង់ថ្លៃនោះទេ។	អតីតអ្នកកាសែត Washington Post លោក John Burgess បានសហការជាមួយ អង្គការ Anjali House រៀបចំការតាំងពិព័រណ៌រូបភាព មួយឆ្នាំក្រោយរបបខ្មែរក្រហមដួលរលំ ដើម្បីរម្លឹកឡើងវិញ។
«យើងមានបទបញ្ជាត្រឹមត្រូវ អ្នកដែលរំលោភលើបទបញ្ជាទាំងនោះ យើងនឹងអនុវត្តតាមផ្លូវច្បាប់ប្រឆាំងពួកគេ»។ អភិបាលក្រុង Ipoh បានលើកឡើងយ៉ាងដូច្នេះ ហើយបានសង្កត់ធ្ងន់ថា ដើមឈើធំៗ ដូចជាទុរេន ជាដើមនោះ មិនគួរត្រូវបានដាំនៅតំបន់មនុស្សរស់នៅឡើយ។ លោក Rumaizi មិនបានបញ្ជាក់ពីមូលហេតុលើសពីនេះឡើយ ប៉ុន្តែលោកបានបញ្ជាក់ថា មានតែដំណាំដើមតូចៗសម្រាប់លក់ប៉ុណ្ណោះ ដែលត្រូវបានអនុញ្ញាតឲ្យដាំនៅតំបន់គេហដ្ឋានប្រជាពលរដ្ឋ ប៉ុន្តែអាជ្ញាធរក៏មានការណែនាំទាក់ទងនឹងការប្រើប្រាស់ប្រភេទជីកសិកម្មផងដែរ។ មុនឈានដល់ចំណាត់ការតាមផ្លូវច្បាប់ លោកអភិបាលក្រុង Ipoh បានបញ្ជាក់ថា៖ «នៅដំណាក់កាលបឋម យើងនឹងហៅទៅណែនាំសិនសម្រាប់អ្នកដែលរំលោភបទបញ្ជា»។ បើតាមទីភ្នាក់ងារព័ត៌មាន Xinhua ការនាំចេញដំណាំកសិកម្មរបស់ម៉ាឡេស៊ី ដែលមានទុរេនផងដែរនោះ ទទួលបានអត្ថប្រយោជន៍យ៉ាងច្រើនពីការអនុវត្តកិច្ចព្រមព្រៀងជាដៃគូសេដ្ឋកិច្ចគ្រប់ជ្រុងជ្រោយនៅក្នុងតំបន់ (RCEP) អ្នកជំនាញខាងឧស្សាហកម្មបាននិយាយថា ការនាំចេញកសិផលរបស់ប្រទេសម៉ាឡេស៊ី រួមទាំងផ្លែធុរេនដែលចង់បានច្រើនរបស់ខ្លួន នឹងទទួលបានអត្ថប្រយោជន៍យ៉ាងច្រើនពីការចាប់ផ្តើមនៃភាពជាដៃគូសេដ្ឋកិច្ចទូលំទូលាយក្នុងតំបន់ (RCEP)។ ម៉ាឡេស៊ី បានចាប់ផ្តើមនាំចេញទុរេនស្រស់ទៅកាន់ទីផ្សារចិន នៅឆ្នាំ២០១៩ បន្ទាប់ពីអាជ្ញាធរបានកំណត់ពីសក្តានុពលនៃការនាំចេញ៕	ក្រុមប្រឹក្សាក្រុង Ipoh រដ្ឋ Perak ប្រទេសម៉ាឡេស៊ី បានហាមប្រាមពលរដ្ឋរបស់ខ្លួន មិនឲ្យដាំទុរេនតាមផ្ទះនោះឡើយ។ យោងតាមការផ្សាយរបស់ NST Online លោកអភិបាលក្រុង Rumaizi Baharin បានព្រមានចាត់វិធានការច្បាប់ចំពោះបុគ្គលណាដែលមិនគោរពការណែនាំ។
១. កម្រិតការទទួលទានជាតិសសៃ ពិតណាស់របបអាហារមានជាតិសសៃខ្ពស់ គឺល្អសម្រាប់ទប់ស្កាត់បញ្ហាទល់លាមកនិងជួយឱ្យស្រកទម្ងន់ដែលលើស ក៏ដូចជាកាត់បន្ថយហានិភ័យនៃជំងឺមហារីកពោះវៀនធំផងដែរ។ ទោះជាយ៉ាងណាមនុស្សចំនួនបែរជាជួបប្រទះអាការៈហើមពោះទៅវិញក្រោយទទួលទានអាហារសម្បូរជាតិសសៃច្រើន។ ប្រសិនបើអ្នកជាម្នាក់ក្នុងចំណោមនោះ ចូរព្យាយាមបន្ថយការទទួលទានជាតិសសៃដើម្បីចៀសផុតបញ្ហា។ ២. កាត់បន្ថយការទទួលទានអាហារមានផ្ទុកជាតិខ្លាញ់ អ្នកក៏ចាំបាច់គួរកម្រិតការទទួលទានអាហារដែលមានផ្ទុកជាតិខ្លាញ់ សូម្បីតែខ្លាញ់ល្អមួយក៏អាចបង្កអាការៈហើមពោះបានផងដែរ។ ប្រសិនបើអ្នកឧស្សាហ៍ហើមពោះ ចូរជ្រើសរើសរបបអាហារមានជាតិខ្លាញ់ទាបបំផុត។ ៣. ចៀសវាងភេសជ្ជៈកាបូណាត ជាតិហ្គាសក្នុងភេសជ្ជៈកាបូណាតអាចបណ្ដាលឱ្យអ្នកហើមពោះបានយ៉ាងងាយ។ ដូច្នេះអ្នកមិនគួររួមបញ្ចូលភេសជ្ជៈមានជាតិហ្គាសក្នុងរបបអាហារឡើយ។ ៤. ទំពារអាហារយឺតៗ មានមូលហេតុពីរដែលបញ្ជាក់ថា ការទទួលទានអាហារលឿនៗ គឺមិនល្អសោះឡើយ។ ទី ១ ការបរិភោគលឿនធ្វើឱ្យអ្នកទំពារអាហារមិនបានល្អ ឬច្រើនគ្រប់គ្រាន់ដែលបង្កបញ្ហាដល់ប្រព័ន្ធរំលាយអាហារ។ ទី ២ នោះ គឺវាធ្វើឱ្យអ្នកលេបខ្យល់ចូលពោះដោយចៃដន្យច្រើនជាងធម្មតាជាហេតុបណ្ដាលឱ្យងាយនឹងហើមពោះ។ ៥. ចៀសវាងទទួលទានទឹកច្រើនហួសតម្រូវការ អ្វីក៏ដោយឱ្យតែពេក គឺមិនល្អឡើយ រួមបញ្ចូលទាំងការទទួលទានទឹកផងដែរ។ ប្រសិនបើអ្នកទទួលទានទឹកច្រើនកំឡុងពេលអាហារ អាស៊ីតក្រពះក្លាយជារាវខ្លាំង ឬត្រូវបានបន្សាបដែលធ្វើឱ្យអាហារមិនអាចរំលាយបានពេញលេញបង្កជាអាការៈហើមពោះ និងពិបាករំលាយអាហារ។ ដូច្នេះដើម្បីជាការប្រសើរជៀសផុតពីបញ្ហាហើមពោះ កុំទទួលទានទឹកច្រើនពេកក្នុងកំឡុងពេល ៣០ នាទីមុន ឬក្រោយអាហារ។ ៦. ដើរបន្តិចក្រោយទទួលទានអាហាររួច ភ្លាមៗក្រោយទទួលទានអាហារអ្នកមិនគួរគេង ឬអង្គុយនៅតុអាហារឡើយ បើមិនដូច្នោះទេជាតិហ្គាសនឹងគាំងជាប់ក្នុងពោះមិនខាន។ ដូច្នេះដើម្បីជាការប្រសើរក្រោយទទួលទានអាហាររួច ចូរក្រោកដើរបន្តិច។ ការដើរក៏ជាគន្លឹះដ៏មានប្រសិទ្ធភាពខ្ពស់បំផុតមួយដោះស្រាយបញ្ហាពិបាកភើផងដែរ៕ ត្រួតពិនិត្យដោយ www.health.com.kh	ជាធម្មតាការហើមពោះក្រោយទទួលទានអាហាររួច គឺជាអាការៈទូទៅមួយនៃបញ្ហាពិបាករំលាយអាហារ។ វាកើតឡើងនៅពេលជាតិហ្គាសកកើតឡើងប្រមូលផ្ដុំក្នុងពោះដែលបណ្ដាលឲ្យប៉ោងតឹង ឬហើមពោះ។ ទោះជាយ៉ាងណាមានកត្តាផ្សេងៗច្រើនណាស់ដែលបង្កបញ្ហាហើមពោះរួមបញ្ចូលទាំងការទទួលទានលឿនពេក ការនិយាយខណៈពេលទទួលទាន ហើយពេលខ្លះក៏អាចបណ្ដាលមកពីប្រភេទនៃអាហារដែលអ្នកទទួលទានដែរ។ ការហើមតឹងណែនក្នុងពោះក្រោយអាហារ គឺធ្វើឲ្យយើងពិបាកក្នុងខ្លួនមានអារម្មណ៍មិនស្រួលសោះ។ ប៉ុន្តែកុំបារម្ភ!ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីគន្លឹះងាយៗទប់ស្កាត់អាការៈហើមពោះក្រោយទទួលទានអាហារ ៖
ដើម្បីជ្រាបច្បាស់ សូមអញ្ជើញទស្សនាការពិពណ៌នារបស់នាយ យ៉ាន នៃសារព័ត៌មានថ្មីៗដូចតទៅ៖	ហាងលក់រថយន្ដ HBH នៅរាជធានីភ្នំពេញ នាំចូលឡានកាន់តែបុរាណ។ HBH កំពុងដាក់លក់រថយន្ដមួយគ្រឿង ដែលនាំចូល និងធ្វើទំនើបកម្មនៅប្រទេសជប៉ុន នោះគឺរថយន្ដម៉ាក CHRYSLER ប្រភេទ Roadster ម៉ូឌែល 72 ផលិតឆ្នាំ១៩២៨។ រថយន្ដ CHRYSLER Roadster 72 ត្រូវបានផលិតនៅសហរដ្ឋអាមេរិក តែក្នុងចំនួន ២៣ ២៩៣ គ្រឿងប៉ុណ្ណោះ។ លោក CHRYSLER Walter បានបង្កើតក្រុមហ៊ុន CHRYSLER ឆ្នាំ១៩២៥ នៅទីក្រុង Détroit។ បច្ចុប្បន្នគឺជាកម្មសិទ្ធិរបស់ក្រុមអ៊ីតាលី FIAT។
ក្រុមហ៊ុនធំៗផ្នែកខាងរបស់ក្មេងលេងដូចជា: DoyDoy, Lego, Kids City, Monument Toys, Toys Cambodia, My Toys, T-Shop និង K-Four នឹងផ្តល់ការបញ្ចុះតម្លៃរហូតដល់៣០% លើផលិតផលរបស់ខ្លួនរួមមាន សំណង់ទុយោ Lego កូនឡាន ឡានបញ្ជា យន្តហោះបញ្ជា Drone ទីធ្លាplayground និង ល្បែងអេឡិចត្រូនិក។ ក្រៅពីនេះក៏មានក្រុមហ៊ុនលក់សម្ភារ:កុមារល្បីៗដូចជា៖ Baby Outlet, Combi, Kiddies Edges, Logan, Pigion, Genki, Attipas ដែលនឹងចូលរួមផ្តល់ការលក់បញ្ចុះតម្លៃ និង ផ្តល់រង្វាន់បន្ថែមសម្រាប់ការទិញនៅក្នុងកម្មវិធីពិសេសនេះផងដែរ។ កុំភ្លេចនាំកូនៗរបស់អ្នកមកទិញរបស់លេងនៅExchange Square ហើយចូលរួមប្រកួតកម្មវិធីនៅលើឆាកដើម្បីឈ្នះរង្វាន់។ កម្មវិធីនេះ ឧបត្ថម្ភដោយសាលាសិង្ហបុរីអន្តរជាតិSCIA។ ព័ត៌មានបន្ថែមអាចស្វែងរកបាននៅ Facebook page Anussa Event Planner។ (អត្ថបទពាណិជ្ជកម្ម)	ភ្នំពេញ៖ អនុស្សា សហការជាមួយ Exchange Square និងក្រុមហ៊ុនលក់ផលិតផលក្មេងលេង និង របស់របរប្រើប្រាស់សំរាប់កុមារ ជាង២០ នឹងធ្វើការដាក់បង្ហាញផលិតផលរបស់ខ្លួនដែលអាចបង្កើនភាពវ័យឆ្លាតរបស់កុមារ នាចុងសប្តាហ៍នេះនៅផ្សារទំនើប Exchange Square នៅក្រោយស្ថានទូតអាមេរិក ចាប់ពីម៉ោង១០ព្រឹកតទៅ។
ហេតុការណ៍ពុលស្រានៅឥណ្ឌា បានកើតឡើងនៅថ្ងៃទី១៨ ខែមិថុនា បណ្តាលឲ្យមនុស្សជាង១០០នាក់ត្រូវបញ្ជូនទៅមន្ទីរពេទ្យ ប៉ុន្តែជនរងគ្រោះជាច្រើននាក់ស្ថិតក្នុងស្ថានភាពធ្ងន់ធ្ងរដែលគ្រូពេទ្យមិនអាចព្យាបាលបាន។ លោក Muthuvel Stalin ប្រមុខរដ្ឋ Tamil Nadu បាននិយាយថា មនុស្ស ៣៧នាក់បានស្លាប់ប៉ុន្មានម៉ោង បន្ទាប់ពីផឹកស្រាលាយជាមួយនឹងមេតាណុលកម្រិតខ្ពស់។ លោក MS Prasanth មន្ត្រីជាន់ខ្ពស់នៅស្រុក Kallakurichi ក្នុងរដ្ឋ Tamil Nadu បានប្រកាស នៅថ្ងៃទី២២ ខែមិថុនាថា មនុស្ស ៥៣នាក់បានស្លាប់ ដោយសារពុលស្រា ហើយមនុស្ស ៧នាក់ដែលពាក់ព័ន្ធជុំវិញកាផលិតស្រាត្រូវបានចាប់ខ្លួន។ ប្រព័ន្ធផ្សព្វផ្សាយឥណ្ឌាបានរាយការណ៍កាលពីថ្ងៃទី២៣ ខែមិថុនាថា មនុស្ស ៥៦នាក់បានស្លាប់ ប៉ុន្តែមន្ត្រីរបស់ប្រទេសនេះមិនបានធ្វើអត្ថាធិប្បាយលើព័ត៌មាននេះទេ។ បើតាមសមាជិកក្រុមប្រឹក្សាក្នុងស្រុក Palraj កម្មករក្រីក្រនៅក្នុងស្រុក Kallakurichi តែងតែទិញស្រាមួយថង់ក្នុងតម្លៃ ០,៧ដុល្លារ ដើម្បីផឹកមុនពេលទៅធ្វើការ។ ក្នុងហេតុការណ៍ពុលស្រាកាលពីថ្ងៃទី១៨ មិថុនា បណ្តាលឱ្យមនុស្សខ្លះពិការភ្នែកយកទៅមន្ទីរពេទ្យ ចំណែកអ្នកខ្លះទៀតបានស្លាប់តាមផ្លូវ ។ ឥណ្ឌាបានកត់ត្រាការស្លាប់រាប់រយនាក់ក្នុងមួយឆ្នាំៗ ដោយសារការផឹកស្រាមានតម្លៃថោកដែលទិញពីរោងចក្រចម្រាញ់ខុសច្បាប់។ ហេតុការណ៍នៅក្នុងរដ្ឋ Tamil Nadu ជាករណីពុលដ៏អាក្រក់បំផុតមួយនៅឥណ្ឌាក្នុងរយៈពេលប៉ុន្មានឆ្នាំចុងក្រោយនេះ។ រោងចក្រចម្រាញ់ស្រាជាច្រើននៅឥណ្ឌា តែងតែលាយសារធាតុមេតាណុលចូលទៅក្នុងស្រាដើម្បីបង្កើនកម្លាំង។ អ្នកដែលផឹកស្រាមានលាយសារធាតុច្រើន អាចធ្វើឲ្យពិការភ្នែក រងការខូចខាតថ្លើម ឬស្លាប់។ កាលពីឆ្នាំមុន ការពុលស្រានៅក្នុងរដ្ឋ Bihar ភាគខាងកើតឥណ្ឌា បានធ្វើឱ្យមនុស្ស ២៧នាក់បានស្លាប់។ ក្នុងឆ្នាំ២០២២ នៅរដ្ឋ Gujarat ឧប្បត្តិហេតុពុលស្រាស្រដៀងគ្នា បានសម្លាប់មនុស្ស ៤២នាក់៕	មន្ត្រីនៅរដ្ឋ Tamil Nadu ភាគខាងត្បូងឥណ្ឌាបានប្រកាសថា មនុស្សចំនួន ៥៣នាក់បានស្លាប់ ដោយសារការផឹកស្រាលាយសារធាតុមេតាណុលខ្ពស់ ដែលជាប្រភេទថ្នាំពុល។ នេះបើតាមការចុះផ្សាយរបស់ទីភ្នាក់ព័ត៌មានបារាំង AFP។
ក្រសួងមុខងារសាធារណៈ បានចេញលិខិតជូនដំណឹងដល់មន្រី្តពាក់ព័ន្ធតាមក្រសួងស្ថានប័ននានា ពាក់ព័ន្ធនឹងការត្រៀមលក្ខណៈជ្រើសរើសមន្រី្តក្របខណ្ឌការងារថ្មី ឲ្យចូលបំពេញការងារ នៅឆ្នាំ២០២១។ ជាមួយគ្នាដែរ លិខិតរបស់ក្រសួងមុខងារដាធារណៈ ដែលចេញដោយលោករដ្ឋមន្រ្តី ព្រុំ សុខា បានសង្កត់ធ្ងន់ថា គ្រប់ក្រសួងស្ថាប័នត្រូវយកចិត្តទុកដាក់ដល់បេក្ខជន និងបេក្ខនារី ដែលពិការ។ ផែនការជ្រើសរើសមន្រី្តក្របខណ្ឌគ្រប់ប្រភេទនេះ ត្រូវអនុវត្តផ្អែកតាមផែនការឆ្នាំ២០២០ ដែលបានផ្អាកការជ្រើសរើសកន្លងមក។ ប៉ុន្តែលើកលែងក្រសួងស្ថាប័ន៣ គឺក្រសួងរៀបចំដែនដី នគរូបនីកម្ម និង សំណង ក្រសួងការបរទេស និងសហប្រតិបត្តិការអន្តរជាតិ និង រាជបណ្ឌិត្យសភាកម្ពុជា ដែលបានជ្រើសរើសរួចហើយ។ ដូច្នេះ ក្រសួងស្ថាប័នទាំង៣នេះ មិនអាចជ្រើសរើសបន្ថែមបានឡើយនៅឆ្នាំ២០២១។ ដោយឡែកក្រសួងស្ថាប័នផ្សេងទៀត គឺជ្រើសរើសមន្រី្តក្របខណ្ឌដែលនៅសល់បាន ហើយធ្វើឡើងស្របតាមវិធានការសុខាភិបាលដើម្បីបង្ការជំងឺឆ្លងកូវីដ-១៩។ ក្រសួងមុខងារសាធារណៈ បានបញ្ជាក់ថា៖«នៅពេលបើកឲ្យមានការប្រឡងប្រជែង សូមមេត្តារៀបចំជ្រើសរើសបេក្ខជនដែលមានលក្ខណៈសម្បត្តិគ្រប់គ្រាន់ឲ្យចូលបម្រើការងារ ដើម្បីបំពេញមុខតំណែងដែលទំនេរ និងសេចក្ដីត្រូវការ...ព្រមទាំងយកចិត្តទុកដាក់ដល់បេក្ខជនជាជនពិការដែលមានសមត្ថភាពសមស្រប២ភាគរយ នៃចំនួនក្របខណ្ឌសរុបរបស់សាមីក្រសួងស្ថាប័ន ហើយគួរមានបេក្ខនារីជាប់ជាស្ថាពរពី២០ភាគរយទៅ៥០ភាគរយ នៃចំនួនក្របខណ្ឌប្រចាំឆ្នាំ»។ បើតាមផែនការជ្រើសរើសមន្រី្តក្របខណ្ឌឆ្នាំ២០២០ដែលបានផ្អាក ហើយត្រូវយកអនុវត្តនៅឆ្នាំ២០២១នេះ បេក្ខជនដែលត្រូវជ្រើសរើសមាន៦១០៦នាក់ (ជាង៦ពាន់នាក់) ក្នុងនោះ ក្រសួង២ ដែលត្រូវការជ្រើសរើសបេក្ខជនច្រើនជាងគេ គឺក្រសួងអប់រំ នឹងត្រូវការជ្រើសរើសបេក្ខជន៣៦០០នាក់ ហើយក្រសួងសុខាភិបាលនឹងត្រូវជ្រើសរើស១៣០០នាក់៕	ភ្នំពេញ៖ រដ្ឋាភិបាល ប្រកាសជ្រើសរើសមន្រី្តក្របខណ្ឌជាង៦ពាន់នាក់ ដើម្បីឲ្យចូលបម្រើការងារនៅតាមក្រសួងស្ថាប័ន ក្នុងឆ្នាំ២០២១។ ក្រសួងអប់រំ យុវជន និង កីឡា និងក្រសួងសុខាភិបាល ត្រូវបានរដ្ឋាភិបាល អនុញ្ញាតឲ្យជ្រើសរើសមន្រី្តច្រើនជាងគេ ពោលគឺជិត៥ពាន់នាក់ សម្រាប់ក្រសួងទាំង២នេះ ។
ក្នុងនោះ ទម្លាប់នៃការទទួលទានអាហារ គឺជារឿងដ៏សំខាន់ព្រោះវា នឹងជួយអោយថ្លើមអ្នក មិនមានបញ្ហាខ្លាំង ឬ វិវត្តទៅរកសភាពមិនល្អ ។ ទន្ទឹមនឹងនេះ អ្នកគួរមានការប្រុងប្រយ័ត្ន និង តមនូវ ប្រភេទអាហារដូចខាងក្រោមនេះ ៖ អាហារដែលគួរចៀសវាង ចូរចៀសវាងការញ៉ាំទឹកប្រសិនបើអ្នកមិនប្រាកដថាទឹកនោះបរិសុទ្ធ ល្អ ឬមិនល្អ។ នៅពេលអ្នកធ្វើដំណើរទៅបរទេស ចូរកុំញ៉ាំអាហារដែលប្រើទឹកឆៅមកលាងសម្អាត។ ចៀសវាងពពួកសត្វតែមានសម្បកឆៅព្រោះវាជាភ្នាក់ងារផ្ទុកវីរ៉ុសរលាកថ្លើមប្រភេទ A។ ចៀសវាងការញ៉ាំស្រាព្រោះវានឹងបន្ថែមអោយខូចថ្លើមកាន់តែខ្លាំង។ អាហារដែលមានជាតិខ្លាញ់ Saturated Fat សាច់ក្រហម និងអាហារធ្វើពីទឹកដោះគោ ព្រោះវានឹងដាក់បន្ទុកដល់ថ្លើមធ្វើការកាន់តែខ្លាំង។ ជាតិកាហ្វេអ៊ីន តែ កាហ្វេ ភេសជ្ជៈប៉ូវកម្លាំង និងថ្នាំបំបាត់ការឈឺចាប់មួយចំនួននឹងធ្វើអោយថ្លើមធ្វើកាន់តែខ្លាំង ដូច្នេះគួរតែចៀសវាងវាអោយបាន។ អាហារសម្បូរជាតិប៉ូតាស្យូម មិនសូវមានសូដ្យូម មានផលវិជ្ជមានចំពោះថ្លើម។ ចូរចៀសវាងអាហារប្រៃ និងបង្កើនការញ៉ាំផ្លែឈើស្រស់ និងបន្លែស្រសអោយបានច្រើនព្រោះវាសម្បូរជាតិប៉ូតាស្យូម៕ ត្រួតពិនិត្យដោយ៖ www.health.com.kh	ជំងឺរលាកថ្លើម ប្រភេទ Bនេះ គឺជាជំងឺរ៉ាំរ៉ៃ ដែលតម្រូវអោយអ្នក ជំងឺត្រូវចេះថែទាំសុខភាពខ្លួនឯងជាប្រចាំ ។
នៅពេលដែលកូនក្នុងផ្ទៃកម្រើក ម៉ាក់ៗគួរតែកត់ចំនួន និងពេលវេលាឲ្យបានច្បាស់។ ប្រសិនជាអ្នកសង្កេតឃើញកូនកម្រើកខុសធម្មតាពីអ្វីដែលអ្នកកត់រាល់ថ្ងៃ នោះប្រហែលជាកូនកំពុងតែខ្វះអុកស៊ីសែនក្នុងការដកដង្ហើម។ ដូចនេះ អ្នកម្តាយគួរតែទៅមន្ទីរពេទ្យជាបន្ទាន់។ នៅពេលដែលអ្នកម្តាយតែងតែញ៉ាំអាហារដែលហិរច្រើន និងអាហារមិនល្អមួយចំនួន នឹងធ្វើឲ្យទឹកភ្លោះអ្នកកង្វក់ ព្រោះជាតិពុលមិនអាចបញ្ចេញមកទាន់ពេល ដោយធ្វើឲ្យទឹកភ្លោះប្រែជាមិនគ្រប់គ្រាន់ឡើយ។ ជាហេតុដែលធ្វើឲ្យកូនក្នុងផ្ទៃអាចនឹងខ្វះអុកស៊ីសែនក្នុងការដកដង្ហើមបាន។ នៅពេលដែលបេះដូងកូនលោតខុសធម្មតា ដោយទាបជាង១២០ ឬខ្ពស់ជាង១៦០ នោះជាពេលដែលកូនកំពុងតែពិបាកដកដង្ហើមហើយ ដោយមិនមានអុកស៊ីសែនគ្រប់គ្រាន់សម្រាប់ឲ្យកូនដកដង្ហើមនោះទេ។ ប៉ុន្តែបើបេះដូងកូនលោតចន្លោះពី១២០ដល់១៦០រៀងរាល់នាទី វាជាការធម្មតា ដោយអ្នកមិនចាំបាច់បារម្ភឡើយ៕ ត្រួតពិនិត្យដោយ៖ www.health.com.kh	ខាងក្រោមនេះ យើងខ្ញុំនឹងបង្ហាញអ្នកពីអាការៈ៣ដែលបង្ហាញថាកូនកំពុងតែខ្វះអុកស៊ីសែន។ តើមានអ្វីខ្លះទៅ?
តើវ៉ាក់សាំងបង្ការជំងឺកូវីដ-១៩ ចំនួន ១ពាន់លានដូស គ្រប់គ្រាន់ឬទេ សម្រាប់ពិភពលោក ដែលកំពុងតែរងគ្រោះដោយសារជំងឺឆ្លងសកល? មិនតែប៉ុណ្ណោះ តើគំនិតផ្តួចផ្តើម Build Back Better World អាចប្រជែងជាមួយគម្រោងផ្លូវ និងខ្សែក្រវាត់របស់ចិនបានទេ? វ៉ាក់សាំងមួយពាន់ដូស ក្រោយបិទបញ្ចប់កិច្ចប្រជុំ ក្រុមប្រទេសអ្នកមានទាំងប្រាំពីរ បានសន្យាផ្តល់វ៉ាក់សាំងបង្ការកូវីដ-១៩ យ៉ាងហោចណាស់ ១ពាន់លានដូសដល់ប្រទេសកំពុងអភិវឌ្ឍ ដើម្បីទប់ស្កាត់ជំងឺកូវីដ-១៩ ដោយភាគច្រើននៃវ៉ាក់សាំងទាំងនោះ នឹងត្រូវផ្តល់ឱ្យតាមរយៈ កម្មវិធី COVAX របស់អង្គការសុខភាពពិភពលោក (WHO)។ ក្នុងចំណោមនោះ ៥០០លានដូស បានមកពីអាមេរិក និង ១០០លានដូស ពីអង់គ្លេស។ ការប្តេជ្ញារបស់ក្រុមប្រទេស G7 ត្រូវបានអ្នកជំនាញមើលឃើញថា គឺជាការខិតខំ ដើម្បីទប់ទល់ជាមួយចិន ដែលបានអនុវត្ត «ការទូតវ៉ាក់សាំង» និងផ្តល់វ៉ាក់សាំងទៅប្រទេសដទៃ ក៏ដូចជាបង្កើនឥទ្ធិពលខ្លួននៅក្នុងតំបន់។ តាមទីភ្នាក់ងារព័ត៌មាន Xinhua ចិនបានផ្តល់ជំនួយវ៉ាក់សាំងប្រឆាំងជំងឺកូវីដ-១៩ ទៅប្រទេសយ៉ាងហោចណាស់ ៦៦ប្រទេស និងសន្យាផ្តល់វ៉ាក់សាំងបង្ការជំងឺកូវីដ-១៩ យ៉ាងហោចណាស់ ១០លានដូសផ្សេងទៀត ទៅកម្មវិធី COVAX របស់WHO។ ដោយមើលឃើញពីការទូតវ៉ាក់សាំងចិនបែបនេះហើយ ទើបក្រុមប្រទេសអ្នកមានទាំងប្រាំពីរ បានប្តេជ្ញាផ្តល់វ៉ាក់សាំងដ៏ច្រើនបែបនេះ។ ប៉ុន្តែអង្គការអន្តរជាតិ និងអ្នកជំនាញមួយចំនួន បានអះអាងថា វ៉ាក់សាំង ១ពាន់លានដូសខាងលើ គឺមិនទាន់គ្រប់គ្រាន់ឡើយសម្រាប់ពិភពលោក ដែលកំពុងរងគ្រោះដោយសារកូវីដ-១៩ ។ រូបភាព៖ មេដឹកនាំក្រុមប្រទេសមានសេដ្ឋកិច្ចជឿនលឿនទាំងប្រាំពីរ។ រូបភាព៖ Facebook-ប្រធានាធិបតីអាមេរិក មុនការប្ដេជ្ញាចិត្តត្រូវបានប្រកាសជាផ្លូវការ លោក Tedros Adhanom Ghebreyesus ប្រធានអង្គការសុខភាពពិភពលោក បានសាទរផងដែរ។ ប៉ុន្តែប្រមុខ WHO រូបនេះ អះអាងថា ពិភពលោកត្រូវការវ៉ាក់សាំងបង្ការកូវីដ-១៩ ច្រើនជាងនេះ យ៉ាងហោចណាស់ ១១ពាន់លានដូស សម្រាប់ចាក់ឱ្យប្រជាជនពិភពលោក ៧០ភាគរយ នៃចំនួនសរុប។ ចំណែកប្រមុខអង្គការសហប្រជាជាតិ លោក អាន់តូនីញ៉ូ ហ្គូតេរ៉េស ក៏បានលើកឡើងស្រដៀងនឹងប្រមុខអង្គការសុខភាពពិភពលោកផងដែរ ដោយលោក បានអំពាវនាវឱ្យក្រុមប្រទេសG7 ផ្តល់វ៉ាក់សាំងច្រើនជាងនេះ។ នៅក្នុងសន្និសីទសារព័ត៌មាន ថ្ងៃទី១១ ខែមិថុនា កន្លងទៅ លោក ហ្គូតេរ៉េស បានទទូចថា ពិភពលោក ត្រូវការវ៉ាក់សាំងច្រើន ដើម្បីចាក់ឱ្យប្រជាជននៅក្នុងប្រទេសកំពុងអភិវឌ្ឍ។ បើតាមប្រមុខUN ប្រសិនជាប្រជាជនទាំងនោះ មិនទទួលបានវ៉ាក់សាំងគ្រប់គ្រាន់ទេ វីរុសនឹងបំប្លែងខ្លួនកាន់តែខ្លាំងឡើង និងអាចធ្វើឱ្យប្រសិទ្ធភាពវ៉ាក់សាំងថយចុះ។ ប៉ុន្តែការអំពាវនាវខាងលើ ត្រូវបាននាយករដ្ឋមន្រ្តីអង់គ្លេស លោក បូរីស ចនសុន ច្រានចោល និងថា ក្រុមប្រទេស G7 នឹងខិតខំផលិតវ៉ាក់សាំងឱ្យបានកាន់តែលឿន និងផ្តល់វ៉ាក់សាំងទាំងនោះកាន់តែឆាប់។ បើតាមលោក ចនសុន ការចាក់វ៉ាក់សាំងឱ្យប្រជាជននៅលើពិភពលោក នឹងគ្រប់តាមការកំណត់ នៅដំណាច់ឆ្នាំក្រោយ ដោយសារតែការខិតខំរបស់ក្រុមប្រទេស G7 ។ នេះបើតាមការចុះផ្សាយរបស់សារព័ត៌មាន BBC។ គួរបញ្ជាក់ថា មកទល់ពេលនេះ វ៉ាក់សាំងចំនួន ២,៣៨ពាន់លានដូស ត្រូវបានចាក់ឱ្យប្រជាជននៅក្នុង ១៧៨ប្រទេស។ ភាគច្រើននៃវ៉ាក់សាំង ដែលបានចាក់ មាននៅក្នុងប្រទេសអ្នកមាន ខណៈប្រទេសកំពុងអភិវឌ្ឍជាច្រើន កំពុងប្រឈមនឹងការខ្វះខាតវ៉ាក់សាំងប្រឆាំងជំងឺកូវីដ-១៩ សម្រាប់ចាក់ឱ្យប្រជាជនខ្លួន។ គំនិតផ្តួចផ្តើម B3W ស្របគ្នានឹងការប្តេជ្ញាផ្តល់វ៉ាក់សាំងបង្ការជំងឺកូវីដ-១៩ ចំនួន ១ពាន់លានដូស ក្រុមប្រទេសអ្នកមានទាំងប្រាំពីរ ក៏បានគាំទ្រលើ គំនិតផ្តួចផ្តើមកសាងពិភពលោកឱ្យប្រសើរឡើងវិញ ឬB3W (Build Back Better World) ផងដែរ ដើម្បីជួយប្រទេសក្រីក្រកសាងហេដ្ឋារចនាសម្ពន្ធសំខាន់ៗផ្សេងៗ។ នៅក្នុងសេចក្តីថ្លែងការណ៍មួយនៅថ្ងៃទី១២ ខែមិថុនា រដ្ឋាភិបាលអាមេរិក បានប្រកាសថា B3W ជាគំនិតផ្តួចផ្តើម លើហេដ្ឋារចនាសម្ពន្ធប្រកបដោយតម្លាភាព មានគុណភាពខ្ពស់ និងគោរពតាមបរិស្ថានបៃតង។ គម្រោងនេះផងដែរ នឹងត្រូវដឹកនាំដោយប្រទេសលទ្ធិប្រជាធិតេយ្យ ក្នុងគោលបំណងជួយសម្របសម្រួលហេដ្ឋារចនាសម្ពន្ធនៅក្នុងប្រទេសក្រីក្រ។ រូបភាព៖ មេដឹកនាំក្រុមប្រទេសមានសេដ្ឋកិច្ចជឿនលឿនទាំងប្រាំពីរ។ រូបភាព៖ Facebook-ប្រធានាធិបតីអាមេរិក ក្នុងសេចក្តីថ្លែងការណ៍នោះ រដ្ឋាភិបាលអាមេរិក បានពន្យល់ថា គម្រោងខាងលើ នឹងជួយកាត់បន្ថយគម្លាតការអភិវឌ្ឍហេដ្ឋារចនាសម្ពន្ធបាន ៤០ទ្រីលានដុល្លារ នៅក្នុងប្រទេសកំពុងអភិវឌ្ឍ។ គម្រោងមួយនេះ នឹងប្រមូលធនធានពីវិស័យឯកជននៅក្នុងបណ្តាប្រទេសធំៗ ដែកប្រកាន់លទ្ធិប្រជាធិបតេយ្យ ដើម្បី កសាងហេដ្ឋារចនាសម្ពន្ធ ដោយផ្តើមចេញពីតំបន់អាមេរិកឡាទីន ទៅតំបន់ការ៉ាអ៊ីប និងអាហ្រ្វិក និងចុងក្រោយនៅតំបន់ឥណ្ឌូ-ប៉ាស៊ីហ្វិក។ គំនិតផ្តួចផ្តើមដ៏ថ្មីសន្លាងមួយនេះ ក៏ត្រូវបានអ្នកជំនាញមើលឃើញផងដែរថា ជាគម្រោងរបស់ក្រុមប្រទេសG7 សម្រាប់ប្រជែងជាមួយគម្រោងផ្លូវ និងខ្សែក្រវាត់របស់ចិន ដែលមានប្រទេសជាច្រើនចូលរួមស្រាប់ហើយ។ គម្រោងផ្លូវ និងខ្សែក្រវ៉ាត់ ដែលត្រូវបានប្រកាសដោយប្រធានាធិបតីចិន លោក ស៊ី ជិនភីង នៅឆ្នាំ២០១៣ ត្រូវបានវាយតម្លៃថា អាចមានទំហំវិនិយោគចាប់ពី ១ទ្រីលានដុល្លារ ដល់ ៨ទ្រីលានដុល្លារឯណោះ។ បើតាមក្រុមប្រឹក្សាទំនាក់ទំនងបរទេស (CRI) ប្រទេសចំនួន ១៣០ បានចូលរួមក្នុងគម្រោងនេះ រួចមកហើយ។ ចង់មិនចង់ គម្រោង Build Back Better World នឹងប្រឈមបញ្ហាពិបាកច្រើន បើធៀបនឹងគំនិតផ្តួចផ្តើមរបស់ចិន ព្រោះគំនិតផ្តួចផ្តើមរបស់ចិន ត្រូវបានប្រទេសជាច្រើនគាំទ្ររួចមកហើយ។ ម្យ៉ាងវិញទៀត រាល់ជំនួយអភិវឌ្ឍរបស់ចិន មិនសូវគិតពីបញ្ហាផ្ទៃក្នុងរបស់ប្រទេសណាមួយឡើយ ពោលគឺខុសពីលោកខាងលិច ដែលគិតពីបញ្ហាសិទ្ធិមនុស្ស និងលទ្ធិប្រជាធិបតេយ្យ។ សូមបញ្ជាក់ថា ក្រៅពីការសន្យា និងគំនិតផ្តួចផ្តើមខាងលើ ក្រុមប្រទេសអ្នកមានទាំង៧ ក៏បានដាក់សម្ពាធលើចិន ទាក់ទិននឹងសិទ្ធិមនុស្សនៅតំបន់ស៊ីងជាំង បញ្ហាហុងកុង និងការជំរុញឱ្យមានការស៊ើបអង្កេតលើដើមកំណើតជំងឺកូវីដ-១៩ ផងដែរ៕	នៅក្នុងកិច្ចប្រជុំរយៈពេល ៣ថ្ងៃ ពោលគឺចាប់ពីថ្ងៃទី១១ ដល់ថ្ងៃទី១៣ ខែមិថុនានៅអង់គ្លេស មេដឹកនាំក្រុមប្រទេសមានសេដ្ឋកិច្ចជឿនលឿនទាំង៧ (G7) បានឯកភាពលើបញ្ហាជាច្រើន។ ក្នុងនោះ មានគម្រោងចំនួនពីរ ដែលក្រុមប្រទេសអ្នកមានទាំងប្រាំពីរ ដាក់ចេញដែលត្រូវបានមើលឃើញថា មានគោលដៅទប់ជាមួយចិនមានដូចជា ការសន្យាផ្តល់វ៉ាក់សាំងចំនួន១ពាន់លានដូស និងគំនិតផ្តួចផ្តើមកសាងពិភពលោកឱ្យប្រសើរឡើងវិញ Build Back Better World (B3W)។
អត្ថបទទាក់ទង កូរ៉េទាំងពីរប្តេជ្ញាបញ្ចប់សង្គ្រាម បង្រួបបង្រួមកូរ៉េ និងរំសាយនុយក្លេអ៊ែរ គីម ជុងអ៊ុន សង្ឃឹមថា កូរ៉េទាំងពីរមិនដើរតាមលំនាំចាស់ដែលចរចាហើយបរាជ័យរួចចរចាទៀត លោក Yoon Young-chan ទីប្រឹក្សាប្រធានាធិបតីកូរ៉េខាងត្បូងទទួលបន្ទុកផ្នែកទំនាក់ទំនងសាធារណៈ បានរៀបរាប់សង្ខេបពីកិច្ចសន្ទនាក្រៅផ្លូវការរបស់មេដឹកនាំទាំងពីរនៅអគារសន្តិភាព ទឹកដីកូរ៉េខាងត្បូង។ លោក មូន និយាយថា៖ «ប្រធានាធិបតីកូរ៉េខាងត្បូងបានប្រាប់ភ្ញៀវរបស់ខ្លួនថា លោកនឹងបង្ហាញទេសភាពស្អាតជាងនេះ ប្រសិនបើទៅវិមានខៀវ (វិមានប្រធានាធិបតីកូរ៉េខាងត្បូង)។ លោក គីម ឆ្លើយថា មែនឬ? ខ្ញុំនឹងទៅវិមានខៀវបានគ្រប់ពេល បើលោកអញ្ជើញខ្ញុំ»។ ទាក់ទងនឹងប្រធានបទនៃការបង្រួបបង្រួមគ្នា លោក មូន បានមានប្រសាសន៍ថា៖ «លោក គីម ជុងអ៊ុន និងខ្ញុំ គឺជាវីរបុរសនៅថ្ងៃនេះ។ ខ្ញុំសង្ឃឹមថា ជំហានបន្ទាប់ អ្វីៗនឹងដំណើរការទៅយ៉ាងលឿន»។ ជាមួយគ្នានេះផងដែរ លោក គីម បានលើកឡើងពីសេះ Mallima ក្នុងរឿងព្រេងនិទានកូរ៉េ។ លោក គីម បានបញ្ជាក់ថា ល្បឿននៃការចរចាស្តីពីការបង្រួបបង្រួម នឹងលឿនដូចសេះ Mallima ដែលអាចរត់បានដល់ទៅ១០០០០គីឡូម៉ែត្រក្នុងមួយថ្ងៃ។ កន្លងមក កូរ៉េខាងជើងប្រើទ្រឹស្តីអភិវឌ្ឍន៍ ដោយប្រដូចទៅនឹងសេះ Chollima ដែលអាចរត់បាន១០០០គីឡូម៉ែត្រក្នុង១ថ្ងៃ ប៉ុន្តែក្រោមការដឹកនាំរបស់លោក គីម ជុងអ៊ុន ទ្រឹស្តីសេះ Mallima ត្រូវបានប្រើប្រាស់ ដោយមានល្បឿនលើស១០ដង៕	ជំនួបកំពូលអន្តរកូរ៉ឆ្នាំ២០១៨ រវាងលោកប្រធានាធិបតីកូរ៉េខាងត្បូង មូន ចេអ៊ីន និងមេដឹកនាំកូរ៉ខាងជើង គីម ជុងអ៊ុន ត្រូវបានគេរំពឹងថា នឹងទទួលបានផ្លែផ្កា ខណៈបងប្អូនទាំងពីរបង្ហាញពីឆន្ទៈការពង្រឹងទំនាក់ទំនង ក៏ដូចជាការបង្រួបបង្រួម។
អ្នកស្រី ប្រាក់ សុភ័ណ្ឌ អាជីវករម្នាក់ក្នុងចំណោមអាជីវករដទៃទៀត ដែលបានដាក់លក់ទំនិញនៅលើចិញ្ចើមផ្លូវ បញ្ជាក់ប្រាប់សារព័ត៌មានថ្មីៗថា ប្រសិនបើគាត់ដាក់ទំនិញលក់តែនៅក្នុងផ្ទះ គាត់ច្បាស់ជាលក់មិនដាច់ឡើយ ពីព្រោះអ្នកលក់ទំនិញលើចិញ្ចើមផ្លូវមានច្រើនពេក។ អាជីវករវ័យ៣២ឆ្នាំរូបនេះ ពន្យល់ដូច្នេះ៖ «យើងលក់នៅក្នុងខាងក្នុង លក់អត់ដាច់ទេ ទាល់តែយកចេញមកខាងក្រៅទើបលក់បាន។ ភ្ញៀវអត់ហ៊ានចូលខាងក្នុងទេ ព្រោះអ្នកលក់នៅខាងក្រៅច្រើនពេក អីចឹងយើងលក់នៅក្នុងផ្ទះ លក់អត់បានទេ»។ ទោះជាដឹងពីបញ្ហាប្រឈមដែលបណ្តាលមកពីការធ្វើអាជីវកម្មរបស់ខ្លួនក៏ដោយ អាជីវកររូបនេះ មិនអាចឈប់លក់លើកន្លែងសាធារណៈឡើយ បានត្រឹមសំណូមពរឲ្យអាជីវករផ្សេងទៀត ឈប់លក់ដូរលើចិញ្ចើមផ្លូវប៉ុណ្ណោះ។ សូមស្តាប់បទសម្ភាសន៍ នាយ យ៉ាន ដូចតទៅ៖	ការប្រើប្រាស់ចិញ្ចើមផ្លូវធ្វើអាជីវកម្ម ឬបម្រើប្រយោជន៍ផ្ទាល់ខ្លួន បានបង្កផលលំបាកយ៉ាងច្រើនដល់ការធ្វើចរាចរណ៍។ ជនពិការដែលជិះរទេះ ច្បាស់ជាពិបាកដំណើរ ហើយអ្នកថ្មើរជើងត្រូវបង្ខំចិត្តដើរនៅលើថ្នល់ ដើម្បីគេចពីទំនិញដែលក់លើកចិញ្ចើមផ្លូវ។ អាជីវកម្មលើចិញ្ចើមផ្លូវនេះ ក៏បង្កឲ្យស្ទះចរាចរណ៍ គ្រោះថ្នាក់ចរាចរន៍ ខាតពេលវេលា ប្រាក់កាស ហើយថែមទាំងរួមចំណែកបំពុលបរិយាកាសទៀត។
ខ្សែប្រយុទ្ធអន្តរជាតិអង់គ្លេស វ័យ២៤ឆ្នាំរូបនេះ បានបង្ហាញទម្រង់លេងដ៏គួរឲ្យភ្ញាក់ផ្អើលនៅប៉ុន្មានរដូវកាលចុងក្រោយ ដោយអាចឈ្នះពានរង្វាន់ស្បែកជើងមាស ក្នុងនាមអ្នកស៊ុតបញ្ចូលទីច្រើនជាងគេប្រចាំរដូវកាលពីរសម័យកាលជាប់គ្នា។ ដោយសារការវិវត្តន៍ខ្លួនបានល្អពីមួយថ្ងៃទៅមួយថ្ងៃនេះហើយទើបក្លិបមាន់ខ្នាយមាសកំពុងពិចារណាដំឡើងប្រាក់ឈ្នួលបន្ថែមទៀត ពោលគឺពី១១០០០០ផោន ប្រហែលជិត១៥ម៉ឺនដុល្លារ ទៅ ២សែនផោន ប្រហែល ២សែន ៧ម៉ឺនដុល្លារក្នុង១សប្តាហ៍ ដើម្បីអាចរក្សាទុករូបគេបន្តទៀត ស្របពេលកំពុងមានការចាប់អារម្មណ៍ពីបណ្តាក្លិបធំនៅតំបន់អឺរ៉ុប។ ការដំឡើងប្រាក់ឈ្នួលនេះមានន័យថា Kane នឹងក្លាយជាកីឡាកររបស់អង់គ្លេសដែលទទួលប្រាក់បៀវត្តន៍លើសគេ ជំនួសតំណែង Raheem Sterling ខ្សែបម្រើ Manchester City ដែលទទួលបានប្រាក់ឈ្នួលខ្ពស់បំផុត ១៨០.០០០ ផោន ប្រហែលជាង២សែន៤ម៉ឺនដុល្លារក្នុងមួយសប្តាហ៍។ ថ្លៃពលកម្មគោល ១៥ម៉ឺនដុល្លារក្នុងមួយសប្តាហ៍របស់ Kane គឺច្រើនជាងគេនៅ Spurs ប៉ុន្តែស្ថិតនៅចំណាត់ថ្នាក់លេខ៣៥ឯណោះ ក្នុងបញ្ជីអ្នកដែលរកប្រាក់ចំណូលខ្ពស់បំផុតក្នុងលីកបច្ចុប្បន្ន ដែលជាចំណូលតិចតួចបំផុតបើធៀបជាមួយ Paul Pogba ដែលទទួលបានពី Manchester United ២៩ម៉ឺនផោន ប្រមាណ ៣៩ម៉ឺនដុល្លារ និង Romelu Lukaku ២៥ម៉ឺនផោន ប្រហែល ៣៤ម៉ឺនដុល្លារក្នុង១សប្តាហ៍៕	ក្លិប Tottenham Hotspur នឹងធ្វើឲ្យ Harry Kane ក្លាយជាកីឡាករអង់គ្លេសដែលទទួលបានប្រាក់ឈ្នួលខ្ពស់ជាងគេបំផុតក្នុងក្របខណ្ឌ Premier League។ នេះបើតាមការផ្សាយរបស់ SportMail។
ការសិក្សាថ្មីមួយបានឱ្យដឹងថា ការញ៉ាំទឹកផ្លែទទឹមមួយភាគបួននៃពែងរាល់ថ្ងៃប្រហែលជាជួយពង្រឹងដល់សុខភាពបេះដូងសរសៃឈាមបាន តាមរយៈការកាត់បន្ថយការធ្វើអុកស៊ីតកម្មលើកូឡេស្តេរ៉ុលអាក្រក់ LDL។ ផ្លែទទឹមមានអង់ទីអុកស៊ីដង់ច្រើនជាងតែបៃតង ឬស្រាក្រហមរហូតដល់ ២ ទៅ៣ដងឯណោះ។ ការសិក្សាផ្សេងមួយទៀតបានរកឃើញថា ការញ៉ាំទឹកផ្លែទទឹមមួយពែងរាល់ថ្ងៃនឹងជួយកាត់បន្ថយជំងឺស្លោកសាច់ដុំបេះដូង ឬកង្វះលំហូរឈាមទៅចិញ្ចឹមសាច់បេះដូង។ បញ្ចុះសម្ពាធឈាម ការស្រាវជ្រាវបានរកឃើញថា កម្រិតនៃអង់ទីអុកស៊ីដង់ដ៏ច្រើនក្នុងទឹកផ្លែទទឹមក៏ដើរតួនាទីមួយក្នុងការបញ្ចុះសម្ពាធឈាមដែរ។ ព្យាបាលជំងឺមហារីកក្រពេញប្រូស្តាត តាមការសិក្សាបានឱ្យដឹងថា បើសិនជាអ្នកជំងឺធ្លាប់ព្យាបាលជំងឺមហារីកក្រពេញប្រូស្តាតពីមុនមក ហើយញ៉ាំទឹកផ្លែទទឹម ២៣៦មីលីលីត្ររាល់ថ្ងៃ ឃើញថាវាអាចជួយបន្ថយការកើនឡើងចំនួនសារធាតុ Prostate-specific Antigen (PSA) ដែលជាចំណុចសម្គាល់ថាមានវត្តមានជំងឺមហារីក បាន។ សម្រួលដល់ការមិនឡើងរឹងរបស់លិង្គ ការញ៉ាំទឹកផ្លែទទឹមសុទ្ធ ១០០ភាគរយប្រហែល ២៣៦មីលីលីត្ររាល់ថ្ងៃអាចជួយដោះស្រាយលិង្គមិនឡើងរឹងបាន។ អ្នកស្រាវជ្រាវនិយាយថា រឿងនេះត្រូវតែមានការសិក្សាច្រើនបន្ថែមទៀត ប៉ុន្តែពួកគេជឿថា ឥទ្ធិពលដ៏ខ្លាំងក្លារបស់អង់ទីអុកស៊ីដង់ក្នុងផ្លែទទឹមនឹងជួយបង្ការរ៉ាឌីកាលសេរីកុំឱ្យមានការរំខានដល់របត់ឈាមរត់។ ប្រឆាំងនឹងជំងឺបង្កឡើងដោយការរលាក ផ្លែទទឹមប្រហែលជាផ្តល់វីតាមីន C ត្រូវនឹងតម្រូវការរបស់មនុស្សពេញវ័យប្រហែល ៤០ភាគរយ ហើយអ្នកស្រាវជ្រាវបានឱ្យដឹងថា ចំនួនប៉ុនហ្នឹងគឺគ្រប់គ្រាន់នឹងកាត់បន្ថយដើមហេតុរបស់ជំងឺហើយដូចជា ជំងឺមហារីក ជំងឺបេះដូង ឬជំងឺទឹកនោមផ្អែម៕ ត្រួតពិនិត្យដោយ www.health.com.kh	បញ្ចុះកូឡេស្តេរ៉ុល
កីឡាករខ្សែប្រយុទ្ធវ័យក្មេងសញ្ជាតិបារាំង Kylian Mbappe ដែលលេងឲ្យក្លឹប Paris Saints Germain បានធ្វើឲ្យមានភាពភ្ញាក់ផ្អើលយ៉ាងខ្លាំងដោយអាចបង្កើតកំណត់ត្រាជាច្រើនចាប់តាំងពីរូបគេឈានជើងចូលលេងបាល់ទាត់នៅក្នុងក្របខណ្ឌកំពូលរបស់បារាំងនិងក្នុងក្របខណ្ឌតំបន់អឺរ៉ុបអស់រយៈពេល៥ឆ្នាំមកនេះ។ កំណត់ត្រាមួយរបស់ Kylian Mbappe គឺការស៊ុតបញ្ចូលទីបាន១៩គ្រាប់នៅមុនឈានចូលអាយុ២១ឆ្នាំក្របខណ្ឌ UEFA Champions League។ នេះបើតាមស្ថិតិដែលកត់ត្រាដោយ UEFA ផ្ទាល់ ។ គ្រាប់បាល់ទាំង១៩ ធ្វើបាននៅក្លិបMonacoចំនួន ៦គ្រាប់ និងនៅ PSG ១៣គ្រាប់។ តាមពីក្រោយ Mbappe គឺ Erling Haaland របស់ Dortmund ដែលស៊ុតបាន១៨គ្រាប់។ នៅលេខបី គឺខ្សែប្រយុទ្ធសញ្ជាតិបារាំងដូចគ្នា Karim Benzema ដែលលេងនៅក្លឹប Real Madrid ដែលរកបាន១២គ្រាប់មុនចូលអាយុ ២១ ឆ្នាំ។ រូបភាព៖គេហទំព័រ Facebook(UEFA Champion League) រូបភាព៖គេហទំព័រ Facebook(UEFA Champion League) ចំណែកកីឡាករ៥រូបផ្សេងទៀតដែលមានឈ្មោះជាកីឡាករវ័យក្មេងដែលអាចរកគ្រាប់បាល់បានច្រើនមុនអាយុ ២១ឆ្នាំក្នុងក្របខណ្ឌ Champion League ផ្សេងទៀតមានដូចជាកីឡាករ៖ Patrick Kluivert សញ្ជាតិហូឡង់ រកបាន ៩គ្រាប់ រូបភាព៖គេហទំព័រ Facebook(UEFA Champion League) Obafemi Martins សញ្ជាតិនីហ្សេរីយ៉ា រកបាន ៨គ្រាប់ រូបភាព៖គេហទំព័រ Facebook(UEFA Champion League) Lionel Messi សញ្ជាតិអាហ្សង់ទីន រកបាន ៨គ្រាប់ រូបភាព៖គេហទំព័រ Facebook(UEFA Champion League) Raul Gonzalez សញ្ជាតិអេស្ប៉ាញរកបាន ៨គ្រាប់ រូបភាព៖គេហទំព័រ Facebook(UEFA Champion League) Javier Saviola សញ្ជាតិអាហ្សង់ទីន រកបាន ៨គ្រាប់ ៕ រូបភាព៖គេហទំព័រ Facebook(UEFA Champion League)	ដោយ៖ជា យូគៀង
ស្ថិតក្នុងចំណោមគ្រោះមហន្តរាយនៃកីឡដ្ឋានបាល់ទាត់ដ៏អាក្រក់មួយក្នុងពិភពលោក មនុស្សចំនួន ១៣១នាក់ដែលជាអ្នកគាំទ្របាល់ទាត់ត្រូវបានស្លាប់ ខណៈដែលពួកគេបានព្យាយាមរុញច្រានគ្នាដើម្បីចាកចេញពីកីឡដ្ឋានដែលកំពុងតែមានអំពើហិង្សាកើតឡើង។ ហេតុការណ៍រត់ជាន់គ្នាកើតឡើងក្រោយពេល ប៉ូលិលបាញ់ឧស្ម័នបង្ហូរទឹកភ្នែកបំបែកហ្វូងអ្នកគាំទ្រក្រុម Arema FC ដែលចូលអុកឡុកទីលាន។ ក្រោយឧប្បត្តិហេតុ ប្រធានាធិបតីឥណ្ឌូណេស៊ី ចូកូវី បានបញ្ជារឱ្យរាល់កីឡដ្ឋាននៅទូទាំងប្រទេស ធានាឱ្យបាននូវការអនុលោមតាមពិធីសាស្រ្តរក្សាសុវត្ថិភាពឱ្យកាន់តែតឹងរឹងជៀសវាងរឿងហេតុស្រដៀងគ្នាបែបនេះកើតឡើងជាថ្មីទៀត។ បើតាមការបញ្ជាក់របស់លោក ចូកូវី លោកបានជជែកជាប្រធាន FIFA គឺលោក Gianni Infantino ដែលជាអ្នកសម្រេចផ្តល់ជំនួយដោះស្រាយបញ្ហាបាល់ទាត់ក្នុងប្រទេសឥណ្ឌូណេស៊ីក្រោយមានឧប្បត្តិហេតុរត់ជាន់គ្នាខាងលើនេះ។ «គាត់បាននិយាយថា ប្រសិនជាត្រូវការ FIFA នឹងអាចជួយដោះស្រាយបញ្ហាផ្នែកគ្រប់គ្រងបាល់ទាត់ក្នុងប្រទេសឥណ្ឌូណេស៊ីបាន។ ប្រធាន FIFA ក៏បានចូលរួមរំលែកទុក្ខជាមួយប្រជាជនយើង ហើយលោកបាននិយាយបន្ថែមថាសោកនាដកម្មនេះគឺហួសពីការប៉ាស្មាននៃទំហំខូចខាត់ និងអាយុជីវិតមនុស្ស។»។ លោក ចូកូវី និយាយអ្វីដែលប្រធាន FIFA បានជជែកជាមួយលោកបែបនេះ។ នៅពេលត្រូវបានអ្នកកាសែតសួរនាំអំពីបញ្ហាដែលថា FIFA អាចនឹងដាក់ទណ្ឌកម្មលើបាល់ទាត់ឥណ្ឌូណេស៊ី ក្រោយហេតុការណ៍ដ៏អាក្រក់ លោក ចូកូវី បានអះអាងថា បញ្ហាស្ថិតលើ FIFA ក្នុងការសម្រេចចិត្ត ថាដាក់ណ្ឌកម្ម ឬមិនដាក់៕	ប្រធានាធិបតីឥណ្ឌូណេស៊ីលោក ចូកូ វីដូដូ នៅពីថ្ងៃទី៥ ខែតុលា បាននិយាយថាស្ថាប័នគ្រប់គ្រងបាល់ទាត់របស់ពិភពលោក ( FIFA) បានផ្តល់ជំនួយដល់ឥណ្ឌូណេស៊ី ដើម្បីដោះស្រាយបញ្ហាបាល់ទាត់ ក្រោយមានករណីរត់ជាន់គ្នាស្លាប់ជាង១០០នាក់។ ការផ្តល់ជំនួយនេះ កើតឡើងក្រោយលោក វីដូដូ បានជជែកគ្នាជាមួយប្រធាន FIFA លោក Gianni Infantino ជុំវិញហេតុការណ៍ដ៏អាក្រក់នោះ។
ប្រធានបទដែលតាមប្រពៃណីទំនៀមទម្លាប់ខ្មែរគេពុំនិយាយជាចំហរនោះ បានក្លាយជាមេរៀនសម្រាប់សិស្សថ្នាក់បឋមសិក្សា។ នោះគឺការគ្រប់គ្រងអនាម័យពេលមករដូវរបស់ក្មេងស្រី ហើយដែលប៉ុន្មានខែក្រោយមក សិស្សស្រីនៃសាលាបឋមសិក្សានោះបានហៅមេរៀននេះគ្រប់គ្នាជាអក្សរកាត់ជាភាសាអង់គ្លេស MHM (Menstrual Hygiene Management)។ សំឡេងស្រែកបង្រៀនល្វើយៗរបស់អ្នកគ្រូបណ្ណារក្ស ភន សំណាង បានហូរចេញពីថ្នាក់រៀនមួយនៅក្នុងអគារសង់ផ្ទាល់ដី។ «តើការមករដូវរបស់ស្ត្រី គឺជាអាថ៌កំបាំងដែរឬទេ?» អ្នកគ្រូ សំណាង ស្រែកសួរទៅសិស្សជា២០នាក់ ដែលភាគច្រើនគឺជានារី។ សិស្សានុសិស្សបានស្រែកឆ្លើយព្រមគ្នាយ៉ាងជឿជាក់តបសំណួរអ្នកគ្រូថា បញ្ហានេះមិនមែនជាអាថ៌កំបាំងឡើយ តែវាជារឿងធម្មជាតិរបស់មនុស្សស្រី។ អ្នកគ្រូបណ្ណារក្ស សំណាង ដែលមានវ័យ២៥ឆ្នាំ ត្រូវបាននាយកសាលារៀនចាត់ឱ្យទៅចូលរួមវគ្គបណ្តុះបណ្តាលជាមួយអង្គការភ្លែនអន្តរជាតិកម្ពុជាស្តីពីការគ្រប់គ្រងអនាម័យពេលមករដូវរបស់ក្មេងស្រី ប៉ុន្តែអ្នកគ្រូបានសប្បាយចិត្ត ពីព្រោះអ្នកគ្រូបានដឹកនាំផ្តល់ការអប់រំផង និងបានផ្លាស់ប្តូរផ្នត់គំនិតផងរបស់សិស្សនារី ហើយផលប្រយោជន៍ចុងក្រោយនោះ គឺដើម្បីការរីកចម្រើនរបស់សហគមន៍។ អ្នកគ្រូសំណាងបានអះអាងយ៉ាងដូច្នេះថា៖«ខ្ញុំសង្កេតឃើញ សិស្សនារីបានផ្លាស់ប្តូរឥរិយាបថជាវិជ្ជមានច្រើន។ ពេលមុន ពួកគាត់មិនយល់ថា គេត្រូវមានអនាម័យពេលមករដូវនោះឡើយ។ ពេលមករដូវ ពួកគេអវត្តមានពីថ្នាក់រៀន ឬមករៀនមិនទៀងទាត់។ នៅពេលយើងបង្រៀនមេរៀននេះ ពួកគេទទួលយកបានច្រើន ហើយពួកគេមិនចាំបាច់អវត្តមាននៅសាលារៀនទៀតឡើយ។ ជាងនេះទៅទៀត ពួកគាត់អាចជួយផ្សព្វផ្សាយ និងបង្រៀនបន្តដល់អ្នកក្នុងផ្ទះ និងមិត្តភក្តិក្នុងភូមិរបស់ពួកគាត់»។ បដាផ្ទាំងរូបភាពធំៗដែលបង្ហាញពីដំណើរវដ្តរដូវរបស់ស្ត្រី សំឡីអនាម័យច្រើនប្រភេទ សៀវភៅណែនាំ សុទ្ធតែឧបករណ៍ដែលអ្នកគ្រូសំណាងត្រូវមានសម្រាប់ការបង្រៀន។ នេះមិនទាន់និយាយអំពីបន្ទប់តង់កៅស៊ូ ដែលត្រូវបានដំឡើងនៅក្នុងបន្ទប់រៀនមួយ ដើម្បីធ្វើជាមណ្ឌលគ្រប់គ្រងអនាម័យពេលមករដូវរបស់សិស្សស្រី និងសម្រាប់ការពិភាក្សារវាងសិស្សនារី និងអ្នកគ្រូ។ «ខ្ញុំសប្បាយចិត្ត ទោះការងារនេះមិនបានផ្តល់កម្រៃមកខ្ញុំក៏ដោយ។ តែខ្ញុំចង់ជួយសាលារៀន ឱ្យមានភាពរីកចម្រើន ចង់ជួយក្មេងនៅទីនេះឱ្យមានការផ្លាស់ប្តូរ ចេះអនាម័យខ្លួនប្រាណពេលមករដូវ។» នេះជាការអះអាងរបស់អ្នកគ្រូ សំណាង។ សិស្សនារីដែលបានចូលរួមសិក្សាជាមួយអ្នកគ្រូសំណាង ដូចជាកុមារី នីដា អាយុ១៣ឆ្នាំ សុទ្ធតែទទួលស្គាល់ថា ការយល់ដឹងអំពីការគ្រប់គ្រងអនាម័យពេលមានរដូវមានសារសំខាន់សម្រាប់ពួកគេ។ កុមារី នីដាដែលជាជនដើមភាគតិចទំពួនបានអធិប្បាយថា៖«ខ្ញុំយល់ថា ការគ្រប់គ្រងអនាម័យពេលមករដូវ សំខាន់សម្រាប់ខ្ញុំ។ បន្ទាប់ពីបានរៀនហើយ វាធ្វើឲ្យខ្ញុំកាត់បន្ថយអៀនខ្មាស់។ យើងត្រូវយល់ដឹងរឿងនេះ ព្រោះវាជាបញ្ហាសុខភាពរបស់យើង»។ ធាវី កុមារីជនជាតដើមភាគតិចទំពួនម្នាក់ទៀតអាយុ១៣ឆ្នាំ ដែលមានចរិតអៀនប្រៀនបន្តិចមែន ប៉ុន្តែបានបង្ហាញភាពក្លាហាននៅពេលដែលនិយាយអំពីការអនាម័យពេលមានរដូវ។ ធាវី គឺជាសាក្សីដ៏ល្អមួយដែលអាចបញ្ជាក់ ការសិក្សាអំពីអនាម័យពេលមានរដូវពិតជាមានប្រយោជន៍។ «ខ្ញុំទើបមានរដូវលើកដំបូងនៅក្នុងខែនេះ។ ខ្ញុំមិនបានភ័យខ្លាចឡើយ ហើយក៏មិនបារម្ភដែរ ពីព្រោះខ្ញុំបានដឹងបញ្ហានេះអស់ហើយពីសាលារៀន។ ដូច្នេះខ្ញុំបានត្រៀមសំឡី ថង់ខ្មៅ និងសម្អាតខ្លួនប្រាណតាមអ្វីដែលខ្ញុំបានរៀនជាមួយអ្នកគ្រូ»។ ការមករដូវរបស់ក្មេងស្រីលែងជាប្រធានបទលាក់លៀមទៀតហើយនៅក្នុងសហគមន៍នេះ។ ការគ្រប់គ្រងអនាម័យពេលមករដូវមិនត្រឹមតែជាមេរៀនសម្រាប់សិស្សានុសិស្សនៅក្នុងសាលារៀនប៉ុណ្ណោះឡើយ។ អង្គការភ្លែនអន្តរជាតិ និងអង្គការដៃគូដែលមានឈ្មោះថា អង្គការសង្គ្រោះជនងាយរងគ្រោះកម្ពុជា (SVC) ក៏បានប្រារព្ធទិវាអនាម័យពេលមានរដូវអន្តរជាតិថ្ងៃទី២៨ខែឧសភា ដោយអញ្ជើញមេភូមិ មេឃុំ នគរបាល ឪពុកម្តាយ លោកគ្រូអ្នកគ្រូ ដើម្បីចូលរួមស្វែងយល់អំពីការអនាម័យខ្លួនប្រាណពេលមានរដូវរបស់ក្មេងស្រីនេះ។ អ្នកស្រី ស៊ីណា ដែលជាម្តាយរបស់ធាវី ក៏បានដឹងដែរថាកូនស្រីច្បងរបស់គាត់កំពុងសិក្សាអំពីការធ្វើអនាម័យខ្លួនប្រាណនៅឯថ្នាក់រៀន ហើយអ្នកស្រីសប្បាយចិត្តនៅពេលដែលកូនស្រីបានយល់ដឹងអំពីបញ្ហានេះ។ សម្រាប់អ្នកស្រី ស៊ីណា ការយល់ដឹងអំពីប្រធានបទនេះ នឹងធ្វើឱ្យកូនស្រីរបស់គាត់ចេះថែរក្សាសុខភាពរបស់ខ្លួនគេ។ អ្នកស្រីក៏បានប្រាប់ឱ្យដឹងដែរថា កូនស្រីរបស់អ្នកស្រីក៏តែងជជែកជាមួយម្តាយ អំពីអ្វីដែលគេបានរៀនពីអ្នកគ្រូសំណាងនៅឯថ្នាក់រៀនដែរ។ នៅក្នុងភូមិលុងឃុង ការមករដូវរបស់ស្ត្រី ពិសេសក្មេងស្រី ទំនងជាមិនមែនជារឿងលាក់លៀម ឬរឿងអាថ៌កំបាំងទៀតឡើយ។ សូម្បីសិស្សប្រុស ពួកគេក៏ចាប់ផ្តើមយល់ដឹងអំពីធម្មជាតិរបស់មិត្តរួមថ្នាក់ជានារីផងដែរ។ កុមារា បូនី និយាយថា រូបគេមិនដែលនិយាយបង្អាប់ ឬលេងសើចជាមួយជាមួយមិត្តរួមថ្នាក់ស្រីៗ នៅពេលដែលរូបគេដឹងថា មិត្តភក្តិស្រីៗមានរដូវនោះឡើយ។ «ប្រុសៗខ្លះទៀត សួរស្រីៗត្រង់អំពីរដូវស្រីៗ ហើយស្រីៗក៏ឆ្លើយប្រាប់។ ពួកគេអត់អៀនផង»។ នេះជាការរៀបរាប់របស់បូនី។ នៅពេលនេះ ភាពស្ងៀមស្ងាត់នៃបញ្ហារដូវរបស់កុមារី ត្រូវបានបំបែក។ នៅឡើយតែការបន្ថែមមេរៀន ចំនួនម៉ោងសិក្សា និងចំនួនគ្រូបង្រៀន ពិសេសគ្រូបង្រៀនជាបុរស ដើម្បីធ្វើយ៉ាងណាឱ្យសិស្សានុសិស្សស្វែងយល់ឱ្យបានកាន់តែច្រើនជាងនេះ ដូចសំណូមពររបស់អ្នកគ្រូបណ្ណារក្ស សំណាង។ អង្គការភ្លែនអន្តរជាតិបានគាំទ្រសាលាបឋមសិក្សាចំនួន ១០ ក្នុងខេត្តរតនគិរី ដើម្បីលើកកម្ពស់ការយល់ដឹងពីការគ្រប់គ្រងអនាម័យពេលមករដូវរបស់ក្មេងស្រី។ សកម្មភាពដែលអង្គការភ្លែនអន្តរជាតិគាំទ្ររួមមាន៖ ផ្តល់វគ្គបណ្តុះបណ្តាលដល់គ្រូ និងនាយកសាលា បង្កើតមណ្ឌលគ្រប់គ្រងអនាម័យពេលមករដូវនៅក្នុងសាលាដើម្បីជាកន្លែងពិភាក្សា លើកកម្ពស់ការយល់ដឹងរបស់សហគមន៍ តាមរយៈសកម្មភាពសម្តែងបែបអប់រំ រៀបចំទិវាអនាម័យនៃការមករដូវ សាងសង់សំណង់ទឹកស្អាត និងអនាម័យ រួមមាន ប្រព័ន្ធផ្គត់ផ្គង់ទឹក បង្គន់ និងកន្លែងលាងដៃ៕	តាំងពីថ្ងៃបើកបវេសនកាលឆ្នាំនេះ (២០១៨-២០១៩) សិស្សានុសិស្សនៃសាលាបឋមសិក្សាលុងឃុង ដែលស្ថិតនៅជាង២០គីឡូម៉ែត្រ ប៉ែកខាងកើតពីក្រុងបានលុងនៃខេត្តរតនគិរី បានចាប់ផ្តើមរៀនមេរៀនដែលបានធ្វើឱ្យមុខរបស់ពួកគេឡើងក្រហម។ ជាពិសេសសិស្សនារី នៃថ្នាក់ទី៥ និងទី៦ ដែលមានអាយុ១២ និង១៣ឆ្នាំ។
Lookpat Collagen ជាប្រភេទខូលឡាចេន គ្លូតាញាុំឲ្យស្បែកសរភ្លឺថ្លា សរក្បុស បាត់មុន ស្នាមអុចខ្មៅ ជាំ អាច៍រុយ ស្នាមជ្រួញ ស្បែកសរតឹងណែន សរមានសំណើម ជួយធ្វើឲ្យសរយ៉ាងឆាប់រហ័ស ជាពិសេសជួយសក់ ក្រចកអោយរឹងមាំ ជួយអោយបាត់កន្ទួលរមាសឡើងដងខ្លួន ជួយប្តូរកោសិការស្បែកចាស់ទៅជាស្បែកថ្មីមួយ ស្បែកអោយមានសុខភាពល្អបែបធម្មជាតិ។ គួរបញ្ជាក់ជាថ្មីម្តងទៀត! កាលពីថ្ងៃទី២០ ខែមេសា កន្លងមកនេះ ក្រុមហ៊ុនគ្រួសារ Lookpat Brand Cambodia បានជួបជុំគ្នាជាមួយម្ចាស់ប្រេន ដែលបានអញ្ជើញមកពីប្រទេសថៃ និងបានពិសាអាហារជាក្រុមគ្រួសារLookpat Brand Cambodia ទាំងអស់គ្នានៅភោជនីយដ្ឋាន ទន្លេបាសាក់ទី ២។ (អត្ថបទពាណិជ្ជកម្ម)	ឱកាសល្អសម្រាប់លោកអ្នក ដែលចង់បានមុខរបរថ្មី និងងាយស្រួលរកចំណូលតាមហ្វេសបុក ដោយគ្រាន់តែក្លាយសមាជិករបស់ ក្រុមហ៊ុនគ្រួសារ Family Lookpat Brand Cambodia។ លោកអ្នកគ្រាន់តែបោះទុនជាមួយផលិតផល Lookpat Brand Cambodia អ្នកនឹងចំណេញភ្លាមៗ ដោយមិនដឹងខ្លួន មិនត្រឹមតែចំណេញនោះទេ ថែមទាំងឈ្នះរង្វាន់ជាច្រើនទៀតផង រួមមាន៖ ផ្ទះ, ឡាន, ម៉ូតូ, ទូរស័ព្ទដៃ, កាមេរ៉ា និងបានដំណើរកំសាន្តជុំវិញពិភពលោក (១ប្រអប់១ពិន្ទុ)សម្រាប់អ្នកចែកចាយ។
អ្នកដំណើរម្នាក់ ត្រូវបានរាយការណ៍ថា មានផ្ទុកកូវីដ-១៩ នៅលើនាវា Quantum of the Seas ដែលត្រូវបានរដ្ឋាភិបាលសិង្ហបុរី អនុញ្ញាតឲ្យបើកប្រតិបត្តិការរបស់ខ្លួនឡើងវិញ តាំងពីខែវិច្ឆិកាកន្លងទៅ។ ក្នុងការធ្វើដំណើរដែលគ្មានគោលដៅ និងគ្មានការចូលចតនៅកំពង់ផែណាទាំងអស់ រាល់អ្នកដំណើរ ត្រូវស្ថិតនៅក្រោមវិធានត្រួតពិនិត្យយ៉ាងតឹងរ៉ឺង ដូចជា ការពិនិត្យសុខភាពជាប្រចាំ ការរក្សាអនាម័យ និងការរក្សាគម្លាតសុវត្ថិភាពជាដើម។ «ភ្ញៀវម្នាក់ នៅលើនាវា Quantum of the Seas ត្រូវបានតេស្តវេជ្ជមានដោយក្រុមគ្រូពេទ្យលើនាវា»។ ក្រុមហ៊ុន Royal Caribbean International បានលើកឡើងនៅក្នុងសេចក្តីថ្លែងការណ៍របស់ខ្លួនបែបនេះ នៅថ្ងៃទី៩ ខែធ្នូ ដោយបន្ថែមថា អ្នកពាក់ព័ន្ធផ្សេងដូចជាភ្ញៀវលើនាវា និងបុគ្គលិកបម្រើការ ត្រូវបានកំណត់អត្តសញ្ញាណ ដាក់ចត្តាឡីស័ក និងធ្វើតេស្ត ដោយមានលទ្ធផលអវិជ្ជមានទាំងអស់។ សេចក្តីថ្លែងការណ៍របស់ក្រុមហ៊ុនដដែលនេះ បានបញ្ជាក់ថា នាវា Quantum of the Seas បានសម្រេចត្រលប់ទៅសិង្ហបុរីវិញ ដោយគោរពទៅតាមវិធានរបស់រដ្ឋាភិបាលសិង្ហបុរី ដែលមានការត្រួតពិនិត្យយ៉ាងម៉ត់ចត់លើសុខភាពរបស់អ្នកដំណើរនៅក្នុងនាវា ការរក្សាអនាម័យ និងបញ្ហាផ្សេងទៀតជាដើម។ ពេលទៅដល់សិង្ហបុរី អ្នកដំណើរទាំងអស់ អាចចាកចេញពីនាវាបាន ក្រោយមានការត្រួតពិនិត្យពីមន្ត្រីសុខាភិបាល។ នេះបើតាមការចុះផ្សាយរបស់ទូរទស្សន៍ Channel News Asia ។ សិង្ហបុរី បានអនុញ្ញាតឲ្យនាវាដឹកអ្នកដំណើរចំនួនពីរខ្សែប្រតិបត្តិការជាថ្មី ចាប់ពីខែវិច្ឆិកា កន្លងមក។ ការអនុញ្ញាតនេះ ធ្វើឡើងបន្ទាប់ពីផ្អាកប្រតិបត្តិការនាវាទេសចរណ៍មួយរយៈ ដោយសារតែអ្នកដំណើរមួយចំនួនលើនាវា ត្រូវបានរកឃើញថាមានផ្ទុកកូវីដ-១៩ ជាបន្តបន្ទាប់។ នាវានីមួយៗ អាចផ្ទុកអ្នកដំណើរត្រឹមតែ ៥០ភាគរយនៃចំនួនមនុស្សសរុបប៉ុណ្ណោះ ដើម្បីបង្ការករណីឆ្លងទ្រង់ទ្រាយធំ។ តាមវិធានណែនាំរបស់រដ្ឋាភិបាលសិង្ហបុរី នាវាដែលធ្វើប្រតិបត្តិការនេះ ត្រូវបំពាក់ឧបករណ៍ជំនួយផ្លូវដង្ហើម ប្រព័ន្ធម៉ាស៊ីនត្រជាក់ក្នុងការបន្សុទ្ធខ្យល់ជាដើម។ សូមបញ្ជាក់ថា គិតមកត្រឹមថ្ងៃទី៨ ខែធ្នូ សិង្ហបុរី មានករណីឆ្លងកូវីដ-១៩ សរុបចំនួន ៥៨២៨៥ករណី និងអ្នកស្លាប់មានចំនួន ២៩នាក់។ ចំណែកអ្នកជាសះស្បើយមានចំនួន ៥៨១៧៦នាក់៕	អ្នកដំណើរម្នាក់លើនាវា Quantum of the Seas របស់ក្រុមហ៊ុន Royal Caribbean International ត្រូវបានរកឃើញថា មានផ្ទុកកូវីដ-១៩ ។ នេះបើតាមការបញ្ជាក់របស់ក្រុមហ៊ុន នៅថ្ងៃទី៩ ខែធ្នូ។ នាវាកម្សាន្តនេះ បានបកក្រោយទៅសិង្ហបុរីវិញ មុនពេលកំណត់។
មន្រ្តីបច្ចេកទេស នៃក្រសួងធនធានទឹក កំពុងពន្លឿនការស្ដារប្រឡាយទឹក៩៦ និង៩៤ លើផ្លូវក្រវ៉ាត់ក្រុងទី៣ ក្នុងតំបន់ទំនប់ចាបយំ ភូមិព្រែករាំង១ សង្កាត់កំពង់សំណាញ់ ក្រុងតាខ្មៅ ដើម្បីបង្ហូរទឹកចេញតំបន់ទំនាបនៃប្រឡាយព្រែកកំពឹស ដែលជាចំណុចព្រំប្រទល់រាជធានីភ្នំពេញ និងខេត្តកណ្ដាល។ រូបភាពពីក្រសួងធនធានទឹក និងឧតុនិយម លោក ចាន់ យុត្ថា អ្នកនាំពាក្យក្រសួងធនធានទឹក បានសង្កត់ធ្ងន់ថា ទឹកដែលជន់លិចនៃប្រឡាយព្រែកកំពឹសនោះ គឺបណ្ដាលមកពីជំនន់ទឹកភ្លៀងរដូវវស្សា មិនមែនហូរចេញពីស្ទឹងត្នោតឡើយ។ «យើងប្រញាប់ស្តារប្រឡាយហ្នឹង ដើម្បីបញ្ចេញទឹកទៅបឹង ស្ទឹង ព្រែកនានា ពិសេសទៅទន្លេបាសាក់។ ហើយទឹកស្ដុងក្នុងតំបន់ទំនាបហ្នឹង គឺដោយសារជំនន់ទឹកភ្លៀង អត់ពាក់ព័ន្ធនឹងទឹកស្ទឹងព្រែកត្នោតទេ ទោះឥឡូវហ្នឹងហក់ឡើងខ្ពស់ជាងមុនក៏ដោយ»។ នេះបើតាមការលើកឡើងរបស់លោក ចាន់ យុត្ថា។ អ្នកនាំពាក្យរូបនេះ បានបន្ថែមថា អាជ្ញាធរបានពន្លឿនការស្ដារប្រឡាយព្រែកកំពឹស ឱ្យរួចរាល់នៅថ្ងៃនេះ ហើយក៏បន្តតាមដានរកមើលចំណុចផ្សេងៗទៀត ដើម្បីទប់ស្កាត់បញ្ហាគ្រោះទឹកជំនន់។ រូបភាពពីក្រសួងធនធានទឹក និងឧតុនិយម ជាមួយគ្នានេះ លោក ចាន់ យុត្ថា ក៏បានបញ្ជាក់ផងដែរថា បច្ចុប្បន្នកម្ពស់ទឹកស្ទឹងព្រែកត្នោតបានកើនឡើងបន្តិច ប៉ុន្តែក៏មិនបង្កឱ្យមានគ្រោះទឹកជំនន់ ដូចឆ្នាំ២០២០ឡើយ។ ហើយអាជ្ញាធរក៏ត្រៀមគ្រឿងចក្រ សម្រាប់ដឹកដីទៅបំពេញបន្ថែម រៀបចំបាវខ្សាច់ទប់រលកទឹក និងត្រៀមអាងស្តុងទឹក ក៏ដូចជាទ្វារបង្ហូរទឹកផងដែរ។ ទាក់ទងនឹងព្យុះទី១៧ ក៏មិនមានឥទ្ធិពលអ្វីមកកម្ពុជាដែរ ព្រោះវានៅប្រទេសវៀតណាមឯណោះ។ ដូច្នេះមិនបង្កហានិភ័យអ្វីឡើយ៕ រូបភាពពីក្រសួងធនធានទឹក និងឧតុនិយម	លោក លឹម គានហោ រដ្ឋមន្រ្តីក្រសួងធនធានទឹក និងឧតុនិយម បញ្ជាឱ្យមន្រ្តីបច្ចេកទេសខ្លួន ពន្លឿនការស្ដារប្រឡាយ៩៦ និង៩៤ ដើម្បីរំដោះទឹកចេញពីតំបន់ទំនាបនៃប្រឡាយព្រែកកំពឹស ស្ថិតនៅចំណុចព្រំប្រទល់រាជធានីភ្នំពេញ និងខេត្តកណ្ដាល។ លោក ចាន់ យុត្ថា អ្នកនាំពាក្យក្រសួងធនធានទឹក បានបញ្ជាក់ថា កន្លងមកជំនន់ទឹកភ្លៀង បានប៉ះពាល់ផ្ទះពលរដ្ឋមួយចំនួនក្នុងតំបន់នោះ ហើយអាជ្ញាធរ នឹងបញ្ចប់ការស្ដារនៅល្ងាចថ្ងៃទី១០ តុលានេះ។
Man Utd ទទួលបានលទ្ធផលខកចិត្តជាបន្តទៀត ក្រោយស្មើជាមួយ Crystal Palace ក្នុងជំនួបលីគកំពូលសប្តាហ៍ទី២៧ នៅរាត្រីថ្ងៃទី៣ ខែមីនា។ ការរកបាន១ពិន្ទុនេះ មិនគ្រប់គ្រាន់ដើម្បីក្រុមលោក Solskjaer មានភាគរយខ្ពស់ក្នុងប្រជែងយកជើងឯកលីគកំពូលអង់គ្លេសរដូវកាលនេះឡើយ។ លោក Solskjaer បានរិះគន់ក្រុមរបស់លោកដែលខកខានរក៣ពិន្ទុសម្រាប់ក្រុម ដោយ៥ប្រកួតចុងក្រោយឈ្នះតែ១លើកប៉ុណ្ណោះ ឯ៤លើកទៀតស្មើទាំងអស់។ បិសាចក្រហមឈរនៅចំណាត់ថ្នាក់ទី២ មាន៥១ពិន្ទុ តែតាមពីក្រោយក្រុមកំពូលតារាង Man City ដល់ទៅ១៤ប៉ុណ្ណោះឯណោះ។ អ្នកចាត់ការទូទៅសញ្ជាតិន័រវេសបានប្រាប់កាសែត BBC ថា៖ «វាមិនល្អដូចអ្នកដឹងទេប្រសិនបើអ្នកចង់ឡើងទៅកំពូលតារាងអ្នកត្រូវតែឈ្នះ។ ការប្រកួតនៅសល់ សុទ្ធតែជាជំនួបសំខាន់ ហើយយើងត្រូវតែឈ្នះគ្រប់ប្រកួតទើបមានសង្ឃឹមលើកពាន បើមិនដូច្នោះទេ Top 4 ក៏យ៉ាប់ដែរ»។ ជំនួបបន្ទាប់ Man Utd នឹងត្រូវធ្វើដំណើរទៅទឹកដី Etihad ដើម្បីតតាំងជាមួយគូប្រជែង Man City សម្រាប់ជំនួបសប្តាហ៍ទី២៨ នៅយប់ថ្ងៃទី៧ ខែមីនា៕	លោក Ole Gunnar Solskjaer អ្នកចាត់ការទូទៅ Manchester United សារភាពថា ក្រុមរបស់លោកទំនងជាសល់ឱកាសត្រឹមប្រជែងយក Top 4 ប៉ុណ្ណោះក្រោយស្មើ Crystal Palace ក្នុងលទ្ធផល ០-០។ ការដណ្តើមពាន Premier League របស់បិសាចក្រហមរដូវកាលនេះ មានភាគរយតិចដ្បិតតាមពីក្រោយ Manchester City ដល់ទៅ១៤ពិន្ទុ។
តទៅនេះសូមស្ដាប់បទយកការណ៍ដែលរៀបរៀងដោយកញ្ញា ប៉ូ សាគុន៖ អង្គុយលើគ្រែរនាបឫស្សី ពាក់អាវពណ៌សកមូល នាម៉ោងប្រមាណ១១ព្រឹក លោក ឃុត ចក់ កំពុងធ្វើធ្មេញត្បាញកន្ទេលកក់មូលខ្មែរ។ មានអាយុ៧១ឆ្នាំ លោក ឃុត ចក់ ពិតជាព្រួយបារម្ភខ្លាំងខ្លាចមិនមានអ្នកបន្តវេនចំណេះនេះ៖«ស្រុកហ្នឹងមិនបានស្ទូងពិតមែន ក៏ទៅទិញកក់គេយកមកត្បាញដែរ។ ប៉ុន្តែដំណើរធ្វើសាច់ធ្មេញមិនមានអ្នកណាធ្វើទេ ទោះបីថារៀនមានគ្រូ ក៏ពិបាករៀនដែរ។ បានថាវាលំបាករៀន ព្រោះបើគ្រឿងជាងផ្ទះ ស្រណុករៀនទេ ព្រោះជាគ្រឿងធំ។ ប៉ុន្តែអានេះគ្រឿងល្អិត បើចង់ចេះ ទាល់តែអ្នកនោះតាំងចិត្តឱ្យធ្ងន់ តែបើចិត្តស្រាល ឆេវឆាវទៅមិនរួចទេ»។ រស់នៅក្នុងភូមិព្រែកតាអុងទី១ ឃុំពាមឧកញ្ញាអុង ស្រុកល្វាឯម ខេត្តកណ្ដាល បុរសសម្បុរស្រអែមមុខជ្រួញ ថ្ពាល់ផតរូបនេះ មិនអាចធ្វើធ្មេញត្បាញទាន់ឱ្យអតិថិជនឡើយ ត្បិតអីមានតែគាត់ម្នាក់ប៉ុណ្ណោះ ដែលចេះជំនាញនេះ៖«ដល់រដូវត្បាញ សព្វថ្ងៃខ្ញុំធ្វើម្នាក់ឯង ធ្វើមិនទាន់ទេ។ មួយថ្ងៃជួនកាលគេយកមកឱ្យធ្វើ២នាក់ក៏មាន ៣នាក់ក៏មាន។ ដល់ខ្ញុំចាស់ប៉ុណ្ណេះហើយ ភ្នែកក៏អន់ កម្លាំងក៏កាន់តែថយ ធ្វើមិនលឿនដូចកាលពីក្មេងទេ។ ៤ថ្ងៃទៅ៥ថ្ងៃ ទើបធ្វើហើយ១ ទាំងឈូសគ្រប ទាំងរៀបឫស្សី ទាំងអារ ទាំងបិទពុម្ព ទាំងអស់»។ ទោះជាយ៉ាងណា នៅក្នុងខែកក្កដានេះ មិនមែនជាខែដែលលោករវល់ខ្លាំងឡើយ៖«អ្នកមកធ្វើច្រើននៅខែទឹកឡើង ព្រោះថាយើងប្រមូលផលរួចទឹកចូលបឹង ហើយគេជ្រលក់កក់ត្បាញ។ ខ្លះគេមានធ្មេញស្រាប់ ខ្លះគេមិនមានធ្មេញ គេមករកខ្ញុំធ្វើ។ អ្នកខ្លះគាស់ធ្មេញចាស់ហ្នឹងចេញធ្វើអាថ្មី ដូច្នេះខ្ញុំធ្វើមិនទាន់។ ពីមុនមានអ្នកធ្វើ៣នាក់ នៅក្នុងភូមិនេះ តែឥឡូវគាត់ស្លាប់អស់ទៅហើយ»។ ចង់ឱ្យកូនបន្តវេនដែរ ប៉ុន្តែពួកគេមិនចង់ធ្វើ ដូច្នេះឪពុករូបនេះមិនអាចបង្ខំកូនបានឡើយ៖«សព្វថ្ងៃនេះមានតែខ្ញុំម្នាក់ទេដែលធ្វើ។ កូនរបស់ខ្ញុំចេះធ្វើដែរ ប៉ុន្តែគេមានគ្រួសារ គេមិនយកអានេះជាមុខរបរទេ។ គេថា ត្រូវចាយពេល ៣ទៅ៤ថ្ងៃទើបធ្វើហើយមួយ គេរកមិនទាន់មាត់។ បើគេមានគ្របចាស់ស្រាប់ ក្នុង១ម៉ែត្រខ្ញុំយក៧ម៉ឺនរៀល បើធ្វើថ្មីទាំងស្រុងតម្លៃ១០ម៉ឺនរៀល។ សព្វថ្ងៃនេះតម្លៃ១០ម៉ឺនរៀលក៏មិនសូវចំណេញដែរ ព្រោះឈើក៏ឡើងថ្ងៃ»។ អង្គុយសម្លឹងមើលទៅលើគ្រែ ដែលពោរពេញទៅដោយគ្រឿងធ្វើធ្មេញតម្បាញ បុរសចំណាស់សម្តីមួយៗច្បាស់ៗ ឃុត ចក់ ពិតជាចង់ចែករំលែកចំណេះជំនាញរបស់ខ្លួន ទៅកាន់យុវជន៖«ក្នុងចិត្តរបស់ខ្ញុំ បើសិនជាអត់ពីខ្ញុំទៅ តើបានអ្នកណាគេបន្តទៀត? បើសិនជាអ្នកណាគេចង់ធ្វើ ខ្ញុំមិនលាក់ចំណេះទេ។ បើគេចង់រៀន ឱ្យគេយកឧបករណ៍មករៀនចុះ គេមករៀនយកចំណេះខ្លួនគេទៅ ខ្ញុំមិនបង្រៀនយកប្រាក់ខែ ឬប្រាក់ថ្ងៃអ្វីទេ។ ប៉ុន្តែមិនមានអ្នកណាមករៀន»។ មានទេពកោសល្យ និងចំណុងចំណូលចិត្តតាំងតែពីក្មេង បុរសមានស្រុកកំណើតក្នុងខេត្តកណ្ដាលរូបនេះ ខំស្វែងយល់ដោយខ្លួនឯងពីរបៀបធ្វើធ្មេញតម្បាញ៖«ខ្ញុំស្រឡាញ់អាជីពនេះតាំងតែពីក្មេង។ ខ្ញុំរៀនធ្វើតាំងពីអាយុ២១ឆ្នាំ។ ខ្ញុំគាស់គ្រប គាស់ធ្មេញ ខ្ញុំរៀនមើលតែរបស់គេចាស់ ខ្ញុំរៀនមិនមានគ្រូទេ។ ធ្មេញយើងត្បាញជាលាត យើងសង្កត់ដៃ ចាក់មួយសរសៃ បន្ទាប់មកយើងសង្កត់ ហើយផ្ងារ។ ដល់ធ្មេញផ្កាប់ ខ្សែចេសចុះក្រោម ឆ្កឹះវាឡើងមកវិញ រួចចាក់ឱ្យផ្ទាត់ ទម្រាំបានមួយសរសៃៗ ចាយពេលយូរ ដូច្នេះជាងមួយសប្ដាហ៍ទើបធ្វើបានកន្ទេលមួយ។ ខ្ញុំនឹកឃើញថា ប្រសិនបើបេះជាគោមត្រឡប់ទៅវិញ ប្រហែលជាស្រួលជាង ដូច្នេះខ្ញុំក៏ធ្វើជាគោមទៅ»។ ទោះជាយ៉ាងណា ការធ្វើធ្មេញតម្បាញមាន២ករណី គឺធ្វើថ្មីទាំងស្រុង និងគ្រាន់តែជួសជុល៖«ធ្មេញយើងធ្វើតែម្ដង កាលណាសឹកធ្មេញ បានន័យថាត្បាញមិនសូវកើត យើងយកមកគាស់ធ្មេញចាស់ចេញ មេនៅដដែល យើងគ្រាន់តែធ្វើធ្មេញឫស្សីទេ។ បើយើងត្បាញលាត អានេះ(ធ្មេញឫស្សី)មិនមានឆែកទេ គឺមានតែមូលៗទាំងអស់។ បើយើងចង់អន្ទង យើងលស់វាធម្មតា អាធ្មេញលាតក៏ធ្វើដូចគ្នាអ៊ីចឹងណា។ បើធ្មេញគោម គេសម្រូតចុះក្រោម មានខ្នាត គេអាវាស់ ទើបគេច្រៀកនៅក្នុងនោះ ពេលបានមួយចំហៀង ទើបយើងប្រែមួយចំហៀងទៀត»។ សម្រាប់ឈើដែលជ្រើសរើសយកមកធ្វើធ្មេញតម្បាញ ត្រូវបានកំណត់ច្បាស់លាស់៖«គេធ្វើធ្មេញពីឈើខ្លុងត្បែង និងឈើទាល។ បើឈើផ្ដៀក វាស្រាល ចំណែកឈើត្រាច និងឈើសុក្រំ ធ្ងន់ប្រហែលគ្នា។ គេត្រូវការធ្វើឈើធ្ងន់ល្អជាង កាលណាយើងដំទៅវាហាប់។ បើឈើស្រាលកាលណាយើងដំ វាលោតទៅវិញ សាច់កន្ទេលវាមិនហាប់ទេ»។ មិនមែនចេះត្រឹមតែធ្វើធ្មេញតម្បាញពុម្ពខ្មែរប៉ុណ្ណោះទេ ប៉ុន្តែបុរសវ័យជ្រេរូបនេះ ចេះធ្វើធ្មេញតម្បាញប៉ែកអាស៊ីនិងអ៊ឺរ៉ុបជាច្រើនទៀត។ លោក ឃុត ចក់ រៀបរាប់ដោយលើឈើពុម្ព ប្រវែងប្រហែលកន្លះម៉ែត្រមក បង្ហាញខ្ញុំផង៖«អានេះពុម្ពខ្មែរ អានេះពុម្ពអាមេរិកកាំង អានេះពុម្ពខ្មែរ អានេះពុម្ពបារាំង អានេះជប៉ុន អានេះក៏ជប៉ុន អានេះពុម្ពខ្មែរ អាមួយនេះធំជាងគេ ពុម្ពបារាំងផង អ៊ឺរ៉ុបផង ជប៉ុនផង ខ្មែរផង។ អាមួយនេះ ជប៉ុនដែរ មានមេកូនទៅទៀត គឺវាមានម៉ូតច្រើន»៕	កណ្ដាល៖ មានវ័យ៧១ឆ្នាំ លោក ឃុត ចក់ ដែលមានជំនាញធ្វើធ្មេញឈើត្បាញកន្ទេលខ្មែរ កំពុងព្រួយបារម្ភ ខ្លាចមិនមានអ្នកបន្តវេន ព្រោះយុវជនងាកទៅធ្វើការងារផ្សេងៗ។ បើទោះបីជារកប្រាក់មិនសូវបានក៏ពិតមែន ប៉ុន្តែជំនាញធ្វើធ្មេញតម្បាញនេះ បានជួយអ្នកភូមិជាច្រើនគ្រួសារ ក្នុងឃុំពៀមឧកញ្ញាអុង ឱ្យអាចត្បាញកន្ទេលខ្មែរលក់ចិញ្ចឹមជីវីត។ មានវ័យកាន់តែចាស់ទៅហើយ លោក ឃុត ចក់ ពិតជាចង់ចែករំលែកចំណេះជំនាញរបស់ខ្លួន ទៅយុវជនដោយមិនគិតថ្លៃ។
តាមសេចក្ដីប្រកាសព័ត៌មានរបស់ក្រសួងការបរទេស សន្និបាតប្រចាំឆ្នាំនេះ នឹងមានការចូលរួមពីសំណាក់ថ្នាក់ដឹកនាំ មន្រ្តីរាជការក្រសួងពាក់ព័ន្ធនានា ប្រធានស្ថានទូត និងតំណាងជាន់ខ្ពស់នៅបរទេសផងដែរ។ ២ថ្ងៃដំបូង លោក ប្រាក់ សុខុន ឧបនាយករដ្ឋមន្រ្តី រដ្ឋមន្រ្តីការបរទេស និងសហប្រតិបត្តិការអន្តរជាតិ និងធ្វើជាប្រធានដឹកនាំកិច្ចពិភាក្សានានាស្ដីពី ការប្រែប្រួលភូមិសាស្រ្តនយោបាយសកល ការវិវត្តនៃបញ្ហាក្នុងតំបន់ដែលជាផលប្រយោជន៍ និងក្ដីបារម្ភរបស់កម្ពុជា។ ទន្ទឹងនឹងនេះ ក៏មានកិច្ចពិភាក្សាអំពីយុទ្ធសាស្រ្តការទូតសេដ្ឋកិច្ចក្នុងបរិបទនៃការធ្លាក់ចុះសេដ្ឋកិច្ចសកល និងការបន្តធ្វើកំណែទម្រង់ស្ថាប័នផងដែរ។ ចំណែកថ្ងៃទី៣ ខែកុម្ភៈ មានន័យថាថ្ងៃចុងក្រោយនៃសន្និបាត នឹងរៀបចំជាលក្ខណៈផ្ទៃក្នុង ដែលសម្ដេចនាយករដ្ឋមន្រ្តី ហ៊ុន សែន នឹងចូលរួមផ្ដល់គោលការណ៍ណែនាំ និងទិសដៅគោលនយោបាយដល់មន្រ្តីការទូតកម្ពុជាទាំងអស់ សំដៅរក្សាផលប្រយោជន៍ស្នូលរបស់កម្ពុជា ធានាឱ្យបាននូវអធិបតេយ្យភាព និងជំរុញទំនាក់ទំនងសេដ្ឋកិច្ចផងដែរ៕	ភ្នំពេញ៖ ក្រសួងការបរទេស និងសហប្រតិបត្តិការអន្តរជាតិ នឹងរៀបចំសន្និបាតប្រចាំឆ្នាំ រយៈពេល៣ថ្ងៃ ចាប់ពីថ្ងៃទី១-៣ ខែមីនា ដើម្បីវាយតម្លៃលើសមិទ្ធផលការងារការទូតតំណាងកម្ពុជានៅបរទេស និងរៀបចំផែនការសកម្មភាពថ្មី សម្រាប់គោលនយោបាយការបរទេសឯករាជ្យ ផ្អែកតាមច្បាប់។
លោក អ៊ិត សំហេង បានវាយតម្លៃវិជ្ជមានលើកិច្ចសហការលើគ្រប់វិស័យរវាងប្រទេសទាំងពីរ។ ជាពិសេសការអនុវត្តលើអនុស្សារណៈយោគយល់គ្នាចំនួន ៣ ស្តីពីកិច្ចសហប្រតិបត្តិការលើវិស័យការងារ ការផ្លាស់ប្តូរកម្លាំងពលកម្ម និងការរួមគ្នាប្រយុទ្ធប្រឆាំងអំពើជួញដូរមនុស្ស ជាដើម។ ផ្អែកលើក្របខណ្ឌនៃកិច្ចសហប្រតិបត្តិការនេះ ជាអំណោយផលល្អដល់ការជំរុញកំណើនសេដ្ឋកិច្ច សង្គម វប្បធម៌ វិស័យអប់រំជាដើម សម្រាប់ការផ្លាស់ប្ដូរបទពិសោធន៍គ្នាទៅវិញទៅមក បានយ៉ាងល្អប្រសើរ។នេះបើតាមលោក សំហេង។ ដោយឡែកការបើកឱកាសការងារដល់ប្រជាពលរដ្ឋកម្ពុជា ទៅធ្វើការនៅប្រទេសថៃ ពិតជាបានរួមចំណែកធ្វើឱ្យសេដ្ឋកិច្ចប្រទេសទាំងពីរ ទទួលបាននូវវឌ្ឍភាពជាច្រើន តាមរយៈការទទួលបានប្រាក់ចំណូល និងបទពិសោធន៍ការងារ រួមទាំងជំនាញ ចំណេះដឹងផ្សេងៗផងដែរ។ រដ្ឋមន្រ្តីការងារកម្ពុជា បានបន្ថែមដូច្នេះ។ ក្រសួងការងារ បានស្រង់សម្ដីលោក អ៊ិត សំហេង សរសេរលើហ្វេសប៊ុកដូច្នេះ៖« នៅក្នុងប្រទេសកម្ពុជាមិនខ្វះទេការងារដែលមានចំណូលសមរម្យដូចនៅប្រទេសថៃ។ ប៉ុន្តែដោយសារតែប្រជាពលរដ្ឋចង់ទៅធ្វើការនៅក្រៅប្រទេស ដូច្នេះរាជរដ្ឋាភិបាលកម្ពុជាក៏ផ្ដល់ជម្រើស និងជួយសម្របសម្រួលឱ្យពួកគេបានទៅធ្វើការនៅក្រៅប្រទេសដោយស្របច្បាប់»។ រដ្ឋមន្រ្តីក្រសួងការងារ ក៏បានស្នើឱ្យភាគីថៃ បន្តពិនិត្យមើល និងយកចិត្តទុកដាក់ការការពារសិទ្ធិ និងអត្ថប្រយោជន៍ស្របច្បាប់ជូនដល់ពលករកម្ពុជា និងបង្កលក្ខណៈងាយស្រួលដល់ពួកគេក្នុងការស្នាក់នៅ និងបំពេញការងារនៅប្រទេសថៃ ។ លោក បានបន្ថែមថា ពលករកម្ពុជា ជាកម្លាំងបំពេញឱ្យតម្រូវការទីផ្សារការងាររបស់ថៃ ដោយទទួលបានប្រាក់ចំណូលខ្ពស់ ,ជំនាញបន្ថែម និងជំរុញលំហូរហិរញ្ញវត្ថុចាក់បញ្ចូលក្នុងសេដ្ឋកិច្ចកម្ពុជាផងដែរ។ កន្លងមកភាគីថៃដែលជួយផ្ដល់អាហារូបករណ៍ដល់និស្សិតកម្ពុជា ទៅសិក្សានៅប្រទេសថៃ ជាពិសេសបានបង្កើតវិទ្យាស្ថានមិត្តភាពអភិវឌ្ឍន៍ជំនាញ កម្ពុជា-ថៃ ពូនភ្នំ សម្រាប់បណ្ដុះបណ្ដាលជំនាញដល់សិក្ខាកាមកម្ពុជា ក្នុងការប្រកបវិជ្ជាជីវៈទៀតផង។ ភាគីកម្ពុជាបានដាក់សំណើរទៅភាគីថៃ ស្នើសុំការបណ្តុះបណ្តាលលើមុខជំនាញចំនួន ៦ រួមមាន៖ ១. ជំនាញវិស្វកម្មអេឡិចត្រូនិក, ២. សំណង់ស៊ីវិល, ៣. គ្រឿងយន្ត (Automotive), ៤. បរិក្ខារត្រជាក់, ៥. ព័ត៌មានវិទ្យា, និង ៦. វគ្គបណ្តុះបណ្តាលសម្រាប់បុគ្គលិកការិយាល័យ។ នេះបើតាមលោក អ៊ិត សំហេង។ «ភាគីកម្ពុជាសង្ឃឹមថា បន្ទាប់ពីទទួលបានសំណើនេះ ភាគីថៃនិងផ្តល់ជូនវិទ្យាស្ថានមិត្តភាពអភិវឌ្ឍន៍ជំនាញ កម្ពុជា-ថៃ ពូនភ្នំ តាមសំណើនេះនិងបន្តទទួលបានកិច្ចសហប្រតិបត្តិការពីភាគីថៃលើការបណ្ដុះបណ្ដាលជំនាញវិជ្ជាជីវៈបន្តទៀត ហើយនឹងបង្កើតឱ្យមានកម្មវិធីរួមគ្នាជាច្រើនទៀត ដូចការរៀបចំវេទិការការងាររវាងកម្ពុជា ថៃជាដើម»។ នេះបើតាមក្រសួងការងារ។ កន្លងមកភាគីទាំងពីរក៏បានឯកភាពគ្នា ពិនិត្យមើលលើការប្រើប្រាស់ប្រព័ន្ធធនាគា ក្នុងការផ្ញើប្រាក់ជូនក្រុមគ្រួសារនៅស្រុក ដើម្បីជួយកាត់បន្ថយហានិភ័យនានា និងងាយស្រួលដល់ការគ្រប់គ្រងផងដែរ៕	កម្ពុជា-ថៃ ប្ដេជ្ញាពង្រឹងកិច្ចសហប្រតិបត្តិការលើវិស័យការងារ និងបណ្ដុះបណ្ដាលវិជ្ជាជីវៈថែមទៀត ដើម្បីជំរុញផលប្រយោជន៍សេដ្ឋកិច្ច សង្គម និងវប្បធម៌រវាងប្រទេសទាំងពីរ។ លោក អ៊ិត សំហេង រដ្ឋមន្ត្រីក្រសួងការងារ និងបណ្ដុះបណ្ដាលវិជ្ជាជីវៈ ជួបពិភាក្សាជាមួយលោក ឆឺតគៀត អាត់ថៈកន (Cherdkiat ATTHAKOR) ឯកអគ្គរាជទូតថៃប្រចាំកម្ពុជា នាព្រឹកថ្ងៃទី៣ ខែសីហា នៅទីស្ដីការក្រសួងការងារ។
ខ្សែប្រយុទ្ធប្រេស៊ីល Maycon Calijuri បានស៊ុតបាល់ប៉េណាល់ទីនាំមុខ ១-០ សម្រាប់ម្ចាស់ផ្ទះបឹងកេតនារយៈពេល៥នាទីដំបូង។ ការប្រកួតដំណើរការបានកន្លះម៉ោង ខ្សែប្រយុទ្ធជប៉ុន Kazuo Honma វាយបកតាមស្មើសម្រាប់ Lao Toyota។ ក្រោយសម្រាកតង់ បឹងកេតមានឱកាសបង្កើនការនាំមុខពីរគ្រាប់ ដែលសម្រេចបានដោយ Maycon នៅនាទី៥៣ និងឃួន ឡាបូរ៉ាវី នៅនាទី៦០ ។ ប៉ុន្តែការប្រឹងវាយបកយ៉ាងស្វិតស្វាញរបស់ក្រុមភ្ញៀវ បានធ្វើឲ្យពួកគេ វាយបកបានពីរគ្រាប់វិញ តាមរយៈការស៊ុតបាល់បញ្ចូលទីជាបន្តបន្ទាប់របស់ខ្សែបម្រើការពារកូតឌីវ័រ Frederic Pooda នៅនាទី៧៩ និង Kazuo នៅនាទី៨៧ ។ ក្រុមទាំងពីរត្រូវជួបគ្នានៅ ជើងទីពីរនៅក្រុងវៀងចន្ទន៍ នាថ្ងៃទី២ ខែកុម្ភៈ។ ក្រុមដែលមានប្រៀបក្រោយជំនួបទាំងពីរជើង នឹងឈានបន្តទៅវគ្គ Group Stage ដែលមានក្រុមខ្លាំងពីសិង្ហបុរី ហ្វីលីពីន និងមីយ៉ាន់ម៉ា នៅរង់ចាំ៕	ម្ចាស់ជើងឯកលីគកំពូលកម្ពុជា បឹងកេត បានបញ្ចប់ក្នុងលទ្ធផលស្មើ ៣-៣ ជាមួយ Lao Toyota នាជំនួបជើងទីមួយនៃវគ្គ Playoff ពានរង្វាន់ AFC Cup នៅពហុកីឡដ្ឋានជាតិអូឡាំពិក ល្ងាចថ្ងៃចន្ទ ទី២៩ ខែមករា នេះ។
អត្ថបទទាក់ទង វិបត្តិមីយ៉ាន់ម៉ា៖ ប្រធានអាស៊ាន ស្នើឱ្យភាគីពាក់ព័ន្ធដោះស្រាយបញ្ហាដោយសន្តិវិធី ដ្បិតមានការព្រមានពីសហគមន៍អន្តរជាតិ និងការអំពាវនាវពីអាស៊ានក៏ដោយ រដ្ឋាភិបាលយោធាមីយ៉ាន់ម៉ា មិនបានបញ្ឈប់សកម្មភាពបង្រ្កាបរបស់ខ្លួនលើបាតុករឡើយ។ របបសឹកមួយនេះ ធ្វើមិនដឹងមិនលឺ ពីទណ្ឌកម្ម និងសេចក្តីថ្លែងការណ៍ផ្សេងៗ។ ក្នុងការបង្រ្កាបថ្ងៃទី៣ ខែមីនា អ្នកស្លាប់នៅក្នុងបាតុកម្មតវ៉ានឹងរដ្ឋប្រហារយោធា បានហក់ឡើងរហូតដល់ ៣៨នាក់ឯណោះ ក្នុងមួយថ្ងៃ ដោយសារតែការបង្រ្កាបរបស់ប៉ូលិសមីយ៉ាន់ម៉ា។ នេះបើតាមតួលេខដែលបញ្ចេញដោយលោកស្រី Christine Schraner Burgener ប្រេសិតអង្គការសហប្រជាជាតិសម្រាប់មីយ៉ាន់ម៉ា។ លោកស្រី Schraner Burgener ប្រាប់អ្នកសារព័ត៌មានក្នុងថ្ងៃទី ៣ ខែមីនា ថា នេះជាចំនួនស្លាប់ច្រើនបំផុត ចាប់តាំងពីរដ្ឋប្រហារយោធា ខណៈអ្នករបួសក៏មានចំនួនច្រើនដែរ។ គិតត្រឹមថ្ងៃទី៣ ខែមីនា បាតុករមីយ៉ាន់ម៉ា ស្លាប់នៅក្នុងការតវ៉ានឹងក្រុមយោធា មានចំនួនច្រើនជាង ៥០នាក់។ ដើម្បីបំបែកក្រុមបាតុករ ក្រុមប៉ូលិស បានបាញ់គ្រាប់កាំភ្លើងពិត គ្រាប់កាំភ្លើងជ័រ ចំពាម ឧស្ម័នបង្ហូរទឹកភ្នែក និងដំបងជាដើម។ ទាក់ទិននឹងបញ្ហាខាងលើ លោកស្រីប្រេសិតអង្គការសហប្រជាជាតិសម្រាប់មីយ៉ាន់ម៉ា បានបញ្ជាក់ថា នឹងបន្តតស៊ូលើបញ្ហាសិទ្ធិមនុស្សនៅមីយ៉ាន់ម៉ា។ ទន្ទឹមនេះ លោកស្រី SchranerBurgener ក៏បានអំពាវនាវទៅអង្គការសហប្រជាជាតិ ឱ្យចាត់វិធានការឱ្យកាន់តែខ្លាំងបន្ថែមទៀតដើម្បីដាក់លើក្រុមឧត្តមសេនីយ៍មីយ៉ាន់ម៉ា។ នេះបើតាមការចុះផ្សាយរបស់ទីភ្នាក់ងារព័ត៌មានAFP។ ប្រេសិតអង្គការសហប្រជាជាជាតិសម្រាប់មីយ៉ាន់ម៉ារូបនេះ បានបន្ថែមថា លោកស្រីក៏បានជជែកជាមួយមន្រ្តីជាន់ខ្ពស់របបយោធាមីយ៉ាន់ម៉ា លោក Soe Win និងព្រមានពីការដាក់ទណ្ឌកម្មផងដែរ។ បើតាមលោកស្រី Schraner Burgener លោក Soe Win ឆ្លើយវិញថា ក្រុមយោធា ស៊ាំជាមួយទណ្ឌកម្មហើយ ហើយក៏អាចបន្តរស់បានដែរ។ មេដឹកនាំយោធារូបនេះ ប្រកាសថា របបសឹកត្រូវតែរៀនដើរក្នុងពេលមានមិត្តតិចបំផុត។ អាមេរិកឯណោះវិញ បានហៅហិង្សាមីយ៉ាន់ម៉ា ជារឿងរន្ធត់ និងស្អប់ខ្ពើម។ បើតាមអ្នកនាំពាក្យក្រសួងការបរទេស លោក Ned Price អាមេរិក នឹងអំពាវនាវឱ្យប្រទេសផ្សេងទៀត និយាយក្នុងសំឡេងតែមូយរិះគន់លើអំពើហិង្សាយ៉ាងឃោរឃៅ ដែលប្រព្រឹត្តដោយរបបសឹក។ អាមេរិកនឹងពិនិត្យមើលចំណាត់ការផ្សេងទៀត ដើម្បីដាក់សម្ពាធលើក្រុមយោធាមីយ៉ាន់ម៉ា ដែលធ្វើទុក្ខបុកម្នេញប្រជាជនមីយ៉ាន់ម៉ា។ ដោយឡែកអ្នកសារព័ត៌មានចំនួន ៦រូប ក្នុងនោះក៏មានអ្នកថតរូបរបស់ទីភ្នាក់ងារព័ត៌មាន AP ផងដែរ ត្រូវបានចោទប្រកាន់ពីបទបំពានច្បាប់ឱ្យមានការភ័យខ្លាច និងចែកចាយព័ត៌មានមិនពិត។ នេះបើតាមការបញ្ជាក់របស់មេធាវីពួកគេ ដែលលើកឡើងទៀតថា ពេលនេះ អ្នកទាំងនោះ កំពុងជាប់ឃុំខ្លួននៅក្នុងគុក នៅទីក្រុងយ៉ាំងហ្គោន។ បន្ទាប់ពីមានចំនួនអ្នកស្លាប់ដ៏ច្រើនដូចខាងលើ សកម្មជនលទ្ធិប្រជាធិបតេយ្យមីយ៉ាន់ម៉ា បានសន្យាចេញមកធ្វើបាតុកម្មបន្ថែមទៀត នៅថ្ងៃទី៤ ខែមីនា ដើម្បីប្រឆាំងតវ៉ានឹងក្រុមយោធា និងលុបចោលប្រព័ន្ធយោធាចេញពីរឹសគល់ក្នុងសង្គមមីយ៉ាន់ម៉ា៕	បាតុករមីយ៉ាន់ម៉ា យ៉ាងហោចណាស់ចំនួន ៣៨នាក់ បានបាត់បង់ជីវិត នៅក្នុងការតវ៉ាស្ទើរតែទូទាំងប្រទេសក្នុងថ្ងៃទី៣ ខែមីនា។ នេះជាចំនួនអ្នកស្លាប់ច្រើនបំផុតក្នុងមួយថ្ងៃ ចាប់តាំងពីរដ្ឋប្រហារយោធាមក។ ការបង្រ្កាបលើក្រុមបាតុករ ពីសំណាក់របបសឹក បានរងការរិះគន់យ៉ាងខ្លាំងពីសហគមន៍អន្តរជាតិ ខណៈអាមេរិក កំពុងពិនិត្យមើលទណ្ឌកម្មផ្សេងទៀត ដើម្បីដាក់លើក្រុមយោធា។
គណៈកម្មាធិការអចិន្ត្រៃយ៍នៃសភាប្រជាជនចិនជាស្ថាប័ននីតិប្បញ្ញត្តិកំពូលរបស់ចិន។ គណៈកម្មាធិការនេះនឹងបើកកិច្ចប្រជុំចាប់ពីថ្ងៃ១៩ ដល់ថ្ងៃ២២ ខែតុលា ដើម្បីពិនិត្យសេចក្តី ព្រាងច្បាប់ចំនួន ១២ ។ ក្នុងចំណោមនោះក៏មានច្បាប់សម្រាប់អប់រំគ្រួសារ។ នៅក្នុងសេចក្តីព្រាងច្បាប់ស្តីពីការលើកកម្ពស់ការអប់រំគ្រួសារនេះ អាណាព្យាបាលនឹងត្រូវ ពិន័យនិងត្រូវឆ្លងកាត់កម្មវិធីណែនាំការអប់រំគ្រួសារប្រសិនបើព្រះរាជអាជ្ញារកឃើញអាកប្បកិរិយាមិនល្អ ឬការប្រព្រឹត្តអំពើឧក្រិដ្ឋកម្មរបស់កុមារដែលស្ថិតក្រោមការមើលថែរបស់ ពួកគេ។ «នេះមានហេតុផលជាច្រើនដែលធ្វើឱ្យក្មេងជំទង់ប្រព្រឹត្តខុស ហើយកង្វះខាតការអប់រំពី គ្រួសារជាមូលហេតុចម្បង»។អ្នកនាំពាក្យគណៈកម្មការកិច្ចការនីតិប្បញ្ញត្តិ លោក Zang Tiewei បានលើកឡើងបែបនេះក្នុងសន្និសីទសារព័ត៌មានមួយនៅទីក្រុងប៉េកាំងនៅថ្ងៃទី ១៨ ខែតុលា។ ទន្ទឹមនេះសេចក្តីព្រាងច្បាប់ខាងលើក៏ស្នើឱ្យស្ថាប័នដែលផ្តល់សេវាកម្មអប់រំគ្រួសារដល់ ឪពុកម្តាយមិនត្រូវរកប្រាក់ចំណេញឡើយ។ អ្នកដែលគួរផ្ដល់សេវានេះអាចជាអាជ្ញាធរក្នុង វិស័យអប់រំ, កិច្ចការស៊ីវិល, សុខភាព ឬទីផ្សារ។ ក្រៅពីនេះលោក Zang ក៏បានលើកឡើងថា សេចក្តីព្រាងច្បាប់នេះកំណត់ឱ្យឪពុកម្តាយ គួរតែរៀបចំពេលវេលាឱ្យបានត្រឹមត្រូវសម្រាប់ការសិក្សា ពេលវេលាសម្រាកកំសាន្ត និងលំហាត់ប្រាណរបស់កុមារដើម្បីជៀសវាងសម្ពាធនៃការរៀនសូត្រ និងការញៀនប្រើ ប្រាស់ប្រព័ន្ធអ៊ីនធឺណិត។ អ្នកនាំពាក្យរូបនេះបានបន្ថែមថាសាលារៀននិងគ្រួសារត្រូវមាន បណ្តាញទំនាក់ទំនងរលូនជាមួយគ្នាដើម្បីសហការក្នុងការអប់រំកុមារ។ ក្នុងរយៈពេលប៉ុន្មានខែក្រោយៗនេះក្រសួងអប់រំចិនបានកំណត់ម៉ោងលេងហ្គេមសម្រាប់ កុមារដោយអនុញ្ញាតឱ្យពួកគេលេងហ្គេមអនឡាញរយៈពេលមួយម៉ោងនៅថ្ងៃសុក្រ ថ្ងៃសៅរ៍ និងថ្ងៃអាទិត្យតែប៉ុណ្ណោះ។ បន្ថែមពីនេះរដ្ឋាភិបាលចិនក៏បានកាត់បន្ថយការធ្វើលំហាត់និងហាមឃាត់ការបង្រៀន បន្ទាប់ពីម៉ោងរៀនសម្រាប់មុខវិជ្ជាសំខាន់ៗនៅចុងសប្តាហ៍ និងថ្ងៃឈប់សម្រាកដោយសារ ព្រួយបារម្ភអំពីបន្ទុកការសិក្សាយ៉ាងធ្ងន់ធ្ងរលើកុមារ៕	អ្នកនាំពាក្យគណៈកម្មការកិច្ចការនីតិប្បញ្ញត្តិនៃសភាប្រជាជនចិន (NPC) នៅថ្ងៃទី១៨ ខែតុលាបានប្រកាសថា ក្នុងសប្ដាហ៍នេះសភាចិននឹងពិចារណាលើច្បាប់ដាក់ទណ្ឌកម្ម លើឪពុកម្តាយណាដែលកូនៗរបស់ពួកគេបង្ហាញអាកប្បកិរិយាមិនល្អ ឬប្រព្រឹត្តអំពើ ឧក្រិដ្ឋកម្មផ្សេងៗ។ សេចក្ដីព្រាងច្បាប់នេះក៏រួមបញ្ចូលការលើកកម្ពស់តួនាទីរបស់គ្រួសារ ក្នុងការអប់រំកុមារតូចៗនៅថ្នាក់មូលដ្ឋានផងដែរ។
សេចក្តីប្រកាសព័ត៌បញ្ជាក់ថា អ្នកជំងឺកូវីដ-១៩ ទាំង១៥នាក់នោះ មាន២នាក់ ជាអ្នកភ្នំពេញ, ៣នាក់ មានស្រុកកំណើតនៅខេត្តកណ្តាល, ៧នាក់ មានស្រុកកំណើតនៅខេត្តត្បូងឃ្មុំ, ២នាក់ មានស្រុកកំណើតនៅខេត្តតាកែវ និង១នាក់ទៀត មានស្រុកកំណើតនៅខេត្តក្រចេះ។ ពួកគេទាំង១៥នាក់ មានអាយុចាប់ពី២១ឆ្នាំទៅ៣០ឆ្នាំ។ អ្នកជំងឺថ្មីទាំង១៥នាក់នោះ ត្រូវបានក្រសួង ដាក់ឲ្យសម្រាកព្យាបាលនៅមណ្ឌលសុខភាពចាក់អង្រែ រាជធានីភ្នំពេញ។ ដោយឡែក អ្នកធ្វើដំណើរជាមួយអ្នកទាំង១៥នាក់នោះ ក្រោយធ្វើតេស្តចេញលទ្ធផលអវិជ្ជាមានវីរុសកូវីដ-១៩ ក្រសួង បានដាក់ឲ្យធ្វើចត្តាឡីស័ក១៤ថ្ងៃ នៅមណ្ឌលចត្តាឡីស័កជម្ពូរវ័ន។ បច្ចុប្បន្ន អារ៉ាប់ប៊ិសាអូឌី ជាប្រទេសទី១៤ ដែលមានអ្នកឆ្លងជំងឺកូវីដ-១៩ ច្រើនជាងគេ លើពិភពលោក។ គិតត្រឹមថ្ងៃទី១២ ខែកក្កដា ប្រទេសអារ៉ាប់ប៊ិសាអូឌី មានអ្នកឆ្លងជំងឺកូវីដ-១៩ ជាង២២ម៉ឺននាក់ ជាសះស្បើយជាង១៦ម៉ឺននាក់ ស្លាប់ជាង២ពាន់នាក់។ ចំណែក កម្ពុជា មកដល់ពេលនេះ រកឃើញអ្នកជំងឺកូវីដ-១៩ ១៥៦នាក់ហើយ ដោយបានជាសះស្បើយវិញ១៣៣នាក់ ខណៈ២៣នាក់ទៀត កំពុងសម្រាកព្យាបាល៕	ភ្នំពេញ៖ ក្រសួងសុខាភិបាល រកឃើញករណីថ្មីនៃជំងឺកូវីដ-១៩ (COVID-19) លើបុរសជនជាតិខ្មែរ១៥នាក់ ដែលបានវិលត្រឡប់ពីប្រទេសអារ៉ាប់ប៊ិសាអូឌី ដោយបន្តជើងហោះហើរ ពីប្រទេសម៉ាឡេស៊ី ហើយមកម្ពុជា កាលពីថ្ងៃទី១០ ខែកក្កដា ឆ្នាំ២០២០។ នេះបើយោងតាមសេចក្តីប្រកាសព័ត៌មានរបស់អ្នកស្រី ឱ វណ្ណឌីន អ្នកនាំពាក្យក្រសួងសុខាភិបាល នៅថ្ងៃទី១២កក្កដា។-
សម្ដេច ហ៊ុន សែន បាននិយាយថា អាស៊ានគួរតែពិចារណាដាក់បេក្ខភាពដេញថ្លៃ ធ្វើជាម្ចាស់ផ្ទះWorld Cup ២០៣៤ ឬ២០៣៨ ដើម្បីជាប្រយោជន៍មួយក្នុងការពង្រឹងសេដ្ឋកិច្ច វប្បធម៌ អប់រំ និងកីឡាក្នុងសហគមន៍អាស៊ានឲ្យកាន់តែរឹងមាំ ។ ជាពិសេសពង្រឹងភាពសុខដុមរមនា រវាងបណ្ដាប្រទេសជាសមាជិក តាមរយៈការទាញយកកម្លាំងសេដ្ឋកិច្ចពិភពលោក មកបំពេញចំណុចខ្វះខាតរបស់អាស៊ាន ពីព្រឹត្តិការណ៍បាល់ទាត់ពិភពលោកដ៏មានឥទ្ធិពលនេះ។ «សម្រាប់ឆ្នាំ២០២២នេះ ក្នុងនាមខ្ញុំជាប្រធានមអាស៊ាន ខ្ញុំ ចង់ឃើញអាស៊ាន មានចក្ខុវិស័យ និងផែនការណ៍ដេញថ្លៃធ្វើជាម្ចាស់ផ្ទះ នៃការប្រកួតកីឡាបាល់ទាត់ពិភពលោក នៅឆ្នាំ២០៣៤ និង ២០៣៨ ដែលខ្ញុំ នឹងពិនិត្យមើលលទ្ធភាព ស្នើរសុំឲ្យប្រមុខរដ្ឋ ប្រមុខរដ្ឋាភិបាលអាស៊ាន គាំទ្រជម្រុញគំនិតផ្ដួចផ្ដើមនេះឲ្យក្លាយជាការពិត។»។ នេះជាការលើកឡើងរបស់សម្ដេច។ សម្រាប់តំបន់អាស៊ីនេះ គឺមានឱកាសធ្វើជាម្ចាស់ផ្ទះWorld Cup ចំនួន២លើក។ ក្នុងនោះលើកទី១ នៅព្រឹត្តិការណ៍ World Cup ២០០២ ដែលកូរ៉េ-ជប៉ុន ធ្វើជាម្ចាស់ផ្ទះរួមគ្នា ។ នៅឆ្នាំ២០២២នេះ ទីក្រុងដូហា ប្រទេសកាតា ធ្វើជាម្ចាស់ផ្ទះ។ សម្ដេច ហ៊ុន សែន ទទួលដំណើរគោចរ ពាន FIFA World Cup នេះ ស្របពេលដែលដំណើរឆ្ពោះទៅ World Cup នៅកាតា រកឃើញក្រុម៣២ ហើយ ក្រោយកូស្តារីកា បានយកឈ្នះនូវែលសេឡង់ ដោយលទ្ធផល១-០ នៅថ្ងៃទី១៥ មិថុនា។ ១គ្រាប់របស់កូស្តារីកា រកបានដោយកីឡាករ J.Campbell នៅនាទីទី៣។ ដំណើរជុំវិញពិភពលោកនៃព្រឹត្តការណ៍ FIFA WORLD CUP Trophy Tour មានចំនួន ៥១ ប្រទេសដែលត្រូវបានដាក់តាំងបង្ហាញ។ ពានរង្វាន់នេះផងដែរ នឹងត្រូវដាក់តាំង ក្នុងកម្មវិធី Coca-Cola Arena នាក្នុងទីក្រុង ឌូបៃ ដោយមានអតីតតារាឆ្នើម របស់ក្រុមបាល់ទាត់ អធិរាជសរៀលម៉ាឌី្រត (Real Madrid) ២រូប ចូលរួមមាន Iker Casillas (អ្នកចាំទី) និងខ្សែបម្រើ Kaka។ នេះជាសេចក្តីបញ្ជាក់របស់ FIFA។ គួរបញ្ជាក់ផងដែរថា ព្រឹត្តិការណ៍ដំណើរគោចរជុំវិញពិភពលោកនៃពានរង្វាន់បាល់ទាត់ពិភពលោក FIFA WORLD CUP Trophy Tour ចេញទីក្រុង ឌូបៃ កាលពីថ្ងៃទី១២ ឧសភា រហូតដល់ខែធ្នូ ឆ្នាំ២០២២។ ពានរង្វាន់បាលទាត់ពិភពលោក ស្រោបមាសសុទ្ធទម្ងន់ ១៨ ការ៉ាត់ ស្មើ៦,១គីឡូក្រាម៕	សម្ដេច ហ៊ុន សែន នឹងជំរុញឲ្យអាស៊ាន ដេញថ្លៃធ្វើជាម្ចាស់ផ្ទះ World Cup ឆ្នាំ២០៣៤ ។ សម្ដេច ថ្លែបែបនេះ នៅក្នុងពិធីទទួលស្វាគមន៍ដំណើរគោរចរ ពានរង្វាន់បាល់ទាត់ពិភពលោក FIFA World Cup នៅវិមានសន្តិភាព នាព្រឹកថ្ងៃទី១៥ ខែមិថុនា។
ការស្វែងយល់អំពីជាតិស្ករនៅក្នុងអាហារ ពិតជាមានសារសំខាន់ណាស់នៅក្នុងជីវិតប្រចាំថ្ងៃបច្ចុប្បន្ននេះ។ អត្រានៃកំណើនអ្នកជំងឺទឹកនោមផ្អែមនៅក្នុងពិភពលោក គឺជាសញ្ញាដ៏គួរឱ្យព្រួយបារម្ភ។ ពលរដ្ឋខ្មែរទូទៅចាប់អារម្មណ៍តែពាក្យថា «ស្ករ» ប៉ុណ្ណោះ ដើម្បីបង្ការខ្លួនពីជំងឺទឹកនោមផ្អែម ឬការកើនឡើងជាតិស្ករក្នុងឈាម។ តាមពិតពួកគេ គួរពង្រីកការពិចារណារហូតដល់ពាក្យ សារជាតិផ្អែម ដែលអាចធ្វើឱ្យពួកគេគិតទៅដល់ចំណីអាហារជាច្រើនទៀត ដែលពួកគេត្រូវប្រុងប្រយ័ត្ន។ សារជាតិផ្អែម មាន៣ទម្រង់៖ ១- ទម្រង់ធម្មតា (Sugar)៖ រួមមាន ស្ករស, ទឹកឃ្មុំ, ស្ករក្នុងផ្លែឈើ (Fructose), ស្ករក្នុងទឹកដោះ(Galactose) ។ល។ មនុស្សជាច្រើនបានស្គាល់អំពីសារជាតិផ្អែមប្រភេទនេះ។ ២- ទម្រង់ម្សៅ «Starch»៖ អាហារធ្វើចេញពីម្សៅដូចជា បាយ មី មីសួរ ត្រាវ តំទ្បូង ។ល។ មនុស្សជាច្រើនមិនបានដឹងចាប់អារម្មណ៍ថា អាហារទាំងនេះក៏មានសារជាតិផ្អែម ឬស្ករ ដែរ។ ពួកគេយកបន្លែទាំងនេះ ធ្វើជាម្ហូប ដើម្បីបរិភោគជាមួយនឹងបាយ។ ហើយពេលខ្លះ ពួកគេបរិភោគយ៉ាងច្រើនទៀតផង។ ៣- ជាតិសសៃ «Fiber»៖ ទម្រង់នេះ មិនរលាយនិងជ្រាបចូលក្នុងឈាមទេ។ មានបន្លែ ផ្លែឈើ មួយចំនួនដែលមានជាតិសសៃ ដែលមិនរលាយ និងជ្រាបចូលក្នុងឈាមមែន។ ក៏ប៉ុន្តែ បន្លែទាំងនោះ ក៏មានសារជាតិផ្អែមច្រើនដែរ ហើយដែលយើងពុំគួរបរិភោគច្រើនពេកនោះទេ។ ការស្គាល់ប្រភេទសារជាតិផ្អែម ជារឿងសំខាន់ណាស់សម្រាប់ការទទួលទានប្រចាំថ្ងៃ។ រឹតតែពិសេសទៅទៀតនោះ គឺការស្គាល់គុណភាពសារជាតិផ្អែម និងរបៀបទទួលទាន និងចម្អិន។ លើសពីនេះទៀត យើងគួរដឹងផងដែរថា សារជាតិផ្អែមដែលយើងបរិភោគ ហើយដែលធ្វើឱ្យប៉ះពាល់កម្រិតជាតិស្ករក្នុងឈាមនោះ មិនដូចគ្នាទេ។ របៀបខ្លះ ធ្វើឱ្យឡើងជាតិស្ករលឿន របៀបខ្លះធ្វើឱ្យឡើងជាតិស្ករយឺត។ ពាក្យបច្ចេកទេសគេហៅថា សន្ទស្សន៍ជាតិស្ករ។ ឧទាហរណ៍ យើងមានក្រូចពីរផ្លែ។ បរិមាណជាតិស្ករនៅក្នុងផ្លែក្រូចនីមួយៗមានស្មើគ្នា។ ប៉ុន្តែបើយើងបរិភោគ ទឹកក្រូចដែលយើងទើបតែច្របាច់ ឬគាបនោះ ជាតិស្ករក្នុងឈាមនឹងឡើងលឿនជាង ក្រូចដែលយើងបរិភោគទាំងកំពិស ឬក្លែប។ ក្លែបទាំងនេះដែលមានជាតិសសៃ ឬ fiber ធ្វើឱ្យជាតិស្ករក្នុងឈាមឡើងយឺតនោះ៕ អត្ថបទសុខភាពផ្តល់ដោយ CarnetDia ដែលកម្មវិធីទូរសព្ទដៃសម្រាប់តាមដានស្ថានភាពអ្នកជំងឺទឹកនោមផ្អែម សាធារណជនអាចទាញយក App កំណត់ត្រាទឹកនោមផ្អែមឈ្មោះថា«CarnetDai» ពី App Storeតាមតំណនេះ https://apps.apple.com/kh/app/carnetdia/id1435695534 និងពី Play Store តាមរយៈតំណនេះ https://play.google.com/store/apps/details?id=kh.info.carnetdia ៕	លោកអ្នកមួយចំនួន បរិភោគបាយជាមួយនឹងសម្លស្ងោរត្រាវ ដោយត្រឹមតែគិតថា ត្រាវជាបន្លែ។ ប៉ុន្តែ តាមពិត ត្រាវក៏មានជាតិស្ករ។ បងប្អូនខ្លះ ចូលចិត្តបរិភោគ ដំឡូងឆឹងស្ករ ដែលដំឡូង ក៏មានជាតិស្ករច្រើនដែរ។
អត្ថបទទាក់ទង អ្នកកាសែតពិតជាមានចំណែកក្នុងដំណើរការអភិវឌ្ឍ និងដំណោះស្រាយ នាពេលធ្វើបទបង្ហាញក្នុងសិក្ខាសាលាស្តីពី «សេរីភាពភាពសារព័ត៌មាន៖ សារព័ត៌មានក្នុងការអភិវឌ្ឍ» ដែលរៀបចំដោយសារព័ត៌មានថ្មីៗ នៅខេត្តព្រះសីហនុ កាលពីថ្ងៃទី៧ ខែវិច្ឆិកា លោក Steven Reiner សាស្ត្រាចារ្យសារព័ត៌មាន និងសិល្បៈព័ត៌មាននៅមហាវិទ្យាល័យ Chapman សហរដ្ឋអាមេរិក បានបង្ហាញពីកង្វល់ទាក់ទងនឹងការរីករាលដាលព័ត៌មានមិនពិត ឬព័ត៌មានក្លែងបន្លំ។ លោក Steven អតីតផលិតករកម្មវិធី 60 Minutes របស់ទូរទស្សន៍ CBS និងអតីតការីនិពន្ធរបស់សារព័ត៌មាន The Atlantic ផងដែរនោះ បានលើកឡើងថាពាក្យ Fake News ត្រូវបានគេ ប្រើប្រាស់ជាគោលដៅនៃការវាយប្រហារសារព័ត៌មានសេរី ដូច្នេះលោកមិនប្រើប្រាស់ពាក្យនេះ សំដៅលើព័ត៌មានក្លែងបន្លំ ឬព័ត៌មានមិនពិតនោះឡើយ។ តាមការស្រាវជ្រាវរបស់សាកលវិទ្យាល័យ Harvard University សហរដ្ឋអាមេរិក ៦០ភាគរយនៃអ្នកចែករំលែកព័ត៌មានបន្តពីម្នាក់ទៅម្នាក់ មិនបានអានខ្លឹមសារព័ត៌មាននោះឡើយ ដោយលោក Steven លើកឡើងថា អ្នកចែករំលែកព័ត៌មានទាំងនោះ យកបេះដូងទៅវាយតម្លៃមុនខួរក្បាល។ លោក Steven បានថ្លែងទៅកាន់សិក្ខាកាមដែលជាអ្នកសារព័ត៌មានមូលដ្ឋានប្រមាណ៤០នាក់ យ៉ាងដូច្នេះថា៖«គ្រប់គ្នាទទួលព័ត៌ច្រើនលើសលស់ មានទាំងវ៉ិបសាយ មានប្លុក មានស្អីគ្រប់បែបយ៉ាង ដូច្នេះនៅពេលដែលព័ត៌មានច្រើនពេក យើងអត់ដឹងមួយណាគួរឲ្យទុកចិត្តបាននោះឡើយ»។ បញ្ហាទាំងនេះ តម្រូវឲ្យអ្នកសារព័ត៌មានពង្រឹងសមត្ថភាពវិជ្ជាជីវៈរបស់ខ្លួនដើម្បីសាងជំនឿទុកចិត្តពីសំណាក់អ្នកអាន ដើម្បីរួមចំណែកទប់ស្កាត់ការចែករំលែកព័ត៌មានគ្មានការគិតពិចារណាក្នុងសម័យឌីជីថល៕	ខេត្តព្រះសីហនុ៖ ត្បិតយុគសម័យនេះ ប្រព័ន្ធឌីជីថលអនឡាញមានការជឿនលឿន និងងាយស្រួលក្នុងការទទួលបានព័ត៌មានក៏ដោយ ប៉ុន្តែការចែករំលែក និងការស្រូបយកព័ត៌មានមិនពិត ក៏កាន់តែច្រើនផងដែរ។ នេះជាការបញ្ជាក់របស់សាស្ត្រាចារ្យសារព័ត៌មានអាមេរិក លោក Steven Reiner។
ខាងក្រោមជាវិធីសាស្ត្រក្នុងការបរិភោគទឹកទាំង៤ដំណាក់កាលដែលអាចជួយដល់ការសម្រកទំងន់អ្នក៖ ដំណាក់កាលទី១ ៖ ទទួលទានទឹកមុនពេលអ្នកបរិភោគអាហារ ដោយសារទឹកអាចបង្ក្រាបចំណង់អាហាររបស់អ្នក ដូច្នេះអ្នកគួរទទួលទានវាមុនពេលបរិភោគអាហារ វានឹងធ្វើឱ្យអ្នកមានអារម្មណ៍ថាឆ្អែត ហើយអ្នកនឹងអាចកាត់បន្ថយបរិមាណអាហារដែលអ្នកបរិភោគបានយ៉ាងងាយ ។ ដំណាក់កាលទី២ ៖ ទទួលទានទឹកអោយបានច្រើនជំនួសឲ្យភេសជ្ជៈមានជាតិផ្អែមផ្សេងទៀត សូមព្យាយាមទទួលទានទឹកអោយបានច្រើនហើយកាត់បន្ថយទទួលទានទឹកផ្លែឈើ ប្រសិនបើអ្នកចង់សម្រកទម្ងន់ ។ ប្រសិនបើអ្នកគិតថាទឹកមិនមានរសជាតិ អ្នកអាចបន្ថែមទឹកក្រូចឆ្មារចូល។ ដំណាក់កាលទី៣ ៖ ទទួលទានទឹកត្រជាក់ ការទទួលទានទឹកត្រជាក់អាចពង្រឹងការរំលាយអាហាររបស់អ្នក ព្រោះរាងកាយរបស់អ្នកត្រូវធ្វើការកាន់តែខ្លាំងឡើងដើម្បីបញ្ចុះសីតុណ្ហភាពទឹក ដូច្នេះវាជួយដុតបំផ្លាញកាឡូរីកាន់តែច្រើន និងជួយអ្នកក្នុងការសម្រកទម្ងន់ ។ ដំណាក់កាលទី៤ ៖ ទឹកជួយឲ្យអ្នកមានកំលាំងនិងហាត់ប្រាណបានរយះពេលយូរ ដោយសារតែការទទួលទានទឹកជួយការពារការឈឺចាប់សាច់ដុំ និងរក្សាភាពរំអិលនៅនឹងសន្លាក់របស់អ្នក ដូច្នេះអ្នកអាចធ្វើលំហាត់ប្រាណបានកាន់តែយូរ ហើយវាជាវិធីមួយផ្សេងទៀត ដែលការមានជាតិទឹកគ្រប់គ្រាន់អាចជួយសម្រកទម្ងន់របស់អ្នក ។ ដើម្បីអោយកាន់តែងាយស្រួលហើយមានប្រសិទ្ធភាពខ្ពស់ជាងនេះទៅទៀតនោះអ្នកវិទ្យាសាស្ត្របានបង្កើតផលិតផលសម្រកទម្ងន់មួយឈ្មោះថា Superior Fat Burner ដែលជាផលិតផលសម្រកទម្ងន់ដែលផ្សំអំពីផ្លែក្រូចផ្លុងសុទ្ធ។ Superior Fat Burner ជំនួយការសម្រកទម្ងន់ផ្អែកលើគោលការណ៍៖ - ដុតបំផ្លាញជាតិខ្លាញ់សល់ ជាតិខ្លាញ់ក្រាស់យូរឆ្នាំ។ - បំបាត់ចំណង់អាហារ។ - បង្ការការបង្កើតជាតិខ្លាញ់អាក្រក់។ - ជួយថែរក្សាស្បែក។ - បង្កើនសុខភាពល្អ។ (អត្ថបទពាណិជ្ជកម្ម)	ទឹកពិតជាមានសារះសំខាន់ណាស់ចំពោះជីវិតមនុស្សសត្វទាំងឡាយនៅលើពិភពលោកយើងនេះបើគ្មានទឹកទេនោះជីវិតនៅលើលោកនេះមិនអាចរស់បានឡើយហើយជាពិសេសនោះការបរិភោគទឹកអោយបានច្រើនអាចជួយសម្រកទម្ងន់បានទៀតផង។
លោករៀបរាប់ថា៖«ភរិយាខ្ញុំ ទើបត្រូវរង្វាន់តូចមួយ បានក្បែរ១០ម៉ឺនរៀល។ គាត់យកលុយហ្នឹង ទិញស្រាបៀកម្ពុជាមកជប់លៀងប្អូន ដែលមកលេងស្រុក។ ខ្ញុំហ្នឹងឯង ជាអ្នកគាស់ត្រូវរង្វាន់ធំ ពីស្រាបៀកម្ពុជាចំនួន ៤០លានរៀល ដែលគាត់បានទិញមកពិសាជុំគ្នាហ្នឹង។ មានគេអ្នកភូមិត្រូវរង្វាន់ជាហូរហែដែរ តែមិនដែលត្រូវរហូត៤០លានអ៊ីចេះទេ។ បើនិយាយរឿងអរ គឺអររកអ្វីមកផ្ទឹមពុំបានទេ»៕ (អត្ថបទពាណិជ្ជកម្ម)	អ្នកលេងភ្លេងពិណពាទ្យ លោក ប៉ុក សុច័ន្ទ រស់នៅភូមិសែនបន ឃុំលាយបូរ ស្រុកត្រាំកក់ ខេត្តតាកែវ មានសំណាងត្រូវរង្វាន់ផ្ទួនៗមួយរយៈនេះ។ រង្វាន់ចុងក្រោយ គឺពីក្រវិលកំប៉ុងស្រាបៀកម្ពុជា ចំនួន៤០លានរៀល។
សមាសភាពថ្នាក់ដឹកនាំក្លិបអ្នកកាសែតកម្ពុជា ត្រូវបានផ្លាស់ប្តូរ បន្ទាប់ពីលោក ប៉ែន បូណា ដែលកាន់តំណែងជាប្រធានតាំងពីខែមេសា ឆ្នាំ២០១៥ បានសុំលាឈប់ ក្រោយលោកទទួលបានការតែងតាំងជារដ្ឋលេខាធិការក្រសួងព័ត៌មាន។ អត្ថបទទាក់ទង លោក ប៉ែន បូណា ត្រូវបានព្រះមហាក្សត្រតែងតាំងជារដ្ឋលេខាធិការក្រសួងព័ត៌មាន ការជ្រើសតាំងលោក ពុយ គា ជាប្រធានក្លិប និងលោក ខៀវ កូឡា ជាអគ្គលេខាធិការធិការ ជាការអនុវត្តតាមលក្ខន្តិកៈ និងបទបញ្ជាផ្ទៃក្នុងរបស់ក្លិប ដើម្បីបន្តនិរន្តរភាពការងារ។ កន្លងមក លោក ពុយ គា ជាអគ្គលេខាធិការ រីឯលោក ខៀវ កូឡា ជាសមាជិកគណៈកម្មការនាយក។ បើតាម ក.អ.ក សមាជដើម្បីបោះឆ្នោតជ្រើសរើសប្រធាន និងអគ្គលេខាធិការឱ្យស្របតាមលក្ខន្តិកៈ នឹងប្រព្រឹត្តទៅតាមពេលវេលាសមស្របនាពេលខាងមុខ៕	លោក ពុយ គា ត្រូវបានគណៈកម្មាធិការនាយកក្លិបអ្នកកាសែតកម្ពុជា (ក.អ.ក) សម្រេចជ្រើសតាំងជាប្រធានក្លិប ហើយតំណែងអគ្គលេខាធិការរបស់លោក ត្រូវជំនួសដោយលោក ខៀវ កូឡា។ នេះបើតាមសេចក្តីជូនដំណឹងរបស់ ក.អ.ក នាថ្ងៃទី៥ ខែធ្នូ ឆ្នាំ២០២២។
ជាប់ផ្លូវរដ្ឋ៣០ម៉ែត្រធំទូលាយ គម្រោងថ្មីបុរី វីលៀម ស្ថិតនៅភូមិអង្គរជ័យ សង្កាត់ស្នោរ ខណ្ឌកំបូល រាជធានីភ្នំពេញ។ ហួសវត្តភ្នៀតសិម្ព លីចំងាយ៨០០ម៉ែត្រ នៅក្បែរគម្រោងផ្សារដើមគរថ្មី, បឹងទំនប់កប់ស្រូវ, ផ្លូវល្បឿនលឿនភ្នំពេញ ព្រះសីហនុ, កន្លែងវាយកូនហ្គោលដ៏ធំ គឺ Royal Cambodia Phnom Penh Golf Club។ គម្រោងនេះ ក៏ស្ថិតនៅក្បែរសាលារៀន មន្ទីរពេទ្យ និងមានហេដ្ឋារចនាសម្ព័ន្ធគ្រប់គ្រាន់រួចជាស្រេច សម្រួលការធ្វើការដំណើរបានឆាប់រហ័សទៀតផង។ ជាពិសេស បុរី វីលៀម ប្រើប្រាស់រចនាបទថ្មី ទាន់សម័យ បែបអាមេរិក (USA Standard) ដែលមានតែមួយគត់នៅក្នុងប្រទេសកម្ពុជា។ ក្នុងទីតាំងគម្រោង ក៏មានរៀបចំជាសួនច្បារលំហែដ៏ធំ មានកន្លែងហាត់ប្រាណ អាងហែលទឹក កន្លែងវាយ Tennis ព្រមទាំងហាងអាជីវកម្មផងដែរ។ មិនត្រឹមតែជាផ្ទះដែលមានគ្រប់តម្រូវការក្នុងការរស់នៅ បុរី វីលៀម ក៏មានផ្តល់ជូននូវការបញ្ចុះតម្លៃ 7% ភ្លាមៗ សម្រាប់៣០ផ្ទះដំបូង។ លើសពីនេះ អតិថិជនដែលកក់ក្នុងពេលបុកគ្រឹះ នឹងទទួលបានការចាប់ឆ្នោតផ្សងសំណាងផងដែរ ដែលរង្វាន់មានដូចជា សាឡុងមួយឈុត ទូរស្សន៍ ទូទឹកក ម៉ាស៊ីនបោកសំលៀកបំពាក់ និងម៉ាស៊ីនឆុងការហ្វេដ៏ស្រស់ស្អាតថែមទៀតផង។ មិនត្រឹមតែប៉ុណ្ណោះ អតិថិជននឹងមានឱកាស ចូលរួមចាប់ឆ្នោតធំ នៅថ្ងៃបុណ្យចូលឆ្នាំថ្មី ប្រពៃណីជាតិខ្មែរថែមទៀតផង។ ដោយសារតំបន់មានសក្ដានុពល បុរីវីលៀម បានសម្រេចសាងសង់៤ប្រភេទវីឡា ដូចខាងក្រោម៖ ១.ប្រភេទ Oasis Villa ជាប្រភេទវីឡារចនាឡើង សម្រាប់ការរស់នៅសម័យថ្មី, មានទំហំដីធំទូលាយ 20 x 20m កម្ពស់ ៣ជាន់,មានបន្ទប់គេង៤, បន្ទប់ទឹក៤ និងបន្ទប់ទទួលភ្ញៀវ២, វេរ៉ង់ដាធំទូលាយ សងខាងផ្ទះសល់ដីធំទូលាយអាចបន្ថែមសួរច្បារ ឬចំណតរថយន្តក៏បាន។ បង់ប្រចាំខែ ត្រឹមតែ $1,440/ខែ។ ២.ប្រភេទLegacy Villa ជាប្រភេទវីឡារចនាឡើងសម្រាប់គ្រួសារធំល្មម, សំណងរឹងមាំ រចនាបថបែបថ្មី (USA Standard) មានលំអដោយថ្មធម្មជាតិនៅខាងក្នុង និងខាងក្រៅ។ វាមានមានផ្ទៃដីធំទូលាយ (15 x 20m) មានកម្ពស់២ជាន់ មានបន្ទប់គេង៤, បន្ទប់ទឹក៥ និងបន្ទប់ទទួលភ្ញៀវ១។ បង់ប្រចាំខែ ត្រឹមតែ $876/ខែ។ ៣.ប្រភេទ Regency Villa ជាប្រភេទវីឡា ដែលមានទំហំ (8 x 10.5m) មានកម្ពស់២ជាន់ មាន ៣បន្ទប់គេង, ៣បន្ទប់ទឹក, បន្ទប់ទទួលភ្ញៀវ១។ វាមានវេរង់ដាខាងលើសម្រាប់លំហែកាយ និងមានសួនច្បារធំនៅខាងមុខផ្ទះ ហើយបង់ប្រចាំខែ ត្រឹមតែ $563/ខែ។ ៤.ប្រភេទJasmine A ជាប្រភេទវីឡា ដែលមានទំហំ (7 x10m) មាន២បន្ទប់គេង, ២បន្ទប់ទឹក និងបន្ទប់ទទួលភ្ញៀវ១ ព្រមទាំងចំណតរថយន្ត១ ហើយមានសួនច្បារធំនៅខាងមុខផ្ទះផងដែរ។ បង់ប្រចាំខែ ត្រឹមតែ $371/ខែ។ ដោយឡែកប្រភេទ Jasmine B ជាប្រភេទវីឡាមានទំហំ (10 x7m) មាន ២បន្ទប់គេង, ២បន្ទប់ទឹក, បន្ទប់ទទួលភ្ញៀវ១ និងចំណតរថយន្ត១ ដោយមានសួនច្បារធំនៅខាងមុខផ្ទះ។ បង់ប្រចាំខែ ត្រឹមតែ $371/ខែ។ ទីតាំងការិយាល័យលក់ (មានផ្ទះគំរូពិត) ៖ ផ្លូវរដ្ឋ 30ម៉ែត្រ ភូមិអង្គរជ័យ សង្កាត់ស្នោរ ខណ្ឌកំបូល រាជធានីភ្នំពេញ លេខទូរសព្ទ ៖ 085 20 09 09 / 069 32 82 02 ហ្វេសប៊ុក ៖ Borey Williams វេបសាយ ៖ boreywilliams.com៕ (អត្ថបទពាណិជ្ជកម្ម)	នរណាៗ ក៏ចង់បានលំនៅដ្ឋានស្ថិតក្នុងតំបន់សក្ដានុពលដែរ ព្រោះជាទីងាយស្រួលក្នុងការរស់នៅ។ ដើម្បីបំពេញតាមតម្រូវការរបស់អតិថិជន បុរី វីលៀម បានដំណើរការលក់គម្រោងថ្មីរបស់ខ្លួន កាលពីពេលថ្មីៗនេះ ដែលស្ថិតនៅលើតំបន់សក្ដានុពល និងសន្ទុះការអភិវឌ្ឍន៍យ៉ាងលឿនរហ័ស។
ព្រះករុណា ព្រះបាទ សម្តេចព្រះនរោត្តម សីហមុនី ព្រះមហាក្សត្រ បានយាងសួរសុខទុក្ខប្រជានុរាស្ត្រ នៅក្នុងឃុំចាម ស្រុកកំពង់ត្របែក ខេត្តព្រៃវែង អមព្រះរាជដំណើរដោយសម្តេចចៅហ្វាវាំង គង់ សំអុល ព្រមទាំងមន្ត្រីព្រះបរមរាជវាំងមួយចំនួនទៀត។ ព្រះរាជា បានយាងទៅដល់ផ្ទះប្រជាកសិករ ៣ គ្រួសារ ដែលក្រីក្រជាងគេនៅក្នុងឃុំខាងលើ និងបានប្រោសព្រះរាជទានព្រះរាជអំណោយ ដល់គ្រួសារក្រីក្រទាំង៣នោះ ដោយមួយគ្រួសារៗ ទទួលបានអង្ករ ៥០គីឡូក្រាម មុង១ ភួយ១ សារុង១ ក្រមា១ កន្ទេល១ មី១កេស ត្រីខ១០កំប៉ុង ស្បែកជើងផ្ទាត់ និងអាវយឺត ព្រមទាំងថវិកា១០ម៉ឺនរៀល។ បន្ទាប់មកព្រះករុណា បានយាងបន្តទៅសួរទុក្ខប្រជារាស្ត្រនៅក្នុងឃុំដដែល។ ព្រះអង្គ មានបន្ទូលទៅកាន់ប្រជារាស្ត្រចំនួន ៤៧៤ គ្រួសារ ដោយព្រះអង្គបាននាំព្រះរាជបណ្តាំសួរសុខទុក្ខរបស់សម្តេចម៉ែ ទៅកាន់ប្រជានុរាស្ត្រ ដោយមានខ្លឹមសារយ៉ាងនេះថា៖«សម្ដេចម៉ែតែងតែ យកព្រះទ័យទុកដាក់ពីសុខទុក្ខ និងការលំបាក ក៏ដូចជាការរស់នៅរបស់ប្រជារាស្ត្រ»។ ក្រោយមានព្រះរាជបន្ទូល ព្រះអង្គក៏បានប្រោសព្រះរាជទានព្រះរាជអំណោយដោយផ្ទាល់ព្រះហស្ថ ដល់ប្រជាពលរដ្ឋទាំង ៤៧៤ គ្រួសារ នោះផងដែរ៕ ប្រភព AKP	ព្រះមហាក្សត្រ ព្រះបាទ សម្តេចព្រះនរោត្តម សីហមុនី បានយាងសួរសុខទុក្ខប្រជាកសិករក្រីក្រចំនួន ៣ គ្រួសារដល់ផ្ទះ និងបានប្រទានអំណោយផ្សេងទៀតដល់ប្រជារាស្ត្រចំនួន ៤៧៤ គ្រួសារ ស្ថិតនៅឃុំចាម ស្រុកកំពង់ត្របែក ខេត្តព្រៃវែង កាលពីថ្ងៃទី ០១ ខែឧសភា ឆ្នាំ២០១៧ ។
ដើម្បីគ្រប់គ្រងលំហូរទេសចរ និងបម្រើផលប្រយោជន៍ដល់សហគមន៍នោះ ថ្នាក់ដឹកនាំឃុំ បានរៀបចំផែនការច្បាស់លាស់ ក្នុងការពង្រឹងការងារសន្តិសុខ និងការគ្រប់គ្រងអនាម័យ និងបរិស្ថាន។ ជាពិសេសការផ្ដល់សេវាសាធារណៈ និងផលលាភស្មើគ្នា សម្រាប់ប្រជាជនក្នុងសហគមន៍។ នេះជាការបញ្ជាក់របស់លោក នឹង នី មេឃុំកំពង់ភ្លុក ដែលបានរៀបចំកន្លែងអុំទូក កាណូតដឹកភ្ញៀវទេសចរ និងទីតាំងលក់ដូររួម សម្រាប់ពលរដ្ឋក្នុងសហគមន៍។ មេឃុំរូបនេះ បានអះអាងដូច្នេះថា៖«ក្រោយពីយើងបានអំណាចពីពលរដ្ឋ ពីព្រោះពួកគាត់ជាអ្នកលើកឱ្យយើងជាប្រធានក្រុមប្រឹក្សាឃុំ យើងត្រូវបម្រើសេវាសាធារណៈជូនពួកគាត់ និងរកផលប្រយោជន៍ជូនពួកគាត់»។ ជាបន្តសូមលោក-អ្នកនាងស្ដាប់កិច្ចសម្ភាសន៍រវាងលោក រំដួល ចិត្រា អ្នកសារព័ត៌មានថ្មីៗ និងលោក នឹង នី មេឃុំកំពង់ភ្លុក ស្ថិតនៅស្រុកប្រាសាទបាគង ខេត្តសៀមរាប ដូចតទៅ៖ ឃុំកំពង់ភ្លុកមានប្រជាពលរដ្ឋចំនួន ៨៦៤គ្រួសារ ស្មើនឹង៣៦៤៦នាក់។ ស្ថានភាពរស់នៅរបស់ប្រជាពលរដ្ឋក្នុងឃុំកំពង់ភ្លុក គឺ៧០ភាគរយជាអ្នកនេសាទ ,២៥ភាគរយជាអ្នកបើកកាណូតនិងទូកដឹកភ្ញៀវ និង៥ភាគរយទៀត ជាជាងជួសជុលកាណូត និងលក់ដូរបន្តិចបន្តួច។ តាមការបញ្ជាក់របស់លោកមេឃុំកំពង់ភ្លុក ប្រជាពលរដ្ឋក្នុងឃុំរបស់លោក កម្រមានអ្នកចំណាកស្រុកណាស់ ព្រោះថាពួកគេមានមុខរបរត្រឹមត្រូវនៅក្នុងមូលដ្ឋាន ដែលអាចផ្គត់ផ្គង់គ្រួសារបានសមរម្យ។ ភូមិកំពង់ភ្លុក បានក្លាយជាគោលដៅទេសចរណ៍ធម្មជាតិសំខាន់ នៅក្នុងខេត្តសៀមរាប ដែលអាចទាក់ទាញភ្ញៀវទេសចរច្រើនម៉ឹននាក់ ពីមួយឆ្នាំទៅមួយឆ្នាំ។ តួលេខនៅឆ្នាំ២០១៧កន្លងទៅ ភ្ញៀវទេសចរជាតិ និងអន្តរជាតិ ដែលចូលមកកម្សាន្តក្នុងភូមិធម្មជាតិមួយនេះ សរុបទាំងអស់មានប្រមាណ ៩ម៉ឺននាក់ ក្នុងនោះទេសចរអន្ដរជាតិមានជាង ៦ម៉ឺននាក់។ សព្វថ្ងៃនេះ សហគមន៍កាណូតដឹកភ្ញៀវទេសចរមានជ័យកំពង់ភ្លុក មានប្រជាពលរដ្ឋសរុប ៨៧នាក់ ដែលគិតជាទូកទាំងតូចនិងធំ មានជាង ៦០០គ្រឿង។ សម្រាប់កាណូតខ្នាតតូច មានតម្លៃ២០ដុល្លារ ចំណែកធំ មានតម្លៃ ៣៣ដុល្លារ។ ភ្ញៀវទេសចរ អាចគយគន់ទេសភាពនៅតាមដងទន្លេ និងព្រែក ផ្ទះផុតទឹកដែលមានសសរពី៦ម៉ែត្រ ទៅ៨ម៉ែត្រ ឬខ្ពស់ជាងនេះ ស្ថានភាពរស់នៅរបស់ពលរដ្ឋ និងការកម្សាន្តដោយជិះទូកនៅតាមព្រៃលិចទឹកជាដើម៕	សៀមរាប៖ ឃុំកំពង់ភ្លុក ជាឃុំមួយដែលមានភូមិសាស្ត្រជាប់បឹងទន្លេសាប។ ឃុំនេះ បានក្លាយទៅជាគោលដៅទេសចរណ៍នៅក្នុងអំឡុងឆ្នាំ២០១០ ខណៈដែលប្រជាពលរដ្ឋជិត ៩០០គ្រួសារ ក្នុងនោះ៧០ភាគរយ មានមុខរបរជាអ្នកនេសាទ និង២៥ភាគរយ ជាអ្នកបើកកាណូតដឹកភ្ញៀវទេសចរណ៍។ មេឃុំកំពង់ភ្លុក លោក នឹង នី បានអះអាងថា ប្រជាពលរដ្ឋនៅក្នុងឃុំលោក មិនសូវចំណាកស្រុកនោះទេ ដោយសារពួកគេទទួលបានផលប្រយោជន៍ និងសេវាសាធារណៈល្អ ពីអាជ្ញាធរឃុំ។
The People's Bank of China (PBOC) conducted 20 billion yuan (about 2.9 billion U.S. dollars) of 14-day reverse repos at 2.7 percent. The move came after the PBOC conducted 30 billion yuan of seven-day reverse repos at an interest rate of 2.55 percent and 20 billion yuan of 14-day reverse repos at 2.7 percent on Friday. The PBOC said in a statement that the latest liquidity injection is made to offset impact of government bond issuance and payment to keep liquidity at reasonable and abundant level. Last week has seen a combined net injection of 600 billion yuan via the PBOC's open market operations, the largest weekly amount in 11 months. China will strengthen counter-cyclical adjustments in its macro policy, continue to implement the proactive fiscal policy and the prudent monetary policy, make pre-emptive adjustments and fine-tune policies at the proper times, and ensure stable aggregate demand, according to the annual Central Economic Work Conference concluded last week. Through reverse repos, the central bank purchases securities from commercial banks through bidding, with an agreement to sell them back in the future.	BEIJING, Dec. 24 (Xinhua) -- China's central bank continued to pump liquidity into the money market through reverse repos on Monday.
យោងតាមសេចក្តីជូនដំណឹងរបស់ក្រសួងអប់រំ យុវជន និងកីឡា មន្ទីរអប់រំរាជធានីខេត្ត ត្រូវតែចាត់តាំងអ្នកតំណាងឲ្យមកទទួលវិញ្ញាបនបត្របណ្តោះអាសន្នមធ្យមសិក្សាទុតិយភូមិ ដោយភ្ជាប់មកនូវលិខិតឧទ្ទេសនាមដែលប្រើប្រាស់ថវិកាអង្គភាពមន្ទីរសាមី ។ សូមបញ្ជាក់ថា បាក់ឌុបឆ្នាំនេះមានបេក្ខជនដែលជាប់និទ្ទេសA ចំនួន៤៤៣នាក់ និទ្ទេសB ២៤៣០នាក់ និទ្ទេសC ៥៨៤៧នាក់ និទ្ទេសD ១៤១០០នាក់ និងនិទ្ទេសE ៥៦ ២៣២នាក់៕	ភ្នំពេញ៖ ក្រសួងអប់រំ យុវជន និងកីឡា ប្រកាសឲ្យមន្ទីររាជធានី-ខេត្ត ឡើងមកដកវិញ្ញាបនបត្របណ្តោះអាសន្ន សម្រាប់ចែកជូនដល់សិស្សបាក់ឌុប ចាប់ពីថ្ងៃទី២១ ខែតុលា ខាងមុខ ។
លោក ឆឹម ចំណាន អគ្គនាយកប្រតិបត្តិសមាគមដឹកជញ្ជូនអ្នកដំណើរផ្លូវគោកកម្ពុជា លើកឡើងនៅក្នុងពិធីចុះ MOU កាលពីថ្ងៃទី២ ខែមីនា ឆ្នាំ២០២៣ ថា ការបញ្ចុះតម្លៃសេវានេះ មិនមែនចុះសម្រាប់រថយន្តទូទៅទាំងអស់នោះទេ គឺចុះបានតែរថយន្ត ឬក្រុមហ៊ុនណា ដែលជាសមាជិករបស់សមាគមដឹកជញ្ជូនអ្នកដំណើរផ្លូវគោកកម្ពុជាប៉ុណ្ណោះ។ ការចុះ MOU នេះ គឺជួយជំរុញឱ្យរថយន្តធ្វើដំណើរលើផ្លូវល្បឿនលឿនឱ្យបានកាន់ច្រើន និងជួយដល់ការសម្របសម្រួលទៅលើសេវាមួយចំនួន និងការជួយជួសជុលផ្លូវត្រង់ចំណុចខ្វះខាតណាមួយ ដើម្បីងាយស្រួលធ្វើការងារជាមួយគ្នាទៅវិញទៅមកឱ្យកាន់តែប្រសើរជាងមុន។ នេះបើតាមលោក ឆឹម ចំណាន ដដែល។ លោក មូ គុន អគ្គនាយក្រុមហ៊ុន Cambodian PPSHV Expressway Co.,LTD។ រូបភាព៖ ក្រសួងសាធារណការ លោក ឆឹម ចំណាន បញ្ជាក់ដូច្នេះថា៖ «ការចុះ MOU ធ្វើជាលើកទី១សិន មិនទាន់បានធ្វើស៊ីជម្រៅនោះទេ។ ការយោគយល់គ្នាទៅវិញទៅមក [ដើម្បីអាចដឹង] ថាតើថ្ងៃទៅមុខទៀត ធ្វើយ៉ាងណាបន្តទៀត»។ អគ្គនាយក្រុមហ៊ុន Cambodian PPSHV Expressway Co.,LTD លោក មូ គុន ថ្លែងថា សម្រាប់រថយន្តចាប់ពី ៣០គ្រឿង ដល់ ១០០គ្រឿង ដែលបានធ្វើដំណើរលើផ្លូវល្បឿនលឿនក្នុងរយៈពេល ១ថ្ងៃ នឹងទទួលបានបញ្ចុះតម្លៃសេវា ២៥ភាគរយ។ ចំពោះរថយន្តធ្វើដំណើរក្នុង ១ថ្ងៃ ចាប់ពី ១០០គ្រឿងឡើងទៅ ក្រុមហ៊ុន នឹងបញ្ចុះតម្លៃ ៣០ភាគរយ នៃថ្លៃដើម។ អគ្គនាយកក្រុមហ៊ុន EXPRESSWAY រូបនេះ បានបញ្ជក់ថា៖ «សម្រាប់តម្លៃ គិតតាមរយៈចម្ងាយ គិតតាមជាក់ស្ដែងនៃចម្ងាយដែលពួកគេធ្វើដំណើរតាមច្រកនីមួយៗ ទៅតាមតម្លៃដែលបានចរចាគ្នា ហើយរថយន្តទាំងនោះ តម្រូវឱ្យបំពាក់ ETC»។ លោក មូ គុន បន្តថា ក្រោយពេលចុះ MOU ក្រុមហ៊ុន Cambodian PPSHV Expressway Co.,LTD រំពឹងថា នឹងមានរថយន្តធ្វើដំណើរកើនឡើងជាងមុន នៅតាមច្រកផ្លូវល្បឿនលឿនទាំង ៨ច្រក ចាប់ពីភ្នំពេញ-ព្រះសីហនុ។ លោក ឆឹម ចំណាន អគ្គនាយកប្រតិបត្តិសមាគមដឹកជញ្ជូនអ្នកដំណើរផ្លូវគោកកម្ពុជា។ រូបភាព៖ ក្រសួងសាធារណការ សូមជម្រាបថា ផ្លូវល្បឿនលឿនភ្នំពេញ-ក្រុងព្រះសីហនុ ដែលមានប្រវែង១៨៧គីឡូម៉ែត្រ ត្រូវបានដាក់ឱ្យប្រើប្រាស់ចាប់ពីខែវិច្ឆិកា ឆ្នាំ២០២២។ ផ្លូវនេះ បានចំណាយថវិកាសាងសង់ជាង ២០០០លានដុល្លារ ដែលវិនិយោគដោយក្រុមហ៊ុនសាជីវកម្មស្ពាននិងថ្នល់ចិន (CRBC) ពីប្រទេសចិនតាមរយៈក្រុមហ៊ុន Cambodian PPSHV Expressway Co.,Ltd៕	ភ្នំពេញ៖ សមាគមដឹកជញ្ជូនអ្នកដំណើរផ្លូវគោកកម្ពុជា និងក្រុមហ៊ុនផ្លូវល្បឿនលឿនភ្នំពេញ-ព្រះសីហនុ បានចុះអនុស្សរណៈយោគយល់គ្នា (MOU) ដើម្បីបញ្ចុះតម្លៃសេវាលើរថយន្តធ្វើដំណើរតាមផ្លូវល្បឿនលឿន។ ការបញ្ចុះតម្លៃនេះ ចាប់ពី ២៥ភាគរយ ទៅដល់ ៣០ភាគរយ នៃតម្លៃសេវាដើម។
ដើម្បីទទួលបានប្រូម៉ូសិនដ៏អស្ចារ្យនេះ លោកអ្នកគ្រាន់តែស្កែនចាយលុយ ជាមួយដៃគូពាណិជ្ជករដែលជាហាងកាហ្វេរបស់តារាផេ ដែលមានច្រើនជាង១០០០ហាង ក្នុងទីក្រុងភ្នំពេញ ក្រុងតាខ្មៅ ខេត្តសៀមរាប និងខេត្តបាត់ដំបង។ ប្រូម៉ូសិននេះ មានរយៈពេល៣ថ្ងៃ គឺ ចាប់ផ្តើមពីថ្ងៃទី៨ ដល់ថ្ងៃទី១០ ខែធ្នូ ឆ្នាំ២០១៨។ គួរបញ្ជាក់ថា លោកអ្នកអាចដាក់ប្រាក់ចូល ក្នុងកាបូបលុយអេឡិចត្រូនិក តារាផេ ឬតារាផេ App របស់ខ្លួន ដោយគ្រាន់តែធ្វើដំណើរទៅកាន់ភ្នាក់ងារ តារាផេ ដែលនៅជិតផ្ទះលោកអ្នកបំផុត ឬផ្ទេរប្រាក់ពីគណនីសន្សំ ឬគណនីចរន្ត នៃធនាគារកាណាឌីយ៉ា (CASA Account) ឬគណនីសន្សំ ឬគណនីចរន្ត នៃធនាគារប្រៃសណីយ៍កម្ពុជា ដែលមានភាពងាយស្រួល រហ័ស និងឥតគិតថ្លៃសេវា។ សម្រាប់ព័ត៌មានលម្អិត សូមទាក់ទងទៅកាន់មជ្ឈមណ្ឌល បម្រើសេវាកម្មអតិថិជនរបស់ តារាផេ តាមទូរស័ព្ទលេខ 081 799 888 ឬ ទំព័រហ្វេសប៊ុកផ្លូវការរបស់ តារាផេ។ មិនទាន់មានកម្មវិធីតារាផេ App មែនទេ? សូមទាញយកឥឡូវនេះ សម្រាប់ប្រព័ន្ធប្រតិបត្តិការ Android និង iOS តាមលីងខាងក្រោម៖ https://goo.gl/7tvY1E តារាផេ រហ័ស សុវត្ថិភាព គ្រប់ទីកន្លែង! (អត្ថបទពាណិជ្ជកម្ម)	ដើម្បីអបអរសាទរខួប១ឆ្នាំរបស់ខ្លួន ក្រុមហ៊ុនបច្ចេកវិទ្យា កាណាឌីយ៉ា-ហ្វុលលើតុន ម៉ូបែល ម៉ាន់នី ម.ក ដែលមានស្លាកសញ្ញាពាណិជ្ជកម្ម តារាផេ បានដាក់ជូននូវប្រូម៉ូសិន ដ៏អស្ចារ្យមួយគឺ បញ្ចុះតម្លៃរហូតដល់ ៨៥ភាគរយ រាល់ការស្កែនចាយលុយតាម ហាងកាហ្វេ ដែលជាពាណិជ្ជករ របស់ តារាផេ ទាំងអស់។
«ប្រមាថ« (ន) មានន័យថា ការបៀតបៀនគេ,ការញាំញីគេ,ការធ្វើទុក្ខបុកម្នេញគេឲ្យគេលំបាក,ការមើលងាយគេ។ បើប្រើជា(កិ) ក៏អាចប្រើបានដែរ។ មនុស្សប្រមាថសត្វ គឺជាមនុស្សបៀតបៀនសត្វ។ មនុស្សប្រមាថចាស់ មានន័យថា មនុស្សមើលងាយចាស់។ ពាក្យនេះ គឺសំដៅលើការប្រមាថ និងបៀតបៀនឲ្យខាតដល់ប្រយោជន៍គេ។ ចំណែកពាក្យ«ប្រមាទ» (ន) មានន័យថា ការភ្លេចស្មារតី,ការធ្វេសស្មារតី,ការធ្វេសប្រហែល។ បើប្រើជា(កិ) មានន័យថា ភ្លេច, ធ្វេស,ប្រហែល។ នៅក្នុងស្ថានភាពពិភពលោកកំពុងតែរាតត្បាតជំងឺកូវីដ-១៩ រួមទាំងកម្ពុជាដែរ គេអាចប្រើពាក្យទាំងពីរនេះក្នុងន័យឲ្យពលរដ្ឋទាំងអស់គួរកុំប្រមាទ ឬប្រមាថ ជំងឺកូវីដ-១៩ដែលជាជំងឺលាក់មុខ និងងាយឆ្លងពីមនុស្សម្នាក់ទៅមនុស្សម្នាក់យ៉ាងលឿន៕	ពាក្យថា«ប្រមាថ» និង«ប្រមាទ» មានសូរសៀងដូចគ្នាមែន តែអត្ថន័យខុសគ្នាទាំងស្រុង។ នេះបើយោងតាមការបញ្ជាក់ពីវចនានុក្រមខ្មែរសម្តេច ជួន ណាត។
សេចក្តីជូនដំណឹងរបស់ក្រសួងទេសចរណ៍ បញ្ជាក់ដូច្នេះថា៖«សណ្ឋាគារ និងម្ចាស់សេវាកម្មស្នាក់នៅដែលប្រើប្រាស់ផ្កាយក្លែងក្លាយ នឹងក្លាយជាកម្មវត្ថុនៃការពិន័យជាប្រាក់ស្របតាមអនុក្រឹត្យលេខ ១៦ អនក្រ.បក ចុះថ្ងៃទី១១ ខែមិថុនា ឆ្នាំ២០០៤ ស្តីពី ចំណាត់ថ្នាក់សណ្ឋាគារ និងសេវាកម្មស្នាក់នៅទេសចរណ៍ ដូចមានចែងនៅក្នុងមាត្រា ២១ និង មាត្រា ២២»។ ក្រសួងដដែល ក៏បានបង្ហាញខ្លឹមសារដែលមានចែងក្នុងមាត្រា ទាំង២ដែល ក្នុងនោះ មាត្រា ២១- ការប្រើប្រាស់ចំណាត់ថ្នាក់សណ្ឋាគារ និងសេវាកម្មស្នាក់នៅទេសចរណ៍ ហួសសុពលភាព ឬធ្វើការផ្សព្វផ្សាយចំណាត់ថ្នាក់សណ្ឋាគារ និងសេវាកម្មស្នាក់នៅទេសចរណ៍ ដោយគ្មានការទទួលស្គាល់ពីក្រសួងទេសចរណ៍ ត្រូវចាត់ទុកថាខុសច្បាប់ និងត្រូវផន្ទាទោស តាមច្បាប់ជាធរមាន។ ២.មាត្រា ២២- អ្នកទទួលខុសត្រូវគ្រប់គ្រងសណ្ឋាគារ និងសេវាកម្មស្នាក់នៅទេសចរណ៍ដែល ប្រព្រឹត្តល្មើសនឹងមាត្រា៦ មាត្រា២១ នៃអនុក្រឹត្យនេះ ត្រូវពិន័យរដ្ឋបាលជាប្រាក់ចំនួនពី ១ ០០០ ០០០ (មួយលាន) រៀលទៅ ៥ ០០០ ០០០ (ប្រាំលានរៀល)។ ក្នុងករណីសាមីខ្លួនមិន រាងចាល ត្រូវពិន័យជាប្រាក់ទ្វេដង៕	ភ្នំពេញ៖ ក្រសួងទេសចរណ៍ នឹងដាក់ពិន័យចំពោះម្ចាស់អាជីវកម្មសេវាកម្មស្នាក់នៅ(សណ្ឋាគារ) ដែលដែលប្រើប្រាស់ចំណាត់ថ្នាក់ផ្កាយក្លែងក្លាយ មិនមានការទទួលស្គាល់ដោយក្រសួងទេសចរណ៍ តាមអនុក្រិត្យ ស្ដីពីចំណាត់ថ្នាក់សណ្ឋាគារ។ នេះបើតាមសេចក្ដីជូនដំណឹងរបស់ក្រសួងទេសចរណ៍។
ខ្លោងទ្វារច្រកចូលកីឡដ្ឋានរបស់ក្លិបភ្នំពេញក្រោន ដែលសាងសង់ពីគ្រោងដែកស្រោបជ័រស្រួយពីខាងក្រៅ ដោយមានរចនាជាតួអក្សរនិងនិមិត្តសញ្ញារបស់ក្លិប បានរងការខូចខាតផ្នែកខាងក្រោមនិងផ្នែកខាងលើជាដំណំ ក្រោយរងការបោកបក់ពីខ្យល់កន្ត្រាក់លាយឡំជាមួយភ្លៀងនៅថ្ងៃអង្គារនេះ។ ខ្លោងទ្វារនេះបានសាងសង់កាលពីអំឡុងខែមិនា ឆ្នាំ២០១៨ ដោយបានចំណាយថវិកាប្រមាណ២ម៉ឺនដុល្លារ។ ខ្លោងទ្វារនេះសាងសង់ក្រោយក្លិបភ្នំពេញក្រោនផ្លាស់ប្តូរឈ្មោះកីឡដ្ឋានពី R.S.N ទៅ Smart R.S.N៕	ខ្លោងទ្វារកីឡដ្ឋានភ្នំពេញក្រោនត្រូវបានខ្យល់កន្ត្រាក់លាយឡំជាមួយភ្លៀង បោកបក់ខូចខាតជាដំណំនៅថ្ងៃទី២១ ខែឧសភានេះ។ ប៉ុន្តែហេតុការណ៍នេះ ពុំបង្កឲ្យមនុស្សរងគ្រោះថ្នាក់ និងបណ្តាលឲ្យខូចខាតរបស់របរមានតម្លៃដទៃទៀតឡើយ។
ថ្លែងក្នុងជំនួបជាមួយសហគមន៍បារាំងនៅទីក្រុងប៉េកាំង មុនជួបប្រធានាធិបតីចិន ស៊ី ជីនភីង នៅថ្ងៃទី៦ ខែមេសា លោក អេម៉ានុយអែល ម៉ាក្រុង និយាយថា បារាំងនឹងព្យាយាមធ្វើការជាមួយចិនក្នុងការទទួលខុសត្រូវរួមគ្នាសម្រាប់សន្តិភាព និងស្ថិរភាពនៅអ៊ុយក្រែន។ «ជាមួយនឹងទំនាក់ទំនងជិតស្និទ្ធជាមួយរុស្ស៊ីដែលត្រូវបានបញ្ជាក់ជាថ្មីក្នុងប៉ុន្មានថ្ងៃថ្មីៗនេះ ចិនអាចដើរតួនាទីយ៉ាងសំខាន់»។ លោក ម៉ាក្រុង លើកឡើងបែបនេះ ជាមួយនឹងការកត់សម្គាល់ជំហររបស់រដ្ឋាភិបាលក្រុងប៉េកាំងពីការប្រឆាំងទៅនឹងការប្រើប្រាស់អាវុធនុយក្លេអ៊ែរនៅអ៊ុយក្រែន ក៏ដូចជា សំណើសម្រាប់សន្តិភាពរវាងទីក្រុងកៀវ និងទីក្រុងមូស្គូផងដែរ។ នាដំណើរទស្សនកិច្ចលើកដំបូងរបស់ប្រធានាធិបតីបារាំងទៅកាន់ចិនក្នុងរយៈពេលបួនឆ្នាំចុងក្រោយ ជម្លោះក្នុងអ៊ុយក្រែន និងបញ្ហាពាណិជ្ជកម្ម ជាកម្មវត្ថុចម្បង។ លោក ម៉ាក្រុង រំពឹងរក្សាតុល្យភាពទំនាក់ទំនង ពាណិជ្ជកម្មរបស់ចិនជាមួយអឺរ៉ុបឡើងវិញក៏ដូចជាការការពារផលប្រយោជន៍របស់បារាំងនៅក្នុងតំបន់អាស៊ីប៉ាស៊ីហ្វិកផងដែរ។ «យើងមិនត្រូវផ្តាច់ខ្លួន ញែកខ្លួនចេញពីចិនឡើយ»។ លោក ម៉ាក្រុង ក៏បានសង្កត់ធ្ងន់បែបនេះ។ មុនទៅចិន លោក ម៉ាក្រុង ក៏បានពិភាក្សាអំពីទស្សនកិច្ចនេះអំឡុងពេលការសន្ទនាតាមទូរស័ព្ទជាមួយ ប្រធានាធិបតីអាមេរិក ចូ បៃឌិន។ ការិយាល័យរបស់លោក ម៉ាក្រុង បញ្ជាក់ថា ការសន្ទនានេះបានបង្ហាញពីឆន្ទៈរួមរបស់បារាំង និងអាមេរិកក្នុងការចូលរួមជាមួយចិនដើម្បីពន្លឿនការបញ្ចប់សង្គ្រាមនៅអ៊ុយក្រែន និងកសាងសន្តិភាពយូរអង្វែង៕	ប្រធានាធិបតីបារាំង អេម៉ានុយអែល ម៉ាក្រុង បានថ្លែងនាថ្ងៃពុធទី៥ ខែមេសាថា ចិនមានតួនាទីសំខាន់ក្នុងការស្វែងរកផ្លូវទៅកាន់សន្តិភាពនៅអ៊ុយក្រែន ខណៈលោកចាប់ផ្តើមដំណើរទស្សនកិច្ចបីថ្ងៃទៅកាន់ទីក្រុងប៉េកាំង។
លទ្ធផលនេះ បាននាំឲ្យចិនទទួលបានចំណាត់ថ្នាក់លេខ១ក្នុងពូល ហើយជប៉ុនដែលបានយកឈ្នះកម្ពុជា និងហ្វីលីពីន មានភាគរយខ្ពស់ឈានឡើងទៅវគ្គចុងក្រោយក្នុងចំណោមក្រុមលេខ២ឆ្នើម (Best Runners-Up)។ សម្រាប់ជំនួបជាមួយហ្វីលីពីន ក្រុម U23 កម្ពុជា ត្រូវការឈ្នះដើម្បីក្រុមអ្នកគាំទ្រខ្លួនប៉ុណ្ណោះ ពីព្រោះក្តីសុបិនទៅកាន់វគ្គបន្តបានបញ្ចប់ ដោយពួកគេមានតែ១ពិន្ទុប៉ុណ្ណោះ។ តាមលក្ខន្តិកៈដែលសហព័ន្ធកីឡាបាល់ទាត់ទ្វីបអាស៊ី (AFC) បានកំណត់ ចិនដែលជាម្ចាស់ផ្ទះសម្រាប់វគ្គចុងក្រោយដែលមាន១៦ក្រុមចូលរួមនោះ បានទទួលកៅអីជាស្វ័យប្រវត្តិហើយសម្រាប់ការប្រកួតនៅទឹកដីខ្លួននាឆ្នាំ២០១៨ ។ ដូច្នេះ ការទទួលចំណាត់ថ្នាក់លេខ១ពូល J របស់ចិន នាំឲ្យក្រុមចំណាត់ថ្នាក់លេខ២ ត្រូវឡើងដល់៦ក្រុម ដែលត្រូវចូលរួមជាមួយក្រុមកំពូលតារាងទាំង១០ពូល៕	ក្រុមកីឡាបាល់ទាត់ជម្រើសជាតិអាយុក្រោម២៣ឆ្នាំចិន បានយកឈ្នះ U23 ជប៉ុន ២-១ នាការប្រកួតចុងក្រោយពូល J នៃវគ្គជម្រុះពានរង្វាន់ AFC U23 Championship 2018 នៅពហុកីឡដ្ឋានជាតិអូឡាំពិកល្ងាចថ្ងៃអាទិត្យនេះ។
ក្នុងពិធីបើកកម្មវិធីពិព័រណ៍ចិន-អាស៊ីខាងត្បូងលើកទីប្រាំពីរ លោក វ៉ាង យី បានលើកឡើងថា ចិន និងបណ្តាប្រទេសអាស៊ីខាងត្បូងគួរតែពង្រឹងទំនុកចិត្តលើគ្នាទៅវិញទៅមកជាយុទ្ធសាស្ត្រ គាំទ្រគ្នាទៅវិញទៅមកក្នុងកិច្ចការអន្តរជាតិ និងតំបន់ បើកចំហសេរីភាពក្នុងតំបន់ កសាងកិច្ចសហប្រតិបត្តិការក្នុងតំបន់ឱ្យកាន់តែជិតស្និទ្ធ ការពារផលប្រយោជន៍នៃប្រទេសកំពុងអភិវឌ្ឍ និងការពារយុត្តិធម៌អន្តរជាតិ។ ប្រមុខការទូតចិនរូបនេះក៏ជំរុញឱ្យភាគីទាំងពីរពង្រឹងការតភ្ជាប់កាន់តែស៊ីជម្រៅ ជំរុញការសាងសង់ច្រករបៀងសំខាន់ៗ ដូចជាច្រករបៀងសេដ្ឋកិច្ចចិន-ប៉ាគីស្ថាន និងផ្លូវរថភ្លើងឆ្លងកាត់ព្រំដែនចិន-នេប៉ាល់ ពន្លឿនការសាងសង់ច្រករបៀងសំខាន់ៗ និងគម្រោងនានា ដើម្បីជំរុញតំណើនសេដ្ឋកិច្ចក្នុងតំបន់។ ទាំងភាគីចិន និងអាស៊ីខាងត្បូងគួរតែពង្រឹងកិច្ចសហប្រតិបត្តិការសេដ្ឋកិច្ច និងពាណិជ្ជកម្មឱ្យកាន់តែស៊ីជម្រៅ ជំរុញបន្ថែមទៀតនូវការសម្របសម្រួលពាណិជ្ជកម្មជំរុញកិច្ចសហប្រតិបត្តិការវិនិយោគតាមរយៈការសាងសង់និងការតភ្ជាប់យ៉ាងជិតស្និទ្ធនៃសង្វាក់ផលិតកម្ម និងការផ្គត់ផ្គង់ពិភពលោក។ លោក វ៉ាង យី បានបន្ថែមបែបនេះ។ ទន្ទឹមនឹងនេះ លោក វ៉ាង ក៏បានសង្កត់ធ្ងន់ថា ពិព័រណ៍ចិន-អាស៊ីខាងត្បូងបានក្លាយជាវេទិកាដ៏សំខាន់មួយសម្រាប់ការលើកកម្ពស់ការផ្លាស់ប្តូរ និងកិច្ចសហប្រតិបត្តិការរវាងភាគីទាំងពីរ និងពិភពលោកទាំងមូល។ អ្នកចូលរួមមួយចំនួនក្នុងពិធីបើកពិព័រណ៍បាននិយាយថា បណ្តាប្រទេសអាស៊ីខាងត្បូងបានចូលរួមយ៉ាងសកម្មដើម្បីកសាងរួមគ្នាប្រកបដោយគុណភាពខ្ពស់នៃគំនិតផ្តួចផ្តើមខ្សែក្រវ៉ាត់ និងផ្លូវជាមួយចិន ដែលសម្រេចបានលទ្ធផលជាផ្លែផ្កា។ គួរបញ្ជាក់ថា ពិព័រណ៍ចិន-អាស៊ីខាងត្បូងនឹងប្រព្រឹត្តទៅចាប់ពីថ្ងៃទី១៦ រហូតដល់ថ្ងៃទី២០ ខែសីហា។ ពិព័រណ៍នេះ ត្រូវបានរៀបចំឡើងដោយក្រសួងពាណិជ្ជកម្មចិន និងរដ្ឋាភិបាលខេត្តយូណាន ខណៈបានទាក់ទាញអ្នកតាំងពិព័រណ៍ប្រមាណជិត២ពាន់នាក់មកពីជាង៦០ប្រទេស៕	រដ្ឋមន្ត្រីការបរទេសចិនលោក វ៉ាង យី នៅថ្ងៃទី១៦ ខែសីហា ក្នុងពិព័រណ៍ចិន-អាស៊ីខាងត្បូងលើកទីប្រាំពីរ បានអំពាវនាវឱ្យមានកិច្ចសហប្រតិបត្តិការកាន់តែជិតស្និទ្ធរវាងចិន និងបណ្តាប្រទេសអាស៊ីខាងត្បូង។ ពិព័រណ៍ចិន-អាស៊ីខាងត្បូងលើកទីប្រាំពីរបានប្រព្រឹត្តទៅនៅខេត្តយូណាន។
ក្នុងន័យនេះនាយករដ្ឋមន្ត្រី ហ៊ុន សែន បាននិយាយប្រាប់កម្មកររោងចក្រជាង១ម៉ឺននាក់ថា បើពួកគេចង់រក្សាការងារធ្វើនោះ កុំផ្ដល់ឱកាសឲ្យអ្នកដទៃ ឬបរទេសចូលមករំខានកិច្ចការកម្ពុជា ខណៈគណបក្សប្រជាជន ដែលកំពុងដឹកនាំរដ្ឋាភិបាល បានខិតខំរក្សាសន្តិភាពប្រទេសជាតិ។ ត្រង់ចំណុចនេះសម្ដេច ហ៊ុន សែន ទំនងជាមិនចង់ឲ្យកម្មកររោងចក្រ ងាកទៅគាំទ្រគណបក្សដទៃ ដែលជាដៃគូប្រកួតប្រជែងនយោបាយជាមួយគណបក្សប្រជាជនឡើយ។ ថ្លែងក្នុងពិធីជួបសំណេះសំណាល ជាមួយកម្មកររោងចក្រ នៅព្រឹកថ្ងៃទី២៧ ធ្នូនេះ ប្រមុខរដ្ឋាភិបាល បានរម្លឹកពីការកសាងហេដ្ឋារចនាសម្ព័ន្ធក្នុងប្រទេស ការបង្កើតរោងចក្រ និងផ្ដល់ការងារធ្វើដល់ប្រជាពលរដ្ឋ តាមសហគ្រាសធុនតូច និងមធ្យមផងដែរ។ នេះមិនមែនលើកទី១ទេ ដែលសម្ដេច ហ៊ុន សែន ប្រាប់ឲ្យកម្មកររោងចក្រ ឲ្យសម្លឹងមើលស្នាដៃរដ្ឋាភិបាល និងបន្តគាំទ្រដល់គណបក្សប្រជាជនកម្ពុជា ដឹកនាំប្រទេស៕	ភ្នំពេញ៖ សម្ដេចនាយករដ្ឋមន្ត្រី ហ៊ុន សែន បាននិយាយថា រដ្ឋាភិបាលនឹងជំរុញឲ្យអ្នកវិនិយោគបង្កើតរោងចក្រនៅតាមបណ្ដាខេត្ត សម្រាប់ឲ្យប្រជាពលរដ្ឋអាចរកការងារធ្វើ ដោយមិនចាំបាច់ឡើងមកភ្នំពេញឡើយ។ តាមរយៈផែនការនេះ ប្រមុខរដ្ឋាភិបាល ក៏បានអំពាវនាវឲ្យកម្មកររោងចក្រទាំងអស់ ចូលរួមការពារសន្តិភាព ស្ថិរភាព និងសុវត្ថិភាពសង្គម ដើម្បីការអភិវឌ្ឍប្រទេស។
កាសែតអាមេរិក New York Times ផ្សាយថា តម្លៃនៃរូបិយបណ្ណរបស់ចិន «យ៉ន់» បានធ្លាក់ចុះជាលំដាប់ គិតចាប់ពីពាក់កណ្តាលខែមេសា ឆ្នាំ២០១៨មក ហើយកាលពីថ្ងៃទី៣០ ខែតុលា តម្លៃរបស់លុយយ៉ន់ បានធ្លាក់ចុះដល់កម្រិតគួរឲ្យព្រួយបារម្ភ (ជិត៧យ៉ន់ប្រឆាំងនឹង១ដុល្លារ) ក្នុងរយៈពេល១០ឆ្នាំចុងក្រោយ។ រដ្ឋបាលលោកដូណាល់ ត្រាំ មិនពេញចិត្តនោះឡើយ នៅពេលដែលរូបិយណ្ណយ៉ន់របស់ចិនចេះតែបន្តធ្លាក់ចុះបែបនេះ ដ្បិតថាក្នុង ន័យសេដ្ឋកិច្ច វាអាចផ្តល់ផលចំណេញដល់អ្នកនាំចេញរបស់ក្រុងប៉េកាំង។ ក្នុងសមភូមិសង្គ្រាមពាណិជ្ជកម្មរវាងមហាអំណាចពិភពលោកទាំងពីរនេះ រូបិយណ្ណអាចក្លាយជាអាវុធដ៏មានប្រសិទ្ធភាពបំផុតមួយ។ ប៉ុន្តែរដ្ឋាភិបាលចិនក៏ត្រូវប្រុងប្រយ័ត្នខ្ពស់ចំពោះការសម្រេចចិត្តរបស់ខ្លួនផងដែរ។ ទោះបីជាយ៉ាងនេះក្តី រដ្ឋាភិបាលក្រុងប៉េកាំង ក៏មានហេតុផលមួយចំនួន ក្នុងការទប់ស្កាត់មិនឲ្យលុយយ៉ន់ធ្លាក់ចុះផងនោះ ដ្បិតថា ការធ្លាក់ចុះនៃតម្លៃរូបិយបណ្ណនឹងបង្កជាផលប៉ះពាល់ដល់ក្រុមហ៊ុន ឬបុគ្គលដែលប្រើប្រាស់លុយនោះតែម្តង។ តួយ៉ាង គេមើលឃើញថា រដ្ឋាភិបាលចិនប្រឹងប្រែងបង្កើតយន្តការផ្សេងៗ ដើម្បីទប់ស្កាត់មិនឲ្យតម្លៃលុយយ៉ន់ធ្លាក់ចុះលឿនពេកដែរ។ ១.តើមានអ្វីកើតឡើង ប្រសិនបើលុយយ៉ន់ចិនធ្លាក់ចុះខ្លាំងប្រឆាំងនឹងលុយដុល្លារអាមេរិក? ការធ្លាក់ចុះនៃតម្លៃលុយយ៉ន់ចិនប្រឆាំងនឹងលុយដុល្លារអាមេរិក នឹងផ្តល់ផលវិជ្ជមានដល់ម្ចាស់រោងចក្ររបស់ចិន ពេលពួកគេនាំចេញទំនិញទៅទីផ្សារសហរដ្ឋអាមេរិក។ ឧទាហរណ៍ថា អ្នកជាម្ចាស់រោងចក្រក្នុងប្រទេសចិន ដែលផលិតទំនិញមួយប្រភេទ ហើយអ្នកលក់ទំនិញនោះកាន់ហាងអាជីវកម្មអាមេរិកមួយកន្លែង ក្នុងតម្លៃ១ដុល្លារ។ សម្រាប់ទំនិញដែលនាំចូលពីចិនក្នុងតម្លៃមួយដុល្លារនេះ ហាងក្នុងសហរដ្ឋអាមេរិកនឹងលក់ចេញក្នុងតម្លៃច្រើនជាងនេះ ដ្បិតថា ពួកគេនៅទទួលរ៉ាប់រង់ចំពោះតម្លៃដឹកជញ្ជូន និងស្តុកទុកជាដើម។ នៅពេលលុយ៦យ៉ន់ស្មើនឹងមួយដុល្លារអាមេរិក នេះមានន័យថា ទំនិញដែលត្រៀមដាក់លក់មានតម្លៃ៦យ៉ន់។ ប៉ុន្តែនៅពេលរូបិយបណ្ណកើនឡើងដល់៧ យ៉ន់ស្មើនឹងមួយដុល្លារវិញនោះ(ការដោះដូររូបិយបណ្ណបរទេស ចំនួនកាន់តែខ្ពស់មានន័យថា រូបិយបណ្ណខ្សោយ) នេះមានន័យថាទំនិញដែលមានតម្លៃមួយដុល្លារពីមុន មានតម្លៃស្មើនឹង៧យ៉ន់ ក្នុងសហរដ្ឋអាមេរិក។ និយាយបែបផ្សេង ការប្រែប្រួលលុយយ៉ន់ចិន បែបនេះ បណ្តាលឲ្យតម្លៃនៃទំនិញមួយប្រភេទនេះ ធ្លាក់ចុះថោកពី១ដុល្លារមកត្រឹម៨៥,៧សេនវិញ ប៉ុន្តែទំនិញដើមគឺមានតម្លៃ៦យ៉ន់ដដែល ក្នុងទីផ្សារអាមេរិក។ យ៉ាងណាមិញ ដើម្បីប្រកួតប្រជែងទិញ និងលក់ទំនិញជាប្រាក់ដុល្លារក្នុងទីផ្សារអាមេរិក អាជីកម្មអាមេរិក ត្រូវតែកាត់បន្ថយតម្លៃទំនិញរបស់ខ្លួន។ ម្យ៉ាងវិញទៀត ការធ្លាក់ចុះនៃតម្លៃរូបិយបណ្ណ ក៏អាចជួយក្រុមហ៊ុននាំចេញរបស់ចិន យកឈ្នះលើការដំឡើងពន្ធនាំចូលរបស់លោក ដូណាល់ ត្រាំផងដែរ។ បច្ចុប្បន្ននេះ សហរដ្ឋអាមេរិក បានដំឡើងពន្ធនាំចូលប្រមាណ១០ភាគរយលើទំនិញចិនជាច្រើនមុខ ដែលចូលទៅដល់កំពង់ផែអាមេរិក។ ប៉ុន្តែប្រសិនបើតម្លៃលុយយ៉ន់ចិនធ្លាក់ចុះចំនួន១០ភាគរយនោះ នេះមានន័យថា ការដំឡើងពន្ធមិនមានផលប៉ះពាល់អ្វីនោះឡើយលើក្រុមហ៊ុននាំចេញរបស់ចិន។ ២.ការទម្លាក់តម្លៃលុយយ៉ន់អាចជា អាវុធមុខពីរសម្រាប់ចិន គេអាចស្រមៃឃើញ កាលពីបីឆ្នាំមុន ពេលសេដ្ឋកិច្ចរបស់ខ្លួនមានកំណើនយឺត ចិនបានសម្រេចទម្លាក់តម្លៃលុយយ៉ន់របស់ខ្លួន ដើម្បីជាផ្នែកមួយជួយទៅដល់បណ្តារោងចក្រចិន។ នៅពេលនោះដែរ ហិរញ្ញវត្ថុ និងទីផ្សារពិភពលោក បានរង្គោះរង្គើជាខ្លាំង។ ក្រោយមករដ្ឋាភិបាលចិនបានដុតដៃដុតជើង ចេញមុខពន្យល់ដល់ប្រជាពលរដ្ឋ និងក្រុមហ៊ុន ដែលបានចាប់ផ្តើមបង្វែរប្រាក់របស់ពួកគេចេញទៅបរទេស។ បើពិតទៅ សេដ្ឋកិច្ចចិនត្រូវបានប្រាក់យ៉ន់ជាចាំបាច់ សម្រាប់ធ្វើចរាចរក្នុងចរន្តទីផ្សាររបស់ខ្លួន ។ ដោយសារតែមេរៀនមួយនេះហើយ ទើបមួយឆ្នាំក្រោយមក រដ្ឋាភិបាលចិនបានចំណាយប្រាក់ជាង៥០០ ពាន់លានដុល្លារ ដែលយកចេញពីរូបិយបណ្ណបម្រុងរបស់ខ្លួន ទៅជួយទប់ស្កាត់ការធ្លាក់ចុះយ៉ាងគំហុកនៃតម្លៃលុយយ៉ន់។ ម្យ៉ាងវិញទៀត ទីក្រុងប៉េកាំងក៏បានចាប់ផ្តើមពង្រឹងការគ្រប់គ្រងប្រព័ន្ធហិរញ្ញវត្ថុរបស់ខ្លួន និងបានប្រើប្រាស់វិធីសាស្ត្រមួយចំនួន ដើម្បីរារាំងមិនឲ្យប្រជាពលរដ្ឋ និងក្រុមហ៊ុនចិន នាំយកប្រាក់ចេញពីប្រទេសដូចមុនទៀត។ អ្នកជំនាញមួយចំនួន យល់ឃើញថា បើទោះបីជាសង្គ្រាមពាណិជ្ជកម្មកាន់តែតានតឹង និងគ្មានផ្លូវចេញក្តី ចិនប្រហែលជាស្វះស្វែងរកវិធីផ្សេងៗ ដែលមានសុវត្ថិភាព ជាងការទម្លាក់តម្លៃរូបិយបណ្ណរបស់ខ្លួន។ ដូចអ្វីពីអតីតកាលបានបង្ហាញស្រាប់ ការប្រើប្រាស់លុយយ៉ន់ជាអាវុធ ដូចជាអាវុធមុខពីរ ដែលអាចធ្វើឲ្យចិនខូចខាតមិនតិចឡើយ៕	ខណៈសហរដ្ឋអាមេរិក និងមហាយក្សចិនកំពុងស្ថិតក្នុងសមភូមិពាណិជ្ជកម្មយ៉ាងក្តៅគគុក ពិភពលោកកំពុងរង់ចាំមើលថាតើក្រុងប៉េកាំងនឹងបន្តប្រើប្រាស់យុទ្ធសាស្ត្រអ្វីទៀតដើម្បីយកប្រៀបលើអាមេរិកក្នុងសង្គ្រាមនេះ។ អ្នកជំនាញមើលឃើញថា អាវុធដ៏មានឥទ្ធិពលរបស់ចិនបច្ចុប្បន្ននេះគឺ ការទម្លាក់តម្លៃរូបិយបណ្ណខ្លួនប្រឆាំងលុយដុល្លារ។
ក្រសួងសុខាភិបាល ព្រមានដូច្នេះថា៖«ក្នុងករណី លោក លោកស្រី ជាម្ចាស់មជ្ឈមណ្ឌលកែសម្ផស្ស និងថែរក្សាសម្ផស្សណា មិនគោរព និងមិនអនុវត្តសេចក្តីជូនព័ត៌មាននេះ ក្រសួងសុខាភិបាល នឹងមានវិធានការរឹងរ៉ឹងទៅតាមច្បាប់ និងលិខិតបទដ្ឋានគតិយុត្តិ ដែលមានជាធរមាន»។ ក្រសួង បញ្ជាក់ថា ការចេញវិធានការនេះ គឺដើម្បីពង្រឹងការអនុវត្តឲ្យស្របតាមបទដ្ឋានបច្ចេកទេស ដែលធានាបាននូវសុវត្ថិភាព គុណភាព និង ប្រសិទ្ធភាព ក្នុងការផ្តល់សេវាកែសម្ផស្ស និង ថែរក្សាសម្ផស្សដល់អតិថិជន។ ក្រសួងសុខាភិបាល សង្កេតឃើញមានមជ្ឈមណ្ឌលកែសម្ផស្ស និងមជ្ឈមណ្ឌលថែរក្សាសម្ផស្សមួយចំនួន កំពុងដំណើរការដោយពុំមានច្បាប់អនុញ្ញាត៕	ក្រសួងសុខាភិបាល ប្រាប់ម្ចាស់មជ្ឈមណ្ឌលកែសម្ផស្ស និង ម្ចាស់មជ្ឈមណ្ឌលថែរក្សាសម្ផស្សទាំងអស់ ដែលកំពុងដំណើរដោយមិនទាន់មានច្បាប់ ឬក៏មានបំណងចង់បើក ឲ្យទាក់ទងទៅក្រសួងសុខាភិបាល ដើម្បីទទួលបានច្បាប់អនុញ្ញាតត្រឹមត្រូវ។ ក្រសួងសុខាភិបាល បានចេញសេចក្តីជូនព័ត៌មាននេះ តាំងពីថ្ងៃទី៣១ ខែមករា ឆ្នាំ២០២០ ដោយអ្នកស្រីវេជ្ជបណ្ឌិត ឱ វណ្ណឌីន ជាអ្នកនាំពាក្យ ចុះហត្ថលេខាជំនួសលោករដ្ឋមន្ត្រី ម៉ម ប៊ុនហេង។
ញ៉ាំអាហារដែលផ្តល់សុខភាព ការជ្រើសរើសអាហារទទួលទាន គឺជារឿងសំខាន់ណាស់ ដើម្បីទទួលបានសុខភាពល្អ។ បើសិនជាអ្នក ត្រឡប់ពីធ្វើការ ឬសាលារៀន ដែលត្រូវឆ្លងកាត់ផ្លូវដ៏វែងឆ្ងាយ និងឃ្លានខ្លាំងទៀតនោះ យកល្អ គួរតែជ្រើសរើសការញ៉ាំទឹកប៉ោម ជំនួសការញ៉ាំនំអ្វីផ្សេង។ ក្រៅពីនេះ អ្នកត្រូវជ្រើសរើស ការញ៉ាំអាហារសម្បូរប្រូតេអ៊ីន បន្លែ និងផ្លែឈើឲ្យបានច្រើន។ ចំណាយពេលហាត់ប្រាណ ចំពោះការហាត់ប្រាណនេះដែរ ប្រុសៗ អាចជ្រើសរើសលំហាត់ប្រាណ ដោយការលើកទម្ងន់ ប៉ុន្តែ មិនត្រូវលើក ទម្ងន់ធ្ងន់ៗពេកទេ ជាពិសេស មនុស្សវ័យក្មេងតែម្តង ព្រោះវាអាចបណ្តាលឲ្យ ស្រុញកម្ពស់បាន។ ក្រៅពីនេះ អ្នកក៏អាចហាត់ប្រាណ លើកីឡាណាមួយ ដែលប្រើកម្លាំងតិចតួចបានដែរ ដូចជា ការរាំ ហាត់ក្បាច់យូហ្គា រត់ ជិះកង់ និងកីឡាផ្សេងៗ។ ទទួលទានទឹកច្រើន ទឹក គឺជាភេសជ្ជៈដ៏ល្អបំផុត ដែលគ្មានផលអាក្រក់ ចំពោះសុខភាពឡើយ តែអាចជួយអ្នក ឲ្យមានអារម្មណ៍ល្អ និងស្រស់ស្រាយ បានយ៉ាងស័ក្តិសិទ្ធ។ ដូច្នេះ ចូរព្យាយាមញ៉ាំទឹក យ៉ាងហោចណាស់ ៥ ទៅ ៨ កែវក្នុងមួយថ្ងៃ បើសិនជាអាចធ្វើទៅបាន។ ទឹក នឹងជួយអ្នកញ៉ាំអីឆាប់ឆ្អែត ដូច្នេះ វាពិតជាមិនងាយ ធ្វើឲ្យអ្នកញ៉ាំអាហារច្រើនជ្រុល រហូតដល់ធាត់លើសទម្ងន់ឡើយ។ គេងគ្រប់គ្រាន់ បើសិនជាអ្នក មិនបានគេងគ្រប់គ្រាន់ទេ អ្នកនឹងមិនមានសុខភាពល្អឡើយ ហើយក៏អាចប្រឈមខ្លាំង នឹងការឡើងទម្ងន់ទៀត ព្រោះរាងកាយ ត្រូវការរំលាយជាតិខ្លាញ់នៅពេលគេង ដូច្នេះ ខ្លាញ់នឹងនៅសល់ក្នុងខ្លួនកាន់តែច្រើន នៅពេលអ្នកមិនបានគេង។ អ្វីដែលសំខាន់ គឺធ្វើយ៉ាងណា គេងឲ្យបានចាប់ពី ៨ ទៅ ១០ ម៉ោងក្នុងមួយប់ ឬយ៉ាងហោចណាស់ ៦ ម៉ោងដែរ៕ ត្រួតពិនិត្យដោយ www.health.com.kh	ជាធម្មតា រាងកាយដែលមានភាពស្វែល និងសុខភាពល្អទៀតនោះ គឺជាក្តីប៉ងប្រាថ្នា របស់មនុស្សគ្រប់រូប ជាពិសេស មនុស្សស្រីតែម្តង។ នេះដោយសារតែរាងកាយស្វែល ឬស្លីមនោះ នឹងផ្តល់ទំនុកចិត្តដល់មនុស្ស សម្រាប់ជីវភាពរស់នៅ គ្រប់ប្រភេទតែម្តង។ យ៉ាងណាមិញ វាពិតជារឿងមួយ មិនពិបាកឡើយ បើសិនជាអ្នក ចង់បានរាងកាយដ៏ស្វែល និងមានសុខភាពល្អទៀតនោះ ប៉ុន្តែ អ្នកត្រូវតែមានការប្តេជ្ញាចិត្ត ទៅលើវាដែរទើបបាន។
ក្រុមយុវជនល្ខោនខោលកម្ពុជា នឹងរៀបចំការសម្ដែងទស្សនីយភាពល្ខោនខោលលើកទី៣ដោយឥតគិតថ្លៃ នៅថ្ងៃទី២៩ តុលាខាងមុខ នៅសាលសន្និសីទសាកលវិទ្យាល័យប៊ែលធីអន្តរជាតិ។ ការសម្តែង នឹងធ្វើឡើង២ដង គឺនៅពេលព្រឹក និង ពេលរសៀល ដោយដកស្រង់ឈុត«ចម្បាំងសត្វតាឡុង»ក្នុងរឿងរាមកេរ្តិ៍ មកបង្ហាញ។ លោក សយ ច័ន្ទបូរី អនុប្រធានក្រុមយុវជនល្ខោនខោលកម្ពុជា បានប្រាប់សារព័ត៌មានthmeytthmey.com ថា គោលបំណងnSការរៀបចំសម្ដែងល្ខោនខោលនេះ គឺដើម្បីពង្រីកការយល់ដឹងបន្ថែម និងផ្សព្វផ្សាយសិល្បៈល្ខោនខ្មែរទៅដល់សាធារណជន ពិសេសយុវជន។ ការចូលរួមរបស់មហាជន គឺជួយជ្រោមជ្រែង និងផ្សព្វផ្សាយភាពថ្កុំថ្កើននៃវប្បធម៌ខ្មែរ ក្នុងឆាកអន្តរជាតិ។ នេះបើតាម លោក ច័ន្ទបូរី ដែលបន្តទៀតថា សិល្បករជាង៧០នាក់ ដែលជាសិស្សល្ខោនខោលនៃសាលាមធ្យមវិចិត្រសិល្បៈការនឹងចូលរួមសម្ដែងនេះ។ អនុប្រធានក្រុមយុវជនល្ខោនខោល ក៏អំពាវនាវដល់យុវជន និងសាធារណជនទូទៅ ឲ្យចូលរួមឲ្យបានច្រើនកុះករ ដើម្បីលើកទឹកចិត្តសិល្បករ និងចូលរួមថែរក្សា និងផ្សព្វផ្សាយសិល្បៈវប្បធម៌ខ្មែរ។ ល្ខោនខោល ឬល្ខោនពាក់របាំងមុខ គឺជាល្ខោនមួយដែលមានអាយុកាលចំណាស់តាំងពីមុនសម័យអង្គរ ក្នុងសតវត្សទី៩ តាមរយៈចម្លាក់លឹបតាមជញ្ជាំងប្រាសាទអង្គរ។ ល្ខោនខោលជាសម្បត្តិវប្បធម៌អរូបីរបស់កម្ពុជា ដែលត្រូវបានអភិវឌ្ឍន៍ដោយបុរសទាំងស្រុង ក្នុងការរាំប្រចាំព្រះរាជវាំងបុរាណខ្មែរ៕	ភ្នំពេញ៖ការសម្ដែងល្ខោនខោល ត្រង់ឈុតចម្បាំងសត្វតាឡុង ក្នុងរឿងរាមកេរ្តិ៍ នឹងត្រូវដំឡើងដើម្បីសម្ដែងជូនមហាជនទស្សនាឥតគិតថ្លៃ នៅថ្ងៃទី២៩ តុលា ខាងមុខ នៅសាលសាកលវិទ្យាល័យប៊ែលធី។
កាលពីថ្ងៃទី៦ ខែសីហាកន្លងទៅ ស្របពេលទំនាក់ទំនងអាមេរិក និងចិនកាន់តែល្អក់កករ ប្រធានាធិបតី ដូណាល់ ត្រាំ បានចុះហត្ថលេខាលើបញ្ជាប្រតិបត្តិមួយហាមក្រុមហ៊ុនអាមេរិកទាំងអស់រកស៊ីជាមួយក្រុមហ៊ុន ByteDance ជាម្ចាស់កម្មវិធីកម្សាន្តកំពុងល្បី TikTok នៅ៤៥ថ្ងៃបន្ទាប់ ហើយបញ្ជាឲ្យ TikTok ចរចរចាជាមួយក្រុមហ៊ុនអាមេរិកណាមួយដើម្បីលក់ប្រតិបត្តិការរបស់ខ្លួនទៀតផង។ TikTok ប្រកាសថា ខ្លួននឹងជំទាស់បញ្ជានេះ។ ក្នុងសេចក្ដីថ្លែងការណ៍ថ្ងៃទី២២ ខែសីហា TikTok បញ្ជាក់ថា ទោះខ្លួនមិនយល់ស្របជាមួយក្ដីបារម្ភរបស់រដ្ឋបាលអាមេរិកក្ដី ក៏ខ្លួនបានចំណាយពេលច្រើនឆ្នាំមកនេះជាមួយនឹងឆន្ទៈស្មោះត្រង់ដើម្បីរកដំណោះស្រាយល្អប្រសើរ។ កម្មវិធីកម្សាន្តដដែលបន្តថា អ្វីដែលខ្លួនបានជួបទៅវិញនោះ គឺកង្វះនីតិវិធី ព្រោះរដ្ឋាភិបាលអាមេរិកមិនចាប់អារម្មណ៍ការពិតឡើយ ហើយព្យាយាមប្រជ្រៀតខ្លួនឯងចូលក្នុងការចរចារវាងក្រុមហ៊ុនឯកជនទៅទៀត។ «ដើម្បីធានាថា នីតិរដ្ឋមិនបាត់បង់ ហើយក្រុមហ៊ុនយើង និងអ្នកប្រើប្រាស់ត្រូវបានគោរព យើងគ្មានជម្រើសអ្វីក្រៅពីតតាំងបញ្ជាប្រតិបត្តិតាមផ្លូវតុលាការឡើយ។» នេះជាការបញ្ជាក់របស់ TikTok ដោយបន្ថែមថា ការប្ដឹងនឹងធ្វើនៅសប្ដាហ៍ក្រោយ។ អ្វីដែលអាមេរិកបារម្ភខ្លាំងពី TikTok ដែលមានអ្នកប្រើប្រាស់ជាង១០០លាននាក់នៅអាមេរិក និងជាង១ពាន់លាននាក់នៅទូទាំងពិភពលោក គឺទិន្នន័យអ្នកប្រើប្រាស់ដែលអាចធ្លាក់ចូលដល់ដៃរដ្ឋាភិបាលចិន ខណៈចិនមានច្បាប់កំណត់ឲ្យក្រុមហ៊ុនខ្លួនផ្ដល់ព័ត៌មានសម្រាប់ការស៊ើបអង្កេតណាមួយ។ ទាំងទីក្រុងប៉េកាំង ទាំង ByteDance សុទ្ធតែបានទាត់ចោលការចោទប្រកាន់បែបនេះ។ ទាក់ទងការលក់ប្រតិបត្តិការវិញ ទីភ្នាក់ងារព័ត៌មាន AFP ផ្សាយថា ក្រុមហ៊ុនបច្ចេកវិទ្យាMicrosoft និង Oracle ស្ថិតក្នុងការចរចាជាមួយ TikTok លើកិច្ចព្រមព្រៀងទិញលក់ប្រតិបត្តិការនៅអាមេរិក។ ដោយឡែកក្រុមហ៊ុន Oracle ក៏ចង់ទិញប្រតិបត្តិការ TikTok នៅអូស្ត្រាលី នូវែលសេឡង់ និងកាណាដាផងដែរ៕	កម្មវិធីវីដេអូខ្លីៗ TikTok នៅថ្ងៃទី២២ ខែសីហា និយាយថា ខ្លួននឹងប្ដឹងជំទាស់វិធានការរបស់ប្រធានាធិបតីអាមេរិក ដូណាល់ ត្រាំ មកលើខ្លួនជាមួយនឹងហេតុផលថា ប៉ះពាល់សន្តិសុខអាមេរិក។ ក្នុងសេចក្ដីថ្លែងការណ៍របស់ខ្លួន កម្មវិធីកម្សាន្តដ៏មានប្រជាប្រិយភាពរបស់ចិនមួយនេះអះអាងថា រដ្ឋបាលលោក ត្រាំ មិនខ្វល់ពីការពិតឡើយ។
ក្នុងបញ្ជាប្រតិបត្តិចេញថ្ងៃទី១៥ ខែមេសា លោក ចូ បៃឌិន បានពង្រីកការរឹតត្បិតក្រុមហ៊ុនអាមេរិកពីការទិញបណ្ណបំណុលរដ្ឋរបស់រុស្ស៊ីមិនថាពីរដ្ឋាភិបាល ធនាគារកណ្ដាល ឬមូលនិធិរដ្ឋឡើយ។ វិធានការដែលនឹងអនុវត្តពីថ្ងៃទី១៤ ខែមិថុនា មានគោលដៅបង្អាក់ការព្យាយាមរបស់រុស្ស៊ីក្នុងការប្រមូលហិរញ្ញវត្ថុពីទីផ្សារអន្តរជាតិ។ ជាមួយគ្នានេះ អាមេរិក ក៏ដាក់ទណ្ឌកម្មលើបុគ្គលចំនួន៣២នាក់ដែលត្រូវចោទថា លូកលាន់ការបោះឆ្នោតឆ្នាំ២០២០ និងបណ្ដេញមន្រ្តីទូតរុស្ស៊ី១០នាក់ចេញពីប្រទេសដោយចោទថាធ្វើសកម្មភាពចារកម្មផងដែរ។ ជាលើកដំបូង អាមេរិកក៏ចោទចំៗលើអង្គភាពចារកិច្ចបរទេសរបស់រុស្ស៊ី SRV ពាក់ព័ន្ធការវាយប្រហារអនឡាញលើប្រព័ន្ធកុំព្យូទ័ររដ្ឋាភិបាលអាមេរិកកាលពីឆ្នាំ២០២០ ទៀតផង។ សេចក្ដីថ្លែងការណ៍របស់សេតវិមានបញ្ជាក់ថា បញ្ជារបស់លោក បៃឌិន បានផ្ញើសារទៅកាន់រុស្ស៊ីថា អាមេរិកនឹងទណ្ឌកម្មលើសកម្មភាពសេដ្ឋកិច្ច និងយុទ្ធសាស្រ្តរបស់រុស្ស៊ី ប្រសិនបើមូស្គូបន្តសកម្មភាពខ្លួនទៀតផង។ បើតាមទីភ្នាក់ងារព័ត៌មាន AFP ទោះជាដាក់ទណ្ឌកម្មក៏ដោយ មន្ត្រីអាមេរិកអះអាងថា វ៉ាស៊ីនតោនមិនចង់ឱ្យបញ្ហារាលដាលឡើយ ហើយចង់ឱ្យជំនួបមេដឹកនាំប្រទេសទាំងពីរបន្តតាមការរៀបចំ។ វិមានក្រេមឡាំងវិញ អះអាងនៅថ្ងៃទី១៥ ខែមេសា ថា ទណ្ឌកម្មនេះ នឹងមិនជួយអ្វីដល់ការរៀបចំជំនួបកំពូលមេដឹកនាំឡើយ ហើយនៅពេលទណ្ឌកម្មចេញជារូបរាង រុស្ស៊ីនឹងឆ្លើយតបមិនខាន។ នៅឯមូស្គូ ក្រសួងការបរទេសរុស្ស៊ី ក៏កោះហៅអគ្គរដ្ឋទូតអាមេរិកទៅសួរនាំ និងព្រមានថា ទណ្ឌកម្មរបស់រុស្ស៊ី នឹងចេញឆាប់ៗនេះ។ អ្នកនាំពាក្យក្រសួងការបរទេសរុស្ស៊ីឯណោះ ក៏លើកឡើងថា ជំនួបមេដឹកនាំដែលត្រូវរៀបចំនៅប្រទេសទីបី ទំនងជួបរឿងរាំងស្ទះ។ លោក បៃឌិន ជាអ្នកស្នើរៀបចំជំនួបកំពូលជាមួយសមភាគីរុស្ស៊ី វ៉ា្លឌីមៀ ពូទីន អំឡុងជំនួបតាមទូរសព្ទនៅក្នុងសប្ដាហ៍នេះ។ រុស្ស៊ីមិនទាន់ឆ្លើយតបយ៉ាងណាឡើយលើសំណើនេះ។ ច្បាស់ណាស់ថា ទណ្ឌកម្មថ្មីនេះ នឹងធ្វើឱ្យរុស្ស៊ីខកចិត្តខ្លាំងមិនខាន ព្រោះចេញមិនទាន់បានប៉ុន្មានថ្ងៃក្រោយការជជែកតាមទូរសព្ទរបស់មេដឹកនាំផងនោះ៕	ប្រធានាធិបតីអាមេរិក ចូ បៃឌិន នៅថ្ងៃទី១៥ ខែមេសា បានចេញបញ្ជាដាក់ទណ្ឌកម្មលើរុស្ស៊ី និងបណ្ដេញអ្នកការទូត១០នាក់ ជាការឆ្លយនូវដែលអាមេរិកចាត់ទុកជាសកម្មភាពមិនល្អដូចជាការលូកលាន់ការបោះឆ្នោតឆ្នាំ២០២០, ការវាយប្រហារតាមអនឡាញ និងការបំពានអ្នកប្រឆាំងជាដើម។ រុស្ស៊ីព្រមានចាត់វិធានការតបវិញ ហើយថា ទណ្ឌកម្មនេះ នឹងប៉ះពាល់ការរៀបចំជំនួបមេដឹកនាំផងដែរ។
ស្ថានទូតបារាំងប្រចាំកម្ពុជារៀបចំព្រឹត្តិការណ៍ «រត់បណ្តាក់ជុំវិញពិភពលោក» ជាផ្នែកមួយចែករំលែកគុណតម្លៃនៃព្រឹតិ្តការណ៍អូឡាំពិក និងប៉ារ៉ាឡាំពិក ក៏ដូចជាអបអរកីឡានៅជុំវិញពិភពលោកដែរ។ យោងតាមសេចក្ដីប្រកាសព័ត៌មានរបស់ទូតបារាំងប្រចាំកម្ពុជា គោលដៅ នៃការរត់បណ្ដាក់នេះ គឺដើម្បីបូកចម្ងាយរត់ របស់អ្នកចូលរួមម្នាក់ៗ ក្នុងរយៈពេល ៤៥នាទី ហើយទទួលបានចម្ងាយវែងបំផុតតាម ដែលអាចធ្វើបាន។ ម្យ៉ាងវិញទៀត ព្រឹត្តិការណ៍នេះ ក៏ជាការស្វែងយល់ពីស្មារតីកីឡាអូឡាំពិក និងប៉ារ៉ាឡាំពិក អាចជំរុញឲ្យមានអ្នកចូលរួម បានដល់កម្រិតណា។ ឯកអគ្គរដ្ឋទូតបារាំងប្រចាំកម្ពុជា លោក Jacques Pellet ក្នុងពេលចូលរួមរត់បណ្តាក់នៅព្រឹកនេះ លោក Jacques Pellet ឯកអគ្គរដ្ឋទូតបារាំងប្រចាំ កម្ពុជា បានឆ្លៀតផ្ដល់បទសម្ភាសដល់អ្នកសារព័ត៌មាន ដោយលោកបញ្ជាក់ថាសារៈសំខាន់ នៃពិធីនេះ គឺដើម្បីអបអរតម្លៃ នៃសាមគ្គីភាព ហើយស្ថានទូតបារាំងនៅលើពិភពលោក បានរៀបចំព្រឹត្តិការណ៍នេះ។ គួរបញ្ជាក់ដែរថា ការបើកការប្រកួតកីឡាអូឡាំពិក លើកទី៣៣ នឹងចាប់ផ្ដើមជាផ្លូវការ ពីថ្ងៃទី២៦ ខែកក្កដា ដល់ថ្ងៃទី១១ ខែសីហា ឆ្នាំ២០២៤ និងកីឡាប៉ារ៉ាឡាំពិក លើកទី១៧ ចាប់ពីថ្ងៃទី២៨ ខែសីហា ដល់ថ្ងៃទី៨ ខែកញ្ញា ឆ្នាំ២០២៤ នៅទីក្រុងប៉ារីស ប្រទេសបារាំង៕ មនុស្ស ២០០នាក់ចូលរួមរត់បណ្ដាក់ មនុស្ស ២០០ នាក់ចូលរួមរត់បណ្ដាក់	ភ្នំពេញ៖ នៅសល់១៦១ ថ្ងៃទៀត ប្រទេសបារាំង នឹងធ្វើជាម្ចាស់ផ្ទះព្រឹត្តិការណ៍កីឡាអូឡាំពិក លើកទី៣៣ ឆ្នាំ២០២៤ នៅទីក្រុងបារីស និងព្រឹត្តិការណ៍ប៉ារ៉ាឡាំពិក លើកទី១៧។ ក្រសួងអឺរ៉ុប និងការបរទេសបារាំង បណ្តាញការទូត រួមគ្នាអបអរព្រឹត្តិការណ៍ ដោយរៀបចំឲ្យមានការរត់បណ្តាក់ជុំវិញពិភពលោក នៅលើទ្វីបទាំង៥ ក្នុងរយៈពេល២៤ម៉ោង។ ស្ថានទូតបារាំងនៅកម្ពុជា សហការក្រសួងអប់រំ យុវជន និងកីឡា រៀបចំព្រឹត្តិការណ៍«ការរត់បណ្តាក់ជុំវិញពិភពលោក» លើកទី៣នៅកម្ពុជា នាព្រឹកថ្ងៃទី១៦កុម្ភៈនេះ នៅពហុកីឡដ្ឋានជាតិអូឡាំពិក ។
លោក ទាវ វណ្ណុល ប្រធានស្តីទីគណបក្ស សម រង្ស៊ី បានប្រាប់សារព័ត៌មានថ្មីៗថា តាមរយៈកិច្ចប្រជុំ នៅថ្ងៃទី២៥ ខែកក្កដា ឆ្នាំ២0១៧ គណៈកម្មាធិការអចិន្ត្រៃយ៍គណបក្ស បានសម្រេចជ្រើសរើសឈ្មោះថ្មីរួចហើយ ដើម្បីជំនួសឲ្យគណបក្ស សម រង្ស៊ី។ ប៉ុន្តែ លោក ទាវ វណ្ណុល បដិសេធមិនប្រាប់ឈ្មោះថ្មីនោះ ដោយហេតុថា សេចក្តីស្នើសុំធ្វើវិសោធនកម្មច្បាប់ស្តីពីគណបក្សនយោបាយ មិនទាន់ចូលជាធរមាន។ កន្លងមក លោក ធ្លាប់ប្រាប់ថា មានឈ្មោះថ្មីមួយចំនួន ដូចជា គណបក្សជាតិខ្មែរ គណបក្សរស្មីប្រជាធិបតេយ្យ និងគណបក្សពន្លឺភ្លើងទៀត ជាដើម ដែលនឹងត្រូវជ្រើសរើស ដើម្បីជំនួសឲ្យគណបក្ស សម រង្ស៊ី។ ប្រធានស្តីទីគណបក្ស សម រង្ស៊ី រូបនេះ និយាយដូច្នេះថា៖«យើង រើសឈ្មោះថ្មីបានហើយ។ តែយើង មិនទាន់អាចប្រាប់បានទេ ព្រោះឈ្មោះហ្នឹង គឺយើងគ្រាន់តែត្រៀមទុក ដើម្បីជំនួសឲ្យគណបក្ស សម រង្ស៊ី បើព្រះមហាក្សត្រ ឡាយព្រះហស្តលេខា ប្រកាសឲ្យប្រើប្រាស់ច្បាប់គណបក្ស។ តែបើព្រះមហាក្សត្រ មិនឡាយព្រះហស្តទេ អ៊ីចឹងច្បាប់ហ្នឹងក៏មិនអាចចូលជាធរមានដែរ។ ដូច្នេះ យើងនឹងនៅតែប្រើឈ្មោះ គណបក្ស សម រង្ស៊ី ដដែល»។ បច្ចុប្បន្ននេះ ព្រះមហាក្សត្រ កំពុងគង់នៅប្រទេសចិន ដើម្បីពិនិត្យសុខភាព។ តាមរដ្ឋធម្មនុញ្ញ ប្រធានព្រឹទ្ធសភា នឹងក្លាយជាប្រមុខរដ្ឋស្តីទី ហើយប្រមុខរដ្ឋស្តីទីនេះ មានសិទ្ធិបំពេញភារកិច្ច ជំនួសព្រះមហាក្សត្រ នៅពេលព្រះអង្គ អវត្តមានពីប្រទេសកម្ពុជា។ រដ្ឋធម្មនុញ្ញ បានចែងថា៖«ក្នុងពេលដែលព្រះមហាក្សត្រប្រឈួន ហើយត្រូវព្យាបាលព្រះរោគនៅបរទេស ក្នុងពេលនោះព្រះមហាក្សត្រ មានសិទ្ធិផ្ទេរអំណាចឡាយព្រះហស្តលេខានៅលើព្រះរាជក្រម ឬ ព្រះរាជក្រឹត្យខាងលើនេះ ទៅប្រមុខរដ្ឋស្ដីទីចុះហត្ថលេខាជំនួសដោយព្រះរាជសារប្រគល់សិទ្ធិ»។ ដូច្នេះប្រសិនបើព្រះមហាក្សត្រ ផ្ទេរសិទ្ធិអំណាយទៅឲ្យប្រមុខរដ្ឋស្តីទី នោះប្រមុខរដ្ឋស្តីទី នឹងអាចចុះហស្តលេខាប្រកាសឲ្យប្រើប្រាស់ច្បាប់ស្តីពីគណបក្សនយោបាយ ដែលត្រូវបានធ្វើវិសោធនកម្មដោយតំណាងរាស្ត្រគណបក្សប្រជាជនកម្ពុជា។ មាត្រាថ្មីមួយចំនួន ត្រូវបានបន្ថែមទៅក្នុងច្បាប់ស្តីពីគណបក្សនយោបាយ តាមរយៈការធ្វើវិសោធនកម្ម។ មាត្រាថ្មីទាំងនោះ មានដូចជា ការមិនអនុញ្ញាតឲ្យគណបក្សនយោបាយ យកឈ្មោះរបស់រូបវន្តបុគ្គល ធ្វើជាឈ្មោះគណបក្ស និងមិនអាចយករូបរបស់រូបវន្តបុគ្គល ទៅធ្វើជាសញ្ញាសម្គាល់គណបក្ស ជាដើម។ មាត្រាថ្មីផ្សេងទៀត ក៏បានកំណត់ដែរថា គណបក្សនយោបាយ មិនអាចប្រើប្រាស់រូបថត សារជាសំឡេង វីដេអូ និងឯកសារជាលាយលក្ខណ៍អក្សរ របស់អ្នកទោស ដើម្បីបានប្រយោជន៍ផ្នែកនយោបាយ នោះទេ។ រហូតមដល់ពេលនេះ សេចក្តីស្នើសុំធ្វើវិសោធនកម្មច្បាប់ស្តីពីគណបក្សនយោបាយ ត្រូវបានស្ថាប័នកំពូលទាំងបី គឺរដ្ឋសភា ព្រឹទ្ធសភា និងក្រុមប្រឹក្សាធម្មនុញ្ញ អនុម័តយល់ព្រមរួចហើយ។ ជាចុងក្រោយ សេចក្តីស្នើសុំធ្វើវិសោធនកម្មនេះ នឹងត្រូវថ្វាយទៅព្រះមហាក្សត្រ ដើម្បីព្រះអង្គឡាយព្រះហស្តលេខា ប្រកាសឲ្យប្រើប្រាស់។ បើព្រះមហាក្សត្រ មិនគង់នៅក្នុងប្រទេសកម្ពុជា សេចក្តីស្នើសុំធ្វើវិសោធនកម្មនេះ នឹងត្រូវបញ្ជូនទៅកាន់ម្រមុខរដ្ឋស្តីទី។ សូមបញ្ជាក់ថា កាលពីដើមឆ្នាំ២0១៧ ច្បាប់ស្តីពីគណបក្សនយោបាយ ត្រូវបានធ្វើវិសោធនកម្មម្តងរួចហើយ។ ការធ្វើវិសោធនកម្មលើច្បាប់ស្តីពីគណបក្សនយោបាយទាំងពីរលើកនេះ សុទ្ធតែជាសំណើរបស់សម្តេច ហ៊ុន សែន នាយករដ្ឋមន្ត្រីនិងជាប្រធានគណបក្សប្រជាជនកម្ពុជា៕	ភ្នំពេញ៖ គណបក្ស សម រង្ស៊ី រកឈ្មោះថ្មីបានហើយ។ ឈ្មោះថ្មីនេះ នឹងត្រូវជំនួសឲ្យគណបក្ស សម រង្ស៊ី ដែលត្រូវលុបចេញ នៅពេលសេចក្តីស្នើសុំធ្វើវិសោធនកម្មច្បាប់ស្តីពីគណបក្សនយោបាយ ចូលជាធរមាន។
ក្រុមប្រឹក្សាសន្តិសុខអង្គការសហប្រជាជាតិ (UNSC) នៅថ្ងៃទី២៩ ខែសីហា បានបើកកិច្ចប្រជុំមួយ ជុំវិញបញ្ហាអាហ្វហ្កានីស្ថាន។ ក្នុងកិច្ចប្រជុំនេះ ប្រេសិតរុស្ស៊ី និងអាម៉េរិកប្រចាំUN បានប្រើពាក្យសម្តីធ្ងន់ៗដាក់គ្នាជាថ្មី ជុំវិញការផ្តល់ជំនួយ ដើម្បីស្តារអាហ្វហ្កានីស្ថានឡើងវិញ ក្រោយអាម៉េរិកធ្វើសង្រ្គាមរយៈពេល ២០ឆ្នាំ។ ក្នុងកិច្ចប្រជុំនោះ អគ្គរដ្ឋទូតអាម៉េរិក លោកស្រី Linda Thomas-Greenfield បានទទូចឱ្យរុស្ស៊ី និងចិនជួយរៀបចំអាហ្វហ្កានីស្ថានឡើងវិញ និងឈប់ជំរុញឱ្យអាម៉េរិក រួមទាំងសម្ព័ន្ធមិត្តតែឯង ក្នុងការជួយអាហ្វហ្កានីស្ថាន។ យ៉ាងណាមិញ ការអំពាវនាវបែបនេះ ត្រូវបានប្រេសិតរុស្ស៊ីច្រានចោល។ «យើងត្រូវបានទទូចឱ្យជួយស្តារអាហ្វហ្កានីស្ថាន ដែលសេដ្ឋកិច្ចត្រូវបានបំផ្លាញទាំងស្រុងដោយអាម៉េរិក និងសម្ព័ន្ធមិត្តក្នុងការគ្រប់គ្រង ២០ឆ្នាំ»។ លោក Vasily Nebenzya អគ្គរដ្ឋទូតរុស្ស៊ីប្រចាំនៅអង្គការសហប្រជាជាតិ បានសង្កត់ធ្ងន់បែបនេះ ដោយបន្តថា ជាជាងទទួលស្គាល់កំហុសខ្លួន និងព្យាយាមដោះស្រាយបញ្ហា រុស្ស៊ី ត្រូវបានចោទថា គ្មានឆន្ទៈសងបំណុលរបស់ប្រទេសដទៃ។ នេះបើតាមការចុះផ្សាយរបស់ទីភ្នាក់ងារព័ត៌មានរុស្ស៊ី Tass។ ត្រង់ចំណុចនេះ មន្រ្តីទូតរុស្ស៊ីប្រចាំនៅUN បានបន្ថែមថា ប្រទេសលោកខាងលិច គួរតែរ៉ាប់រងចំពោះកំហុសខ្លួននៅអាហ្វហ្កានីស្ថាន ហើយវាជារឿងចាំបាច់ដែលត្រូវផ្តល់ហិរញ្ញវត្ថុ ដែលបានលួចក្នុងអំឡុងសង្រ្គាម២០ឆ្នាំ ឱ្យទៅប្រជាជនអាហ្វហ្កានីស្ថានវិញ។ បើតាមលោក Vasily Nebenzya លុយមិនអាចទិញអ្វីគ្រប់យ៉ាងបានទេ ជាពិសេសអាយុជីវិតប្រជាជនអាហ្វហ្កានីស្ថានស្មោះត្រង់ ដែលត្រូវបានសម្លាប់នៅក្នុងការបណ្តុះប្រជាធិបតេយ្យរបស់អាម៉េរិក។ គួររំឮកថា អាម៉េរិក បានដកទ័ពរបស់ខ្លួនទាំងស្រុងចេញពីអាហ្វហ្កានីស្ថាន នៅថ្ងៃទី៣០ ខែសីហា ឆ្នាំ២០២១ បន្ទាប់ពីប្រតិបត្តិការ២០ឆ្នាំ ក្នុងការប្រមាញ់ក្រុមភេរវករ។ ប្រតិបត្តិការរបស់អាម៉េរិកនៅអាហ្វហ្កានីស្ថាន ធ្វើឡើងក្រោយមានការវាយប្រហារលើអាគារមជ្ឈមណ្ឌលពាណិជ្ជកម្មពិភពលោក នៅក្នុងឆ្នាំ ២០០១៕	ប្រេសិតរុស្ស៊ីប្រចាំនៅអង្គការសហប្រជាជាតិ (UN) នៅថ្ងៃទី២៩ ខែសីហា បានប្រាប់ឱ្យអាម៉េរិកសងលុយអាហ្វហ្កានីស្ថាន ក្រោយមហាអំណាចមួយនេះ រួមទាំងសម្ព័ន្ធមិត្តធ្វើសង្រ្គាមនៅអាហ្វហ្កានីស្ថានរយៈពេល២០ឆ្នាំ។
ពងសត្វអណ្តើកហ្លួងចំនួន១សំបុក មានពងចំនួន១៤គ្រាប់ ត្រូវបានអ្នកភូមិប្រទះឃើញតាមបណ្តោយឆ្នេរព្រែកក្អោង ដែលជាទីជម្រកតែមួយគត់នៅប្រទេសកម្ពុជា កាលពីខែកុម្ភះ ឆ្នាំ២០១៧ ។ ក្រោយពីប្រទះឃើញប្រភេទសត្វដ៏កម្រនេះ ក្រុមអភិរក្សនៃរដ្ឋបាលជលផល និងអង្គការ WCS បានចុះពិនិត្យដល់ទីតាំង និងបានធ្វើរបងព័ទ្ធជុំវិញទីតាំងសំបុកអណ្តើកហ្លួងនេះ ដោយទុកឲ្យអ្នកភូមិយាមការពាសំបុកនោះ រហូតដល់ពួកវាញាស់។ លោកឡុង ស្មាន អ្នកការពារសត្វអណ្តើកហ្លួងនោះបាននិយាយថា «ខ្ញុំពិតជារីករាយដែលបានឃើញអណ្តើកហ្លួងទាំងអស់នោះញាស់បានជោគជ័យ ហើយត្រូវបានក្រុមអភិរក្សនាំយកទៅកាន់មជ្ឈមណ្ឌលអភិរក្សនៅខេត្តកោះកុង។ ខ្ញុំពិតជាត្រេកអរលទ្ធផលសម្រេចបានពិសេសបានចូលរួមចំណែកការពាសត្វអណ្តើកហ្លួងរបស់កម្ពុជាយើងកុំឲ្យបាត់បង់»។ អណ្តើកហ្លួងធ្លាប់ត្រូវបានគេគិតថាផុតពូជពីកម្ពុជាទៅហើយ។ ប៉ុន្តែនៅឆ្នាំ២០០០ រដ្ឋបាលជលផល និងអង្គការ WCS បានសិក្សាស្រាវជ្រាវ និងរកឃើញសត្វអណ្ដើកហ្លួង ដែលនៅសល់ចំនួនតិចតួចប៉ុណ្ណោះ រស់នៅតាមប្រព័ន្ធព្រែកស្រែអំបិលខេត្តកោះកុង ។ សព្វថ្ងៃនេះប្រភេទអណ្តើកហ្លួងកំពុងរងការទទួលគំរាមកំហែង ដោយការបំផ្លាញជម្រករស់នៅ។ ជាពិសេសការបូមខ្សាច់ និងការកាប់ឆ្ការព្រៃលិចទឹក។ លោកសោម ស៊ីថា ទីប្រឹក្សាបច្ចេកទេសគម្រោងតំបន់អភិរក្សស្រែអំបិលរបស់អង្គការ WCS បានបង្ហាញក្តីបារម្ភថា ប្រសិនជាករណីនេសាទខុសច្បាប់ ការកាប់ព្រៃលិចទឹក និងសកម្មភាពបូមខ្សាច់នៅតែបន្តកកើតមាននៅតំបន់ជម្រកពងកូនរបស់អណ្ដើកហ្លួង នោះវានឹងបណ្តាលឲ្យប្រភេទឧរង្គសត្វដ៍កម្រ និងជានិមិត្តរូបតំណាងឲ្យជាតិយើងនេះ ប្រឈមនឹងការផុតពូជជាមិនខានឡើយ។ សត្វអណ្តើកហ្លួងនៅក្នុងធម្មជាតិមានចំនួនតិចតួចបំផុត ដូច្នេះសំបុកពងកូនរបស់វានៅក្នុងធម្មជាតិក៍មានតិចដូចគ្នាដែរ។ ឆ្នាំនេះក្រុមអភិរក្សរកឃើញសំបុកអភិរក្សអណ្តើកហ្លួងនៅក្នុងធម្មជាតិតែមួយសំបុកតែមួយប៉ុណ្ណោះ ខណះឆ្នាំ២០១៦កន្លងទៅ០២សំបុក និងឆ្នាំ២០១៥រកឃើញ០៤សំបុក។ នេះបើតាមលោក សោម ស៊ីថា។ អណ្តើកហ្លួងគឺជាអណ្តើកមួយប្រភេទដែលកំពុងរង់គ្រោះខ្លាំងជាងគេបំផុត និងស្ថិតនៅក្នុងបញ្ជីក្រហមអង្គការ IUCN ដែលជាប្រភេទសត្វងាយរងគ្រោះ ។ហើយត្រូវបានអ្នកជំនាញចាត់ទុកជាសត្វដែលជិតផុតពូជផងដែរ ក្នុងចំណោមសត្វជាច្រើនទៀត នៅក្នុងប្រទេសកម្ពុជា ។ អណ្តើកហ្លួង ត្រូវបានដាក់បញ្ចូលជាប្រភេទសត្វល្មូន តំណាងឲ្យកម្ពុជាដោយព្រះរាជក្រឹត្យនស/រកត/០៣០៥/១៤៩ ចុះថ្ងៃទី២១ ខែមិនា ឆ្នាំ២០០៥៕	ក្រុមអភិរក្សរបស់រដ្ឋបាលជលផល និងអង្គការសមាគមអភិរក្សសត្វព្រៃ (WCS) នាំយកកូនអណើ្តកហ្លួងចំនួន០៩ក្បាលដែលទើបញាស់ ទៅចិញ្ចឹមនៅមជ្ឈមណ្ឌលអភិរក្សប្រភេទសត្វល្មូនខេត្តកោះកុង ដើម្បីថែរក្សា និងបង្កាត់ពូជសត្វដ៏កម្រនេះ ។
អត្ថបទទាក់ទង ម៉ាឡេស៊ីអះអាងថា ស្ត្រីអាមេរិកពី Westerdam លែងមានវីរុស COVID-19 ហើយ ក្នុងសេចក្តីថ្លែងការណ៍ នៅថ្ងៃទី២៧ ខែកុម្ភៈ លោកអគ្គនាយក Hisham គូសបញ្ជាក់ថា ស្ត្រីអាមេរិករូបនេះ គឺជាអ្នកជំងឺម្នាក់ក្នុងចំណោម២នាក់ដែលអាជ្ញាធរសុខាភិបាលសម្រេចឲ្យចាកចេញពីមន្ទីរពេទ្យ។ អ្នកជំងឺម្នាក់ទៀត គឺជាស្ត្រីជនជាតិចិនអាយុ៦៧ឆ្នាំ ដែលជាអ្នកជំងឺCOVID-19ទី១៦របស់ម៉ាឡេស៊ី។ តាមការចុះផ្សាយរបស់ទូរទស្សន៍សិង្ហបុរី Channel News Asia លោកនិយាយដូច្នេះថា៖«សរុបទៅ មនុស្ស ២២ នាក់ បានជាសះស្បើយពេញលេញ និងបានអនុញ្ញាតឲ្យចាកចេញពីបន្ទប់មន្ទីរពេទ្យ»។ ខណៈប្រកាសពីករណីជាសះស្បើយ លោកវេជ្ជបណ្ឌិត Hisham ក៏បានបញ្ជាក់ពីករណីឆ្លង COVID-19 ទី២៣របស់ខ្លួនផងដែរ ដោយកើតលើស្ត្រីម៉ាឡេស៊ីអាយុ៥៣ឆ្នាំម្នាក់ដែលធ្លាប់ធ្វើដំណើរទៅប្រទេសជប៉ុន កាលពីពេលថ្មីៗនេះ។ «ក្រោយត្រលប់មកពីជប៉ុន កាលពីថ្ងៃ២៣ ខែកុម្ភៈ អ្នកជំងឺថ្មីនេះ បានចេញរោគសញ្ញាក្តៅខ្លួននាពេលប៉ុន្មានថ្ងៃបន្ទាប់ ហើយទទួលការព្យាបាលក្នុងមន្ទីរពេទ្យមួយក្នុងទីក្រុង គូឡាឡាំពួ»។ លោក បញ្ជាក់បែបនេះក្នុងសេចក្តីថ្លែងការណ៍ ដោយបន្ថែមថា ការធ្វើតេស្ត COVID-19 បានធ្វើឡើង ហើយបានរកឃើញថាវិជ្ជមាននៅថ្ងៃពុធ ២៦ ខែកុម្ភៈ។ សូមរម្លឹកដែរថា សម្រាប់ករណីស្ត្រីអាមេរិកពីនាវាទេសចរណ៍ Westerdam អ្នកដំណើរអាមេរិករូបនេះ និងស្វាមី បានចាកចេញពីកម្ពុជាកាលពីពាក់កណ្ដាលខែកុម្ភៈ។ ទៅដល់ទឹកម៉ាឡេស៊ី លោកស្រីក៏ត្រូវប្រកាសថា មានកូរ៉ូណាវីរុស ឯប្ដីរបស់គាត់ មិនមានឡើយ។ មុនការចាកចេញពីកម្ពុជា អ្នកទាំងពីរ ត្រូវបានអាជ្ញាធរសុខាភិបាលកម្ពុជា ធ្វើតេស្តសុខភាព ហើយរកមិនឃើញកូរ៉ូណាវីរុសឡើយ។ នៅទឹកដីម៉ាឡេស៊ី ស្ត្រីអាមេរិករូបនេះ ត្រូវបានធ្វើតេស្តពីរដង ហើយក៏មានលទ្ធផលវិជ្ជមានទាំងពីរដង។ ចុងក្រោយ ស្ត្រីរូបនេះ ត្រូវបានអាជ្ញាធរសុខាភិបាលម៉ាឡេស៊ីបញ្ជាក់ថា លែងមានវីរុសនេះ កាលពីថ្ងៃ២១ ខែកុម្ភៈកន្លងទៅ តែត្រូវបន្តសម្រាកព្យាបាលនៅមន្ទីរពេទ្យមួយរយៈពេលទៀតសិន៕	ស្ត្រីអាមេរិកអាយុ៨៣ឆ្នាំពីនាវា Westerdam ហើយជាអ្នកជំងឺផ្លូវដង្ហើមកូរ៉ូណា(COVID-19)ទី២២របស់ម៉ាឡេស៊ី ត្រូវបានអនុញ្ញាតឲ្យចាកចេញពីមន្ទីរពេទ្យ កាលពីថ្ងៃព្រហស្បតិ៍ទី ២៧ ខែកុម្ភៈ។ អគ្គនាយកសុខាភិបាលម៉ាឡេស៊ី លោកវេជ្ជបណ្ឌិត Noor Hisham Abdullah បញ្ជាក់បែបនេះ។ ស្ត្រីរូបនេះ ត្រូវបានអាជ្ញាធរសុខាភិបាលម៉ាឡេស៊ីបញ្ជាក់ថា លែងមានវីរុសនេះ កាលពីថ្ងៃ២១ ខែកុម្ភៈកន្លងទៅ។
លោក Joseph បានអះអាងផងដែរថា ភរិយាលោក Moise រងរបួស ហើយត្រូវបានបញ្ជូនទៅកាន់មន្ទីរពេទ្យ ហើយជាមួយគ្នានេះ លោកបានអំពាវនាវដល់ពលរដ្ឋខ្លួនរក្សាភាពស្ងប់ស្ងៀម។ នាយករដ្ឋមន្ត្រីស្តីទីបានបន្ថែមថា៖ «លោកប្រធានាធិបតីត្រូវសម្លាប់នៅផ្ទះរបស់ខ្លួន ដោយក្រុមជនបរទេសដែលនិយាយភាសាអង់គ្លេស និងអេស្ប៉ាញ»។ លោក Moise ជាប្រធានាធិបតីទី៤២របស់ហៃទី ដោយកាន់តំណែងតាំងពីខែកុម្ភៈ ឆ្នាំ២០១៧មក៕	លោក Jovenel Moise ប្រធានាធិបតីហៃទី ត្រូវបានគេធ្វើឃាតនៅគេហដ្ឋានរបស់ខ្លួនក្នុងក្រុង Port-au-Prince នាថ្ងៃពុធនេះ ដោយសមាជិកក្រុមប្រដាប់អាវុធម្នាក់។ នេះបើតាមការអះអាងរបស់លោក Claude Joseph នាយករដ្ឋមន្ត្រីស្តីទី ដែលត្រូវបានដកស្រង់ដោយ AFP។
កន្លងមកសារព័ត៌មានបរទេសមួយចំនួន បានឲ្យដឹងថា OPPO មានគម្រោង នឹងបង្ហាញអ្វីដែលប្លែក និងអ្វីដែលថ្មីជាការភ្ញាក់ផ្អើលបំផុតសម្រាប់អតិថិជនរបស់ពួកគេ មិនឲ្យខកបំណងឡើយ។ ជាពិសេសលើការរចនាទូរស័ព្ទស៊េរីថ្មី ដែលមានឈ្មោះថា OPPO Reno របស់ពួកគេ។ ប៉ុន្តែអ្វីដែលយើងខ្ញុំកាន់តែឆ្ងល់នោះ Reno របស់ OPPO ធ្លាប់បានប្រកាសខ្លួនឯងថា ស្មាតហ្វូនស៊េរីថ្មីរបស់ខ្លួនគឺមានឈ្មោះថា Reno 10X Hybrid Zoom។ ចុះហេតុអ្វីបានជាបំពាក់មុខងារ 60X មកពីណាទៀតហើយ! ថាមិនត្រូវ OPPO អាចលេងល្បែងបញ្ជោតភ្នែក ឲ្យអ្នកប្រើប្រាស់ចាប់អារម្មណ៍ លើផលិតផលថ្មីរបស់ខ្លួនទេដឹង។ ប៉ុន្តែបើមានមុខងារ Zoom 60X មែនកប់ស៊េរីហើយ OPPO អើយ! ព្រោះជាធម្មតា ការ Zoom របស់ទូរស័ព្ទនីមួយៗ អាចបានត្រឹម 5X ឬ 10X ប៉ុណ្ណោះ។ ចុះទំរាំតែមាន 60X ទៀត មិនដឹងថា Zoom ដល់ឋានណានោះទេ។ ដូច្នេះគ្នាយើងចាំមើលបន្តទៀតថា 60X របស់ OPPO គឺជាអ្វីឲ្យពិតប្រាកដទៅ? ហើយថាតើវាជាអ្វីឲ្យប្រាកដរបស់ក្រុមហ៊ុន OPPOទៅ? ឬវាគ្រាន់តែជាយុទ្ធសាស្ត្រទាក់ទាញចិត្តអ្នកប្រើប្រាស់ស្មាតហ្វូន ឲ្យកាន់តែចាប់អារម្មណ៍ខ្លាំង មកលើផលិតផលថ្មីរបស់ខ្លួន? ប៉ុន្តែកន្លងមក យោងតាមការសង្កេតរបស់យើងខ្ញុំ គឺថា OPPO ជាក្រុមហ៊ុនស្មាតហ្វូនមួយ ដែលមានភាពច្នៃប្រឌិតខ្ពស់ និងមានភាពវៃឆ្លាតខ្លាំងណាស់ ក្នុងការបញ្ចេញផលិតផលថ្មីៗរបស់ខ្លួនម្តងៗនៅលើទីផ្សារ។ ប្រសិនបើលោកអ្នកចង់ជ្រាបច្បាស់ នឹងចង់ដឹងថាអ្វីទៅជា60X សូមបន្តតាមដានPageផ្លូវការរបស់ក្រុមហ៊ុនOPPOប្រចាំនៅប្រទេសកម្ពុជា តាមរយៈLink https://facebook.com/OPPOCAMBODIA/ ៕ (អត្ថបទពាណិជ្ជកម្ម)	ទំព័រហ្វេសប៊ុកផ្លូវការរបស់ក្រុមហ៊ុនស្មាតហ្វូន OPPO នៅកម្ពុជា បានបង្ហោះរូបភាពមួយ ដោយសរសេរថា តើ 60X ជាអ្វី? តាមរយៈការបង្ហោះនេះ ធ្វើឲ្យមានការចាប់អារម្មណ៍យ៉ាងខ្លាំង ពីសំណាក់អ្នកចូលរូម Comment និង Share បន្តគ្នា នៅលើបណ្តាញសង្គម។ ប៉ុន្តែអ្វីដែលគួរឲ្យចាប់អារម្មណ៍ជាងនេះទៅទៀតនោះ គឺនៅខាងក្រោមពាក្យ 60X មានសរសេរអក្សថា OPPO Reno Series FURTHER YOUR VISION ដែលហាក់ដូចចង់បង្ហាញថា ពាក្យ 60X បាននឹងកំពុងមកជាមួយទូរស័ព្ទស៊េរិថ្មី Reno ដូច្នេះដែរ។ ប៉ុន្តែយើងមិនដឹងថា វាមកក្នុងមុខងារមួយណាឲ្យពិតប្រាកដ ក្នុងស្មាតហ្វូនម៉ូឌែលមួយនេះឡើយ។ វាអាចមកក្នុងនាមជាមុខងារកាមេរ៉ា Power Zoom ឬជាទំហំអ្វីផ្សេងទៀត ដែលយើងមិនទាន់ដឹងច្បាស់នៅឡើយ។
ពិធីប្រកាស និងផ្ទេរមុខតំណែងនេះ ធ្វើឡើងនារសៀលថ្ងៃទី១០ មីនា ដោយមានការចូលរួមពី លោក ចម ប្រសិទ្ធ រដ្ឋមន្រ្តីក្រសួងឧស្សាហកម្ម វិទ្យាសាស្រ្ដ បច្ចេកវិទ្យា និងនវានុវត្តន៍។ នាឱកាសនោះ លោករដ្ឋមន្រ្តីបានលើកសរសើរចំពោះសមិទ្ធផលដែលកើតមានក្រោមការដឹកនាំ ពីអគ្គនាយកដែលទើបអស់អាណត្តិ។ តាមរយៈបទពិសោធន៍យូរឆ្នាំរបស់អគ្គនាយកថ្មី លោក ចម ប្រសិទ្ធ មានសុទ្ធិដិនិយមថា នឹងបន្តអភិវឌ្ឍន៍អង្គភាពទឹកស្វយ័តសៀមរាបឱ្យកាន់តែរីកចម្រើន ក្នុងគោលដៅសម្រេចបាន ឆ្នាំ២០២៥ ទីប្រជុំជននឹងទទួលបានទឹកស្អាតប្រើប្រាស់ ១០០ភាគរយ និងឆ្នាំ២០៣០ មានទឹកស្អាតប្រើប្រាស់ទាំងអស់គ្នា៕	សៀមរាប៖ លោក ចាន់ សេងឡា អគ្គនាយករង ត្រូវបានតែងជាអគ្គនាយកនៃរដ្ឋាករទឹកស្វយ័ត សៀមរាប អាណត្តិទី៦។ លោក សេងឡា ឡើងជំនួសលោក ឃុត វុត្យារិទ្ធ ដែលតែងតាំងជាប្រធានក្រុមប្រឹក្សាភិបាលរដ្ឋាករទឹកស្វយ័តសៀមរាប។
ខ្ញុំត្រូវការចិនជាងអ្នកណាទាំងអស់នៅពេលនេះ។ ទំនាក់ទំនងចិន និងហ្វីលីពីនកំពុងរីកស្គុះស្គាយដូចផ្កា។ នេះជាសម្ដីរបស់ប្រធានាធិបតីហ្វីលីពីន រ៉ូឌ្រីហ្គោ ឌូទើតេ មុនដំណើរទស្សនកិច្ចនៅចិនដើម្បីចូលរួមវេទិកា Boao ស្ដីពីអាស៊ី នៅកោះហៃណាន។ មិនធ្វើឲ្យលោក ឌូទើតេ ទាស់ចិត្តឡើយ ទាំងរដ្ឋាភិបាលចិន ទាំងក្រុមហ៊ុនឯកជនរបស់ចិន បានសន្យាផ្ដល់លុយរាប់ពាន់លានដុល្លារទៅឲ្យហ្វីលីពីន ក្រោមរូបភាពជាជំនួយផង និងការវិនិយោគផង។ លោក ឌូទើតេ បានឆ្លៀតជួបប្រធានាធិបតីចិនលោក ស៊ី ជិនភីង និងបានអរគុណចំពោះជំនួយរបស់ចិនក្នុងយុទ្ធនាការរំដោះទីក្រុងម៉ាវ៉ាវីពីដៃក្រុមជ្រុលនិយម Maute ។ ក្រោយជំនួបទ្វេភាគីនៅថ្ងៃទី១០ ខែមេសា លោក Harry Roque អ្នកនាំពាក្យលោក ឌូទើតេ និយាយថា រដ្ឋាភិបាលចិនបានសន្យាផ្ដល់ជំនួយសេដ្ឋកិច្ចក្នុងទំហំទឹកប្រាក់ចំនួន៥០០លានយ័ន ស្មើនឹងជិត៨០លានដុល្លារ។ នេះបើតាមការផ្សាយរបស់សារព័ត៌មានហ្វីលីពីន ABS-CBN ។ ក្រោយជំនួបទ្វេភាគី មេដឹកនាំហ្វីលីពីន ក៏ធ្វើជាសាក្សីក្នុងពិធីចុះហត្ថលេខាមួយដែលក្រុមហ៊ុនចិនបានប្រកាសពីបំណងក្នុងការរកស៊ីនៅហ្វីលីពីនលើវិស័យដូចជាថាមពល កសិកម្ម ថ្នាំពេទ្យ និងសំណង់ជាដើម។ ការសន្យារបស់ក្រុមហ៊ុនចិនអាចបង្កើតការងារឲ្យហ្វីលីពីនដល់ទៅជាងមួយម៉ឺនការងារ និងមានទំហំទឹកប្រាក់វិនិយោគលើស៩ពាន់លានដុល្លារ។ សរុបទាំងខាងរដ្ឋាភិបាល ទាំងឯកជន ហ្វីលីពីនអាចទទួលទឹកប្រាក់ជិត១០ពាន់លានដុល្លារឯណោះ។ ចំណែកឯលោក ឌូទើតេ វិញ បានសន្យាបង្កើតបរិយាកាសល្អប្រសើរសម្រាប់ការធ្វើពាណិជ្ជកម្មរបស់វិនិយោគីនបរទេស។ ហ្វីលីពីនក៏នឹងដោះស្រាយបញ្ហាអំពើពុករលួយដើម្បីទាក់ទាញការវិនិយោគពីក្រៅប្រទេស ដោយលោក ឌូទើតេ សង្កត់ថា ហ្វីលីពីនមិនអាចអត់ឱនឲ្យអំពើពុករលួយឡើយក្នុងអាណត្តិរបស់លោក ហើយវាជាការប្ដេជ្ញាចិត្តរបស់លោក។ ជំនួយ និងការវិនិយយោគរបស់ចិន គឺជាការចំបាច់សម្រាប់រដ្ឋបាលលោក ឌូទើតេ ក្នុងការអនុវត្តផែនការអភិវឌ្ឍប្រទេស។ លោក ឌូទើតេ បានដាក់ចេញនយោបាយ «សាងសង់ សាងសង់ សាងសង់» ដែលមានទំហំទឹកប្រាក់រាប់ពាន់លានដុល្លារដើម្បីស្ថាបនាហេដ្ឋារចនាសម្ព័ន្ធតភ្ជាប់ក្នុងស្រុក។ មុនហោះទៅកាន់ចិន លោក ឌូទើតេ បានបង្ហាញពីមនោសញ្ចេតនារវាងលោក និងលោក ស៊ី ជិនភីង ដោយអះអាងថា លោក ស៊ី យល់ពីបញ្ហារបស់ហ្វីលីពីន និងចង់ជួយហ្វីលីពីន៕	ប្រធានាធិបតីហ្វីលីពីន រ៉ូឌ្រីហ្គោ ឌូទើតេ នឹងត្រឡប់ចូលស្រុកវិញជាមួយទឹកប្រាក់ដ៏ច្រើនសន្ធឹកសន្ធាប់ បន្ទាប់ពីបញ្ចប់ដំណើរទស្សនកិច្ចនៅទឹកដីចិន។ ក្នុងដំណើរលើកនេះ ក្រុមហ៊ុនចិនបានសន្យារកស៊ីនៅហ្វីលីពីនលើវិស័យជាច្រើន ហើយរដ្ឋាភិបាលចិនក៏សន្យាជំនួយសេដ្ឋកិច្ចដែរ ដែលធ្វើឲ្យទំហំទឹកប្រាក់ដែលហ្វីលីពីនអាចទទួលបានមានជិត១០ពាន់លានដុល្លារ។ លោក ឌូទើតេ បានទៅដល់ចិននៅថ្ងៃទី៩ ខែមេសា ដើម្បីចូលរួមវេទិកា Boao ស្ដីពីអាស៊ី នៅកោះហៃណាន ដែលជាដំណើរលើកទីបីនៅទឹកដីចិន។
យន្តហោះយោធាមួយគ្រឿង បានចេញដំណើរពីទីក្រុងណៃពិដោ ទៅទីក្រុង Pyin Oo Lwin ដោយមានវត្តមានយោធា និងព្រះសង្ឃ បានធ្លាក់នៅម៉ោង ៨ព្រឹក (ម៉ោងក្នុងស្រុក)។ យន្តហោះមួយនេះ មានអ្នកជិះ ១៤នាក់ ដោយមនុស្ស ១២នាក់បានបាត់បង់ជីវិត និងមនុស្ស២នាក់ទៀត ត្រូវបានបញ្ជូនទៅមន្ទីរពេទ្យ។ ក្រុមយោធា និងព្រះសង្ឃ ត្រូវចូលរួមក្នុងពិធីបុណ្យសាសនាព្រះពុទ្ធមួយ ដែលត្រូវរៀបចំនៅក្នុងក្រុង Pyin Oo Lwin ក្បែរទីក្រុងធំ Mandalay ។ យន្តហោះខាងលើ បានធ្លាក់នៅចម្ងាយ៣០០ម៉ែត្រ ពីរោងចក្រដែក ដែលស្ថិតនៅក្បែរក្រុង Pyin Oo Lwin។ ហេតុការណ៍ធ្លាក់យន្តហោះនេះ មានបានធ្វើឱ្យប្រជាជននៅលើដីរងគ្រោះឡើយ។ នេះបើតាមការចុះផ្សាយរបស់ទូរទស្សន៍ Myawaddy ។ សូមបញ្ជាក់ថា វិស័យអាកាសចរណ៍មីយ៉ាន់ម៉ា ហាក់មិនបានធ្វើទំនើបកម្មឡើយ និងខ្វះស្តង់ដារផ្នែកសុវត្ថិភាព។ បញ្ហានេះ កើតឡើងតាំងពីមុនរដ្ឋប្រហារយោធាមកម្លេះ៕	យន្តហោះយោធាមីយ៉ាន់ម៉ាមួយគ្រឿង នៅថ្ងៃទី១០ ខែមិថុនា បានធ្លាក់ក្បែរទីក្រុង Mandalay ដោយសារអាកាសធាតុមិនល្អ។ មនុស្សយ៉ាងហោចណាស់ ១២នាក់ បានបាត់បង់ជីវិត ដោយក្នុងនោះរួមមានព្រះសង្ឃផង។
នៅតាមបណ្តោយដងទន្លេសាប ពិសេស ចាប់ពីខាងជើងស្ពានជ្រោយចង្វារ ដល់ព្រំប្រទល់ខេត្តកំពង់ឆ្នាំង គេឃើញសកម្មភាពយ៉ាងមមាញឹករបស់ប្រជានេសាទ ដែលកំពុងដាក់ឧបករណ៍នេសាទគ្រប់ប្រភេទ ដើម្បីនេសាទត្រី។ ទន្លេសាប មានប្រវែង ១២០គីឡូម៉ែត្រ គឺជាទន្លេដែលតភ្ជាប់ទន្លេមេគង្គ និងបឹងទន្លេសាប។ ក្នុងអំឡុងពេលរដូវមូសុងវស្សា ចាប់ពីខែ កក្កដា ដល់ខែវិច្ឆិកា ជារៀងរាល់ឆ្នាំ ទឹកទន្លេមេគង្គចាប់ផ្តើមឡើង ទឹកក៏ហូរចូលក្នុងទន្លេសាប និងបន្តហូរចូលទៅក្នុងបឹងទន្លេសាបទៀត។ នៅពេលដែលភ្លៀងមូសុងវស្សាថយចុះក្នុងវិច្ឆិកា ទឹកទន្លេមេគង្គក៏ស្រកចុះ ទឹកបឹងទន្លេសាប ក៏ហូរត្រឡប់ចេញមក ដោយឆ្លងកាត់ទន្លេសាប ចូលក្នុងទៅទន្លេមេគង្គវិញដែរ។ ក្នុងនោះ ហ្វូងមច្ឆជាតិដ៏ច្រើនឥតគណនា ក៏បានធ្វើចរាចរផ្លាស់ទីចេញពីបឹងទន្លេសាប ត្រឡប់ចូលទៅក្នុងទន្លេមេគង្គវិញផងដែរ។ លោកបណ្ឌិត ហ្សេប ហូហ្គេន ជាសមាជិក និងជាអ្នករៀបចំកម្មវិធីទូរទស្សន៍ភូមិសាស្ត្រជាតិ (National Geographic) ព្រមទាំងជាអ្នកដឹកនាំគម្រោងអច្ឆរិយភាពនៃទន្លេមេគង្គ (Wonders of the Mekong) មានប្រសាសន៍ថា៖ «ទន្លេសាប គឺជាទីតាំងធ្វើចរាចរផ្លាស់ទីរបស់មច្ឆជាតិដ៏ធំបំផុតក្នុងលោក។ ការធ្វើចរាចរផ្លាស់ទីនេះ គឺជាការធ្វើចរាចរផ្លាស់ទីដ៏ធំ ដែលមានចំនួនមច្ឆជាតិចូលរួមដ៏ច្រើនបំផុត ដែលបានកើតមានឡើងនៅបាតទន្លេសាប តែយើងមិនអាចមើលឃើញ។ នៅក្នុងនោះ ត្រីរាប់ពាន់ លានក្បាល ក៏បានធ្វើចរាចរផ្លាស់ទីចេញមកដែរ ដែលជាការផ្លាស់ទីដ៏ធំអស្ចារ្យបំផុតមួយ មិនគួរឲ្យជឿនៅលើភពផែនដីនេះ។ វាគឺជាព្រឹត្តិការណ៍ដ៏ធំអស្ចារ្យដែលមនុស្សភាគច្រើនមិនដែលបានដឹង និងមិនដែលបានឮអំពីវា»។ ប្រជានេសាទកំពុងលើក «លបម៉ាឡេ ឬលបប្រើសមួយរយ» នៅក្នុងទន្លេសាប។ រូបភាពៈ ឈុត ឈាណា /អច្ឆរិយភាពនៃទន្លេមេគង្គ ឆ្លៀតក្នុងឳកាសដ៏អស្ចារ្យនេះ រដ្ឋបាលជលផល នៃក្រសួងកសិកម្ម រក្ខាប្រម៉ាញ់ និងនេសាទ បានចេញសេចក្តីជូនដំណឹងបន្ថែមរបស់ខ្លួន ចុះថ្ងៃ៣កើត ខែ បុស្ស ឆ្នាំច សំរិទ្ធស័ក ពុទ្ធសករាជ ២៥៦២ ត្រូវនឹងថ្ងៃទី៨ ខែមករា ឆ្នាំ ២០១៩ ស្តីអំពីរដូវធ្វើប្រហុក ផ្អក។ បើយើងតាមសេចក្តីជួនដំណឹងបន្ថែមនោះ បានឲ្យដឹងថា គន្លងដាយ ដែលជាឧបករណ៍នេសាទខ្នាតធំ នៅតាមដងទន្លេសាប ក្នុងភូមិសាស្ត្ររាជធានីភ្នំពេញ និងខេត្តកណ្តាល អាចនេសាទត្រីបានច្រើនបន្តទៀត ក្នុងខែតបុស្ស គឺចាប់ថ្ងៃ៦កើត ដល់ថ្ងៃ ១២ កើត ខែបុស្ស ត្រូវនឹងថ្ងៃទី១១ រហូតដល់ថ្ងៃទី ១៧ ខែមករា ឆ្នាំ២០១៩ នេះ ប្រសិនបើផ្ទៃមេឃស្រឡះល្អ គ្មានភ្លៀងកក់ខែ ឬទទួលរងនូវឥទ្ធិពលព្យុះណាមួយទេ។ ប្រជាពលរដ្ឋក្នុងភូមិប្រាំបីឆោម ឃុំកំពង់លួង ស្រុកពញាឮ ខេត្តកណ្តាល កំពុងកាត់ក្បាលត្រីធ្វើត្រីឆ្អើរ។ រូបភាព៖ ឈុត ឈាណា/អច្ឆរិយភាពនៃទន្លេមេគង្គ ក្នុងនោះផងដែរ រដ្ឋបាលជលផល សូមអញ្ជើញបងប្អូនប្រជាពលរដ្ឋ ដែលមានបំណងធ្វើប្រហុក ផ្អក ត្រីឆ្អើរ ទុកសម្រាប់បរិភោគ សូមអញ្ជើញមកទិញត្រីក្នុងខែបុស្សនេះទៀតឲ្យបានរួសរាន់។ មិនតែប៉ុណ្ណោះ រដ្ឋបាលជលផល ក៏បានសំណូមពរដល់អាជ្ញាធរមូលដ្ឋាន សមត្ថកិច្ចគ្រប់ជាន់ថ្នាក់ មេត្តាជួយបង្កលក្ខណៈងាយស្រួលជូនដល់ប្រពលរដ្ឋបានធ្វើដំណើរទៅមក ស្នាក់នៅ និងដឹកជញ្ជូនផលិតផលត្រី កុំឲ្យមានការរាំងស្ទះ៕	នៅក្នុងរូបភាពខាងលើនេះ គឺជាឧបករណ៍នេសាទ «លបណរ៉ាវ» ខ្នាតតូចជាលក្ខណៈគ្រួសារ រាប់សិបមាត់ ត្រូវបានប្រជានេសាទ ដាក់ដើម្បីរង់ចាំនេសាទត្រី ដែលនឹងធ្វើចរាចរចេញពីបឹងទន្លេសាប ស្ថិតក្នុងភូមិបាក់ភ្នំ ឃុំអំពិលទឹក ស្រុកកំពង់ត្រឡាច ខេត្តកំពង់ឆ្នាំង។ ចំណែកឯចំណុចសតូចៗ យ៉ាងច្រើនស្អេកស្អះពេញផ្ទៃទន្លេសាប ប្រៀបដូចនឹងសំរាមអណ្តែតទឹកនោះ គឺជាឧបករណ៍នេសាទម្យ៉ាង ដែលទើបនឹងចូលមកក្នុងប្រទេសកម្ពុជា ដែលប្រជានេសាទនិយមហៅថា៖ «លបម៉ាឡេ ឬលបប្រើសមួយរយ»។
«លោកប្រធានាធិបតី ដូណាល់ ត្រាំ មិនបានសួរខ្ញុំអំពីបញ្ហាបោះឆ្នោតអ្វីឡើយ ក៏ប៉ុន្តែខ្ញុំ ត្រូវតែប្រាប់គាត់ឲ្យបានដឹងពីការប្តេជ្ញាចិត្តរបស់រដ្ឋបាលថៃបច្ចុប្បន្នក្នុងការនាំមកវិញនូវលទ្ធិប្រជាធិបតេយ្យ ដោយខ្ញុំ បានបញ្ជាក់ថានឹងមានការបោះឆ្នោតនៅចុងឆ្នាំក្រោយ។ ខ្ញុំនិយាយបែបនេះ មានន័យថាកាលបរិច្ឆេទនៃការបោះឆ្នោត នឹងត្រូវប្រកាសនៅចុងឆ្នាំក្រោយ»។ នេះបើយោងតាមការចុះផ្សាយរបស់សារព័ត៌មាន Bangkok Post នៅថ្ងៃទី០៨ តុលា ។ លោកនាយករដ្ឋមន្ត្រី បានពន្យល់ថា ការបោះឆ្នោត នឹងត្រូវប្រព្រឹត្តឡើងក្នុងរយៈពេល១៥០ថ្ងៃក្រោយ ការប្រកាសនោះ ។ វាមានន័យថា ការបោះឆ្នោត នឹងត្រូវប្រព្រឹត្តឡើងនៅឆ្នាំ២០១៩ ។ នាយករដ្ឋមន្ត្រី ប្រាយុទ្ធ បានបំពេញទស្សនកិច្ចជាលើកដំបូងទៅកាន់សហរដ្ឋអាមេរិក តបតាមអញ្ជើញរបស់លោកប្រធានាធិបតី ដូណាល់ ត្រាំ កាលពីសប្តាហ៍មុន។ តាមរយៈដំណើរទស្សនកិច្ចនោះ លោកនាយករដ្ឋមន្ត្រី មិនត្រឹមតែទទួលបានផលប្រយោជន៍ពីកិច្ចសហប្រតិបត្តិការជាមួយអាមេរិកប៉ុណ្ណោះទេ លោកក៏បានឆ្លៀតឱកាសប្រាប់ពលរដ្ឋខ្លួនពីស្ថានភាពនយោបាយថៃបច្ចុប្បន្នផងដែរ ។ សូមជម្រាបផងដែរថា លោកឧត្តមសេនីយ៍ ប្រាយុទ្ធ ចន្ទ អូចា បានឡើងកាន់អំណាចជានាយរដ្ឋមន្ត្រីថៃ បន្ទាប់ពី លោកបានដឹកនាំរដ្ឋប្រហារទម្លាក់អតីតនាយករដ្ឋមន្ត្រីថៃ លោកស្រី យីងឡាក់ ស៊ីនណាវ៉ាត់ នៅថ្ងៃទី២២ ខែឧសភា ឆ្នាំ២០១៤ ។ ក្នុងនាមជាប្រមុខរបបសឹក លោកប្រាយុទ្ធ បានសន្យានាំមកវិញនូវលទ្ធិប្រជាធិបតេយ្យ និងថែមទាំងរៀបចំការបោះឆ្នោតជ្រើសរើសមេដឹកនាំថ្មីផងដែរ ។ ការណ៍ដែលមានការរិះគន់ពីការបោះឆ្នោតនេះ ដោយសារតែ កន្លងមក លោកនាយករដ្ឋមន្ត្រី បានសន្យាជាម្តងទៅពីរដងហើយ ថា ការបោះឆ្នោតនឹងត្រូវប្រព្រឹត្តឡើយឆាប់ៗ ខណៈពេល ដែលកាលបរិច្ឆេទ ក៏ត្រូវបានលើក និងពន្យារជាបន្តបន្ទាប់ ក្រោមហេតុផលផ្សេងៗ ដោយរាប់បញ្ចូលទាំងការធ្វើច្បាប់ថ្មីៗជាដើមនោះ ៕	ក្រោយពីមានការភាន់ច្រឡំច្រើនពីកាលបរិច្ឆេទនៃការបោះឆ្នោតដើម្បីជ្រើសរើសមេដឹកនាំថ្មី ប្រមុខរបបសឹកថៃ លោកឧត្តមសេនីយ៍ប្រាយុទ្ធ ចន្ទ អូចា បានចេញមុខបកស្រាយ។ លោកបកស្រាយពីសម្តីលោកប្រាប់ទៅកាន់លោក ដូណាល់ ត្រាំ ក្នុងពេលបំពេញទស្សនកិច្ចជាលើកដំបូងក្នុងនាមប្រមុខរដ្ឋាភិបាលថៃនៅអាមេរិក ។
Fr. délai de rigueur ពេលវេលាកំណត់ជាក់លាក់ទុកជាបានការ ដែលភាគីមិនអាចកែប្រែនៅពេលក្រោយបាន។ https://salatraju.com/lexique/	Eng. due date
ជ័យជម្នះ ៤-៣ ដោយបាល់កាត់សេចក្តី១១ម៉ែត្រលើក្រុមការពារតំណែងជើងឯកបឹងកេត វាគ្រប់គ្រាន់សម្រាប់វិសាខាក្នុងការទទួលបានកៅអីឡើងទៅវគ្គពាក់កណ្តាលផ្តាច់ព្រ័ត្រនៃពានរង្វាន់សម្តេច ហ៊ុន សែន ថ្នាក់ជាតិប្រចាំឆ្នាំ២០២០។ នេះជាលើកទីពីរហើយសម្រាប់ក្រុមមានមូលដ្នាននៅរាជធានីភ្នំពេញមួយនេះ ដែលបានឡើងមកដល់វគ្គ១/២ បន្ទាប់ពីពួកគេទទួលបានកៅអីនេះម្តងកាលពីឆ្នាំ២០១៩។ កាលឆ្នាំ២០១៩ ក្រុមដែលបានចូលរួមលេងពានសម្តេច ហ៊ុន សែន តាំងពីឆ្នាំ២០១៨មួយនេះ ត្រូវបានក្រុមបឹងកេតទម្លាក់នៅវគ្គពាក់កណ្តាលផ្តាច់ព្រ័ត្រជាមួយលទ្ធផល ៤-០។ កាលនោះក្រុមបឹងកេតជាអ្នកគ្រងតំណែងជើងឯកក្រោយយកឈ្នះក្រុមព្រះខ័នរាជស្វាយរៀងដោយបាល់កាត់សេចក្តី១១ម៉ែត្រ ៥-៤ នៅវគ្គផ្តាច់ព្រ័ត្រ។ ចំណែក វិសាខា ទទួលបានចំណាត់ថ្នាក់លេខ៣ស្ទួនជាមួយភ្នំពេញក្រោន ដែលចាញ់ព្រះខ័នរាជស្វាយរៀងដោយបាល់ប៉េណាល់ទី ៥-៤។ នាជំនួបជើងទីពីរដ៏ស្វិតស្វាញកាលពីថ្ងៃទី៨ តុលា នៅកីឡដ្ឋានព្រីនស៍ គ្រាប់បាល់នាំមុខ ១-០ សម្រាប់ភ្ញៀវបឹងកេតលើម្ចាស់ផ្ទះវិសាខាបានកើតឡើងត្រឹម៦នាទីដំបូងក្នុងតង់ទី១។ គ្រាប់បាល់នេះ បានកើតឡើងក្រោយការស៊ុតរបស់កីឡាករ សៀង ចន្ធា ហើយអ្នកចាំទី កែវ សុខសិលា ចាប់ផ្លាត បន្ទាប់មកកីឡាករ ស៊ិន សុផាណាត់ បានទាត់បាល់ចេញពីតំបន់គ្រោះថ្នាក់ ដើម្បីស្តារស្ថានការណ៍ តែទៅត្រូវកីឡាករ អ៊ុក សុវណ្ណ ផ្លាតចូលទីតែម្តង។ មុនចប់តង់ទី១ក្រុមទាំងពីរបានបង្កើតឱកាសក្នុងការរកគ្រាប់បាល់ដាក់គ្នាទៅវិញទៅមក តែធ្វើមិនបានសម្រេច។ ឈានតង់ពីរការប្រកួតដំណើរការបានពីរនាទីខ្សែប្រយុទ្ធ រ៉ឹង ប៊ុនហៀង បានតែតបាល់បញ្ចូលទីបានសម្រេច ដើម្បីតាមស្មើ ១-១ ឲ្យម្ចាស់ផ្ទះ ក្រោយបាល់ផ្លាតចេញពីខ្សែការពាររបស់បឹងកេត។ ប៉ុន្តែ៣នាទីក្រោយមកខ្សែប្រយុទ្ធ ម៉ាត់ នូរុណ បានញាក់ខ្សែការពារវិសាខា ហើយស៊ុតបញ្ចូលទីពីចម្ងាយបានសម្រេច ដើម្បីបង្កើនការនាំមុខ ២-១ សាជាថ្មីសម្រាប់បឹងកេត។ ភាពសប្បាយរីករាយសម្រាប់អ្នកគាំទ្រ ថ្នាក់ដឹកនាំ គ្រូបង្វឹក និងកីឡាកររបស់បឹងកេតកើតឡើងមិនបានប៉ុន្មាននាទីផង កីឡាករ អ៊ិន សូដាវីដ បានតែតបាល់បញ្ចូលទីក្រោយការលើករបស់កីឡាករ ឆេង ម៉េង បានសម្រេច ដើម្បីតាមស្មើ ២-២ ឲ្យវិសាខានៅនាទីទី៥៥។ ភាពសប្បាយរីករាយសម្រាប់ក្រុមបឹងកេតបានកើតឡើងសាជាថ្មី ក្រោយកីឡាករ ស្លេះ ស៊េន លើកបាល់ឲ្យកីឡាករ ម៉ុន វ៉ាន់ដា ស៊ុតបញ្ចូលទីយ៉ាងអស្ចារ្យឲ្យបឹងកេតនាំមុខ ៣-២ នៅនាទីទី៧១។ ៩នាទីក្រោយមកកីឡាករ អ៊ុក សុវណ្ណ ដែលធ្វើឲ្យចូលខ្លួនឯងនៅតង់ទី១ បានទាត់បាល់ Free kick បញ្ចូលទីយ៉ាងល្អឲ្យវិសាខាតាមស្មើ ៣-៣។ ក្រុមទាំងពីរបានរក្សាលទ្ធផលនេះរហូតចប់ការប្រកួត។ លទ្ធផលនេះតម្រូវឲ្យក្រុមទាំងពីរទាត់បាល់ប៉េណាល់ទីកាត់សេចក្តី បន្ទាប់ពីពួកគេបញ្ចប់ក្នុងលទ្ធផលស្មើ ១-១ នៅជើងទី១។ ឈានដល់ការទាត់បាល់ប៉េណាល់ទី ខ្សែប្រយុទ្ធ ម៉ាត់ នូរុណ ជាអ្នកទទួលបន្ទុកទាត់បាល់ទី១សម្រាប់បឹងកេត តែជួយសង្គ្រោះបានពីអ្នកចាំទី កែវ សុខសិលា។ ក្រោយមកកីឡាករ កែវ សុខផេង ដែលទទួលភារៈទាត់បាល់ដំបូងរបស់វិសាខាបានទាត់បញ្ចូលទី១ ដើម្បីនាំមុខ ១-០ មុនកីឡាករ ពុំ បារាំង ទាត់បញ្ចូលទីតាមស្មើ ១-១ ឲ្យបឹងកេត។ បន្ទាប់មកកីឡាករ ទៀត គឹមហេង បានទាត់គ្រាប់ទីពីរបញ្ចូលទីបានសម្រចឲ្យវិសាខានាំមុខ ២-១ តែតាមស្មើ ២-២ វិញដោយកីឡាករ សឿត ណាវ៉ា។ គ្រាប់បាល់នាំមុខ ៣-២ សម្រាប់វិសាខាកើតឡើងសាជាថ្មី ដែលសម្រេចបានដោយកីឡាករ ទិត្យ ឌីណា។ កីឡាករ សេត រ៉ស៊ីប ដែលជាអ្នកទទួលភារកិច្ចទាត់បាល់ពិន័យទី៤របស់បឹងកេតធ្វើបានសម្រេច ដើម្បីតាមស្មើ ៣-៣ តែនាំមុខ ៤-៣ សម្រាប់វិសាខាបានកើតឡើង ដែលធ្វើបានដោយកីឡាករ ច្រឹង ពលរដ្ឋ។ ជ័យជម្នះសម្រាប់វិសាខាបានកើតឡើងក្រោយខ្សែការពារ ទេស សម្បត្តិ ដែលជាអ្នកទទួលបន្ទុកទាត់បាល់ចុងក្រោយរបស់បឹងកេតធ្វើមិនបានសម្រេច។ ដោយឡែក ក្រុមព្រៃវែងបានបង្កើតប្រវត្តិសាស្ត្រសម្រាប់ក្រុមដែលឡើងមកពីពានសម្តេច ហ៊ុន សែន ថ្នាក់ខេត្ត បន្ទាប់ពីពួកគេទម្លាក់ក្រុមក្នុងក្របខណ្ឌលីគកំពូលមជ្ឈមណ្ឌលកងយោធពលខេមរភូមិន្ទនៅវគ្គ៨ក្រុមចុងក្រោយ ដើម្បីឡើងមកវគ្គពាក់កណ្តាលផ្តាច់ព្រ័ត្រ។ តាំងពីពានរង្វាន់សម្តេច ហ៊ុន សែន បង្កើតឡើងនៅឆ្នាំ២០០៧ នេះជាលើកទី១ហើយ ដែលក្រុមឡើងមកពីថ្នាក់ខេត្តអាចឈានដល់វគ្គពាក់កណ្តាលផ្តាច់ព្រ័ត្រ។ នាការប្រកួតនៅកីឡដ្ឋានខេត្តព្រៃវែង កីឡាករ សុខ ដារ៉ាវុធ បានរកគ្រាប់បាល់នាំមុខ ១-០ ឲ្យក្រុមភ្ញៀវទ័ព ក្រោយការប្រកួតដំណើរការបាន៧នាទីក្នុងតង់ទី១។ ឱកាសរកគ្រាប់បាល់តាមស្មើ ១-១ សម្រាប់ម្ចាស់ផ្ទះព្រៃវែងបានកើតឡើងនៅនាទីទី២៦ ក្រោយកីឡាករ វុធ តុលា បាល់បាល់ពិន័យ១១ម៉ែត្របញ្ចូលទីបានសម្រេច។ ការផ្តល់បាល់ពិន័យ១១ម៉ែត្រឲ្យក្រុមព្រៃវែងពីសំណាក់អាជ្ញាកណ្តាលនេះ បានកើតឡើងក្រោយកីឡាករ ខែក ខេមរីន្ទ ធ្វើឲ្យកីឡាករ វឿន វ៉ា ដួលក្នុងតំបន់គ្រោះថ្នាក់ ក្រោយរូបគេព្យាយាមរារាំងកីឡាកររូបនេះមិនឲ្យអូសបាល់ចូលតំបន់គ្រោះថ្នាក់។ គ្រាប់បាល់នាំមុខ ២-១ សម្រាប់ក្រុមម្ចាស់ផ្ទះបានកើតឡើងនៅនាទីទី៣៥ ដែលរកបានដោយកីឡាករ គី រីណា តាមរយៈការតែតបញ្ចូលទីយ៉ាងល្អ ក្រោយការលើកពីមិត្តរួមក្រុម។ ប៉ុន្តែក្រោយមកនៅនាទីទី៤៤កីឡាករ ណារ៉ុង កក្កដា បានរកគ្រាប់បាល់តាមស្មើ ២-២ ឲ្យភ្ញៀវកងយោធពលខេមរភូមិន្ទ មុនចប់តង់ទី១។ ការប្រកួតតង់ទី២ដំណើរការបាន៧នាទី កីឡាករ វឿន វ៉ា ដែលជាអ្នកបង្កើតឲ្យមានបាល់ប៉េណាល់ទីសម្រាប់ព្រៃវែង បានរកគ្រាប់នាំមុខ ៣-២ សាជាថ្មីឲ្យព្រៃវែង តាមរយៈការទាត់បាល់បន្តក់ពីចម្ងាយរំលងអ្នកចាំទី ពេជ្រ តារា បញ្ចូលទីយ៉ាងល្អ។ បន្ទាប់មកនៅកីឡាករ វុធ តុលា បានសម្រេចគ្រាប់បាល់ទី៤ឲ្យម្ចាស់ផ្ទះព្រៃវែងនៅនាទីទី៧០ មុនកីឡាករ សុខ ដារ៉ាវុធ រកគ្រាប់បាល់តាមពីក្រោយ ៤-៣ ឲ្យក្រុមភ្ញៀវនៅនាទីទី៨៣។ ក្រុមទាំងពីរបានរក្សាលទ្ធផលនេះរហូតចប់ការប្រកួត។ លទ្ធផលនេះ តម្រូវឲ្យក្រុមទាំងពីរត្រូវទាត់បាល់ប៉េណាល់ទីដើម្បីកាត់សេចក្តី ក្រោយកងយោធពលខេមរភូមិន្ទបានយកឈ្នះព្រៃវែង ១-០ នៅជើងទី១។ ឈានដល់ការទាត់បាល់កាត់សេចក្តីកីឡាករ ភួង សុខសាណា ដែលជាអ្នកទាត់បាល់ដំបូងសម្រាប់ក្រុមភ្ញៀវធ្វើមិនបានសម្រេច ក្រោយជួយសង្គ្រោះបានពីអ្នកចាំទី វីរៈ ដារ៉ា។ ក្រោយមកកីឡាករ គី រីណា បានទាត់បាល់ដំបូងរបស់ព្រៃវែងបានសម្រេច មុនកីឡាករ អ៊ុំ កុម្ភៈ ទាត់បាល់ទីពីរបានសម្រេចសម្រាប់ក្រុមភ្ញៀវ។ សន សុវត្ថិ ដែលទទួលភារៈទាត់បាល់ទីពីររបស់ព្រៃវែងធ្វើបានសម្រេច មុនកីឡាករ វង្ស វិចិត្រ ធ្វើបានសម្រេចដូចគ្នាឲ្យក្រុមភ្ញៀវ។ គ្រាប់បាល់នាំមុខ ៣-២ សម្រាប់ម្ចាស់ផ្ទះក្នុងការទាត់ប៉េណាល់ទីបានកើតឡើង ដែលធ្វើបានដោយកីឡាករ ចាន់ សារ៉ាពេជ្រ តែកីឡាករ រឿម ចាន់រឿន ធ្វើបានសម្រេចគ្រាប់បាល់តាមស្មើ ៣-៣ ឲ្យទ័ព។ ការខកចិត្តសម្រាប់ក្រុមម្ចាស់ផ្ទះបានកើតឡើងក្រោយកីឡាករ លីន តារាដេវីទ្យ ដែលជាអ្នកទទួលបន្ទុកទាត់បាល់ទី៤ទាត់បាល់រំលងបង្គោលទី។ ក្រោយមកកីឡាករ កាន់ ពិសាល បានទាត់បាល់ទី៤បានសម្រេចឲ្យទ័ពនាំមុខ ៤-៣ លើម្ចាស់ផ្ទះ តែតាមស្មើ ៤-៤ ដោយកីឡាករ វុធ តុលា។ ការខកចិត្តសម្រាប់ក្រុមកងយោធពលខេមរភូមិន្ទបានកើតឡើងសាជាថ្មី ក្រោយអ្នកចាំទី វីរៈ ដារ៉ា ជួយសង្គ្រោះបាល់បានពីការទាត់របស់កីឡាករ ជា ណាវីន ដែលជាអ្នកទទួលភារៈទាត់បាល់ចុងក្រោយសម្រាប់ក្រុមភ្ញៀវ។ ក្រោយមកកីឡាករ សរ សាមុត បានទាត់ចុងក្រោយបានសម្រេច ដើម្បីនាំជ័យជម្នះ ៥-៤ ជួយឲ្យក្រុមព្រៃវែងឡើងទៅវគ្គពាក់កណ្តាលផ្តាច់ព្រ័ត្រជាប្រវត្តិសាស្ត្រ។ ក្រុមជើងឯកពានសម្តេច ហ៊ុន សែន ថ្នាក់ខេត្តដែលសមាជិកភាគច្រើនជាយុវជនរបស់វិសាខាមួយនេះ ត្រូវប្រជែងដណ្តើមកៅអីទៅវគ្គផ្តាច់ព្រ័ត្រជាមួយក្រុមវិសាខា ដែលទម្លាក់ក្រុមបឹងកេតនៅថ្ងៃទី២២ តុលា ឆ្នាំ២០២០។ ចំណែកក្រុមណាហ្គាវើល ដែលទម្លាក់ក្រុមព្រះខ័នរាជស្វាយរៀង ត្រូវប្រជែងជាមួយក្រុមភ្នំពេញក្រោន ដែលទម្លាក់គីរីវង់សុខសែនជ័យនៅថ្ងៃទី២១ តុលា។ ការប្រកួតទាំងពីររៀបចំនៅពហុកីឡដ្ឋានជាតិដូចគ្នា៕	ក្រុមបាល់ទាត់បាល់វិសាខា និងព្រៃវែងបានឡើងទៅនៅវគ្គពាក់កណ្តាលផ្តាច់ព្រ័ត្រ(១/២)ពានរង្វាន់សម្តេច ហ៊ុន សែន ក្រោយពួកគេទម្លាក់គូប្រកួតរៀងៗខ្លួននៅវគ្គ៨ក្រុមចុងក្រោយ។ ក្រុមទាំងពីរត្រូវប្រជែងគ្នា ដើម្បីដណ្តើមកៅអីឡើងទៅវគ្គផ្តាច់ព្រ័ត្រ រីឯភ្នំពេញក្រោនប្រជែងជាមួយណាហ្គាវើលដ៍។
ក្រោយពីបរាជ័យដើម្បីនាំយក Antoine Griezmann ពីក្រុម Atletico Madrid នោះ ឥឡូវនេះអ្នកចាត់ការទូទៅក្រុមបិសាចក្រហមលោក Jose Mourinho បានឈានខិតជិតដើម្បីនាំយកខ្សែប្រយុទ្ធ Romelu Lukaku របស់ Everton មកជំនួសកន្លែង Zlatan Ibrahimovic។ ខ្សែប្រយុទ្ធអន្តរជាតិប៊ែលហ្ស៊ិក វ័យ២៤ឆ្នាំនេះ ក៏ស្ថិតក្នុងបញ្ជីរបស់ Mourinho សម្រាប់ស្នើទៅកាន់អនុប្រធានប្រតិបត្តិក្លិប Man Utd លោក Ed Woodward តាំពីមុនបញ្ចប់រដូវកាលផងដែរ។ Man Utd បានកៅអីនៅ UEFA Champion League ដោយស្វ័យប្រវត្តិរដូវក្រោយ ដូច្នេះទើបអ្នកចាត់ការទូទៅសញ្ជាតិព័រទុយហ្គាល់ស្វះស្វែងរកកីឡាករល្អដើម្បីប្រកួតប្រជែងពានជាមួយក្រុមខ្លាំងៗនារដូវកាលក្រោយ។ យ៉ាងណាក៏ដោយ កីឡាករដែលស៊ុតបញ្ចូលទីឲ្យ Everton ២៥គ្រាប់ ក្នុងក្របខណ្ឌ Premier League រដូវកាលមុន ក៏កំពុងមានទំនាក់ទំនងពីការផ្ទេទៅក្រុមចាស់ Chelsea វិញដែរ។ តែទោះបីយ៉ាងនេះក្តី Mourinho នៅតែជឿជាក់ថានិងអាចនាំរូបគេមកកាន់ទឹកដី Old Trafford បាន ស្របពេលដែល Everton ក៏កំពុងចង់បានសមាជិកខ្លួន Wayne Rooney ត្រឡប់ទៅទឹកដី Goodison Park វិញដែរ។ ក្រៅពី Lukaku ម្ចាស់ជើងឯក Premier League ២០សម័យកាល ក៏ចាប់អារម្មណ៍ខ្សែប្រយុទ្ធ Alvaro Morata របស់ Real Madrid ដែរ ប៉ុន្តែហាក់នៅមិនមានភាពវិជ្ជមានណាមួយកើតឡើងនៅឡើយទេ៕	Manchester United ព្រមទិញ Romelu Lukaku ក្នុងតម្លៃ ៧៥លានផោន ប្រមាណ៩៧លានដុល្លារ ពី Everton ខណៈពេលដែលអ្នកចាត់ការទូទៅលោក Jose Mourinho កំពុងរង់ចាំចុះហត្ថលេខាលើខ្សែប្រយុទ្ធរូបនេះ។ នេះបើតាម BBC ចុះផ្សាយនៅថ្ងៃទី៦ ខែកក្ដដា។
យុវជន ង៉ែត សុខគីម កីឡាករតេក្វាន់ដូ ITF បានសម្ដែងការសប្បាយចិត្តជាខ្លាំង ដោយបានចូលរួមប្រកួតព្រឹត្តិការណ៍កីឡាជាតិលើកទី៣។ នេះ គឺជាលើកដំបូង ដែលអត្ដពលិករូបនេះ បានឡើងមកប្រកួត បន្ទាប់ពីខ្លួនបានហ្វឹកហាត់អស់រយៈពេល ២ឆ្នាំ។ សុខគីម ព្រឹត្តិការណ៍កីឡាជាតិ បានផ្ដល់ឱកាសដល់រូបគេ បានមកបង្ហាញសមត្ថភាព ដែលបានហ្វឹកហាត់ មកប្រកួតជាក់ស្ដែង លើកឆាកជាតិ។ ម្យ៉ាងវិញទៀត ព្រឹត្តិការណ៍នេះ ក៏ជាផ្នែកមួយក្នុងការផ្សព្វផ្សាយសកម្មភាពកីឡា និងគុណតម្លៃកីឡា ទៅដល់យុវជន-យុវនារីផងដែរ។ រូបពិធីបើកព្រឹត្តិការណ៍កីឡាជាតិលើកទី៣ អត្ដពលិកវ័យក្មេងរូបនេះ សង្ឃឹមថារូបគេ អាចជាប់ជាជម្រើសជាតិក្នុងថ្ងៃណាមួយ ដើម្បីមានឱកាសប្រកួតដំណាងប្រទេសកម្ពុជា។«វា គឺជាក្ដីស្រមៃរបស់ខ្ញុំមួយ ដែលចង់បង្ហាញមុខលើឆាកអន្ដរជាតិ ដូចសិស្សច្បងពីមុនៗ។»។ នេះជាបំណងប្រាថ្នារបស់សុខគីម ។ កញ្ញា តូច ឧត្តម កីឡាការិនីតេក្វាន់ដូ ITF បានប្រាប់សារព័ត៌មានថ្មីៗថា ព្រឹត្តិការណ៍កីឡាជាតិលើកទី៣ គឺជាតេស្ដសាកល្បងសមត្ថភាពអត្ដពលិក មុនព្រឹត្តិការណ៍ស៊ីហ្គេម ឆ្នាំ២០២៣ មកដល់។ បើទោះជាប្រភេទកីឡាតេក្វាន់ដូ ITF មិនត្រូវបានដាក់បញ្ចូលក្នុងព្រឹត្តិការណ៍ស៊ីហ្គេម ប៉ុន្ដែកីឡាការិនីរូបនេះ នៅតែមានមោទកភាព ដែលកម្ពុជាធ្វើជាម្ចាស់ផ្ទះ។ កញ្ញា តូច ឧត្ដម បានប្រាប់ថាការចូលរួមជាលើកទី២ របស់ខ្លួនក្នុងព្រឹត្តិការណ៍កីឡាជាតិ បានធ្វើឲ្យរូបខ្លួន មានបទពិសោធន៍ច្រើនពីការប្រកួត។ «ខ្ញុំ មានអារម្មណ៍សប្បាយរីករាយ ដែលកម្ពុជា ធ្វើជាម្ចាស់ផ្ទះ ស៊ីហ្គេម។ ព្រឹត្តិការណ៍កីឡាជាតិ លើកទី៣ ល្អ ព្រោះជាការចម្រាញ់យក កីឡាករល្អៗ ដើម្បីប្រកួតក្នុងព្រឹត្តិការណ៍ស៊ីហ្គេម។»។ កញ្ញា តូច ឧត្តម បាននិយាយដូច្នេះ។ ដូចគ្នានេះដែរ យុវជន ស្លេះ ហាសាន់ កីឡាករបាល់ទាត់ខេត្តត្បូងឃ្មុំ បានប្រាប់ថាការបង្ហាញខ្លួនជាលើកទី១ ដំណាងឲ្យខេត្តត្បូងឃ្មុំ ក្នុងព្រឹត្តិការណ៍កីឡាជាតិ ធ្វើឲ្យរូបខ្លួនសប្បាយចិត្តជាខ្លាំង។ កីឡាកររូបនេះ ចាត់ទុកព្រឹត្តិការណ៍នេះថា ជាការផ្សព្វផ្សាយ និងបំផុសគំនិតអប់រំពីកីឡា ទៅកាន់យុវជន-យុវនារី។ ម្យ៉ាងវិញទៀត ព្រឹត្តិការណ៍នេះ ក៏ជាការបង្ហាញពីវិស័យកីឡានានា ដែលមានក្នុងប្រទេសកម្ពុជាផងដែរ។ យុវជនរូបនេះ ក៏សង្ឃឹមថា រូបគេ នឹងអាចក្លាយជាកីឡាករអាជីពមួយរូប ដោយត្រូវបន្ដការហ្វឹកហាត់ឲ្យបានត្រឹមត្រូវ។ «សម្រាប់ខ្ញុំ ចង់ក្លាយជាកីឡាករ អាជីព គឺជាក្ដីស្រមៃតាំងពីតូចមក។ ដើម្បីឲ្យបានជោគជ័យ ខ្ញុំត្រូវហ្វឹកហាត់ឲ្យបានខ្ជាប់ខ្ជួន ហ្វឹកហាត់ដោយខ្លួនឯងផង និងជាមួយគ្រូផង។»។ កីឡាកររូបនេះ បានប្រាប់ដូច្នេះ។ លោក ទត ពូខរី គ្រូជំនួយមន្ទីរអប់រំរាជធានីភ្នំពេញ បានប្រាប់ថាព្រឹត្តិការណ៍កីឡាជាតិ គឺជាឱកាស សម្រាប់កីឡាករ និងមន្ដ្រីរៀបចំការប្រកួត ដើម្បីត្រៀមខ្លួនសម្រាប់រៀបចំការប្រកួតស៊ីហ្គេម ឆ្នាំ២០២៣។ ដូចគ្នានេះ កីឡាករ កុយ កែវរតនា អ្នកចាំទីមន្ទីអប់រំរាជធានីភ្នំពេញ បានប្រាប់ថា កីឡាករថ្នាល់ និងកីឡាករតាមសមាគមន៍បាល់ទាត់តាមខេត្ត-ក្រុង មានឱកាសអាចបង្ហាញពីសមត្ថភាពរបស់ពួកគេ។ ម្យ៉ាងវិញទៀត ព្រឹត្តិការណ៍នេះ អាចបញ្ជាក់ពីការរីកចម្រើននៃវិស័យកីឡានៅកម្ពុជា៕	អត្ដពលិក និងអត្ដពលិកថា្នលជាច្រើនរូប ចាត់ទុកថាការព្រឹត្តិការណ៍កីឡាជាតិ គឺជាឱកាសសម្រាប់បង្ហាញសមត្ថភាពរបស់ខ្លួន ដើម្បីឲ្យមន្ដ្រី និងអ្នករៀបចំការប្រកួតតាមប្រភេទកីឡានីមួយបាន ឃើញសមត្ថភាពរបស់ពួកគេ។ ក្ដីរំពឹងរបស់អត្ដពលិកទាំងនោះ គឺសង្ឃឹមថាថ្ងៃណាមួយពួកគេ មានសមត្ថភាពគ្រប់គ្រាន់ អាចប្រកួតតំណាងកម្ពុជា លើឆាកអន្ដរជាតិ។
អាសំណាង៖ អញឃើញអ្នកគាំទ្រគណបក្សនយោបាយ និយាយឌឺដង ចំអករិះគន់គ្នា ពេញហ្វេសប៊ុករាល់ថ្ងៃ។ ដល់ពេលគេរិះគន់គ្នាអុីចឹងទៅ យើងបានព័ត៌មានច្រើន។ យើងដឹងច្រើនដែរតើ។ អាសុធីរ៖ ច្រើនតែនៅខ្វះ។ ច្រើនតែអាចក្លែងក្លាយ។ តាមពិត វាគួរមាន៣ក្រុម។ ក្រុមអ្នកគាំទ្របក្សកាន់អំណាច ក្រុមអ្នកស្រឡាញ់បក្សប្រឆាំង និងក្រុមនិយមកណ្តាល។ រាល់ថ្ងៃនេះ យើងបាត់ព័ត៌មានពីក្រុមអ្នកកណ្តាលនេះ។ ក្រុមនិយមកណ្តាលនេះសំខាន់ណាស់ នៅប្រទេសណាក៏អ៊ីចឹងដែរ។ ក្រុមនេះ ជាក្រុមអ្នកចេះដឹង អាចផ្តល់គំនិតជាដំណោះស្រាយលើបញ្ហានានាបាន។ អាសំណាង៖ ចុះក្រុមនេះនៅឯណា? ម៉េចមិនសរសេរចែករំលែកគំនិតឲ្យគេបានដឹងផងអ្ហា? អាសុធីរ៖ ឲ្យសរសេរយ៉ាងម៉េច បើសង្គមយើងមិនមានទីតាំងឲ្យពួកគាត់ផង? អាសំណាង៖ ទីតាំងអីគេ? ម៉េចមិនសរសេរលើហ្វេសប៊ុកទៅ គេឃើញហើយ។ អ្នកណាក៏មានហ្វេសប៊ុកដែរ។ អាសុធីរ៖ មិនមែនទីតាំងលើហ្វេសប៊ុកទេ។ តែជាទីតាំងក្នុងគំនិតរបស់សង្គមកម្ពុជាទាំងមូល ដែលទទួលស្គាល់ថា មានក្រុមអ្នកកណ្តាលនិយម។ ក្រុមនេះមិនមែនបម្រើគណបក្សនយោបាយណាមួយនោះទេ តែពួកគេក៏ចង់ឃើញប្រទេសជាតិរីកចម្រើនក្នុងផ្លូវដ៏ត្រឹមត្រូវ។ ក្រុមនេះរួមមាន អ្នកជំនាញ និស្សិត និងជាពលរដ្ឋទូទៅផងក៏មាន។ អ្វីដែលគួរឲ្យស្តាយក្នុងពេលនេះ គឺក្រុមនេះមិនហ៊ានបញ្ចេញយោបល់ទាល់តែសោះ ពីព្រោះគេខ្លាចថា ខ្លួនគេត្រូវបានចោទប្រកាន់អំពីនិន្នាការនយោបាយ។ ក្រុមនេះចង់បញ្ចេញគំនិត រិះគន់ស្ថាបនាទៅលើការអនុវត្តរបស់រដ្ឋាភិបាល ប៉ុន្តែពួកគេបារម្ភខ្លាចសកម្មជនគណបក្សកាន់អំណាច ដែលកំពុងមានឥទ្ធិពលខ្លាំងនៅលើទីលានហ្វេសប៊ុក យល់ច្រឡំលើពួកគេ ហើយវាយប្រហារ រិះគន់ត្រឡប់មកវិញ។ ពួកគេក៏បារម្ភខ្លាចក្រុមអ្នកដែលមានសម្មានចិត្តលើគណបក្សប្រឆាំងកេងចំណេញលើការអត្ថាធិប្បាយរបស់ពួកគេ ហើយយកទៅប្រើប្រាស់ដើម្បីវាយប្រហាររដ្ឋាភិបាល។ ដូចគ្នាអ៊ីចឹងដែរ បើក្រុមអ្នកកណ្តាលនិយម ចង់បង្ហាញគំនិតជំទាស់នឹងមេដឹកនាំគណបក្សជំទាស់ ពួកគេបារម្ភថា អ្នកគាំទ្រគណបក្សទាំងសងខាងយល់ច្រឡំលើពួកគេ។ អាសំណាង៖ អ្ហែងនិយាយត្រូវ។ សូម្បីនៅក្រសួង អញមិនហ៊ានបញ្ចេញគំនិតអីផ្តេសផ្តាសទេ។ ថ្នាក់លើ ឬចៅក្រសួង ពួកគាត់មិនថាអីទេ។ ពួកគាត់រវល់ការងារច្រើន។ វាយ៉ាប់តែអាពួករអេចរអូច ខ្សឹបខ្សៀវពន្លាត់ពាក្យយើង ដូចពន្លាត់ស្បែកកង្កែបអ៊ីចឹង។ អាសុធីរ៖ អ្ហែងឃើញទេ? ទិតៀនស្ថាបនាមានអ្វីមិនល្អ។ គេនិយាយខុស ចោលទៅ។ បើគិតថា គេនិយាយត្រូវ យកទៅពិចារណាទៅ។ សព្វថ្ងៃនេះ យើងខ្វះគំនិតច្រើនណាស់។ អ្នកគាំទ្រ ដឹងតែស្របលុះក្ស័យ មិនបាច់ស្តាប់ទេ។ បើស្តាប់អ្នកប្រឆាំងវិញ យើងធ្វើអ្វីក៏ខុសដែរ។ ដូចនេះ គួរតែមានទីតាំងឲ្យអ្នកកណ្តាលនិយមនិយាយឲ្យយើងស្តាប់ផង៕	រាល់ព្រឹកមុនទៅធ្វើការ អាសំណាង និងអាសុធីរ ជជែកគ្នាគ្រប់រឿងនៅកម្ពុជា។ ថ្ងៃមួយ ក្លើពីរនាក់នេះ និយាយដល់រឿងនយោបាយបន្តិច ហើយក៏ទាក់ទងនឹងការបញ្ចេញមតិដែរ។
អត្ថបទទាក់ទង អ្នកស្រី ប្រាក់ ម៉ានីឡា ត្រូវបាន«WOMEN IN GLOBAL HEALTH» ជ្រើសរើសជាស្ត្រីឆ្នើម ឆ្នាំ២០២០ អ្នកស្រី ចេន សុភាព ជាម្ចាស់ជ័យលាភីលេខ១ពានរង្វាន់សហគ្រិនថា្នក់ជាតិប្រចាំឆ្នាំ២០២០ កញ្ញា ថូង ធីតា អភិរក្សរបរដូនតា និងផ្សព្វផ្សាយឲ្យពិភពលោកបានស្គាល់អំបិលកំពត សម្រាប់សហគ្រិនខ្មែរឆើ្នមប្រចាំឆ្នាំ២០២០ ជាប់ពានរង្វាន់ថ្នាក់ជាតិទាំង៣រូបនោះមាន៖ អ្នកស្រី ចេន សុភាព ជាស្ថាបនិកសហគ្រាសកីតម្បាញខ្មែរ ទទួលជ័យលាភីលេខ១ពីកម្មវិធីប្រកួតប្រជែងពានរង្វាន់សហគ្រិនថ្នាក់ជាតិ ឆ្នាំ២០២០។ ការទទួលបានជ័យលាភីសហគ្រិនថ្នាក់ជាតិឆ្នាំ២០២០នេះ អ្នកស្រី ចេន សុភាព មានការប្រកួតប្រជែងខ្លាំងជាមួយសហគ្រិននៅក្នុងវិស័យនានាចំនួន៣០០នាក់ ក្នុងរយៈពេល៣ខែ។ ចាប់តាំងពីឆ្នាំ២០១៥នៃការបង្កើតសហគ្រាសកីតម្បាញខ្មែរមក អ្នកស្រី ចេន សុភាព បានក្លាយជាស្ត្រីជាអ្នកដឹកនាំដ៏ឆ្នើមមួយរូប។ ពានរង្វាន់ថ្នាក់ជាតិតំណាងឱ្យសហគ្រិនឆ្នើមដែលស្ថាបនិកសហគ្រាសកីតម្បាញខ្មែររូបនេះ ទទួលបានដំបូងគេ គឺពានរង្វាន់«ការបង្កើតបរិយាកាសដើម្បីឱ្យមនុស្សម្នាក់ៗអាចក្លាយជាអ្នកដឹកនាំ» នៅក្នុងឆ្នាំ២០១៧។ ឆ្នាំ២០១៩ អ្នកស្រី ចេន សុភាព ត្រូវបានស្ថានទូតអាមេរិកប្រចាំនៅកម្ពុជា អញ្ជើញឱ្យចូលរួមក្នុងគម្រោងស្តីពីការពង្រឹងអំណាចរបស់សហគ្រិនស្ត្រីនៅកម្ពុជាក្រោមកម្មវិធីរបស់ក្រសួងការបរទេសអាមេរិក ដែលមានឈ្មោះថា កម្មវិធីដំណើរទស្សនកិច្ចអន្តរជាតិស្តីពីភាពជាអ្នកដឹកនាំ (International Visitor Leadership Program) ឬហៅកាត់ថា (IVLP)។ កញ្ញា ថូង ធីតា ស្ថាបនិកសហគ្រាសផលិតអំបិល ថូង អ៊ិនធ័រប្រាយស៍ នៅខេត្តកំពត ទទួលជ័យលាភីលេខ២ ពីកម្មវិធីប្រកួតប្រជែងពានរង្វាន់សហគ្រិនថ្នាក់ជាតិឆ្នាំ២០២០។ ក្រោយញ្ចប់ការសិក្សាថ្នាក់បរិញ្ញាបត្រច្បាប់នៅភ្នំពេញ កញ្ញាថូង ធីតា ដែលបច្ចុប្បន្នមានវ័យ៣០ឆ្នាំ បានត្រឡប់មកស្រុកកំណើតនាងវិញ ដើម្បីបន្តរបរផលិតអំបិលរបស់គ្រួសារ និងជួយជ្រោមជ្រែងអំបិលកំពតដែលជាកេរដូនតាមួយនេះ ឱ្យមានទីផ្សារទាំងក្នុងស្រុក និងក្រៅប្រទេស។ ថូង ធីតា មានមហិច្ឆតាកសាងយីហោអំបិលកំពត ឱ្យបានចុះក្នុងបញ្ជីផលិតផលសម្គាល់ភូមិសាស្ត្រ (GI)។ បច្ចុប្បន្នសហគ្រាស ថូង អ៊ិនធ័រប្រាយស៍ មានសមត្ថភាពផលិតអំបិលបាន១ម៉ឺនតោន នៅក្នុងមួយឆ្នាំ និងបាននាំចេញទៅទីផ្សារប្រទេសជប៉ុន ព្រមទាំងកំពុងផ្សព្វផ្សាយ ទៅកាន់ប្រទេសស្វីស និងកាណាដាថែមទៀត។ លោក ឈឹម ចាន់ឆាយា ម្ចាស់កសិដ្ឋាន ហង្ស ម៉ាច ខេត្តតាកែវ ទទួលជ័យលាភីលេខ៣ ពីកម្មវិធីប្រកួតប្រជែងពានរង្វាន់សហគ្រិនថ្នាក់ជាតិឆ្នាំ២០២០។ លោកឈឹម ចាន់ឆាយា ជាកសិករម្នាក់ដែលបានប្តូរពីការដាំដុះស្រូវ ទៅជាវារីវប្បកម្ម នៅក្នុងឆ្នាំ២០១៨។ ដោយឡែក អ្នកស្រី ប្រាក់ ម៉ានីឡា ប្រធានសមាគមគិលានុបដ្ឋាកកម្ពុជា ដែលត្រូវបាន WOMEN IN GLOBAL HEALTH ជ្រើសរើសជាស្ត្រីឆ្នើមនៅលើពិភពលោកក្នុងឆ្នាំ២០២០វិញ។ ក្រៅពីការងារជាប្រធានសមាគម និងបានចូលរួមការបណ្ដុះបណ្ដាលលំដាប់ថ្នាក់អន្តរជាតិ អ្នកស្រី ម៉ានីឡា ក៏ជាទីប្រឹក្សាជំនាញនៃការទទួលស្គាល់គុណភាពសេវាសុខាភិបាល នៃទីភ្នាក់ងារគម្រោងលើកកម្ពស់គុណភាពសេវាថែទាំសុខភាព (EQHA) របស់សហរដ្ឋអាមេរិក ដោយអង្គការ FHI360។ អ្នកស្រី ម៉ានីឡា បានបម្រើការងារនៅមន្ទីរពេទ្យកុមារអង្គរសម្រាប់គម្រោងសំខាន់ៗជាច្រើន ចាប់ពីឆ្នាំ១៩៩៩ រហូតមកដល់ពេលបច្ចុប្បន្ន។ លើសពីនេះ អ្នកស្រី ក៏ទទួលខុសត្រូវក្នុងកម្មវិធីសង្គ្រោះទារក ដែលជាគម្រោងសុខភាពសហគមន៍ នៅខេត្តព្រះវិហារ។ អ្នកស្រី ប្រាក់ ម៉ានីឡា ធ្លាប់បានបម្រើការងារជាក្រសួងសុខាភិបាលលើការអភិវឌ្ឍស្តង់ដារអនុវត្តសម្រាប់គិលានុបដ្ឋាកឆ្នាំ២០១៥, ក្រមសីលធម៌សម្រាប់គិលានុបដ្ឋាក ឆ្នាំ២០១៣, គោលការណែនាំស្ដីពីរបៀបថែទាំ ឆ្នាំ២០១២ និងពិធីសារថែទាំរបស់គិលានុបដ្ឋាក និងឆ្មប ឆ្នាំ២០១២៕	ភ្នំពេញ៖ សហគ្រិនខ្មែរចំនួន៣រូប បានជាប់ឈ្មោះជាសហគ្រិនឆ្នើមពីពានរង្វាន់សហគ្រិនថា្នក់ជាតិប្រចាំឆ្នាំ២០២០។ ចំណែកអ្នកស្រី ប្រាក់ ម៉ានីឡា ប្រធានសមាគមគិលានុបដ្ឋាកកម្ពុជា ក៏ត្រូវបាន WOMEN IN GLOBAL HEALTH ជ្រើសរើសជាស្ត្រីឆ្នើម ក្នុងចំណោមអ្នកដឹកនាំគិលានុបដ្ឋាកនិងឆ្មប នៅលើពិភពលោក។
ការបោះឆ្នោតសភានៅម៉ាឡេស៊ីនៅឆ្នាំ២០១៨ ក្លាយជាសមរភូមិក្ដៅខុសពីការបោះឆ្នោតលើកមុនៗ។ សម្ព័ន្ធភាពកាន់អំណាច Barisan Nasional (BN) របស់នាយករដ្ឋមន្ត្រីបច្ចុប្បន្ន ណាជីប រ៉ាហ្សាក់ ត្រូវជួបគូប្រជែងដ៏ខ្លាំងក្លា គឺអតីតនាយករដ្ឋមន្ត្រី មហាធៀ មហាម៉ាត់ ដែលបានចាប់ដៃគូជាមួយបក្សប្រឆាំងដ៏ធំរបស់លោក អាន់វ៉ា អ៊ីប្រាហ៊ីម ។ កៅអីរបស់លោក ណាជីប នឹងរង្គើមិនខាន បើមិនអាចឈ្នះសំឡេងភាគច្រើនទេនោះ។ យុទ្ធនាការស្វែងរកសំឡេងឆ្នោតសម្រាប់ការបោះឆ្នោតថ្ងៃទី៩ ខែឧសភា កំពុងធ្វើឡើងយ៉ាងសស្រាក់ស្រាំបំផុតនៅទូទាំងម៉ាឡេស៊ី។ នៅថ្ងៃទី៣ ខែឧសភា លោក ណាជីប បានទៅឃោសនានៅទីក្រុង Raub ក្នុងរដ្ឋ Pahang ដែលល្បីល្បាញដោយសារផ្លែធូរេន និងមាស។ លោកបានចូលរួមសម្ពោធសាលវិទ្យាល័យតម្លៃជាង៥០លានដុល្លារ និងបានសន្យាថា ប្រជាជននៃទីក្រុង Raub នឹងទទួលបានសមិទ្ធផលច្រើនជាងនេះ បើគាំទ្រលោក។ យោងតាមទូរទស្សន៍សិង្ហបុរី Channel NewsAsia នាយករដ្ឋមន្ត្រីវ័យ៦៤ឆ្នាំរូបនេះបានប្រាប់ឲ្យអ្នកបោះឆ្នោតនៅ Raub គាំទ្រសម្ព័ន្ធភាព BN វិញ ខណៈទីក្រុងជាមូលដ្ឋានរឹងមាំរបស់សមាគមជនជាតិម៉ាឡេស៊ី ដែលជាផ្នែកមួយនៃសម្ព័ន្ធភាព BN ប៉ុន្តែស្ថិតក្រោមការគ្រប់គ្រងរបស់បក្សសកម្មភាពប្រជាធិបតេយ្យ ដែលជាបក្សប្រឆាំងមួយដែរ។ ដោយចាត់ទុការបោះឆ្នោតលើកនេះជាសង្គ្រាមធំ លោក ណាជីប ចង់បានជ័យជម្នះធំដែរ។ ក្នុងយុទ្ធនាការពេលនេះ លោក ណាជីប ក៏បានរំឭកប្រជាជនម៉ាឡេស៊ីពីសមិទ្ធផលរបស់បក្សកាន់អំណាចដែលដឹកនាំប្រទេសជាច្រើនឆ្នាំមកនេះ។ លោកបានចោទសំណួរថា៖ «រយៈពេលជាង៦០ឆ្នាំមកនេះ តើអ្នកណាតែងនៅជាមួយយើង? តើអ្នកណាការពារយើង? តើអ្នកណាជួយអភិវឌ្ឍយើង? តើមិនមែន Barisan Nasional ទេឬ? មិនថាតូច ឬធំ តើអ្នកណាចូលរួមចំណែកខ្លះ? តើអ្នកណាបានផ្លាស់ប្ដូរជីវិត និងប្រទេសយើង»? លោកក៏ឆ្លើយខ្លួនឯងថា គឺរដ្ឋាភិបាល BN ។ ជាការពិត អង្គការរួបរួមជាតិម៉ាឡេស៊ី (UMNO) ដែលមានលោក ណាជីប ជាប្រធាន និងជាបក្សធំជាងគេក្នុងសម្ព័ន្ធភាព BN និងបានដឹកនាំម៉ាឡេស៊ីចាប់តាំងពីបានឯករាជ្យពីអង់គ្លេសមកម្លេះ។ ដូចនេះវាមិនមែនជារឿងប្លែកដែលសមិទ្ធផលនានាក្នុងប្រទេសជាស្នាដៃរបស់សម្ព័ន្ធភាពនេះឡើយ។ លោក ណាជីប ប្រាប់ឲ្យប្រជាជននៅទីក្រុង Raub មិនត្រូវសម្រេចចិត្តដោយផ្អែកលើការស្អប់ខ្ពើម ការនិយាយបង្ខូច ឬសន្យាខ្យល់ឡើយ តែត្រូវមើលសមិទ្ធផលជាក់ស្ដែង៕	មុនការបោះឆ្នោតជ្រើសរើសសមាជិកសភានៅសប្ដាហ៍ក្រោយ នាយករដ្ឋមន្ត្រីចាំផ្ទះម៉ាឡេស៊ី ណាជីប រ៉ាហ្សាក់ កំពុងធ្វើយុទ្ធនាការស្វែងរកគាំទ្រយ៉ាងខ្លាំង។ ចេញពីរដ្ឋមួយ ទៅទីក្រុងមួយ លោក ណាជីប បានស្នើឲ្យប្រជាជនបន្តគាំទ្រសម្ព័ន្ធភាពកាន់អំណាច Barisan Nasional ព្រមគ្នានឹងនិយាយដៀមដាមឲ្យបក្សប្រឆាំងផង។ នាយករដ្ឋមន្ត្រីរូបនេះបានរំឭកអ្នកបោះឆ្នោតម៉ាឡេស៊ីពីសមិទ្ធផលដែលសម្ព័ន្ធភាពកាន់អំណាចរបស់លោក បានកសាងឡើងក្នុងរយៈពេលរាប់សិបឆ្នាំមក។
អង្គការAction Education ដាក់ផែនការបួនឆ្នាំ(ឆ្នាំ២០២១-២០២៤) ជួយលើកកម្ពស់ជីវភាពរបស់ប្រជាសហគមន៍នេសាទរស់នៅតាមខេត្ត-ស្រុកមួយចំនួន ដែលនៅជាប់មាត់សមុទ្រ ពិសេសជួយដល់កុមារឱ្យទទួលបានឱកាសសិក្សាពេញលេញ តាមរយៈគម្រោងCOSAVED។ សហគមន៍នេសាទដែលជាប់សមុទ្ទនោះ មានខេត្តកោះកុង ព្រះសីហនុ កំពត កែប។ បើតាមលោក វន សំភាស់ ការសម្រេចយកខេត្តទាំងនេះ ជាគោលដៅសម្រាប់អនុវត្តគម្រោង គឺដោយសារកម្រិតនៃភាពក្រីក្ររបស់សហគមន៍នេសាទ និងអត្រាបោះបង់ការសិក្សារបស់កុមារ នៅតំបន់នេះមានខ្ពស់ បើធៀបទៅនឹងតំបន់ផ្សេងៗទៀត។ លោកអះអាងថា៖ «តាមការអង្កេតបែបវិទ្យាសាស្រ្តមួយរបស់យើងបង្ហាញថាកម្រិតនៃភាពក្រីក្ររបស់សហគមន៍នេសាទនៅតាមតំបន់ឆ្នេរមានជាង១៨ភាគរយដែលរស់នៅក្រោមបន្ទាត់ក្រីក្រ ហើយមានកុមារត្រឹម២០ទៅ៣០ភាគរយប៉ុណ្ណោះ ដែលទទួលបានឱកាសការរៀនជាប់លាប់ប្រកបដោយគុណភាព។ ហេតុផលទាំងនេះហើយ បានជំរុញឱ្យយើងសម្រេចចិត្តថា សហគមន៍ដែលជួបការលំបាកបំផុត គឺជាសហគមន៍នេសាទនៅតាមខេត្ត-ស្រុកមួយចំនួននៅតាមតំបន់ឆ្នេររបស់យើង»។ លោក វន សំភាស់ នាយកប្រចាំកម្ពុជានៃអង្គការ Aide et Action (Action Education) ជាងកន្លះឆ្នាំមកនេះនៃការអនុវត្តគម្រោងCOSAVEDក្នុងវិស័យអប់រំនៅតាមខេត្តជាប់សមុទ្ទ អង្គការបានផ្តល់សម្ភារសិក្សានានាដល់កុមារដូចជា សៀវភៅ កាតាប កង់ ឯកសណ្ឋានសិស្សជាដើម... ដើម្បីលើកចិត្តពួកគាត់ឱ្យត្រលប់មករៀនសូត្រវិញ ហើយប្រឹងប្រែងរៀន។ លោកសំភាស់ បន្តរៀបរាប់ថា គម្រោងនេះនឹងធ្វើជាមួយសាលារៀនចំនួន២៥៤កន្លែងក្នុងខេត្តទាំងបួនរបស់កម្ពុជាដែលនៅជាប់សមុទ្ទ ដោយក្នុងនោះ មានមតេ្តយសិក្សា១០០កន្លែង, បឋមសិក្សា១៤៩កន្លែង និងអនុវិទ្យាល័យចំនួន៤៩កន្លែង។ COSAVED ជាគម្រោងពិសេសមួយដែលត្រូវបានរៀបចំឡើង ដើម្បីដោះស្រាយនូវគ្រប់បរិស្ថានជុំវិញរបស់កុមារ ក្នុងការធានាឱ្យបាននូវកុមារម្នាក់ៗនឹងទទួលបានការរៀនប្រកបដោយគុណភាព និងចប់ចុងចប់ដើម។ លោក សំភាស់ និយាយយ៉ាងដូច្នេះ៖« យើងយកចិត្តទុកដាក់គ្រប់កត្តាជុំវិញពួកគាត់[កុមារ] ដោយក្រៅតែពីយើងធ្វើការងារជាមួយសាលាទាំង២៥៤កន្លែងហើយនោះ យើងក៏គាំទ្រដល់ស្ថាប័នជាច្រើនទៀត ដែលជួយអភិវឌ្ឍលើផ្នែកកសិកម្ម ការបង្កើតការងារ និងជួយដល់ជីវភាពរស់នៅរបស់ពលរដ្ឋសហគមន៍»។ នាយកប្រចាំកម្ពុជានៃអង្គការAction Education រូបនេះ បានបញ្ជាក់ថា ក្នុងចំណោមកញ្ចប់ជំនួយពីសហភាពអឺរ៉ុប(EU)ទាំង៨លានដុល្លារ សម្រាប់អនុវត្តគម្រោងCOSAVED គឺមាន៣លានដុល្លារ យកទៅវិនិយោគទៅលើផ្នែកអប់រំ ទឹកស្អាត និងការរៀបចំកសាងសមត្ថភាពភាគីពាក់ព័ន្ធនានាដើម្បីឱ្យមានចលនារួមមួយនៅថ្នាក់ក្រោមជាតិដែលជួយដល់ការអភិវឌ្ឍប្រកបដោយចីរភាព។ «ចំពោះថវិកាជាង៣លានដុល្លារទៀត យើងជួយទៅលើការអភិវឌ្ឍជីវភាព និងបរិស្ថានជុំវិញរបស់ពលរដ្ឋ ហើយនឹងបង្កើតការងារដែលជាជម្រើសផ្សេៗសម្រាប់ឪពុកម្តាយកុមារ ដែលជួបការលំបាកនិងរស់នៅក្រោមបន្ទាត់នៃភាពក្រីក្រ»។ នេះជាសម្តីរបស់លោក សំភាស់ ដោយបន្ថែមថា ដោយឡែកថវិកា២លានដុល្លារទៀត គឺគម្រោងគាំទ្រសហគ្រិនវ័យក្មេងនៅតាមតំបន់ឆ្នេរសមុទ្រ ដើម្បីចងក្រងបណ្ដាញសហគ្រិន ការចែករំលែក ការរៀនសូត្រពីធុរកិច្ច និងកសាងសមត្ថភាពយុវជនសម្រាប់កំណើនសេដ្ឋកិច្ចក្នុងតំបន់។ សម្រាប់កុមារី អៀ ម៉ីជី ដែលជាសិស្សថ្នាក់ទី៣ នៃសាលាបឋមសិក្សាបឹងព្រាវ ក្នុងស្រុកស្រែអំបិល បានបង្ហាញនូវចិត្តសប្បាយរីករាយ រួមទាំងប្ដេជ្ញាខំរៀន ក្រោយទទួលបានសៀវភៅ, កាតាប និងសម្ភារសិក្សាថ្មី ពីគម្រោងCOSAVED តាមរយៈសាលារៀនរបស់ខ្លួន។ ម៉ីជី ជាសិស្សរៀនពូកែប្រចាំថ្នាក់ផងដែរ ដែលទទួលបានចំណាត់ថ្នាក់លេខ៥ជារៀងរាល់ខែ។ កុមារី អៀ ម៉ីជី សិស្សថ្នាក់ទី៣ នៃសាលាបឋមសិក្សាបឹងព្រាវ កំពុងនិយាយមកកាន់អ្នកសារព័ត៌មានថ្មីៗ កាលពីថ្ងៃទី៧កក្កដា ម៉ីជី គឺជាកូនទីបីក្នុងចំណោមបងប្អូន៤នាក់ដែលមានឪពុកម្តាយជាអ្នកធ្វើស្រែចម្ការ។ កុមារីរូបនេះបាននិយាយមកកាន់អ្នកសារព័ត៌មានថ្មីៗទាំងទឹកមុខរីករាយថា៖« ខ្ញុំនឹងខំរៀនឱ្យពូកែ និងរៀនឱ្យចប់ថ្នាក់ទី១២ ហើយនឹងធ្វើការងារល្អណាមួយ ដើម្បីជួយឪពុកម្តាយខ្ញុំវិញ»។ ផ្ទះរបស់កុមារីវ័យ៩ឆ្នាំរូបនេះ មានចម្ងាយពីសាលាសាលាបឋមសិក្សាបឹងព្រាវ ដោយតម្រូវឱ្យឪពុកជូនមករៀនជាប្រចាំ។ បើតាមលោក ថាន មុនី នាយកសាលាបឋមសិក្សាបឹងព្រាវ ចំពោះសិស្សដែលមករៀនមិនជាប់លាប់នៅតំបន់នេះ មានភាគច្រើនគឺដោយសារឪពុកម្តាយទុកពួកគេឱ្យនៅមើលប្អូន, នៅចាំផ្ទះ និងមានផ្លាស់ប្តូរទីលំនៅ...ជាដើម។ ជាមធ្យមក្នុងមួយឆ្នាំមានឪពុកម្តាយរបស់សិស្សប្រមាណ១៥គ្រួសារ ត្រូវផ្លាស់ប្តូរទីលំនៅពីកន្លែងមួយទៅកន្លែងមួយដើម្បីរកការងារធ្វើ។ នេះជាការលើកឡើងរបស់លោក មុនី ដោយបញ្ជាក់ថា៖« ទាំងនេះជាបញ្ហាចម្បងដែលធ្វើឱ្យសិស្សរៀនត្រួតថ្នាក់ និងឈានដល់ការបោះបង់ការសិក្សាទាំងវ័យក្មេង ព្រោះកុមារមិនងាយសុាំនឹងកន្លែងសិក្សាថ្មីទេ។ ប៉ុន្តែយើងសង្ឃឹមថា ការគាំទ្ររបស់គម្រោងCOSAVEDនៅក្នុងសាលារៀនយើង នៅក្នុងសហគមន៍យើង នឹងជួយដល់កុមារក្រីក្រទាំងនោះ ជាពិសេសកុមាររស់នៅតំបន់ដាច់ស្រដាល ឱ្យទទួលបានឱកាសរៀនសូត្រពេញលេញដូចគេ ដូចឯងដែរ»។ ជាមួយគ្នានេះ លោក សេង សុធី អនុប្រធានមន្ទីរអប់រំ យុវជន និងកីឡាខេត្តកោះកុង លើកឡើងថា គម្រោងCOSAVED កំពុងជួយដល់វិស័យអប់រំក្នុងការអនុវត្តយុទ្ធសាស្ត្រសហគមន៍សាលារៀន ដែលធ្វើយ៉ាងណាឱ្យសាលារៀនអស់ទាំងដំណើរការបានល្អប្រសើរសម្រាប់កុមាររៀនសូត្រ។ ក្នុងពិធីកម្មវិធីប្រគល់អាហារូបករណ៍សម្ភាររៀននិងបង្រៀន នៅសាលាបឋមសិក្សាបឹងព្រាវ ឃុំបឹងព្រាវ ស្រុកស្រែអំបិល កាលពីថ្ងៃទី៧កក្កដា ឆ្នាំ២០២២ លោក សុធី បានបញ្ជាក់ប្រាប់សារព័ត៌មានថ្មីៗថា ៖ «ក្នុងបេះដូងរបស់សហគមន៍សាលារៀន គឺយើងនឹងធ្វើតេស្ត យកលទ្ធផលពិតប្រាកដណាមួយរបស់សិស្ស មកធ្វើផែនការសម្រាប់ជួយដល់សិស្សដែលខ្សោយឬយឺត ដើម្បីជួយពួកគាត់ឱ្យ រៀនទាន់គេ ទាន់ឯង។ យើងកំពុងបើកយុទ្ធនាការនេះយ៉ាងសកម្មជាមួយដៃគូអភិវឌ្ឍផង ជាមួយឪពុកម្តាយរបស់កុមារផង»។ លោក សេង សុធី អនុប្រធានមន្ទីរអប់រំ យុវជន និងកីឡាខេត្តកោះកុង សម្រាប់ខេត្តកោះកុង មានសាលារៀន៤៩កន្លែងទទួលបានការគាំទ្រពីគម្រោងCOSAVED។ សាលារៀនទាំងនោះស្ថិតនៅស្រុកស្រែអំបិល ស្រុកគិរីសាគរ និងស្រុកបុទុមសាគរ។ លោក សុធី ក៏បានស្នើដល់អង្គការ Action Education ឱ្យជួយពង្រីកគម្រោងទៅដល់សាលារៀនផ្សេងទៀត ដែលស្ថិតនៅតំបន់ព្រៃភ្នំក្នុងគោលដៅខេត្តរបស់ខ្លួន ផងដែរ។ លោកនិយាយាថា៖ «ខេត្តកោះកុងយើងនេះ ជាតំបន់មួយដែលមានភូមិសាស្ត្រលំបាក។ អ្នកខ្លះរស់នៅលើកោះ អ្នកខ្លះរស់នៅតំបន់តូចៗនៅតាមភ្នំ ដែលប្រព័ន្ធអគ្គិសនី ទឹកស្អាត និងសេវាទូរសព្ទមិនទាន់មាន។ ចំណុចនទាំងនេះ វាបង្កភាពលំបាកសម្រាប់កុមារក្នុងការទទួលបានឱកាសរៀនសូត្រពេញលេញ»។ បច្ចុប្បន្ន ខេត្តកោះកុងមានមតេ្តយ្យសហគមន៍ជាង១០កន្លែង ដែលមានទីតាំងឆ្ងាយពីសាលារដ្ឋ។ ដោយឡែក សាលាថ្នាក់បឋមសិក្សាមាន១២១កន្លែង ខណៈកម្រិតថ្នាក់អនុវិទ្យានិងវិទ្យាល័យមាន៣២កន្លែង។ បើតាមលោក សេង សុធី៕	កោះកុង៖ អង្គការ Action Education តាមរយៈគម្រោងសម្ព័ន្ធភាព ដើម្បីការអភិវឌ្ឍប្រកបដោយចីរភាពនិងគាំទ្រសំឡេង ដើម្បីសមធម៌(COSAVED) សម្រេចជួយកុមារក្រីក្រក្នុងសហគមន៍នេសាទនៅតាមតំបន់ឆ្នេរសមុទ្រ ឱ្យទទួលបានការសិក្សាពេញលេញប្រកបដោយគុណភាព។ លោក វន សំភាស់ នាយកប្រចាំកម្ពុជានៃអង្គការAction Education បានបញ្ជាក់ថា គម្រោងនេះ នឹងគាំទ្រដល់សាលារៀនជាង២០០កន្លែង និងលើកកម្ពស់ជីវភាពប្រជាសហគមន៍នេសាទ ក្នុងរយៈពេល៤ឆ្នាំ ក្រោមកញ្ចប់ជំនួយ៦លានដុល្លារ។
ក្នុងទំហំទឹកប្រាក់ទាំងនោះ មានចំនួន៤៧,៩ លានដុល្លារអូស្រា្តលី ស្ថិតក្នុងក្របខ័ណ្ឌទ្វេភាគី ខណៈទឹកប្រាក់ដែលនៅសល់ផ្សេងទៀត ត្រូវផ្តល់តាមរយៈកម្មវិធីសកល និងតំបន់។ ជំនួយអភិវឌ្ឍន៍នេះ បញ្ជាក់ឱ្យឃើញពីការកើនឡើងពីទឹកប្រាក់ចំនួន ៨០,៨ លានដុល្លារអូស្រា្តលី ក្នុងឆ្នាំ២០២២-២៣។ ក្រសួងការបរទេស បានបន្ថែមថា ជំនួយអភិវឌ្ឍន៍របស់អូស្ត្រាលីនេះ ស្របតាមការខិតខំប្រឹងប្រែងរបស់កម្ពុជា និងផែនការយុទ្ធសាស្រ្តអភិវឌ្ឍន៍ជាតិ ដែលជាការគាំទ្រដល់ការរីកចម្រើនផ្នែកសេដ្ឋកិច្ចនិងសង្គមរបស់កម្ពុជា តាមរយៈការបង្កើនការទទួលបាននិងបទដ្ឋាននៃសេវាសាធារណៈ ,ការលើកកម្ពស់ការតភ្ជាប់ហេដ្ឋារចនា-សម្ព័ន្ធ ,ការជួយសម្រួលដល់កំណែទម្រង់ និងវិនិយោគលើវិស័យថែទាំសុខភាព និងការរួមចំណែកបង្កើតប្រព័ន្ធគាំពារសង្គម ដែលផ្តោតសំខាន់ជាពិសេសលើស្ត្រី និងជនពិការ។ «រដ្ឋាភិបាលអូស្ត្រាលីបញ្ជាក់ពីការប្តេជ្ញាចិត្ត ក្នុងការគាំទ្រដល់មហិច្ឆតារបស់កម្ពុជា ហើយត្រៀមខ្លួនបន្តធ្វើការយ៉ាងជិតស្និទ្ធជាមួយរាជរដ្ឋាភិបាលកម្ពុជា ដើម្បីលើកកម្ពស់ការងារអាទិភាពរួមគ្នានៃប្រទេសទាំងពីរ»។ នេះបើតាមក្រសួងការបរទេស។ ទោះបីជាសេដ្ឋកិច្ចរបស់អូស្ត្រាលី រងផលប៉ះពាល់អវិជ្ជមានយ៉ាងធ្ងន់ធ្ងរ ដោយសារជំងឺរាតត្បាតកូវីដ-១៩ ក៏ដោយ ក៏ប្រទេសមួយនេះ ផ្ដល់ជំនួយផ្នែកសេដ្ឋកិច្ចដល់កម្ពុជាដែរ។ ក្រសួងការបរទេសកម្ពុជា ចាត់ទុកកាយវិការនេះ គឺជាសក្ខីភាពដ៏ច្បាស់លាស់មួយ ចំពោះភាពរឹងមាំនៃទំនាក់ទំនងមិត្តភាព និងសាមគ្គីភាពដ៏ជ្រាលជ្រៅរវាងកម្ពុជា និងអូស្ត្រាលី។	ប្រទេសអូស្រ្តាលី នឹងផ្តល់ជំនួយអភិវឌ្ឍន៍ផ្លូវការ ចំនួន ៨៣,៦ លានដុល្លារអូស្រា្តលី (ជាង៥៦លានដុល្លារអាម៉េរិក) ដល់កម្ពុជា សម្រាប់ឆ្នាំ២០២៣-២០២៤។ នេះបើតាមសេចក្តីប្រកាសព័ត៌មានរបស់ក្រសួងការបរទេស និងសហប្រតិបត្តិការអន្តរជាតិ កាលពីថ្ងៃទី២៤ កក្កដា។
សង្គ្រាមនៅហ្កាហ្សា បានអូសបន្លាយជិត៤ខែហើយ ជាមួយនឹងចំនួនមនុស្សស្លាប់ ឡើងជាង ២៧០០០នាក់។ យោងតាមអង្គការយូនីសែហ្វ គឺកុមារប៉ាឡេស្ទីននៅហ្កាហ្សា កំពុងរស់រងទុក្ខវេទនាខ្លាំងបំផុត។ យ៉ាងហោចណាស់ មានកុមារប៉ាឡេស្ទីន ចំនួន១៧០០០នាក់ ដែលត្រូវព្រាត់ពីឪពុកម្តាយនិងក្រុមគ្រួសារ ហើយពួកគេ រស់ក្នុងក្តីអស់សង្ឃឹម ជាមួយនឹងវិបត្តិសតិស្មារតី តក់ស្លុតជាខ្លាំង ដោយសារតែសង្គ្រាមនេះ។ យ៉ាងហោចណាស់ មានកុមារប៉ាឡេស្ទីន ចំនួន១៧០០០នាក់ ដែលកំព្រា ព្រាត់ពីឪពុកម្តាយ និងក្រុមគ្រួសារនៅតំបន់ហ្កាហ្សា។ នេះបើផ្អែកតាមការលើកឡើង របស់លោក Jonathan Crickx អ្នកនាំពាក្យអង្គការUnicef ដែលបានធ្វើសន្និសីទកាសែតពីទីក្រុងហ្សេរុយសាឡឹម នៅថ្ងៃទី២កុម្ភៈ តាមប្រព័ន្ធវីដេអូខុនហ្វឺរិនស៍។ លោកបានលើកឡើងថា ក្រុមការងាររបស់អង្គការUnicef បានជួបការលំបាកខ្លាំងណាស់ ក្នុងការប្រមូលទិន្នន័យព័ត៌មាន ស្តីពីកុមារទាំងនោះ ព្រោះថាភាគច្រើន ពួកគេខ្លះមិនទាំងចាំថាខ្លួនឯងឈ្មោះអ្វីផងទេ ដោយសារតែភ័យតក់ស្លុត រន្ធត់ខ្លាំង ពេលមកដល់មន្ទីរពេទ្យ។ លោកបានអះអាងថា តាមធម្មតា ក្នុងករណីមានសង្គ្រាម កុមារដែលព្រាត់ពីឪពុកម្តាយ តែងត្រូវបានបងប្អូនក្រុមគ្រួសារផ្សេងទៀត ទទួលជួយយកទៅនៅជាមួយ។ តែករណីនៅហ្កាហ្សាបច្ចុប្បន្ននេះ គឺថាប្រជាជនជាទូទៅខ្វះគ្រប់មុខ ខ្វះទាំងចំណីអាហារ ខ្វះថ្នាំសង្កូវ គ្មានទឹកស្អាត និងគ្មានទីជម្រក។ ក្រុមគ្រួសារនីមួយៗ ដែលជួបការលំបាកខ្លាំងរួចទៅហើយ មិនអាចទទួលជួយកុមារផ្សេងទៀត ដែលគ្មានអាណាព្យាបាលនោះឡើយ។ យោងតាមអង្គការUnicef យ៉ាងហោចណាស់ កុមារជាង១លាននាក់ នៅតំបន់ហ្កាហ្សា ពោលគឺសឹងតែទាំងអស់ ត្រូវការជាបន្ទាន់ នូវជំនួយសតិស្មារតី។ កុមារទាំងនោះ មានកម្រិតទុក្ខលំបាក និងកង្វល់ក្នុងចិត្ត ខ្ពស់បំផុត។ ពួកគេខ្លះមិនឃ្លានចំណី ដេកមិនលក់ ហើយជាទូទៅ ពួកគេឆាប់ភ័យស្លន់ស្លោខ្លាំង នៅពេលដែលឮសូរសំឡេងគ្រាប់ផ្ទុះម្តងៗ។ សូមបញ្ជាក់ដែរថា ផ្អែកតាមអង្គការសហប្រជាជាតិ ប្រជាជនប៉ាឡេស្ទីននៅហ្កាហ្សា ចំនួន១លាន៣សែននាក់ បានភៀសខ្លួនទៅនៅតំបន់រ៉ាហ្វា ដែលស្ថិតនៅភាគខាងត្បូងហ្កាហ្សា។ ចំនួនមនុស្សនៅកកកុញច្រើន ក្នុងបរិវេណតូចចង្អៀត កំពុងតែធ្វើឲ្យមានការព្រួយបារម្ភជាខ្លាំង ទាក់ទិននឹងបញ្ហាកខ្វះចំណីអាហារបរិភោគ និងជំងឺឆ្លងនានា ខណៈសីតុណ្ហភាពកាន់តែចុះត្រជាក់។ លោក Jens Laerke អ្នកនាំពាក្យការិយាល័យសម្របសម្រួលកិច្ចការមនុស្សធម៌ នៃអង្គការសហប្រជាជាតិ បានលើកឡើងថា នៅតំបន់រ៉ាហ្វា ជនភៀសខ្លួនប៉ាឡេស្ទីនស្នាក់នៅតាមខ្ទម តាមជម្រកបណ្តោះអាសន្ន និងខ្លះទៀត រស់នៅតាមទីហាលវាលផ្ទាល់ដីតែម្តង។ លោកអះអាងថា រ៉ាហ្វា គឺប្រៀបបីដូចជា រោងចក្រនៃក្តីអស់សង្ឃឹម ហើយអ្វីដែលគេបារម្ភបំផុតនោះ គឺថាស្ថានភាពទៅថ្ងៃមុខនឹងកាន់តែធ្ងន់ធ្ងរខ្លាំងឡើង៕	ដោយ៖ម៉ម ពិសី
ដើម្បីជ្រាប់ច្បាស់សូមអញ្ជើញទស្សនាវីដេអូខាងក្រោមនេះ៖ រថយន្ដ MERCEDES-BENZ W136 ត្រូវបានផលិតពីឆ្នាំ១៩៣៦ ដល់ឆ្នាំ១៩៥៣។ ជំនាន់ទី១ ត្រូវបានផលិតដល់ឆ្នាំ១៩៤២ និងជំនាន់ទី២ ត្រូវបានផលិតចាប់ពីឆ្នាំ១៩៤៦។ ម៉ូឌែល 170V ត្រូវបានឈប់ផលិតឆ្នាំ១៩៥០។ អក្សរ V មកពីពាក្យអាល្លឺម៉ង់ vorne ដែលមានន័យថា ខាងមុខពីព្រោះម៉ាស៊ីនស្ថិតនៅខាងមុខ។ សូមបញ្ជាក់ថា MERCEDES-BENZ W136 170V មានមួយគ្រឿងទៀត នៅប្រទេសកម្ពុជា នាំចូលពីប្រទេសជប៉ុន។ វាមានពណ៌ផ្ទៃមេឃ ហើយរក្សាភាពដើម។ MERCEDES-BENZ ជាក្រុមហ៊ុនអាល្លឺម៉ង់ បង្កើតឆ្នាំ១៩២៦ ដោយលោក DAIMLER Paul លោក BENZ Carl និង លោក Emil JELLINEK ដែលកូនស្រីឈ្មោះ Mercédès ។ បច្ចុប្បន្ន គឺជាកម្មសិទ្ធិរបស់ក្រុមសម្ភ័ន្ធ DAIMLERCHRYSLER ៕ អត្ថបទទាក់ទង រថយន្ត CHRYSLER ម៉ូឌែល 72 Roadster ផលិតឆ្នាំ១៩២៨ មួយគ្រឿង ត្រូវបាននាំចូលពីជប៉ុនមកកម្ពុជា រថយន្តបុរាណផលិតឆ្នាំ១៩០២ កំពុងត្រូវបានថែទាំយ៉ាងដិតដល់ដើម្បីជូនទេសចរទស្សនាខេត្តសៀមរាប នាយយ៉ានណែនាំឡាន Mercedes Benz បុរាណ៧គ្រឿង ដែលមានវត្តមាននៅកម្ពុជា សណ្ឋាគារ Victoria Angkor រក្សាទុករថយន្តបុរាណ ៤ គ្រឿងជាអត្ថសញ្ញាណរបស់ខ្លួន រថយន្តចាស់ៗ ពេញនិយមសម្រាប់ការជិះកម្សាន្ត និងថតPre-Wedding	ភ្នំពេញ រថយន្ដម៉ាក MERCEDES-BENZ ប្រភេទ W136 ម៉ូឌែល 170V ពណ៌ខ្មៅ ផលិតឆ្នាំ១៩៣៦ មួយគ្រឿង ត្រូវបានម្ចាស់របស់វាឱ្យគេកែច្នៃ ដោយដកគ្រឿងបុរាណចេញ ដាក់គ្រឿងបន្លាស់ទំនើបខុសសម័យវិញ។ រថយន្តMERCEDES-BENZ មួយគ្រឿងនេះ ស្ថិតក្នុងចំណោមឡានដែលបុរាណជាងគេក្នុងប្រទេសកម្ពុជា។ រថយន្តនេះ ត្រូវបានគេដេរមុនដំបូងពូក និងកម្រាលជើងថ្មី និងបាញ់ថ្នាំពណ៌ដើមឡើងវិញ។ ស៊ីម៉ាំង ក៏ត្រូវដូរដាក់ប្រភេទទំនើបវិញ និងដកសំបុកកង់ពណ៌សបែបបុរាណ ដាក់សំបកកង់ខ្មៅវិញដែរ។ ម្ចាស់រថយន្តនេះ បន្តយកវាទៅហាង ខា សោន នៅខណ្ឌទួលគោក រាជធានីភ្នំពេញ បន្តបំបាត់ភាពដើម។ លោក ថៃហុង លឹម ម្ចាស់ហាង ខា សោន ឱ្យយើងដឹងថា បុគ្គលិករបស់គាត់ បានដូរដៃទ្វារទាំង៤ ដូរជើងកញ្ចក់ឆ្លុះសងខាង និងដូរអំពូលហ្វារ ដាក់ទំនើបទាំងអស់វិញ ដំឡើងប្រព័ន្ធតេឡេ និងដំឡើងប្រព័ន្ធសំឡេង ហើយបំពាក់ស៊ីញ៉ូ LED ខាងមុខ និងខាងក្រោយ។
ក្រសួងការពារជាតិរុស្ស៊ី ប្រកាសថា កងកម្លាំងយោធាភូមិភាគខាងត្បូង បានធ្វើសមយុទ្ធនៅតំបន់ភាគខាងត្បូងនៃប្រទេស និងស្ថិតនៅតំបន់ព្រំដែនភាគខាងកើតអ៊ុយក្រែនដូចជា ក្រុង Rostov, ក្រុង Krasnodar និងតំបន់គ្រីមៀ ដែលរុស្ស៊ី គ្រប់គ្រងចាប់តាំងពីឆ្នាំ២០១៤ មក។ កងកម្លាំងដដែលនោះ បានបន្តធ្វើសមយុទ្ធយោធានៅក្នុងក្រុង Stavropol, ក្រុងAstrakhan, និងតំបន់ Caucasusថែមទៀត។ បន្ទាប់ពីសមយុទ្ធរយៈពេលយូរ ក្រសួងការពារជាតិរុស្ស៊ី បានបញ្ជាឱ្យកងកម្លាំងយោធាភូមិភាគខាងត្បូងវិលត្រលប់មកមូលដ្ឋានយោធារបស់ខ្លួនវិញ ហើយកម្លាំងប្រចាំការក៏បានត្រៀមជាស្រេចសម្រាប់ថ្ងៃឈប់សម្រាក ក្នុងឱកាសឆ្នាំថ្មីផងដែរ។ ការប្រកាសដកទ័ពបែបនេះ ធ្វើឡើងបន្ទាប់ពីប្រទេសលោកខាងលិច និងរុស្ស៊ី បានឯកភាពរៀបចំកិច្ចចរចានៅដើមឆ្នាំ ២០២២ ខាងមុខ។ កន្លងមកអឺរ៉ុប បានប៉ាន់ប្រមាណថា រុស្ស៊ីបានបញ្ជូនយោធាមកក្បែរតំបន់ព្រំដែនភាគខាងកើតអ៊ុយក្រែនជាង ១០ម៉ឺននាក់។ បក្សសម្ព័ន្ធយោធាណាតូ បានលើកឡើងថា វាអាចមានលទ្ធផលនៃការឈ្លានពានរបស់រុស្ស៊ីមកលើអ៊ុយក្រែន ដូចក្នុងឆ្នាំ២០១៤។ យ៉ាងណាមិញ រុស្ស៊ី បានច្រានចោលការចោទប្រកាន់នោះ និងអះអាងថា រុស្ស៊ី អាចបញ្ជូនយោធារបស់ខ្លួន បានទៅគ្រប់កន្លែងនៅក្នុងប្រទេស ប្រសិនបើវាស្ថិតក្នុងកាលៈទេសៈសមស្រប។ ស្របពេលវិបត្តិអ៊ុយក្រែនមិនបានថមថយ ប្រទេសលោកខាងលិច និងរុស្ស៊ី រៀបចំជំនួបពិភាក្សាមួយនៅដើមឆ្នាំ២០២២។ មន្រ្តីជាន់ខ្ពស់អាម៉េរិក នាពេលកន្លងមក ធ្លាប់បានអះអាងថា ក្រុងវ៉ាស៊ីនតោន បានត្រៀមខ្លួនរួចជាស្រេច ក្នុងការខិតទៅរកការចរចាតាមបែបទ្វេភាគី ឬពហុភាគីឱ្យបានកាន់តែឆាប់ត្រឹមដើមខែមករា ឆ្នាំ២០២២ ។ លោកវ្ល៉ាឌីមៀ ពូទីន ក្នុងថ្ងៃទី២៣ ខែធ្នូកន្លងទៅ ក៏បានទូរសព្ទជាមួយអធិការបតីអាល្លឺម៉ង់ លោក Olaf Scholz ដោយភាគីទាំងពីរបានឯកភាពរៀបចំចរចាមន្រ្តីជាន់ខ្ពស់មួយនៅដើមខែមករាដែរ ដើម្បីជជែកពីវិបត្តិនៅអ៊ុយក្រែន។ សូមបញ្ជាក់ថា បើទោះកិច្ចចរចាត្រៀមរៀបចំនៅដើមឆ្នាំ២០២២ ក៏ដោយ លោកពូទីនបានអះអាងថា លោកនឹងមិនបោះបង់ចោលចំណាត់ការផ្សេងឡើយ ដើម្បីឆ្លើយតបនឹងការពង្រីកឥទ្ធិពលរបស់បក្សសម្ព័ន្ធយោធាណាតូមកក្នុងតំបន់អឺរ៉ុបខាងកើត និងសម្រេចបានកិច្ចចរចាបែបការទូត។ ចំណាត់ការទាំងនោះ គឺផ្អែកលើសំណើរបស់អ្នកជំនាញយោធារុស្ស៊ី៕	យោធារុស្ស៊ី ជាង១ម៉ឺននាក់ បានបញ្ជូនមកមូលដ្ឋានយោធាវិញ បន្ទាប់ពីធ្វើសមយុទ្ធយោធាយ៉ាងយូរនៅក្បែរតំបន់ព្រំដែនភាគខាងកើតអ៊ុយក្រែន និងតំបន់ភាគខាងត្បូងរបស់ខ្លួន។ នេះបើតាមការប្រកាសរបស់ក្រសួងការពារជាតិរុស្ស៊ីនៅថ្ងៃទី២៥ ខែធ្នូ។ ការដកទ័ពនេះ ធ្វើឡើងបន្ទាប់ពីប្រទេសលោកខាងលិច និងរុស្ស៊ីឯកភាពរៀបចំកិច្ចចរចាលើបញ្ហាអ៊ុយក្រែននៅខែមករា ឆ្នាំ២០២២ ។
ក្នុងពិធីសំណេះសំណាលជាមួយសាស្រ្តាចារ្យ និងនិស្សិតជំនាន់ទី១នៃវិទ្យាស្ថានតេជោសែនសាធារណការ និងដឹកជញ្ជូន នៅថ្ងៃទី៣១ ខែសីហា ឆ្នាំ២០២១ លោក ស៊ុន ចាន់ថុល លើកឡើងថា បើសាងសង់ហេដ្ឋរចនាសម្ព័ន្ធ ដូចជា ស្ពាន និង ផ្លូវ ជាអាទិ៍ គឺត្រូវសាងសង់ឱ្យមានគុណភាព ដោយមិនត្រូវសាងសង់ហើយ ត្រឡប់ទៅកែឬជួសជុលឡើងវិញម្តងហើយម្តងទៀតនោះទេ។ លោក យល់ថា ការសាងសង់ហេដ្ឋារចនាសម្ព័ន្ធណាមួយ ហើយងាកទៅកែកុនចុះឡើងៗ គឺធ្វើឱ្យខាតពេលវេលា និងខាតទាំងថវិកាជាតិ។ រដ្ឋមន្រ្តីសាធារណការរូបនេះ ប្រសាសន៍ដូច្នេះថា៖«យើង ត្រូវធ្វើការងារឲ្យមានគុណភាព ហើយធ្វើម្តង ឲ្យត្រូវតែម្តង កុំធ្វើពីរដង ឲ្យតែយើង ធ្វើពីរដងហើយ វា ខាតពេលវេលា ខាតថវិកា។ បើសាងសង់ផ្លូវ គឺធ្វើផ្លូវឱ្យមានគុណភាព កុំឱ្យសាងសង់ហើយ មកកែសាងសង់ឡើងវិញម្តងហើយម្តងទៀត ដែលធ្វើឱ្យខាតពេលវេលាទាំងយើង ខាតពេលវេលារបស់ពលរដ្ឋ និងខាតទាំងថវិកាជាតិ»៕	ភ្នំពេញ៖ លោក ស៊ុន ចាន់ថុល រដ្ឋមន្រ្តីក្រសួងសាធារណការ និងដឹកជញ្ជូន បានណែនាំមន្រ្តីក្រោមឱវាទ ឲ្យយកចិត្តទុកដាក់ខ្ពស់លើការងារ។ លោក ប្រកាន់គោលការណ៍ថា កិច្ចការអ្វីក៏ដោយ គឺត្រូវធ្វើតែម្តងបានហើយ ហើយឲ្យរួចរាល់ និងល្អយកជាការបាន ដោយមិនត្រូវត្រឡប់ទៅធ្វើការងារដដែលនោះឡើងវិញឡើយ ព្រោះនាំឲ្យខាតពេលវេលា។ ចំពោះការងារសាងសង់ស្ពាន ផ្លូវ និង ហេដ្ឋារចនាសម្ព័ន្ធនានា ក៏ដូច្នេះដែរ គឺត្រូវធ្វើម្តងឲ្យបានត្រូវបច្ចេកទេសតែម្តង។
កម្ពុជា ទទួលបានចំណូលជាង ២,៤លានដុល្លារ ពីការលក់សំបុត្រចូលទស្សនាអង្គរ ក្នុងរយៈពេល៦ខែ ដើមឆ្នាំ២០២២។ ចំនួននេះ កើនឡើងជាង ១០០០ភាគរយ ធៀបនឹងរយៈពេលដូចគ្នាក្នុងឆ្នាំ២០២១។ នេះបើតាមសេចក្តីប្រកាសព័ត៌មានរបស់គ្រឹះស្ថានអង្គរ។ គ្រឹះស្ថានអង្គរ បានបញ្ជាក់ថា ៦ខែនេះ មានទេសចរសរុប ៥៩ ៩៨៣នាក់ បានទិញសំបុត្រចូលរមណីយដ្ឋានអង្គរ ដែលកើនជាង ១០០០ភាគរយ ធៀបនឹងរយៈពេលដូចគ្នាក្នុងឆ្នាំ២០២១ គ្រាដែលកម្ពុជា ក៏ដូចជាពិភពលោកជួបវិបត្តិជំងឺកូវីដ-១៩ ធ្ងន់ធ្ងរ។ ដោយឡែក ក្នុងខែមិថុនា កន្លងទៅនេះ មានទេសចរ ១៤ ២០៤នាក់ បានទិញបណ្ណចូលទស្សនារមណីយដ្ឋានអង្គរ ហើយចំណូលលក់សំបុត្រនោះមាន ៥៦៣ ៦៥៣ដុល្លារ។ ក្រៅពីនេះ គ្រឹះស្ថានអង្គរ ក៏បានលក់សំបុត្រចូលទស្សនាតំបន់កោះកែរ បានចំនួន ២ ៨០៥ដុល្លារដែរ ដល់ទេសចរអន្តរជាតិចំនួន ១៨៧នាក់ ក្នុងខែមិថុនា។ ទន្ទឹមនឹងនេះ ចំណូលពីការលក់សំបុត្រទូក នៅកំពង់ផែចុងឃ្លៀស ក្នុងខែមិថុនា មានចំនួន ៩ ៣៤៥ដុល្លារ ទៅដល់ទេសចរ ២ ៣៤០នាក់។ គួរបញ្ជាក់ដែរថា ក្នុងរយៈពេល ៦ខែ ចំណូលពីការលក់សំបុត្រចូលរមណីយដ្ឋានអង្គរ ដែលបានឧបត្ថម្ភទៅមូលនិធិគន្ធបុប្ផា មានចំនួន ១១៩ ៩៦៦ដុល្លារ។ នេះបើតាមសេចក្តីប្រកាសព័ត៌មានរបស់គ្រឹះស្ថានអង្គរ៕	ដោយ ៖ ធន់ សេងហុង

Subsets and Splits

No community queries yet

The top public SQL queries from the community will appear here once available.